ఎమ్బీయస్‌ - గ్రేట్‌ ఆంధ్ర ఆర్కయివ్స్‌ ప్రాజెక్టు

**2015 Q4 అక్టోబరు - డిసెంబరు ఆర్టికల్స్‌**

**(పిడిఎఫ్‌ రూపంలో)**

**విషయసూచిక**

ఎమ్బీయస్‌ : పాలనంటే పండగలే...!

అమరావతి వేదికపై కెసియార్‌

యూరోప్‌ గాథలు 01

యూరోప్‌ గాథలు 02

యూరోప్‌ గాథలు 03

సినీ స్నిప్పెట్స్‌ - రాజేంద్ర కుమార్‌

యూరోప్‌ గాథలు 04

యూరోప్‌ గాథలు 05

యూరోప్‌ గాథలు 06

యూరోప్‌ గాథలు 07

సినీ స్నిప్పెట్స్‌ - గీతా బాలి

యూరోప్‌ గాథలు - టేల్‌ ఆఫ్‌ టూ సిటీస్‌ 1

సినీ స్నిప్పెట్స్‌ - గీతా దత్‌

యూరోప్‌ గాథలు 8

అవార్డు వాపసీ

సినీ స్నిప్పెట్స్‌ - షమ్మీ కపూర్‌

తిండిపై ఆంక్షలు

'నీతి' పాఠాలు

యూరోప్‌ గాథలు 9

యూరోప్‌ గాథలు 10

యూరోప్‌ గాథలు 11

సినీ స్నిప్పెట్స్‌ - వహీదా రెహమాన్‌

యూరోప్‌ గాథలు 12

యూరోప్‌ గాథలు 13

యూరోప్‌ గాథలు 14

మేక్‌బెత్‌

లండన్‌లో కబుర్లు

సినీ స్నిప్పెట్స్‌ - ఏ నిమిషానికి ఏ గతుకో ఎవరూహించెదరు...

యూరోప్‌ గాథలు 15

దిలీప్‌, సైరా, రాజేంద్ర కుమార్‌

యూరోప్‌ గాథలు 16

సినీ స్నిప్పెట్స్‌ - లతా, దిలీప్‌

యూరోప్‌ గాథలు 17

యూరోప్‌ గాథలు 18 బ్రేవ్‌హార్ట్‌

యూరోప్‌ గాథలు 19

సినీ స్నిప్పెట్స్‌ - రాజేశ్‌ ఖన్నా, ఓం ప్రకాశ్‌

యూరోప్‌ గాథలు 20

సినీ స్నిప్పెట్స్‌ - మధుబాల, కిశోర్‌

యూరోప్‌ గాథలు 21

సినీ స్నిప్పెట్స్‌ - దిలీప్‌ కుమార్‌, వైజయంతిమాల

యూరోప్‌ గాథలు 22

సినీ స్నిప్పెట్స్‌ - సాహిర్‌ లుధియాన్వీ

యూరోప్‌ గాథలు 23

సినీ స్నిప్పెట్స్‌ - అమితాబ్‌, రాజేశ్‌ ఖన్నా

యూరోప్‌ గాథలు 24

అక్టోబరు 01 ఎమ్బీయస్‌ : పాలనంటే పండగలే...!

విదేశీ పర్యటనలో వున్నాను కాబట్టి ప్రస్తుతాంశాలపై రాయను అన్నా కొన్నిటి గురించైనా, కనీసం అమరావతి గురించైనా రాయండి అని చాలామంది పాఠకులు కోరుతున్నారు. ఇక్కడ మా యింట్లో తెలుగు టీవీ ఛానెళ్లన్నీ వస్తున్నాయి. చూస్తున్నాను కానీ నాకు విషయం సరిగ్గా బోధపడటం లేదు. పది రోజులుగా టీవీలో ఒకటే న్యూసు - అమరావతి, అమరావతి, కాస్సేపు కట్టేసి మళ్లీ పెడితే బతకమ్మ (యీ మధ్య బతుకమ్మ అని సవరించారు) బతకమ్మ. బతకమ్మ పండగ యివాళ్టిదా? ఎప్పుడూ కొన్ని వర్గాల వారు చేసుకునేవారు. ఇప్పుడు బతకమ్మ ఆడకపోతే మనిషే కాదన్న బిల్డప్‌ యిచ్చి తెరాస ప్రభుత్వం సొంతం చేసేసుకుంది. ప్రజల్ని వాళ్ల మానాన వాళ్లని వదలటం లేదు. పండగలు చేసుకోవడమే వాళ్ల విధి అన్నట్టు తయారుచేస్తున్నారు. హుస్సేన్‌ సాగర్‌ను ప్రక్షాళన చేస్తున్నామని కాస్సేపు చెప్తారు, మళ్లీ దానిలోనే వినాయకవిగ్రహాలను ముంచుతారు, బతకమ్మ ఘాట్‌లు పెడతారు. ఆ నీళ్లు ఎప్పటికి శుద్ధి అవుతాయి? వాటి పక్కన ఆకాశహర్మ్యాలు ఎలా వెలుస్తాయి?

ఏడాదికి ఓ సారి వచ్చే బతకమ్మకే కెసియార్‌ యింత హంగు చేస్తే జీవితంలో ఒక్కసారి వచ్చే రాజధాని శంకుస్థాపన పండగకు యింకెంత చేయాలని బాబు అనుకున్నారులాగుంది. ప్రభుత్వం మీడియాకు కళ్లగంతలు కట్టిందో, తక్కినదేదీ ముఖ్యం కాదని మీడియాయే డిసైడయ్యిందో తెలియదు కానీ తక్కిన సమస్యలకు కవరేజీ పెద్దగా యివ్వలేదు. ఆహ్వానపత్రికలు తయారువుతున్నాయి, మట్టి పోగేస్తున్నారు, నీరు సేకరిస్తున్నారు, రెండిటినీ కలుపుతున్నారు, పంచెలు యిస్తున్నారు, ధోవతులు యిస్తున్నారు, సభ ఏర్పాట్లు జరుగుతున్నాయి.. యిదే న్యూస్‌, మరేదీ కాదు. న్యూసు యింత విన్నా నా మనసులో కొన్ని సందేహాలు అలాగే వుండిపోయాయి.

మొదటిది - పిఎంఓకు వచ్చిన సందేహమే, గతంలోనే భూమిపూజ జరిగింది కదా, యిప్పుడు మళ్లీ శంకుస్థాపన ఏమిటి అని. దీనిపై వచ్చిన ఆర్టికల్‌లో కొందరు పాఠకులు రెండూ వేర్వేరే, పేరు బట్టే తెలుస్తోంది కదా అన్నారు. మనం యిల్లు కడితే భూమిపూజ, శంకుస్థాపన ఒకసారే జరుపుతాం కదా, ఇక్కడ వేర్వేరు రోజుల్లో నెలల గ్యాప్‌లో చేస్తున్నారెందుకు? ఒక ఫంక్షన్‌ను రెండుగా విడగొట్టారా? ఎందుకు? అధికస్య అధికం ఫలం అన్నట్లు, ఎన్ని పండగలైతే జనాలు అంత ఉబ్బిపోతారనా? ఇలాగైతే రాబోయే రోజుల్లో కలశస్థాపన ఒకసారి, కలశపూజ మరోసారి చేస్తారేమో! ఇలాటివి పురోహితులు చేస్తున్నారంటే దక్షిణ కోసం కార్యక్రమాలు పెంచేస్తున్నారని అనుకుంటాం, కానీ పాలకులే అలా చేస్తున్నారంటే వారికి కావలసినది దక్షిణా? లేక ప్రజలకు కాలక్షేపం కల్పించడమా?

రెండోది - మనం యింటికి శంకుస్థాపన ఎప్పుడు చేస్తాం? కట్టడానికి పర్మిషన్లు, నిధులు అన్నీ వచ్చేదాకా ఆగి అవి చేతిలో పెట్టుకుని దీనికి దిగుతాం. మరి అమరావతి విషయంలో రేపణ్నుంచే పని ప్రారంభమయ్యే పరిస్థితి వుందా? తెలియదు. కట్టేది ప్రభుత్వమే కాబట్టి అనుమతులు తెచ్చుకునే బాధ లేదు, కుడిచేత్తో కాగితం మీద సంతకం పెట్టి ఎడం చేతికి యిచ్చేస్తే చాలు అనుకుంటాం. కానీ వాళ్లూ మాస్టర్‌ ప్లాను ప్రకారం కట్టాలి. కేంద్రం ఔననాలి. పర్యావరణశాఖ అనుమతులు లేవని కాస్త కంగారు పెట్టి, చివర్లో దయచేయించారు. ఇక మాస్టర్‌ ప్లాను సంగతి ఎంతవరకు వచ్చిందో నాకైతే తెలియదు. ఏది బ్రోషరో, ఏది ప్లానో బోధపడటం లేదు. రాష్ట్ర విభజన వార్త రాగానే రాజధాని నిర్మాణానికి నాలుగైదు లక్షల కోట్లు కావాలని బాబు స్టేటుమెంటు యిచ్చారు. విడిపోయి, కొత్త ప్రభుత్వాలు ఏర్పాడి ఏడాదిన్నరైంది. ఇప్పుడు ఎన్ని లక్షల కోట్లు అడుగుతున్నారో తెలియదు. రాజధాని నిర్మాణానికి యింత యిస్తామని మోదీ ఒక్క ప్రకటనైనా చేయలేదని తక్కినవాళ్లు ఎద్దేవా చేసిన ప్రతీసారి స్థానిక బిజెపి నాయకులు 'మన ప్రభుత్వం నుంచి ప్లాను వెళితే దానికి ఎంత ఖఱ్చు అవుతుందో అంచనా వేసి శాంక్షన్‌ చేస్తారు తప్ప గాల్లో మేడలని చూపిస్తే ఎలా కేటాయిస్తారు?' అని అడుగుతూ వచ్చారు. కేంద్ర బజెట్‌లో ఆంధ్ర రాజధానికి యింత అనే కేటాయింపు కూడా చూసిన గుర్తు లేదు. ప్లాను తయారైనప్పటి మాట కదా అని వాళ్లూ తేలిగ్గా తీసుకున్నారేమో తెలియదు. ఇంతకీ ప్లాను వెళ్లిందా? దానిపై కొర్రీలు ఏమైనా వచ్చాయా? శాంక్షన్‌ చేసి, యిదిగో కట్టుకోండి అని డబ్బులిచ్చారా? శాంక్షన్‌ రానిదే పని మొదలుపెడితే అదో చిక్కని చంద్రబాబుకి వేరే ఎవరూ చెప్పనక్కరలేదు. జూబిలీ హిల్స్‌లో సొంత యిల్లు అలాగే మొదలుపెట్టేసి, పెనాల్టీ ఎదుర్కున్నారు. మోదీ ప్రభుత్వం దేనిలో మొండి చెయ్యి చూపించినా అనుమతుల విషయంలో చూపించదని నమ్ముకున్నా, చేతిలో డబ్బులు లేకుండా శంకుస్థాపనకు దిగారంటే మాత్రం అంతకంటె హాస్యాస్పదం మరొకటి వుండదు.

విజయదశమి మంచి రోజు కాబట్టి ఫంక్షన్‌ పెట్టేసుకున్నారు అనుకున్నా, యింత హంగామా అవసరమా అన్న ప్రశ్న వదలడం లేదు. ఎంత చెట్టుకి అంతగాలి అన్నారు. గుడ్డ చూసుకుని కోటు కుట్టించుకోమన్నారు. పిండి కొద్దీ రొట్టె అన్నారు. ఇలా పెద్దలెన్ని సామెతలు చెప్పినా సర్కారు వినటం లేదు. ప్రభుత్వం తనకు కావలసిన మేర కట్టడానికి ఏర్పాట్లు చూసుకుంటే సరిపోయేది. ఎవరైనా పారిశ్రామికవేత్త ఓ ఫ్యాక్టరీ కట్టేసి వూరుకుంటాడు. మహా అయితే స్టాఫ్‌కి క్వార్టర్స్‌ కడతాడు. అంతేగానీ గేటు దగ్గర టీ స్టాలూ, సిగరెట్ల కోసం ఆ పక్కన బడ్డీ కొట్టు, స్టాఫ్‌ సరుకులు కొనేందుకు కిరాణా కొట్టు, వారాంతంలో వెళ్లేందుకు సినిమా హాలు, యూనియన్‌ నాయకులు ప్రదర్శనలు చేసేందుకు, ఉపన్యాసాలు దంచేందుకు వీలుగా రావిచెట్టు సిమెంటు గట్టు - యివన్నీ కట్టడు. అవన్నీ వాటికవే పుట్టుకుని వస్తాయి. ప్రజలు తమ ధనంతో, తమ ప్రయత్నంతో వాటిని డెవలప్‌ చేసుకుంటారు. ఇక్కడ అమరావతి విషయంలో అవన్నీ ప్రభుత్వమే తలకెత్తుకుంది. 'మీకెందుకు వచ్చిన తలనొప్పి? ప్రజలు చిత్తం వచ్చినట్లు కట్టేస్తారన్న భయం వుంటే, జోన్స్‌గా విభజించి, ఎక్కడ ఏ తరహాది కట్టవచ్చో డిక్లేర్‌ చేసేయండి' అని ఎంతోమంది సలహా యిచ్చినా పాలకులకు తలకెక్కటం లేదు. దేశంలో ఏ రాజధాని నిర్మాతా యింత పని నెత్తి మీద పెట్టుకోలేదు. ఆంధ్ర సిఎం ఖాళీగా వున్నారు కాబట్టి యీ పని పెట్టుకున్నారు అనుకోవడానికి లేదు. విభజన అనంతరం కృత్యాద్యవస్థలా వుంది రాష్ట్రం. ఎన్నో చేయాలి. ముఖ్యంగా రాష్ట్రానికి రావలసిన వాటాలపై తెలంగాణ రాష్ట్రంతో నిరంతరం పోరాడుతూనే వుండాలి. అలాటప్పుడు యింత పెద్దపని పెట్టుకోవాలా?

ఆహ్వానపత్రిక డిజైన్‌ దగ్గర్నుంచి బాబుగారే ఫైనలైజ్‌ చేయాలి. కాబినెట్‌లో కూడా డిస్కస్‌ చేశారనుకుంటా. అవసరమా? దానికి ఓ శాఖ వుండదా? ఓ మంత్రి వుండడా? ప్రభుత్వం అన్నాక రోజూ ఎన్నో కార్యక్రమాలు నిర్వహిస్తూ వుంటుంది. ఆహ్వానపత్రికలు వేయడాలు, పంచడాలు, ప్రెస్‌ రిలీజులు యివ్వడాలు, ఫోటోలు అందించడాలూ, వక్తలకు సమాచారం అందివ్వడాలు, ప్రసంగాలు రాసివ్వడాలు - యివన్నీ చేయడానికి ఓ పెద్ద శాఖే వుంటుంది. ఈ ఫంక్షన్‌ దగ్గరకు వచ్చేసరికీ ప్రతీదీ పెద్ద హంగామాయే. రెండు లక్షల యిన్విటేషన్లు పంచారట. అవసరమా? ఇవే కాదు, భోజనాల ఏర్పాట్లు దగ్గర్నుంచి బాబు స్వయంగా చూశారు అని మీడియా హంగామా. భోజనాలేమిటి స్వామీ, బాబు పూర్తిగా పురోహితుడి అవతారం ఎత్తేశారు. హెలికాప్టర్‌లోంచి దర్భపుల్లతో రాజధాని ప్రాంతమంతా సంప్రోక్షణ చేసేశారు. వాటిలో ఎన్ని చుక్కలు నేలమీద పడ్డాయో, ఎన్ని పక్కరాష్ట్రమైన తెలంగాణాలో పడ్డాయో తెలియదు. ఇలా చల్లడానికి ముందే ఊళ్లో మట్టి ఎలా పోగేయాలో, దానిలో ఎన్ని నీళ్లు కలపాలో, ఎలా పూజ చేయాలో, దాన్ని రాజధానికి ఎలా పంపాలో కూడా చంద్రబాబు స్వయంగా ప్రజల్లో అవగాహన కల్పించారు. ఏమిటిదంతా? ఈయన ముఖ్యమంత్రా? లేక పురోహితుడా?

1999 నాటి చంద్రబాబు యిలా లేడు, ఆయన గద్దె దింపిన ఎన్టీయార్‌కు ఎన్ని ఉన్నతాశయాలు వున్నా చాదస్తాలకు ప్రతిరూపంగా వుండేవాడు కాబట్టి మేధావులు హేళన చేసేవారు. కార్టూన్లు వేసేవారు. ఎన్టీయార్‌ తను సన్యాసిని అనేవాడు, చెవికి పోగు పెట్టేవాడు, ఛాందసత్వపు మాటలు మాట్లాడేవాడు. ఆయనకు పూర్తి వ్యతిరేకంగా చంద్రబాబు కొత్త ఆలోచనలకు, కొత్త తరానికి, తరహాకు ప్రతినిథిగా కనబడేవాడు. అందుకే బాబు అంటే దేశవిదేశాల్లో మోజు పెరిగింది. ఇప్పుడు బాబు ఆ కుబుసాన్ని విడిచిపెట్టేశారు. దేశంలో యిన్ని రాజధానులు కట్టారు అక్కడ ఏ ముఖ్యమంత్రయినా యిలా చేశారా? పోనీ సింగపూరు మోడల్‌ కాపీ కొడుతున్నాం కదా, అక్కడ చేశారా యీ పుణ్యాహవచనాలు? రాజధానికి పునాదులు కూడా తీయకుండా భూమిపూజ అని ఒకసారి, శంకుస్థాపన అని మరోసారి యిన్ని కోట్లు ఖఱ్చు పెట్టిన ఉదాహరణ ఎక్కడైనా చూశామా? సరే, ఖర్చు పెట్టారు. ధనం పోయినా ఫలం దక్కాలి. దక్కినదేమిటి? ఇదంతా చూసి ముచ్చటపడి, తనను పిలిచారు కదాని మురిసి మోదీగారు వరాలవర్షం ఏమైనా కురిపించారా? లేదే! ప్రత్యేక హోదా కోసం జగన్‌ దీక్ష చేసినపుడు 'ఇదంతా వేస్టు. మోదీ సభకు వచ్చి ప్రకటన చేయబోతున్నాడని తెలిసి, అదంతా తన వల్లే వచ్చిందని చెప్పుకుందామని చేస్తున్న ప్రయత్నం' అని కొందరు టిడిపి నాయకులు యీసడించారు.

మోదీ వచ్చాడు, వెళ్లాడు. దసరాకు 'అయ్యవారికి చాలు ఐదు వరహాలు, పిల్లలకు చాలు పప్పుబెల్లాలు' అని పాడడం రివాజు. బాబుకు ప్రత్యేక ప్యాకేజీ, పారిశ్రామికవేత్తలకు ప్రత్యేక హోదా దక్కుతాయని అందరూ అనుకున్నారు. మోదీ మనందరి నోట్లో మట్టి కొట్టి, ఆశలపై నీళ్లు చల్లి 'కాంగ్రెసే కాదు, నేను సైతం యింతే..' అని చెప్పి వెళ్లారు. కాంగ్రెసు విభజన సరిగ్గా చేయలేదని దాని నెత్తిమీద దుమ్ము చల్లారు. దానికి ఒక్కటంటే ఒక్క సీటైనా దక్కకుండా చేసిన ఆంధ్రులకు ఆ విషయం ప్రత్యేకంగా చెప్పాలా? బిజెపి, టిడిపి సహకారం లేనిదే వాళ్లలా చేయగలిగి వుండేవారు కాదన్న విషయమూ వాళ్లకు చెప్పనక్కరలేదు. అన్నీ తెలిసే వాళ్లు బిజెపి-టిడిపిలకు పట్టం కట్టారు - లెస్సర్‌ యీవిల్‌ అనే లెక్క వేసి. అబ్బే లెస్‌ కాదు, యీక్వలే, ఆట్టే మాట్లాడితే గ్రేటర్‌.. అని చేతల ద్వారా చూపిస్తే వాళ్లకు వచ్చిన రీతిలో పాఠం చెప్తారు. విభజనకు కారణం స్వార్థపరశక్తులు, రాజకీయప్రయోజనాలు అన్నారు మోదీ. తన పార్టీ, తనతో పాటు భాగస్వామిగా వున్న టిడిపి కూడా విభజనలో పాలు పంచుకున్నాయన్న సంగతి మరిచారో ఏమో! అదిగో హోదా, యిదిగో హోదా అంటూ ఏడాదిన్నర గడిపేశారు. ఈ విషయమై వెంకయ్యనాయుడు ఎన్ని కుప్పిగంతులు వేశారో లెక్కపెట్టడం ఎవడి తరం కాదు. ఆయన వ్యంగ్యం వింటూంటే వెగటు పుడుతోంది. ఇప్పుడు తాజాగా 'మాకు ఐదేళ్లు గడువుంది. అప్పుడే అడక్కండి' అంటున్నారు. అంటే ఐదేళ్ల తర్వాత ఎన్నికల మానిఫెస్టోలో 'ఈసారి కచ్చితంగా యిస్తాం' అనే హామీ చొప్పిస్తారా?

అమరావతి మీటింగులో మోదీ చెప్పినదేమిటి? 'విభజన చట్టంలో వున్నది అమలు చేస్తాం' అని. అదొక హామీయా? 'ఆఫీసుకి వెళ్లి పనిచేస్తా' అని ఉద్యోగి చెప్పినట్లుంది. నువ్వు వున్నది చట్టంలోనిది అమలు చేయడానికి, దాన్ని అధిగమించి ఏమైనా యిస్తావా? మరీ ఎక్కువేమీ వద్దు, నీ ఎన్నికల మానిఫెస్టోలో వున్నదే చేయి చాలు అని ఆంధ్రులు అడుగుతున్నారు. చట్టం లోపభూయిష్టంగా వుందని మాకు చెప్పడం దేనికి? ఆదరాబాదరాగా, కాబినెట్‌ మంత్రులు కూడా చదవకుండా సంతకం పెట్టిన చట్టం అది. పార్లమెంటులో టీవీలు ఆపేసి, ఎంపీలను చావబాదేసి పాస్‌ చేయించిన చట్టం అది. ఆ పనిలో కాంగ్రెసుకు సాయపడినది బిజెపి, టిడిపిలే. అది అన్యాయంగా తోస్తే చట్టాన్ని మార్చండి. మీకు మెజారిటీ వుందిగా. మా దగ్గరకు వచ్చి చెప్పడం దేనికి? అయినా ఆ చట్టం మాత్రమే అమలు చేస్తానంటున్నావ్‌. దానిలో వున్నదేమిటి? ఏది చూసినా పరిశీలిస్తాం, సాధ్యాసాధ్యాలు పరీక్షిస్తాం అనే. రైల్వే జోన్‌ దగ్గర్నుంచి నిర్దిష్టమైన హామీలు అతి తక్కువగా వున్నాయి. మోదీ తన ఉపన్యాసంలో వాడిన 'చేస్తాం' అనే భవిష్యత్కాలపు క్రియాపదం వాడవలసినది, అధికారంలోకి వచ్చేముందు. సీటెక్కిన ఏడాదిన్నర తర్వాత కాదు. నిజాయితీ వుంటే చేశాం, చేసిచూపించాం అనే భూతకాలం వాడాలి. ప్రత్యేక హోదా యివ్వండి, ప్రత్యేక పాకేజీ యివ్వండి అని మోదీని సభాముఖంగా అడిగే ధైర్యం బాబుకి లేకపోయింది. పాతిక సర్‌ల తాలింపుతో పక్క రాష్ట్రాల్లో బెంగుళూరు, మద్రాసు, హైదరాబాదులున్నాయి, మాకు లేవు అని చెప్పారు. 'ఢిల్లీని తలదన్నే రాజధాని ప్రసాదిస్తామన్నారు మీ తిరుపతి ప్రసంగంలో..' అని గుర్తు చేయాల్సింది. అదీ చేయలేదు.

మోదీ కలిగించిన నిరుత్సాహంతో మర్నాడు రాష్ట్రమంతా ఆందోళనలు చెలరేగడంతో 'అబ్బే, ఇద్దామనే అనుకున్నారు, పనగారియా విదేశీ పర్యటన వలన నీతి ఆయోగ్‌వారి రిపోర్టు రెడీ కాలేదు, 15 రోజులు టైము కావాలని అడిగారు' అనే న్యూస్‌ లీక్‌ చేశారు. నీతి ఆయోగ్‌ టైము ప్రకారం పనిచేయకపోతే టాస్క్‌ మాస్టర్‌ మోదీ ఊరుకుంటాడా? బిహార్‌ ప్యాకేజీ విషయంలో ఎంత చురుగ్గా వున్నాడు! కరక్టుగా చెప్పాలంటే ఆగస్టు నుంచి యీ కబుర్లు వింటున్నాం, 'బాబు ఢిల్లీ వెళ్లారు, వాళ్లకు గట్టిగా చెప్పారు, వాళ్లు తలవూపారు, వెధవ హోదాదేముంది, దానికి బాబులాంటి ప్యాకేజి యిస్తామన్నారు' అని. ఇద్దామనుకుంటే యింతకంటె గొప్ప సందర్భం ఏముంది? పునాదులు తీసినపుడు మళ్లీ యింకో మహా సభ పెట్టి మోదీని పిలుస్తాం, అప్పుడు ప్రకటిస్తాడు అని చెప్తారేమో! మీడియాలో వచ్చిన యింకో వార్త ఏమిటంటే - బాబు ఢిల్లీ వెళ్లి మోదీతో బాబు మాది లోటు బజెట్‌, నిధులిచ్చి ఆదుకోకపోతే మునిగిపోతాం అని అడుగుతూంటే అక్కడే వున్న పనగారియా అంత లోటుగా వుంటే ఋణమాఫీ ఎవడు చేయమన్నాడని అడిగాడట. తెలుగు రాదు కానీ లేకపోతే 'సిరి గలవానికి చెల్లును.. ' పద్యం పాడి, మీస్థాయికి యిన్ని హంగులతో రాజధాని అక్కరలేదు అని తేలుస్తాడేమో! బిజెపితో బంధం తెగిపోయే రోజు వస్తే తప్ప బాబు యీ విషయాలు బయటపెట్టరు.

ఇవన్నీ తాపీగా ఆలోచించే సమయం ప్రజలకు యిస్తే పాలకులకు ముప్పు. అందువలన పండగ తర్వాత పండగతో వాళ్లను ఉక్కిరిబిక్కిరి చేయాలి. అదే బాబు వ్యూహం. మొన్నటిదాకా పుష్కరాల హడావుడి. ఇప్పుడు అమరావతి మట్టి-నీరు, వచ్చేవారం నెల్లూరులో రొట్టెల పండగ, మధ్యలో దేవరకట్టు పండగ.. యిలా పాలన అంటే పండగలే పండగలు. రొట్టె ఎలా పట్టుకోవాలో, తెలుగు జాతి బాగుపడాలని కోరుకుంటూ ఒకరి కొకరు ఎలా రొట్టెలు యిచ్చుకోవాలో ఓ సినిమా డైరక్టరు డైరక్షన్‌లో బాబు స్వయంగా నటించి వీడియో తీయించి టీవీల్లో వేయిస్తారేమో. ఇవన్నీ సరే, కందిపప్పు ధర రెండు వందల రూపాయలైపోయిందేమిటండీ అని ఎవరైనా అడిగితే 'ఉండవయ్యా, రొట్టెల పండగకు సింగపూరు నుంచి రొట్టెలు తెప్పిస్తూ వుంటే మధ్యలో శకునపక్షిలా యీ కూతలు, ఆంధ్రులు బాగుపడడం నీ కిష్టం లేదు, మనం ఎప్పటికీ వెనకపడి వుండాలనే నీ ఆలోచన' అని తిట్టిపోస్తారు. రెండు మూడేళ్లు పోయాక ఆర్థికాంశాల్లో రాష్ట్రపరిస్థితి ఎలా వుందో గణాంకాల శాఖ చెప్పినప్పుడు వీళ్లు శకునపక్షులో కాదో తేలుతుంది. - (సమాప్తం) ఎమ్బీయస్‌ ప్రసాద్‌ (అక్టోబరు 2015)

అక్టోబరు 03, 04 ఎమ్బీయస్‌ : అమరావతి వేదికపై కెసియార్‌

అమరావతి శంకుస్థాపన సభలో కెసియార్‌ను వేదికపై చూడగానే బాధ కలిగింది. రాష్ట్రవిభజనకు మూలకారకుడు అన్న కారణంగానా? కాదు. ఆయన ఉద్యమం మొదలుపెట్టి వుండవచ్చు కానీ, అనేక రాజకీయపార్టీల సహకారం లేనిదే ఆయన లక్ష్యం నెరవేరేది కాదు. సిపిఎం తప్ప తక్కిన పార్టీలన్నీ విభజనపాపం పంచుకోవలసినవాళ్లే. మరి కెసియార్‌ పట్ల ఎందుకీ వివక్షత అంటే ఆయన ఆంధ్రుల పట్ల వాడిన భాష, వాళ్లను వర్ణించిన విధానం! పరిస్థితుల్లో మార్పు కోరేవారు అధికారంలో వున్నవారిని నిందించడం, లేనిపోని అబద్ధాలు సృష్టించడం పరిపాటి. అది రాజకీయంలో భాగం. కానీ కెసియార్‌ ఆంధ్రులను జాతిపరంగా తిట్టాడు. రాక్షసజాతి అన్నాడు. దోపిడీ దొంగలన్నాడు, ఆంధ్ర అధికారులు అవినీతిపరులు, మోసగాళ్లు, అసమర్థులు అన్నాడు, ఆంధ్ర పురోహితులకు (ఆ జాబితాలో తాజాగా చంద్రబాబు కూడా చేరారు) అహంకారమే తప్ప నిజాయితీ లేదన్నాడు. ఆయన డైరక్షన్‌లో ఉపనాయకులు ఆంధ్రులను బలి యిచ్చి రక్తతర్పణాలు చేస్తానన్నారు. (ఆయనెప్పుడూ వారిని ఖండించలేదు) ఆయన కుటుంబసభ్యులు యిప్పటికీ ఎన్నిరకాలుగా తిట్టాలో అన్ని రకాలుగా తిడుతూనే వున్నారు. ఇప్పుడు ఆయన్ని పిలిచారు. పిలిచినందుకేనా ఆయన గతంలో తను అన్న మాటలకు క్షమాపణ చెప్పాలి. డైరక్టుగా సారీ చెప్తాడని ఎవరూ అనుకోలేరు కానీ కనీసం 'ఉద్యమసమయంలో లక్ష అనుకుంటాం. నేనూ హద్దు మీరి వుండవచ్చు. అవేమీ మనసులో పెట్టుకోవద్దు, మనమంతా సోదరులం..' అన్న ధోరణిలో మాట్లాడాడా? లేదే! రేపు హైదరాబాదు కార్పోరేషన్‌ ఎన్నికలలో ఆంధ్రమూలాలున్న ప్రాంతాల్లో తెరాసకు తగినన్ని ఓట్లు పడకపోతే ఎలా మాట్లాడతాడో, మళ్లీ ఏ తిట్లపురాణం లంకించుకుంటాడో తెలియదు.

అలాటివాడు ఉపన్యాసం యిస్తే చప్పట్లు కొట్టాలా? అడుగడుగునా కొట్టినవాళ్లను పట్టుకుని కాలరు పట్టుకుని అడగాలి - ఏం చూసి కొట్టారని. ఈయన అమరావతి నిర్మాణంలో సాయం చేస్తాట్ట. చేయవలసిన మోదీయే కిమ్మనటం లేదు. స్పెషల్‌ ప్యాకేజీ తెస్తాడని ఎదురు చూస్తే స్పెషల్‌గా పాకెట్‌ చేతిలో పెట్టాడు. ఇప్పి చూస్తే అది మట్టి పొట్లం! అమరావతి నిర్మాణానికి యీ కెసియార్‌ చేసే సాయం ఏమిటో గానీ సమయానికి పొలాలకు నీళ్లు వదిలితే చాలు, ఆంధ్రమూలాలున్నాయంటూ ఉద్యోగులను తరిమివేయడం మానేస్తే చాలు. ఆంధ్రులను విడగొట్టడానికి ఆయన చేస్తున్న ప్రయత్నాలు న్యాయవిరుద్ధమని హైకోర్టు కొట్టేస్తూన్నకొద్దీ అలా తీర్పులిస్తున్నది ఆంధ్రా జడ్జిలేననీ, మొత్తం తెలంగాణ జడ్జిలతో తెలంగాణ హైకోర్టు ఏర్పడేదాకా విశ్రమించ కూడదనీ పట్టుదలగా వున్నాడు. హైదరాబాదులో పదేళ్లదాకా వుండే హక్కు ఆంధ్రులకు లేకుండా చేస్తూ, ఉద్యోగుల, విద్యార్థుల హక్కుల హరిస్తూ అమరావతికి సాయం చేస్తానని ఆయననడం వింతగా లేదూ!

కెసియార్‌ను ఎందుకు పిలవాల్సి వచ్చింది అన్న విషయంపై బాబు తన కాబినెట్‌ సహచరులకు వివరించారట. పొరుగు రాష్ట్ర ముఖ్యమంత్రి ఆయనతో మనకు చాలా లావాదేవీలు, పితలాటకాలు వున్నాయి కాబట్టి పిలవాలి అన్నారట. అదే లాజిక్‌ తమిళనాడు, కర్ణాటక, ఒడిశా, ముఖ్యమంత్రులతో కూడా పని చేస్తుంది. వాళ్లూ పొరుగువాళ్లే, వాళ్లతోనూ పేచీలున్నాయి. ముఖ్యంగా అతి ముఖ్యమైన పోలవరం ప్రాజెక్టు విషయంలో ఒడిశా కలిసి రావాలి. వారందరితో సత్సంబంధాలు పెట్టుకుని, పెంచుకోవలసిన అవసరం వుంది. తమిళనాడు గవర్నరు రోశయ్య తెలుగువారు కాబట్టి వచ్చారు. గవర్నర్లు అలంకారప్రాయులే. అసలు అధికారం ముఖ్యమంత్రులది. వాళ్లను స్వయంగా పిలిస్తే వచ్చేవారేమో. ఎందుకు వెళ్లలేదో మనకు తెలియదు.టిడిపి నాయకులకే కాదు, ఆంధ్ర నాయకులందరికీ హైదరాబాదులో ఆస్తులుండడం చేత కెసియార్‌ను మంచి చేసుకోవలసిన అవసరం వుంది కాబట్టి పిలిచారు అని కొందరంటున్నారు. ఒడిశా మాట తెలియదు కానీ మనవాళ్లకు బెంగుళూరు, మద్రాసులలో కూడా పుష్కలంగా ఆస్తులున్నాయి. అయితే ఆ ముఖ్యమంత్రులు కెసియార్‌లా పగసాధింపు ధోరణిలో లేరు. అందుకని లోకువై పోయారు. మద్రాసు రాష్ట్రం నుంచి ఆంధ్ర రాష్ట్రం విడిపోయాక కర్నూలులో 1953 అక్టోబరు 1న సభ జరిగింది. జవహర్‌లాల్‌ నెహ్రూ వచ్చారని తెలుసు. అప్పటి మద్రాసు ముఖ్యమంత్రి వచ్చారో లేదో తెలియదు. 1947 ఆగస్టు 15న భారత స్వాతంత్య్రసభకు మాత్రం జిన్నా రాలేదు. అది ఖచ్చితంగా చెప్పవచ్చు. పాకిస్తాన్‌ కూడా పొరుగుదేశమే. ముస్లిములు పరాయివాళ్లని హిందూస్తాన్‌ వాళ్లు ఎన్నడూ ఫీలవలేదు.

చంద్రబాబు స్వయంగా పిలిచి వుండకపోతే కెసియార్‌ వచ్చేవారా? ఏమో, అయినా యీయన వెళ్లి స్వయంగా బొట్టు పెట్టి, చందనం పూసి పిలవాల్సినంత అవసరం వుందా? వీళ్లిద్దరూ కలిసి కూర్చుంటే అనేక సమస్యలు తీరిపోతాయని అందరూ చెప్తూ వుంటారు. ఒకరి మీద మరొకరు కేంద్రానికి ఫిర్యాదులు చేసుకుంటూ వుంటారు. 'ఇవి మేం తేల్చం. మీలో మీరే తేల్చుకోండి' అని కేంద్రం అంటుంది. 'దానికేం భాగ్గెం? చంద్రశేఖర్‌ రావు నాకు తెలియనివాడు కాదు, నాతో కలిసి పనిచేశాడు' అంటారు బాబు. అంటారే కానీ కలవరు. కలవాలంటే గవర్నరుగారు పూనుకోవాలి. ఇద్దర్నీ కూర్చోబెట్టి తేల్చుకోండి అనాలి. వాళ్లేం తేల్చుకుంటారో తెలియదు కానీ ఎక్కడి సమస్యలు అక్కడే వుంటాయి. ఒకరి ఆస్తులకు మరొకరు తాళాలు వేస్తూనే వుంటారు. ఒకరి నిధులు మరొకరు చెప్పకుండా బ్యాంకుల్లోంచి తరలించుకుని పోతూనే వుంటారు. ఇరు రాష్ట్రాల పోలీసులు బాహాబాహీ, ముష్టాముష్టీ తలపడతారు. హైదరాబాదులో వున్న ఉమ్మడి ఆస్తులన్నీ మావే అని కెసియార్‌ అంటూనే వుంటారు. అలా అనే హక్కు మీకు లేదు అని బాబు సర్కారు కోర్టుకి వెళుతూనే వుంటుంది. ఇదీ వీళ్ల సుహృద్భావం! ఇప్పుడు మాత్రం యీయన మర్యాద యివ్వడం, ఆయన పుచ్చుకోవడం, అది చూసి మనం మురిసిపోవాలట, పోతున్నారని మీడియా డప్పు ఒకటి! రెండు రాష్ట్రాల గొడవల మధ్య పడి సీట్లు పోగొట్టుకున్న విద్యార్థులు, త్రిశంకు స్వర్గంలో వేళ్లాడుతున్న ఉద్యోగులు, నెలల తరబడి జీతాలు రాకుండా అల్లాడుతున్న విద్యుత్‌ ఉద్యోగులు వాళ్ల భావాలేమిటో రాయమనండి యీ మీడియాను! సభలో చప్పట్లు కొట్టినవారు టిడిపి కార్యకర్తలు కావచ్చని నా సందేహం. ఎందుకంటే కెసియార్‌ దయతలిస్తే కానీ రేవంత్‌ ఓటు-నోటు కేసులోంచి బయటపడలేడు. 'చంద్రబాబును బ్రహ్మదేవుడు కూడా రక్షించలేడు' అని కెసియార్‌ అన్న మాట బట్టి చూస్తే నిందితుల లిస్టులో చంద్రబాబు పేరు కూడా ఏదో ఒక లెవెల్లో వుందనుకోవాలి. ఇప్పుడు చేసిన సత్కారానికి మురిసి కెసియార్‌ ఆ కేసును ముందుకు తీసుకెళ్లడేమోనన్న ఆశాభావం వున్నవాళ్లే చప్పట్లు కొట్టగలరు.

పెద్దవాళ్లు లోకాన్ని ఎంత చదివి 'అయినవాళ్లకు ఆకుల్లో, కానివాళ్లకు కంచాల్లో పెట్టినట్లు..' అని సామెత చెప్పారో కానీ అమరావతి సభలో అదే జరిగింది. రాజధాని శిలాఫలకం మీద కెసియార్‌ పేరు వేశారు, స్థానిక ఎమ్మెల్యే, ఎంపీల పేర్లు వేయలేదు. ఇంకా నయం, ఆయన పేరుతో శిలాశాసనం ఒకటి పాతేయించలేదు. ఏ భవనమో ఆయన చేత ఆవిష్కరింప చేసి, దానికి ఆయన పేరు పెట్టలేదు. కెసియార్‌ రావడం చేత ఆంధ్రులకు ఒరిగినదేముంది? మోదీ ప్రత్యేక హోదా ప్రకటన చేద్దామనుకున్నా, వేదిక మీద వున్న కెసియార్‌ నొచ్చుకుంటాడని మానేశాడని బాబు తరఫున సంజాయిషీ చెప్పేవాళ్లు ఒక లీకు విడుదల చేశారు. ఇది నమ్మితే 'ఇదా కెసియార్‌ వలన మనకు ఒరిగినది, పిలవకపోతే బాగుండేది కదా' అని సగటు ఆంధ్రుడు అనుకుంటాడు. నా మట్టుకు నేను నమ్మను. తమిళనాడు ముఖ్యమంత్రి జయలలిత వేదిక మీద వుందంటే ఆ మాట నప్పుతుందేమో. కెసియార్‌ అయితే సంతోషిస్తాడు. 'వాళ్లకు యివ్వడం బాగుంది, వాళ్లతో బాటు మాకూ యిస్తే మహబాగు...' అని తన ఉపన్యాసంలో చెప్పి వుండేవాడు. మోదీ యిద్దామనుకుంటే మొహమాటపడే రకం కాదని బిహార్‌ ప్యాకేజీ ఎనౌన్సుమెంటులోనే తెలిసింది. ఇవ్వకూడదనుకున్నాడు, యివ్వలేదు దట్సాల్‌. ఈ పండగలకు, పబ్బాలకు డబ్బులు కావాలంటే ప్రజల నుంచి దండుకోండి అని చెప్పి వెళ్లివుంటాడు. అందుకనేలాగుంది బస్సు చార్జీలు పెంచేశారు. అదే దూరానికి తెలంగాణలో వసూలు చేసేదాని కంటె 10% ఎక్కువట! ఈ బస్సు రేట్ల పెరుగుదల వెనక్కాల లాజిక్‌ నాకు అర్థమే కాలేదు. అంతర్జాతీయంగా పెట్రోలు ధరలు పెరిగినప్పుడు ఆ కారణం చెప్పి పెంచేవారు. ఇప్పుడు ధరలు తగ్గినప్పుడు ఏం కారణం చెప్తారు? ఆంధ్ర ఆర్‌టిసి ఆస్తులన్నీ హైదరాబాదులో వుండిపోయాయి. వాటిని స్వాధీనం చేసుకుని, అమ్ముకున్నా, అద్దెకిచ్చినా ఆర్టీసీ ఆదాయం పెరిగేది, అవి దక్కటం లేదు కాబట్టి చార్జీలు పెంచుతున్నామని చెప్తారా? అలా దక్కకుండా చేసిన కెసియార్‌కు ఎఱ్ఱ తివాచీ పరిచి, ప్రజలకు పన్నులు వడ్డిస్తూంటే ఏమైనా సబబుగా వుందా?

ఇంత పండగ జరుగుతూంటే పొరుగు రాష్ట్ర ముఖ్యమంత్రి రాగా లేనిది, రాష్ట్రంలోని కొన్ని పార్టీల నాయకులు రాకపోవడం శోచనీయం అన్నారు టిడిపివారు. కెసియార్‌ రావడంలో ఆశ్చర్యం ఏముంది? ఓటుకు నోటు కేసులో బాబు పిలక ఆయన చేతిలో వుంటే ఫోన్‌ ట్యాపింగ్‌ కేసులో ఆయన పిలక బాబు చేతిలో వుంది. రాకేం చేస్తాడు? అప్పోజిషన్‌ వాళ్లతో ఆ బేరాలు కుదరలేదేమో. ప్రధాన ప్రతిపక్షానికి చెందిన నాయకుడు జగన్‌ ముందే చెప్పేశారు - నన్ను పిలవకండి, రాను అనేసి. అలా అనడంలో లౌక్యం లోపించిందని చాలామంది అన్నారు కానీ తెలివైన పని చేశారని నా ఉద్దేశం. రాష్ట్రంలో వున్న పరిస్థితి ఏమిటంటే - బాబు అధికశాతం ఓట్లు తెచ్చుకుని ముఖ్యమంత్రి అయ్యారన్న విషయాన్ని గుర్తించడానికి జగన్‌ నిరాకరిస్తారు. తన తర్వాత, ఆల్మోస్ట్‌ వెనక్కాల వెనక్కాలే ఓట్లు తెచ్చుకుని జగన్‌ బలమైన ప్రతిపక్ష నాయకుడు అయ్యారన్న విషయాన్ని గుర్తించడానికి బాబు నిరాకరిస్తారు. అందువలన అసెంబ్లీలో జగన్‌ లేవగానే అధికారపక్ష సభ్యులు గోలగోల చేస్తారు. ఏ సబ్జక్టు మాట్లాడబోయినా 'లక్షకోట్లు, వైయస్‌ అవినీతి, జైలు జీవితం, ఫ్యాక్షనిజం' అనే మాటలే పదేపదే వాడతారు. గతంలో చంద్రబాబు ప్రతిపక్షంలో వుండగా కాంగ్రెసు వాళ్లు మాటిమాటికీ 'వెన్నుపోటు' మాట ఎత్తుతూ మాటకు అడ్డుపడేవారు. ఇప్పుడు టిడిపిది అదే ఫార్ములా. 'లక్ష కోట్లు' అని. ఇప్పటిదాకా సిబిఐ ఆ అభియోగాల్లోనైనా ఆ అంకె చేరలేకపోయింది. ఇలాటి పరిస్థితిలో జగన్‌ ఆ సభకు వచ్చి వుంటే ఎన్ని రకాల అవమానాలు జరిగేవో వూహించలేం. మైకులో వినిపించే పాటల్లో 'లక్షకోట్లు, లోటస్‌ ప్యాండ్‌, పావురాయి గుట్ట' లాటి మాటలు ఏదో ఒక రూపంలో, అన్యాపదేశంగానైనా వినబడేవనుకుంటా. కట్టబోయే అమరావతి బ్లూప్రింట్‌ చూపిస్తూ 'పెద్దగానే ప్లాన్‌ చేస్తున్నాం, ఎంతైనా మీ బెంగుళూరు ప్యాలెస్‌తో పోలిస్తే దిగదుడుపే ననుకోండి' లాటి చెణుకులు ఏ రాజేంద్రప్రసాదో వేసేవారేమో!

ధర్మరాజు రాజసూయయాగానికి వచ్చిన దుర్యోధనుణ్ని ఏడిపించడానికి రిసెప్షన్‌ కమిటీలో పెట్టాడట కృష్ణుడు. ధర్మరాజు తరఫున బహుమతులు అందుకుంటూ దుర్యోధనుడు కుళ్లుకున్నాట్ట. అలా జగన్‌ యీ సభకు వచ్చి వుంటే 'ఒక్క అబద్ధం - ఋణమాఫీ చేస్తానన్న ఒక్క అబద్ధం ఆడి వుంటే యీ వైభోగమంతా నాదే అయుండేది కదా' అని తనను తాను నిందించుకుంటూ కూర్చునేవారు. జగన్‌తో వచ్చిన యిబ్బందే అది, తనకు, అధికారానికి మధ్య తన సత్యసంధతే అడ్డుపడిందని ప్రగాఢంగా విశ్వసిస్తారు. అంతకుమించిన కారణాలు అనేకం వున్నాయని, యిప్పటికైనా తన యిమేజిని, నాయకత్వ లక్షణాలను, వక్తృత్వాన్ని మెరుగుపరుచుకోవాలని గ్రహించరు. తన తండ్రి వారసత్వపు ఆస్తిగా ముఖ్యమంత్రి పదవి ఆశించి భంగపడిన జగన్‌ను ఆరేళ్లగా ఆ సింహాసనం వూరిస్తూనే వుంది. దానిపై తన బద్ధశత్రువు కూర్చోవడమే కాక, కొత్త రాజధాని నిర్మించే అవకాశం దక్కించుకోవడం, ఆ సభలో నీరాజనాలు అందుకోవడం చూడడం దుస్సహం. అందుకే రానని చెప్పేశాడు. భూములు పోగొట్టుకున్న రైతుల పక్షాన పోరాడుతున్న ఇక యితర ప్రతిపక్షాలు వచ్చినా ఎబ్బెట్టుగా వుండేది. అందుకే అందరూ కలిసి లైమ్‌లైట్‌ను బాబుకి పూర్తిగా వదిలేశారు. దీపం కింద పరుచుకునేే చీకటిలో ప్రజలు మగ్గుతున్నారు. పైన వెలుతురు పెరిగినకొద్దీ కింద చీకటి మరింత చిక్కబడుతుంది. 'చీకట్లో తచ్చాడేవాళ్లు రాక్షసులు కాక మరేమవుతారు? అందుకే అలా అన్నా' అని కెసియార్‌ చంకలు గుద్దుకుంటారు. - ఎమ్బీయస్‌ ప్రసాద్‌ (అక్టోబరు 2015)

అక్టోబరు 11 ఎమ్బీయస్‌ : యూరోప్‌ గాథలు 01

గత ఏడాది మేలో యూరోప్‌లో కొన్ని దేశాలు పర్యటించాను. ప్రస్తుతం యూరోప్‌లోని ఇంగ్లండులో నాలుగు నెలలు వుంటున్నాను. ట్రావెలాగ్‌ రాయవచ్చు కదాని చాలామంది పాఠకులు అడుగుతున్నారు. నేనిప్పటిదాకా యాత్రాసాహిత్యం రాయలేదు. ఎలా రాయాలన్నదానిపై స్పష్టతా లేదు. చాలామందిలాగే చిన్నప్పణ్నుంచి నాకు వూళ్లు తిరగడం సరదా. ట్రావెలాగ్స్‌ ఉత్సాహంగా చదివేవాణ్ని. కానీ నచ్చేవి కావు. ఆంధ్రప్రభలో ''ప్రమదావనం''లో యిలాటి రచనలు చాలా వచ్చేవి. కలకత్తా పర్యటన అని పేరు పెట్టి రెండు పేజీల వ్యాసం వచ్చేది. దానిలో కోట్లు వేసుకున్న రచయిత్రి, భర్త ఫోటో, మొక్కల మధ్య రచయిత్రి కూతురి ఫోటో పోగా తక్కిన మ్యాటర్‌లో ''స్టేషన్‌లో దిగగానే రావుగారి కుటుంబం వచ్చి రిసీవ్‌ చేసుకున్నారు. బెంగుళూరులో వుండగా వాళ్లు మా పక్క యింట్లో వుండేవారు... దిగిన మూడో రోజు అందరూ సరదాగా పిక్నిక్‌కు వెళ్లాం. మేం చేగోడీలు, జంతికలు తెస్తే రావుగారి బెంగాలీ ఫ్రెండ్స్‌ రసగుల్లా, సందేశ్‌ తెచ్చారు..'' లాటి అనవసర వివరాలు చాలా వుండేవి. వెళ్లిన వూరు సుందర నగరమని, అక్కడివాళ్లు తెలుగువాళ్లంటే చాలా గౌరవమిస్తారని, వాళ్లు అరటిపళ్లతోనో, వెలగపళ్లతోనే మంచి స్వీటు చేస్తారనీ... యిలాటివి తప్పనిసరిగా వుండేవి. ఇక అక్కడ స్థలపురాణం సంగతి సరేసరి. మనకు పనికి వచ్చే విషయం ఏమీ వుండేది కాదు. కొన్ని పత్రికలలో యిప్పటికీ యిలాటివి చూస్తూ వుంటాను. ఇటీవలి కాలంలో వస్తున్న కొందరి పుస్తకాలూ యిదే ధోరణిలో వుంటున్నాయి. గత ఏడాది యూరోప్‌ వెళ్లేముందు కొన్ని పుస్తకాలు కొని చదివాను. 'మా అబ్బాయి పని చేస్తున్న ఫలానా వూరి నుంచి స్విజర్లండ్‌ వెళ్లాం, మావాడు అన్నీ దగ్గరుండి చూపించాడు, అక్కడ ప్రకృతి అందంగా వుంటుంది.' అని రాస్తే మనకేమిటి లాభం? మన వూరి నుంచి అక్కడకి ఎలా వెళ్లాలి? ఎంతవుతుంది అనేది తెలియాలి. ప్రకృతి వర్ణనలకేముంది, ఏ కవిత్వపుస్తకం చూసినా కనబడతాయి.

తెలుగులో ట్రావెలాగ్‌ పుస్తకాల్లో మల్లాది వెంకట కృష్ణమూర్తిగారి పుస్తకాలు ఎన్నదగినవి. ఆయన ప్రతి చిన్న విషయం మర్చిపోకుండా విపులంగా రాస్తారు. జేబులో ఎంత చిల్లర పెట్టుకోవాలి, టిక్కెట్టు తీసుకునేటప్పుడు ఏమేం ప్రశ్నలు అడగాలి అనే అంశాల దగ్గర్నుంచి చక్కగా, ఓపిగ్గా రాస్తారు. మనం వెళ్లదలచిన దేశం గురించి ఆయన రాసిన పుస్తకం మార్కెట్లో వుందంటే చింతే వుండదు. ఇక అలాటప్పుడు నాబోటి వాడు రాయవలసిన అవసరం ఏముంది? నిజానికి నేను వూళ్లు వెళ్లినప్పుడల్లా డైరీ రాసి పెట్టుకున్నాను. ఇంటర్నెట్‌లో రైల్వే రిజర్వేషన్‌ సౌకర్యం లేని రోజుల్లో కూడా ఏ టూరైనా చక్కగా ప్లాన్‌ చేసుకునేవాణ్ని. బంధుమిత్రులకు ఆ సమాచారం ఎంతో వుపయోగపడేది. అవన్నీ యీ కాలమ్‌ పాఠకులతో పంచుకోవడం అనవసరం. ఎందుకంటే అవి నా బోటి స్థితిలో వున్నవారికే పనికి వస్తాయి. అప్పట్లో టూర్లంటే చాలా ఖర్చు అని, తెలియని ప్రదేశమని దడిసేవారు. అక్కర్లేదయ్యా, వెయ్యి రూపాయలు చేత్తో పట్టుకుంటే ఫ్యామిలీతో వెళ్లి వచ్చేయచ్చు అని ప్రోత్సహిస్తూ ప్లాను వేసి యిచ్చేవాణ్ని. ఇప్పుడా రోజులు మారాయి. పైగా మన పాఠకులందరిదీ ఒకే రకమైన ఆర్థికస్థితి కాదు. ఒకళ్ల బజెట్‌ 5 వేలుంటే మరొకరిది 50 వేలుంటుంది.

సమయం విషయంలో ఒక్కొక్కరిది ఒక్కో లెక్క. వారం రోజులు పట్టినా ఫర్వాలేదు, రైల్లో వెళితే డబ్బులు మిగులుతాయని కొందరనుకుంటే, మూడు రోజులకు మించి అరక్షణం లేటవడానికి వీల్లేదు, డబ్బు పోతే పోయింది, ఫ్లయిట్‌లో వెళదాం అని కొందరంటారు. వెళ్లే ఊరి పట్ల, దర్శనీయాల స్థలాల విషయంలో కుటుంబంలో నలుగురు వ్యక్తుల మధ్యే ఏకాభిప్రాయం కుదరదు. ఒకరు మ్యూజియం చూద్దామంటే, మరొకరు తెల్లవారగట్ల నదీస్నానం అంటారు, మూడోవారు చీరల మార్కెట్టంటారు, నాలుగోవారు మంచి తెలుగు భోజనం ఎక్కడుందో వెతుకుదామంటారు. అందువలన ఎవరిదైనా సరే టూరు ప్లాన్‌ అనేది హైలీ కస్టమైజ్‌డ్‌. మరి అందర్నీ దృష్టిలో పెట్టుకుని ట్రావెలాగ్‌ రాయడం ఎలా? పాఠకులకు కొంత సమాచారం అందిస్తూనే యాత్ర సందర్భంగా ఎదురైన ఘట్టాలు, సన్నివేశాలు, మనుష్యులు, అనుభవాలు రాస్తే చదవడానికి బాగుంటుంది. ఫిక్షన్‌ రైటర్‌ అయితేనే వాటిని ఆసక్తికరంగా రాయగలరు. అది పాఠకుల మనసులో హత్తుకుని వారు ఆ యాత్ర ప్లాన్‌ చేసినప్పుడు గుర్తుకు వస్తుంది. ఇవన్నీ వ్యక్తిగతంగా వుంటాయి. ఖుశ్వంత్‌ సింగ్‌ అలాటి వాటిల్లో దిట్ట. అలా రాయగలుగుతానన్న ధైర్యం కలిగినప్పుడు ట్రావెలాగ్‌ రాస్తాను. అయితే యీ లోపున టూరిస్టులు సాధారణంగా ఎదుర్కొనే ఒక సమస్యను పరిష్కరించడానికి యీ సీరీస్‌ ద్వారా ప్రయత్నిస్తున్నాను.

సిగ్గు విడిచి నిజం ఒప్పుకోవాలంటే మనందరిలో చాలా విషయాల్లో అజ్ఞానం రాజ్యమేలుతూంటుంది. ఏదో మన వూరు, మహా అయితే మన రాష్ట్రంలో ప్రస్తుత పరిస్థితులు, మన ఆఫీసు, మనం చేసే పని, దేశంలో రాజకీయాల గురించి కాస్తకాస్త తెలుసు, దాన్తోనే బండి లాగించేయవచ్చు కాబట్టి లాగించేస్తూ వుంటాం. పురాణాల గురించి కూడా అమర్‌ చిత్ర కథ లెవెల్‌ వరకు తెలుసు కానీ మరీ శత్రుఘ్నుడి మావగారి పేరు, శిశుపాలుడి తల్లి పేరు అడిగితే కళ్లు తేలేస్తాం. అర్జునుడికి కార్తవీర్యార్జనుడు ఏమవుతాడని చటుక్కున అడిగితే తబ్బిబ్బు పడతాం. ఏ పాత్ర ఏ యుగంలో వస్తుందో డౌటు. ఇక చరిత్ర గురించైతే మరీ అన్యాయం. ఔరంగజేబు అన్నదమ్ముల పేర్లు చెప్పమంటే కొరకొరా చూస్తాం. ఏ రాజు ఏ శతాబ్దం వాడో, ఏ ప్రాంతంవాడో తెలియదు. మన దేశం గురించే మన తెలివిడి యిలా తెల్లారితే, యిక విదేశాల గురించి ఏం తెలుస్తుంది? లక్షలు ఖఱ్చు పెట్టుకుని వెళ్లే ముందు కాస్త తెలుసుకుని వెళితే టూర్లో ఏం చూపిస్తున్నారో, మనం ఏం చూస్తున్నామో కాస్తయినా బోధపడుతుంది. 'ఏ వూరు గురించైనా యింటర్నెట్‌లో సమాచారం దొరుకుతుంది, ఎక్కడకి వెళ్లినా అక్కడ గైడ్లు వుంటారు. దాని గురించి యిప్పణ్నుంచి ఆయాస పడనక్కరలేదు' అని కొందరనుకోవచ్చు. నిజమే, యింటర్నెట్‌లో దొరుకుతుంది, కానీ అది మనకు బోధపడాలిగా, పూర్వాపరాలు తెలిస్తేనే కదా మనకు ఏమైనా అర్థమయ్యేది, అవి అప్పటికప్పుడు అర్జంటుగా తెలిసిపోతాయా?

ఇక గైడ్‌. నిజానికి ఎక్కడి కెళ్లినా గైడ్‌ వుండడం చాలా అవసరం. చాలామంది వేల రూపాయలు ఖర్చు పెట్టుకుని యాత్రాస్థలాలకు వస్తారు కానీ అక్కడి గైడ్‌కు వంద రూపాయలివ్వడానికి ఖేదపడతారు. 'వాడు చెప్పేదేముంది తొక్క, చూస్తే మన కర్థం కాదా?' అనుకుంటారు. కొన్ని సంగతులు గైడ్‌ చెపితేనే మనకు తడతాయి. కానీ గైడ్లందరూ మంచివాళ్లు దొరకరు. చాలామంది కవిత్వం ఒలకపోస్తారు. కొందరు మనకు తెలిసిన భాష మాట్లాడరు. మాట్లాడినా వాళ్ల యాస మనం ఫాలో కాలేము. ఏ ఇంగ్లీషులోనో, హిందీలోనో చెపుతూ వుంటే అది రాని మన కుటుంబసభ్యులకు తర్జుమా చేసి చెప్పాల్సిన పరిస్థితుల్లో కొంత మిస్సయిపోతూ వుంటాం. కండక్టెడ్‌ టూర్‌లో అయితే గైడ్‌ విధిగా వుంటాడు. బస్సు వూళ్లోంచి వెళుతూ వుంటే మైక్‌ పట్టుకుని చెపుతూ వుంటాడు. ఎడమవైపు చూడండి ఫలానా భవనం, కుడివైపు చూడండి ఫలానా విగ్రహం అంటూ వుంటాడు. ప్రయాణీకులందరూ టెన్నిస్‌ మ్యాచ్‌ ప్రేక్షకుళ్లా తల ఎడాపెడా తిప్పేస్తూ, ఎక్కడ ఎక్కడ అని అడుగుతూంటారు. కుడి అంటే ఎడమవైపు చూసి, ఎడమ అంటే కుడివైపు చూసి, కిటికీ దగ్గర కూర్చున్నవారిపై వాలిపోయి, అంతలోనే కెమెరాలు తీసి క్లిక్‌ మనిపిస్తూ నానాసందడీ చేస్తారు. మధ్యలో యింటి నుంచి తెచ్చుకున్న తినుబండారాల పంపిణీ కార్యక్రమం నిరంతరంగా సాగుతూ వుంటుంది, రాత్రి నిద్ర సరిగ్గా పట్టలేదన్న కబుర్లు వుంటాయి. ఈ గోలలో గైడ్‌ మాటలు వినబడవు. అతను ఆగడు. తన పాటికి తను దంపుళ్లపాటలా చెప్పుకుంటూనే పోతాడు.

ఒక్కో చోట గైడ్‌ బస్సు దిగమంటాడు. దిగగానే కోడి చుట్టూ కోడిపిల్లలు మూగినట్లు అతని చుట్టూ మూగాలి. అప్పుడు ఆ స్థలం గురించి చెప్తాడు. ఇది వినడం వీజీ కాదు. బస్సులోంచి ఎవరు ముందుగా దిగి గైడ్‌కి చేరువగా వుండగలరో వాళ్లే శ్రద్ధగా వినగలరు. ముందుగా దిగడం మన చేతుల్లో లేదు. మన సీటు ముందు వస్తుందో, వెనక వస్తుందో తెలియదు. మన ముందుసీటులో వాడు దారిలో నిలబడి రుమాలో, చెప్పో వెతుక్కుంటూ తాత్సారం చేస్తే మనం ఆగిపోతాం. దిగాక కెమెరాయో, స్వెటరో మర్చిపోయామని భార్య గుర్తు చేస్తే మళ్లీ బస్సులోకి వెళ్లి తేవలసి వస్తుంది. గైడ్‌కు కాస్త దూరంలో వుంటే ఏదీ సరిగ్గా వినబడదు, విననివ్వరు. ఎందుకంటే 40 మంది టూరిస్టులుంటే వారిలో శ్రద్ధగా అన్నీ తెలుసుకోవాలనుకునేవారు పదిమంది కంటె ఎక్కువుండరు. మిగతా అందరూ వచ్చామంటే వచ్చాం, వెళ్లామంటే వెళ్లాం గాళ్లే. ఇంకో బ్యాచ్‌ 'ఏముందండీ యిక్కడ గాడిదగుడ్డు, మన దగ్గర మాత్రం యింతకంటె మించి లేవా?' గాళ్లు. కొంతమంది దిక్కులు చూస్తారు కానీ ఆ కట్టడం ఏమిటో, ఎవరు కట్టించారో, ఎప్పుడు కట్టించారో పట్టించుకోరు. ఆటో ఫోకస్‌ కెమెరాలు వచ్చిన దగ్గర్నుంచి రెచ్చిపోతున్న కెమెరాల బ్యాచ్‌కు కనబడిన ప్రతీదాన్నీ ఫోటో తీయడమే పని. నువ్వు తీసినదాని పేరేమిటి అంటే ఏమో అంటాడు. ఇక సెల్ఫీల బ్యాచ్‌ని చూస్తే జీవితం మీద విరక్తి పుడుతుంది. ఫ్రేమంతా నీ మొహమే కనబడితే నయాగరాకు వెళ్లినా ఒక్కటే, పిరమిడ్‌కి వెళ్లినా ఒక్కటే! మనం గైడ్‌కు దూరంగా వీళ్ల మధ్య పడ్డామో ఆయనేం చెప్తున్నాడో అర్థం కాదు. మనం కష్టపడి విందామని చెవులు రిక్కిస్తూ వుంటే 'చలిగా వుంది కదండీ', 'భోజనానికి ఎక్కడకు తీసుకెళతాడంటారు?' లాటి కబుర్లతో డిస్టర్బ్‌ చేస్తారు. తెలుగువాళ్లు తగిలితే 'మా పెద్దమ్మ అల్లుడి తమ్ముడు మీ బ్యాంకేనండీ, పేరు గుర్తు లేదు, మీకు తెలుసా? నల్లగా, లావుగా వుంటాడు, భలే విట్టీగా మాట్లాడతాడు' లాటి ఉబుసుపోక కబుర్లు చెప్పబోతారు. ఒళ్లు మండి ఎర్రగా చూస్తే 'సాటి తెలుగువాళ్లు కదాని పలకరిస్తే పోజు కొడుతున్నాడు' అని పెళ్లాంతో మనకు వినబడేట్లా అంటాడు. (సశేషం) - ఎమ్బీయస్‌ ప్రసాద్‌ (అక్టోబరు 2015)

అక్టోబరు 12 ఎమ్బీయస్‌ : యూరోప్‌ గాథలు 02

ఇదంతా ఇండియాలో టూర్ల సంగతి. ఫారిన్‌ టూర్ల దగ్గరకి వచ్చేసరికి ఆ గైడ్‌ ఉచ్చారణ మనం పట్టుకోగలగాలి. అది అంత సులభమైన పని కాదు. విదేశాల్లో పనిచేసేవారికీ, మహానగరాల్లో మంచి స్కూళ్లలో చదివిన యువతకు తప్ప నా బోటి అమాంబాపతు గాళ్లందరికీ ఇంగ్లీషు చదవడం ధారాళంగా వస్తుంది తప్ప విని అర్థం చేసుకోవడం కష్టమే. విదేశీయుల పేర్లు మనం తెలుగు పత్రికలలో ఒకలా కనబడతాయి, వాళ్లు మరోలా పలుకుతారు. చిన్నప్పటి నుంచి ఫ్రాన్సు మాజీ అధ్యక్షుడి పేరు ఛార్లెస్‌ డీగోల్‌గానే చదివాను. అతని గురించి నాకు బాగానే తెలుసు. కానీ గత ఏడాది పారిస్‌లో అతని విగ్రహం చూపించి గైడ్‌ 'షాల్ద (షాల్‌ ద) గాల్‌' అని పలుకుతూంటే కన్‌ఫ్యూజ్‌ అయిపోయాను. కాస్సేపటికి యిద్దరూ ఒక్కరే అని వెలిగినా అప్పటికే చాలా సమాచారం చెప్పేయడం వలన మిస్సయిపోయాను. ఆ పైన కూడా ఈ కొత్త పేరును మనసులో పాత పేరుకు తర్జుమా చేసుకుంటూ వినడం వలన విన్నదానిలో కొంత మెదడుకు చేరలేదు.

ప్రస్తుతం యుకె టూరు గురించి చెప్పాలంటే సెప్టెంబరు మూడోవారంలో లండన్‌ వెళ్లినపుడు మొదటి రోజు లోకల్‌ టూరులో గైడ్‌ ఇంగ్లీషు బాగానే అర్థమైంది. మర్నాడు వారిక్‌ కేసిల్‌, స్ట్రాఫోర్డ్‌ అపాన్‌ ఏవన్‌, ఆక్స్‌ఫర్డ్‌ యూనివర్శిటీ టూరుకి వచ్చిన గైడ్‌ ఉచ్చారణ చాలా వేగంగా వుంది. మైకు బాగా లేదు. మాకు సీట్లు వెనగ్గా వచ్చాయి. పైగా మా పక్క సీట్లలో కూర్చున్న ముగ్గురు జర్మన్‌ వృద్ధులకు ఏ ఆసక్తీ లేదు, వాళ్లలో వాళ్లు కబుర్లు చెప్పుకుంటున్నారు. డాక్టరు నవుదాననుకుని యాక్టరయ్యాను అంటూంటారు మన నటులు. మా గైడ్‌ యాక్టరవుదామనుకుని గైడ్‌ అయ్యాడు. తను చాలా చమత్కారినన్న నమ్మకం ఒకటుంది. ఏ గైడూ వార్తలు చెప్పినట్లు చెప్పడు. హావభావాలతో చెప్పి రంజింప చేద్దామని చూస్తాడు. ఈయన మరీనూ. పైగా చూపిస్తున్నది షేక్‌స్పియర్‌ జన్మస్థలం. రెచ్చిపోయాడు. షేక్‌స్పియర్‌ నాటకాల సంభాషణలు గుప్పించాడు. ఏతావాతా బుర్ర వేడెక్కిపోయింది. బస్సు దిగి ముఖాముఖీ ఏదైనా వివరించినపుడు బాగానే అర్థమవుతోంది. కానీ ఏం లాభం? బస్సులో మాట్లాడినదంతా మా వరకు బధిరశంఖారావం అయింది.

అక్టోబరు మొదటివారంలో స్కాట్లండ్‌ వెళ్లాం. లాక్‌ నెస్‌, స్కాట్లండ్‌ హైల్యాండ్స్‌ కలిపి పొద్దున్న 8 గంటల నుంచి రాత్రి 9 గంటల వరకు ట్రిప్‌. డ్రైవరే గైడ్‌. పక్కన మైకు పెట్టుకుని డ్రైవ్‌ చేస్తూనే చెప్పుకుపోయాడు. ఉచ్చారణ అర్థమైంది. చాలా ఆసక్తికరమైన విషయాలే చెప్పాడు. కానీ తెగ చెప్పాడు. జాకోబైట్‌ తిరుగుబాటు గురించి గంటసేపు చెపితే ఓర్చుకోవటం ఎలా చెప్పండి. ఇలాటి ట్రిప్పులో భోజనానంతరం ప్రయాణీకుల్లో కాస్త మత్తు ఆవహిస్తుంది. అప్పుడో గంటా గంటన్నర గైడ్‌ మౌనంగా వుంటే శ్రోతలు ఓ కునుకు లాగి, ఫ్రెష్‌ అవుతారు. ఈ పెద్దమనిషి ఆ విరామం కూడా యివ్వలేదు. ఒకదాని తర్వాత మరొకటి స్కాట్లండ్‌ కథలు చెపుతూ పోయాడు. ఒక్కసారిగా అంత కొత్త సమాచారం గుప్పిస్తే బుర్రలో పట్టదు కదా. అన్నీ తెలియని పేర్లే. అందులో యీ దిక్కుమాలిన రాజులు వేరేవేరే పేర్లు పెట్టుకోకుండా జేమ్స్‌ ఒకటి, ఎడ్వర్డు మూడు, జార్జి ఐదు అంటూ అవే పేర్లు తిప్పితిప్పి పెట్టుకుంటారు. చిన్నప్పటినుంచి వాళ్ల కథలు వింటూ వుంటే కథలో యిన్వాల్వ్‌ కాగలం కానీ లేకపోతే పావుగంటలో తలనొప్పి వచ్చేస్తుంది. ఎవడెలా పోతే నాకేం అనిపిస్తుంది. ఇదంతా ఎందుకు చెప్తున్నానంటే - టూరు పెట్టుకున్నప్పుడే అర్జంటుగా ఇంటర్నెట్‌లో ఆ దేశచరిత్ర తెలిసేసుకుందాం, గైడ్‌ చెప్పినది శ్రద్ధగా వినేద్దాం అనుకోవద్దు సుమా అని చెప్పడానికి. మనం ముందు నుంచే కాస్తకాస్త తెలుసుకుంటూ వుండాలి. అప్పుడు ఆ ప్రదేశంలో వున్న విశేషం ఏమిటో బోధపడుతుంది.

కృష్ణదేవరాయలు గురించి మనకు తెలుసు కాబట్టి హంపీ విజయనగరం శిథిలాలు చూస్తే పులకింత కలుగుతుంది. మహాభారత యుద్ధం గురించి చదువుకున్నాం కాబట్టి కురుక్షేత్రం చూడాలనిపిస్తుంది. అర్జునుడు ఎవరో, భీష్ముడెవరో తెలుసు కాబట్టి ఇది అంపశయ్య, భీష్ముడి దాహార్తి తీర్చడానికి అర్జునుడు బాణం వేసినది యిక్కడే అంటే తెలుస్తుంది. మరి విదేశాలు వెళ్లినపుడు మనకేం తెలుస్తుందో ఒక్కసారి ఆలోచించి చూడండి. పారిస్‌లో ఐఫిల్‌ టవర్‌ బ్యాక్‌డ్రాప్‌లో కనబడేలా ఫోటోలు తీసుకునే చోటు వుంది. దాని ఎదురుగా వున్న విగ్రహం చూపించి యిది 'ఫాష్‌'ది అన్నారు. అతనెవరో, అతని ప్రత్యేక లక్షణమేమిటో తెలుస్తే కదా ఆ విగ్రహం కేసి తేరిపార చూస్తాం. మొదటి ప్రపంచ యద్ధంలో ఫ్రాన్సు దళాలను నడిపిన సైన్యాధ్యక్షుడు, తన దూకుడు వలన అనేకమంది సైనికుల చావుకి కారకుడైనవాడు వున్నాడని అతని పేరు స్పెల్లింగు ఎఫ్‌ఓసిఎచ్‌ అని నాకు తెలుసు. ఆ పేరును యిలా పలకాలని తెలియదు. తెలిసేటప్పటికి విగ్రహం కంటికి దూరమై పోయింది. (సశేషం) - ఎమ్బీయస్‌ ప్రసాద్‌ (అక్టోబరు 2015) ఫోటో - పారిస్‌లో షాల్‌ ద గాల్‌ విగ్రహం, గుఱ్ఱం మీద వున్నది ఫాష్‌

అక్టోబరు 13 ఎమ్బీయస్‌ : యూరోప్‌ గాథలు 03

రోమ్‌లో జండా వున్న ఓ యింటి కిటికీ చూపించి యిక్కడే ముస్సోలినీ నిలబడి ప్రసంగాలు చేసేవాడు అన్నారు. అతనెవడో తెలిస్తే కదా, మనం ఆ కిటికీ కేసి ఆసక్తిగా చూసేది. ఇంకో యిల్లు చూపించి నెపోలియన్‌ తల్లి యిక్కడే వుండేది అన్నారు. నెపోలియన్‌ ఎవరో తెలియాలి, తెలిస్తే అతను ఫ్రాన్సు వాడు కదా, తల్లి ఇటలీలో వుండడమేమిటి? అన్న సందేహం వస్తుంది. ఆవిడ కథ అప్పటికప్పుడు ఎవరు చెప్తారు? ఇంకో చిక్కేమిటో చెప్పనా - నగరంలో ప్రముఖ భవనాలన్నీ ఒకే చోట కుప్పపోసినట్లు వుంటాయి. బస్సు అక్కడ ఆపడానికి వుండదు. ఒక్కో దాని గురించి వివరంగా చెప్పలేరు. హింట్లు యిచ్చినట్లు చెప్పేస్తారు. బోధపడినవాడికి బోధపడినంత మహదేవా! జన్మానికో శివరాత్రిలా ఎంతో ప్లాను చేసుకుని మనం ఆ దేశం వెళ్లాక అన్నీ చూసి రాకుండా మొద్దు రాచ్చిప్పలా తిరిగి వచ్చామనుకోవడం సిగ్గుచేటు అనుకునేవాళ్ల కోసం యీ సీరీస్‌ రాస్తున్నాను. సిగ్గు పడనివాళ్లు బేఫర్వాగా వుండవచ్చు. తిరిగి వచ్చాక 'అక్కడ మనుషులు తెల్లగా వున్నారు, బిల్డింగులు ఎత్తుగా వున్నాయి, రోడ్లు శుభ్రంగా వున్నాయి' అని యింటి పక్కవాళ్లకు చెప్పుకుని తృప్తిపడవచ్చు.

పరదేశాల్లో అనేక మ్యూజియాల్లో పెద్దపెద్ద పెయింటింగ్స్‌ వుంటాయి. వాటిల్లో గ్రీకు, రోమన్‌ పురాణగాథలు చిత్రించి వుంటాయి. కొందరి కథలైనా తెలియకపోతే ఆ బొమ్మల్లో కనబడే భావాలు అర్థం చేసుకోలేం. రవివర్మ వేసిన మేనకా విశ్వామిత్రుల పెయింటింగ్‌ను హిందూమతం గురించి తెలియనివాళ్లు పూర్తిగా ఎంజాయ్‌ చేయలేరు. అలాగే మనకు ఆ గ్రీకు, రోమన్‌, హీబ్రూ పురాణపాత్రల పెయింటింగ్స్‌ అయోమయం, గందరగోళం. ఎంత పెద్దగా వుందో అనుకుంటూ ముందుకు సాగిపోతాం. బైబిల్‌ కథలు సీరీస్‌లో బైబిల్‌ కథలకు సంబంధించిన కొన్ని ప్రఖ్యాత పెయింటింగ్స్‌ యిచ్చాను. మ్యూజియంలో అవి కనబడినపుడు గుర్తు పట్టవచ్చు. ఈ సీరీస్‌లో యూరోప్‌లో నేను చూసిన స్థలాల చరిత్ర గురించి, స్థలాల గురించి చెపుదామని వుంది. స్పందన బాగా వుంటే కొన్ని ప్రఖ్యాత చిత్రాలను, కళారూపాలను కూడా పరిచయం చేద్దామని వుంది. ఆ తర్వాత నేను ఎలా వెళ్లానో స్వీయానుభవాలతో ట్రావెలాగ్‌ రాస్తాను. దానిలో ఏదైనా పేరు ప్రస్తావిస్తే యీ సీరీస్‌లో దాని గురించి రాసిన భాగం కనబడేట్లా హైపర్‌ లింక్‌ యిమ్మనమని వెబ్‌సైట్‌ వారిని కోరతాను. అప్పుడు పాఠకులకు యిది ఉపయోగపడుతుంది. ఈయన వెళ్లిన వూరే మనమూ వెళతామనేముంది, యిదెందుకు చదవడం అనుకుని సందేహించేవారి కోసం ఓ ఉదంతం చెప్తాను.

నేను కలకత్తాలో వుండగా ప్రఖ్యాత ఫ్రెంచ్‌ శిల్పి రోదా (స్పెల్లింగ్‌ ఆర్‌ఓడిఐఎన్‌) శిల్పాల ఎగ్జిబిషన్‌ చూశాను. ఆయన శిల్పాలు పారిస్‌లోని మ్యూజియంలోనే వుంటాయి. అయితే ప్రపంచవ్యాప్తంగా వున్న ఆయన అభిమానుల కోరిక మేరకు 1983లో కొన్ని శిల్పాలను ప్రపంచమంతా దేశానికి ఒక్క నగరం చొప్పున తిప్పి ప్రదర్శనలు ఏర్పాటు చేశారు. ఇండియాలో కళాభిమానులు కలకత్తాలో ఎక్కువ వున్నారనుకున్నారేమో అక్కడకు తెచ్చారు. టిక్కెట్టు కూడా ఎక్కువే. ఆయన గీసిన థింకర్‌ (బొమ్మ పక్కన యిస్తున్నాను) చాలా మంది చూసే వుంటారు. అదే కాకుండా చాలా గొప్ప శిల్పాలు చెక్కాడాయన. బాపు గారు పరిచయమయ్యాక ఆయనతో రోదా ప్రదర్శన చూశానని చెపితే 'అది చూసినందుకు మీ పాదాలకు నమస్కారం పెట్టాలండి' అన్నారు. (కంగారు పడవద్దు, బాపుగారు వెక్కిరించలేదు, నచ్చిన విషయంలో ఆయన ఎక్స్‌ప్రెషన్స్‌ అలాగే వుంటాయి). 'అబ్బో రోదా' అనుకున్నాను. పారిస్‌లో కండక్టడ్‌ టూరులో గైడ్‌ అన్నిటి గురించి చెప్తున్నాడు కానీ యీ మ్యూజియం గురించి చెప్పటం లేదు. (పారిస్‌ నిండా మ్యూజియాలే, ఎన్నిటి గురించి చెప్తాడు పాపం!)

ఓ చోట బస్సు దిగినప్పుడు దగ్గరకు వెళ్లి అదెక్కడ అని అడిగాను. ఆయన ఎంతో సంతోషించాడు. కాస్సేపు పోయాక దాని పక్కనుంచి వెళ్లినపుడు 'ఒకాయన రోదా గురించి అడిగాడు, ఆయన మ్యూజియం కుడిపక్కన కనబడుతోంది చూడండి, ఆయన ప్రఖ్యాత శిల్పం 'థింకర్‌' బయటి కాంపౌండులోనే వుంది, చూడండి' అన్నాడు. అందరం చూశాం. నేను అడిగి వుండకపోతే ఆ విగ్రహాన్ని మా బస్సులో వాళ్లు ఎవరూ చూసి వుండేవారు. గైడ్‌తో మాట్లాడేటప్పుడు మా ఆవిడ తన అభిమాన రచయిత అలెగ్జాండర్‌ డ్యూమా రచనల గురించి, పాత్రల గురించి మాట్లాడితే ఆయన పులకించిపోయాడు. బస్సులో అందరికీ డ్యూమా గురించి కాస్త చెప్పాడు. పారిస్‌లో ఆయన విగ్రహం వుందని, ప్రస్తుతం మనం అటువైపు వెళ్లడం లేదనీ చెప్పాడు. శ్రోతల్లో కాస్త తెలిసుండి, యింకా తెలుసుకోవాలన్న ఉత్సుకత గలవారు ఒకరున్నా గైడ్‌కు హుషారు వస్తుంది. మరో నాలుగు విషయాలు చెప్తాడు. ఇచ్చిన ఫీజు కిట్టుబాటవుతుంది. ఏమో ఎవరు చూడవచ్చారు, అలాటి ఆసక్తి రగిలించే టూరిస్టు మీరే కావచ్చు.

ఇక ఫారిన్‌ టూరు యోగం వుందా లేదా అన్నది ఎవరూ చెప్పలేరు. నేను ఫారిన్‌ వెళతానని అనుకోలేదు. 2013లో తానా సమావేశానికి విశిష్ట అతిథిగా రమ్మనమని పిలుపు వచ్చింది. పాస్‌పోర్టయినా లేదు అని చెప్పి తప్పించుకోబోయాను. అధ్యక్షుడు తోటకూర ప్రసాద్‌, ఎమ్వీయల్‌ ప్రసాద్‌ గార్లు వదిలిపెట్టలేదు. మొహమాటానికి పాస్‌పోర్టు తీసుకుని వీసాకు అప్లయి చేశాను. అమెరికా వాడికి ఏం పుట్టిందో ఏమో వీసా తిరస్కరించాడు. చింతించలేదు. ఇండియా చుట్టబెట్టినా చాలనుకున్నాను. అలాటిది 2014లో ఒకసారి, 2015లో యింకోసారి యూరోప్‌ వచ్చాను. ఏది ఎప్పుడు ఎలా సంభవిస్తుందో తెలియదు. వెళితే గిళితే... అనుకుని అన్నీ తెలుసుకుని పెట్టుకుంటే ఎప్పటికో అప్పటికి పనికి రావచ్చు. ఈ సీరీస్‌లో నేను ప్రస్తావించబోయే పేర్లు మీ తలలో ఎక్కడో అక్కడ అతుక్కుంటాయి. మీరు ఫారిన్‌ వెళ్లినపుడు ఆ పేర్లు తగిలితే 'ఏదో విన్న పేరులా వుందే' అని తోచినా దీన్ని చదివిన శ్రమ కిట్టుబాటయినట్లే. ఎందుకంటే ఒకేసారి అప్పటిదాకా వినని కొత్త పేర్లు పుంఖానపుంఖాలుగా వచ్చి పడుతూ వుంటే మైండ్‌ రిసీవ్‌ చేసుకోవడం మానేస్తుంది.

దీనిలో ఒక్కో వూరు గురించి క్రమపద్ధతిలో రాసుకుని వద్దామని అనుకోవటం లేదు. ఎప్పుడు దేని గురించి చెప్పాలనిపిస్తే చెప్పేస్తాను. పారిస్‌తో మొదలుపెడతాను. ఐఫిల్‌ టవర్‌ ఎత్తు యింత, ఫలానా సంవత్సరంలో కట్టారు లాటివి చెప్పడం కంటె రాజులు, రాజద్రోహులు, కుట్రదారులు, విప్లవకారులు పరంగా చరిత్ర చెప్పుకుంటే ఆసక్తికరంగా వుంటుంది. పేర్లు గుర్తుండకపోయినా కథ మనసులో నాటుకుంటుంది. ఆ చరిత్రతో సంబంధం వున్న ప్రదేశాలకు వెళ్లినపుడు కుతూహలంగా వింటాం. అందుకని ఫ్రెంచ్‌ విప్లవంతో మొదలుపెడతాను. తప్పులుంటే చెపుతూ వుండండి. ముఖ్యంగా పేర్ల ఉచ్చారణ విషయంలో ఆ యా దేశాలలో వుండే పాఠకులు పొరపాట్లు సవరిస్తే నాతో పాటు యితర పాఠకులూ సంతోషిస్తారు. విప్లవానికి కారణం ఏమిటి, ఎలా సంభవించింది, ఎందుకు విఫలమైంది, దానిలో జరిగిన మంచేమిటి, చెడేమిటి యివన్నీ విపులంగా అర్థమయ్యేందుకు చార్లెస్‌ డికెన్స్‌ రాసిన కాల్పనిక నవల ''ద టేల్‌ ఆఫ్‌ టూ సిటీస్‌'' కథను చివర్లో జోడిస్తాను. (సశేషం) - ఎమ్బీయస్‌ ప్రసాద్‌ (అక్టోబరు 2015) ఫోటో - రోమ్‌లో నెపోలియన్‌ తల్లి వున్న భవనం, ముస్సోలినీ ప్రసంగించిన కిటికీ (జండా వున్నది), పారిస్‌లో రోదా మ్యూజియంలో థింకర్‌ విగ్రహం, డ్యూమా విగ్రహం

అక్టోబరు 49 ఎమ్బీయస్‌ ః సినీ స్నిప్పెట్స్‌ - రాజేంద్ర కుమార్‌

రాజేంద్ర కుమార్‌ గురించి మరి కాస్త చెప్పాలంటే - తెలుగు దర్శకుడు తాతినేని ప్రకాశరావు ఒక తమిళ సినిమా ఆధారంగా కాబోలు ''కాలేజీ గర్ల్‌'' (1960) అనే సినిమాని షమ్మీ కపూర్‌, వైజయంతిమాల హీరో హీరోయిన్లుగా శంకర్‌-జైకిషన్ల సంగీతంతో దర్శకత్వం వహించారు. అప్పుడే ఆయన తెలుగులో దర్శకత్వం వహించిన ''ఇల్లరికం'' (1959) హిట్‌ అయింది. ప్రకాశరావు గురువుగారైన ఎల్వీ ప్రసాద్‌ దాన్ని హిందీలో ''ససురాల్‌'' (1961) పేరుతో ప్రకాశరావు డైరక్షన్‌లోనే తీస్తానన్నారు. తెలుగులో నాగేశ్వరరావు వేసిన పాత్రను హిందీలో షమ్మీ కపూర్‌ చేత, రేలంగి వేసిన పాత్రను హాస్యం తగ్గించి కాస్త హీరోయిజం అద్ది శశి కపూర్‌ చేత వేయిద్దామని ప్లాన్‌ చేశారు. దీనికి కూడా శంకర్‌ జైకిషనే సంగీతం. షమ్మీ కపూర్‌ తన సినిమాలలో సంగీతం గురించి బాగా పట్టించుకుంటాడు కాబట్టి, తనపై చిత్రీకరించే 'తేరీ ప్యారీ ప్యారీ సూరత్‌కో..'' పాటను దగ్గరుండి జైకిషన్‌ చేత బాణీ కట్టించుకున్నాడు.

ఇంతలో షమ్మీ కపూర్‌ తనపై మాట తూలడంతో ప్రకాశరావుకి కోపం వచ్చింది. ''దీనిలో హీరోగా షమ్మీని తీసేసి రాజేంద్ర కుమార్‌ను పెట్టుకుందాం. షమ్మీతో బాటు అతని తమ్ముడు శశిని కూడా డ్రాప్‌ చేసేసి, ఆ స్థానంలో మెహమూద్‌ను పెట్టుకుందాం. మెహమూద్‌ కాబట్టి కాస్త హాస్యం పెట్టినా ఫర్వాలేదు...'' అన్నాడు నిర్మాత ఎల్వీ ప్రసాద్‌తో. ఆయన సరేననడంతో బి.సరోజా దేవి హీరోయిన్‌గా సినిమా తయారై సూపర్‌ హిట్‌ అయింది. నోటి దురద వలన షమ్మీకి ఓ హిట్‌ చేజారిపోయింది. సినిమా పోయినందుకు అతను బాధపడలేదు కానీ, 'తేరీ ప్యారీ ప్యారీ సూరత్‌..' పాట (తెలుగులో యీ ట్యూన్‌ తీసుకుని 'తీయతీయని తేనెల మాటలతో' అనే పాటను ''ఖైదీ కన్నయ్య'' సినిమాకై చేశారు) తనపై చిత్రీకరించబడనందుకు చాలా బాధపడ్డాడు. అప్పటికీ జైకిషన్‌కి చెప్పి చూశాడు. ఆ పాట వెనక్కి పెట్టేయ్‌, నా సినిమాలో వుపయోగించు, రాజేంద్ర కుమార్‌ దాన్ని సరిగ్గా చేయలేడు అని.. జైకిషన్‌ వినలేదు. దాంతో కొంతకాలం షమ్మీ జైకిషన్‌పై అలిగాడు. ఆ అలక ఎక్కువసాగం కొనసాగలేదనుకోండి. ఎందుకంటే వారి అనుబంధం అలాటిది.

---

రాజేంద్ర కుమార్‌, తాతినేని ప్రకాశరావుల కాంబినేషన్‌ బాగా కలిసి వచ్చింది. ''ససురాల్‌'' హిట్‌ అయ్యాక ఎల్వీ ప్రసాద్‌ ప్రత్యగాత్మ దర్శకత్వంలో తెలుగులో తయారైన ''భార్యాభర్తలు'' ఆధారంగా ''హమ్‌ రాహీ'' ప్లాన్‌ చేశారు. దాని డైరక్షన్‌ తనకు శిష్యుడు, ప్రత్యగాత్మకు గురువు అయిన ప్రకాశరావుకి అప్పగించారు. దానిలో రాజేంద్రకుమార్‌, జమున హీరోహీరోయిన్లు. అదీ హిట్‌ అయింది. అది తయారవుతూండగానే దక్షిణాదికే చెందిన వీనస్‌ పిక్చర్స్‌ వారు ప్రకాశరావు దర్శకత్వంలో వైజయంతీమాల, రాజేంద్ర కుమార్‌ నాయికానాయకులుగా, శంకర్‌ జైకిషన్‌ సంగీతదర్శకత్వంలో ''సూరజ్‌'' (1966) అనే జానపద సినిమా ప్లాన్‌ చేశారు. ఆ సినిమాలో విలన్‌ పాత్రకు సరైనవారు ఎవరాని ఆలోచిస్తూండగా రాజేంద్ర కుమార్‌ అజిత్‌ను వెళ్లి అడిగాడు.

''జంజీర్‌'', ''యాదోం కీ బారాత్‌'', ''కాళీచరణ్‌'', ''కహానీ కిస్మత్‌ కీ'', ''జుగ్ను'', ''చరస్‌'' వంటి సినిమాల్లో విలన్‌గా నటించాడు కాబట్టి అజిత్‌ మనకు విలన్‌గానే తోస్తాడు కానీ రాజేంద్రకుమార్‌ అడిగే నాటికి అతను హీరో లేదా సెకండ్‌ హీరో పాత్రలు వేస్తూన్నాడు. అప్పటికే 80 సినిమాల్లో వేసి వున్నాడు. అజిత్‌ అసలు పేరు హమీద్‌ ఆలీ ఖాన్‌. వాళ్లు పఠాన్లు. అతని కుటుంబం అఫ్గనిస్తాన్‌లోని కాందహార్‌ నుండి ఉత్తరప్రదేశ్‌లోని షహరాన్‌పూర్‌కు తరలి వెళ్లింది. అజిత్‌ తాత అక్కణ్నుంచి నిజాం కొలువులో పని చేయడానికి హైదరాబాదు వచ్చి స్థిరపడ్డాడు. అజిత్‌ వరంగల్‌ కాలేజీలో చదువుకున్నాడు. చదువుల్లో ఓ మాదిరిగా వుండడంతో అతని ఇంగ్లీషు ప్రొఫెసర్‌ ''ఇంత చక్కటి శరీరసౌష్టవం వుంది. ఫుట్‌బాల్‌ వంటి ఆటలు బాగా ఆడుతున్నావు. ఆర్మీలో చేరిపో, లేదా సినిమాల్లో చేరిపో.'' అని సలహా యిచ్చాడు. అజిత్‌కి రెండోదే బాగా నచ్చింది. తండ్రి అనుమతి తీసుకుని బొంబాయి రైలెక్కాడు.

చాలాకాలం పాటు హ్రస్వచిత్రాల్లో రోజుకి 5 రూ.ల కూలిపై జూనియర్‌ ఆర్టిస్టుగా పనిచేశాడు. ఆ తర్వాత చిన్న చిన్న సినిమాల్లో పాత్రలు వచ్చాయి. అతని ఫిజిక్‌ చూసి ముచ్చటపడిన గోవిందరామ్‌ సేథీ ''షా ఎ మిస్ర్‌'' అనే స్టంట్‌ సినిమాలో ఓ పాత్ర యిచ్చాడు. ఆ తర్వాత ''హాతింతాయి'', ''ఆప్‌బీతీ'' వంటి జానపద, సాంఘిక సినిమాల్లో వేషాలు వచ్చాయి. ఇవన్నీ తన స్వంతపేరుతోనే వేశాడు. ''బేకసూర్‌'' సినిమాలో వేస్తూండగా దాని డైర్టర్‌ కె.అమర్‌నాథ్‌ ''నీ పేరు పొడుగ్గా వుంది, ఏదైనా చిన్నపేరు పెట్టుకోరాదా'' అంటే అప్పుడు అజిత్‌గా మార్చుకున్నాడు.

ఆ తర్వాత చాలా సినిమాలే వచ్చాయి. నర్గీస్‌, నూతన్‌ తప్ప తక్కిన పెద్ద హీరోయిన్లందరి పక్కనా అతను కథానాయకుడిగా వేశాడు. వనమాల (''సికందర్‌''), ఖుర్షీద్‌ (''తాన్‌సేన్‌''), నళినీ జయవంత్‌ (''నాస్తిక్‌''), మధుబాల (''బేకసూర్‌''), గీతా బాలి (''బరాదరీ''), సురయ్యా (''మోతీ మహల్‌''), కామినీ కౌశల్‌ (''బడా భాయ్‌''), మీనా కుమారి (''హాలాకు''), నిమ్మి (''చార్‌ దిల్‌ చార్‌ రాహే''), బి సరోజాదేవి (''ఒపేరా హౌస్‌''), బీనా రాయ్‌ (''మెరైన్‌ డ్రైవ్‌'').. యిలా అనేకమందితో వేశాడు. 'ఆజాకే ఇంతజార్‌ మే', వంటి గొప్ప పాటలు అతనిపై చిత్రీకరించబడ్డాయి.

ఇన్ని సినిమాలు వేసినా ''నాస్తిక్‌'' ఒకటే చెప్పుకోదగ్గ హిట్‌. అందుకే ''పానిక్‌ ఇన్‌ బాగ్దాద్‌'' (1966) అనే సినిమాలో హీరోగా వేస్తూ వుండగా రాజేంద్ర కుమార్‌ విలన్‌ ఆఫర్‌ యివ్వగానే అజిత్‌ తటపటాయించకుండా సరేననేశాడు. అది అతని కెరియర్‌లోనే గొప్ప మలుపు అయింది. ఆ తర్వాత 120 సినిమాల దాకా ఎదురులేకుండా నటించేశాడు. విలన్‌గా వేసిన తర్వాత ''మిస్టర్‌ నట్వర్‌లాల్‌'', ''ధర్మా'', ''శంకర్‌ శంభు'' వంటి సినిమాల్లో కారెక్టర్‌ రోల్స్‌ కూడా వేశాడు. కానీ తన మొహం విలన్‌గా పనికి వస్తుందని ఒప్పుకుని, అటువైపు మరలడంలోనే అతని విజ్ఞత కనబడుతుంది.

అజిత్‌ హీరోగా వేసే రోజుల్లోనే సెకండ్‌ హీరోగా దిలీప్‌ కుమార్‌తో వేసిన సూపర్‌ హిట్లు ''నయా దౌర్‌'', ''మొఘలే ఆజమ్‌'' చెప్పుకోదగ్గవి. ''మొఘలే ఆజమ్‌''లో పూర్తిగా మంచివాడిగానే వున్నా ''నయా దౌర్‌'' (1957) లో అతను దిలీప్‌కు స్నేహితుడిగా వుండి ''యే దేశ్‌ హై వీర్‌ జవానోంకా..'' పాటలో దిలీప్‌తో బాటు అతనూ నర్తించినా, మధ్యలో అసూయతో దుష్టుడిగా మారి చివర్లో మళ్లీ మంచివాడిగా మారతాడు. అంటే అతనిలో విలన్‌ అంశ వుందని ముందుగా గుర్తించినవాడు బి ఆర్‌ చోప్డా అన్నమాట. (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- ''ససురాల్‌'', ''సూరజ్‌''లో అజిత్‌)

అక్టోబరు 14 ఎమ్బీయస్‌ : యూరోప్‌ గాథలు 04

ఫ్రెంచ్‌ విప్లవం 1789లో జరిగింది. (7,8,9 వరస అంకెలు కాబట్టి తారీకు గుర్తు పెట్టుకోవడం యీజీ) పదేళ్లపాటు నడిచింది. పాలకుల అత్యాచారాలకు వ్యతిరేకంగా తిరగబడిన పాటకజనులు లేవదీసిన విప్లవం అతిపోకడలు పోయింది. చివరకు నెపోలియన్‌ నియంతృత్వానికి దారి తీసింది. ఆ విప్లవానికి గుర్తులైన వర్సాయి రాజప్రాసాదాలు, బాస్టిల్‌ దుర్గం, రాజకుటుంబీకుల, జమీందార్ల తలలు పుచ్చకాయల్లా నరికిపారేసిన గిల్లెటిన్‌ పెట్టిన స్థలం (ఇప్పుడు దాని స్థానంలో ఫౌంటెన్‌ పెట్టి, ఆ స్థలాన్ని ప్లేస్‌ ద లా కన్‌కార్డ్‌ అంటున్నారు) యిప్పటికి కూడా వున్నాయి కాబట్టి యీ చరిత్ర తెలుసుకోవడం వేస్టవదు.

అప్పట్లో అనేక యూరోపియన్‌ దేశాలలో ఫ్రాన్స్‌లో కన్న ఎక్కువ దుర్భర పరిస్థితులున్నాయి. కానీ వాటిలో విప్లవాలు రాలేదు. ఫ్రెంచ్‌ ప్రజల్లో వచ్చిన రాజకీయ చైతన్యం ఒక ముఖ్యకారణమైతే, వాళ్లని తిరగబడేట్లా చేసిన రాచరికపు పాలన ముఖ్యాతిముఖ్య కారణం. ఈనాడు పారిస్‌లో రాజభవనాలు చూడగానే మన మనసులో మెదిలే మొదటి ఆలోచన - 'రాజులిలా బతికితే విప్లవాలు రాకేం చేస్తాయి' అని. నేను హంపీ మొదటిసారి వెళ్లినపుడు కృష్ణదేవరాయల రాణులు నివసించిన భవనాలు చూసి ఇంతేనా అని తెల్లబోయాను. రాజుగారి మేడ తవ్వకాల్లో యింకా బయటపడలేదు. పడినా అది జూబిలీహిల్స్‌లో కనబడే సాధారణ బిల్డింగంత కూడా వుండదని గ్యారంటీ. రాజస్థాన్‌లో రాజభవనాలు చాలానే చూశాను, ఇండియా వంటి పెద్దదేశాన్ని పాలించిన మొఘల్‌ చక్రవర్తులు నివసించిన రాజప్రాసాదాలూ చూశాను. రవి అస్తమించని సామ్రాజ్యం నడిపిన ఇంగ్లండు రాజుల హర్మ్యాలూ చూశాను. కానీ అవేవీ ఫ్రెంచ్‌ చక్రవర్తుల వైభోగం ముందు ఎందుకూ పనికి రావు. అదంతా ప్రజల నుంచి దోచుకున్నదే కదా, ఆ దోపిడీకి కడుపుమండినవాడు తిరగబడడంలో ఆశ్చర్యం ఏముంది?

జమీందార్లు ఏం చేసినా చెల్లిపోయే పరిస్థితి ఎలా వచ్చిందో తెలుసుకోవాలంటే అప్పటి ఫ్రాన్సు సమాజం ఎలా వుండేదో తెలుసుకోవాలి. సమాజంలో ఆనాడు ఎస్టేట్లనే పేరుతో మూడు వర్గాలు వుండేవి - ఫస్ట్‌ ఎస్టేట్‌లో 1,30,000 మంది కేథలిక్‌ మతాధికారులుండేవారు. దేశంలో సాగుయోగ్యమైన భూమిలో 20% వీళ్ల చేతిలో వుండేది. దాని మీద పన్ను లేదు. పైగా దేవుడికి సేవ చేస్తున్నదానికి ప్రతిఫలంగా ప్రతీ రైతు నుండి పంటలో 10% పన్ను తీసుకునేవారు. వీళ్లు అత్యంత విలాసవంతమైన జీవితాన్ని గడిపేవారు. తమకుండే సదుపాయాలు తగ్గించడానికి ఎన్నడూ ఒప్పుకునేవారు కారు. ఇక సెకండ్‌ ఎస్టేట్‌లో 1,50,000 మంది భూస్వామ్య ప్రభువులుండేవారు. దేశంలో చాలా భూమి వీళ్ల చేతిలో వుండేది. నామమాత్రంగా పన్ను చెల్లించేవారు. 8 వేల మంది ధనిక భూస్వాములు ప్రభుత్వంలో కీలకపాత్ర వహించేవారు. దాంతో యీ రెండు వర్గాల భారాన్ని మోయవలసిన భారం థర్డ్‌ ఎస్టేట్‌లో వున్న మధ్యతరగతికి చెందిన వర్తకులు, లాయర్లు, డాక్టర్లు, మేధావులు, చేతిపనివారు, రైతులు, పట్టణప్రాంతాల కూలీలపై పడేది. వాళ్లు భూమిశిస్తే కాక, 5% ఆదాయపు పన్ను, ఉప్పు పన్ను చెల్లించాలి. ఉప్పు ఉత్పత్తి, వ్యాపారం మీద ప్రభుత్వానికి గుత్తాధిపత్యం వుండేది. ఉత్పత్తికయ్యే ఖర్చుకు పది రెట్లు ఎక్కువగా ధరను పెట్టి, దేశంలో 7 సం||లు దాటిన ప్రతీ వ్యక్తి సంవత్సరానికి కనీసం ఏడు పౌండ్ల ఉప్పు కొనాలని శాసనం చేశారు. గ్రామాల్లో రహదారులు వేసే బాధ్యత కూడా ప్రభుత్వానికి లేదు. ప్రజలే శ్రమదానంతో వేసుకోవాలి. ఇక వర్తకులపై చాలా పన్నులుండేవి. ఈ ఎస్టేట్సు, పన్నుల విధానం ఏర్పరచినపుడు ఒక రూలు పెట్టారు. మూడు ఎస్టేట్ల ప్రతినిథులతో కూడిన 'ఎస్టేట్స్‌ జనరల్‌' ఆమోదం లేకుండా ఏ కొత్త పన్నూ వేయకూడదని. అయితే ఫ్రెంచ్‌ చక్రవర్తులు దాదాపు 175 సం||రాల పాటు దీన్ని సమావేశపరచకుండా పరోక్ష పన్నులు వేస్తూ కాలక్షేపం చేశారు.

రాజులు, చక్రవర్తులు నిరంకుశాధికారాలు చలాయించిన దేశాలు అనేకం వున్నాయి. ఇంగ్లండు పాలించిన ట్యూడరు వంశీయులు, ప్రష్యాను పాలించిన హోహెన్‌ జలరన్‌లు, రష్యాను పాలించిన రోమనోవ్‌లు అతి నిరంకుశులైనా వారు తమ అధికారాలను తమ రాజ్యాల ప్రయోజనాల కోసం ఉపయోగించారు. కానీ ఇంగ్లండు పాలించిన స్టువార్ట్‌ వంశీయులు, ఫ్రాన్సు పాలించిన బూర్బన్లు తమ అధికారాలను దేశప్రయోజనాలకు వ్యతిరేకంగా వుపయోగించి ప్రజాకంటకులయ్యారు. బూర్బన్ల విషయానికొస్తే ఆ వంశ పాలన స్థాపించిన నాల్గవ హెన్రీ ప్రధానమంత్రి సలహాకు విలువ యిచ్చేవాడు. అతని తర్వాత పాలనకు వచ్చిన 13వ లూయీ తన యిద్దరు ప్రధానుల చేతిలో కీలుబొమ్మ అయిపోయాడు. తదుపరి అధికారంలోకి వచ్చిన 14వ లూయీ (1643-1715) అతి నిరంకుశుడు. తన కీర్తి ప్రతిష్ఠలకోసం అనేక యుద్ధాలు చేసి, తన రెండో రాజధాని అయిన వర్సాయిలో అనేక అద్భుతహర్మ్యాలు, విశాలమైన తోటలు కట్టి కళాఖండాలతో నింపివేశాడు. ఫస్ట్‌, సెకండ్‌ ఎస్టేట్ల ప్రయోజనాలు కాపాడాడు కానీ రాజ్యప్రయోజనాలు, ప్రజా సంక్షేమం పట్టించుకోలేదు. దీనితో దేశం సంక్షోభంలో పడింది. ఆ విషయం చనిపోయేముందు గ్రహించిన లూయీ తన వారసుడైన 15వ లూయీతో 'నాలా యుద్ధాలపై, భవనాలపై ఖర్చు చేయకు, పొరుగువారితో శాంతియుతంగా మెలగుతూ ప్రజల బాధలు తీర్చు' అని హితవు చెప్పాడు. కానీ 15 వ లూయీ (1715-1774) కూడా అదే బాటలో నడిచాడు. అతను 1740-48 మధ్య, 1756-63 మధ్య చేసిన యుద్ధాలు, వర్సాయిలో కట్టించిన కొత్త భవనాల కారణంగా ఖజానా ఖాళీ అయింది. పన్నుల భారం పెరిగింది. ఇండియాలో, అమెరికాలో వున్న వలసలు కోల్పోయి, ఆదాయం తగ్గింది. విదేశీ వ్యాపారం తగ్గింది. ఆ తర్వాత వచ్చిన 16వ లూయీ (1774-1789) ది కూడా అదే మార్గం. బ్రిటిషువారిపై పగతో అమెరికా స్వాతంత్య్ర పోరాటానికి (1775-1783) అన్నివిధాలా సాయం చేశాడు. ఇవన్నీ చాలనట్లు దేశంలో కరువుకాటకాలు వచ్చాయి. ప్రజలు రాజరికమన్నా, జమీందార్లన్నా మండిపడుతున్నారు. (సశేషం) - ఎమ్బీయస్‌ ప్రసాద్‌ (అక్టోబరు 2015) ఫోటో - బాస్టిల్‌ దుర్గం, విప్లవకాలంలో గిల్లెటిన్‌ పెట్టిన చోటు, వర్సాయ్‌ రాజభవనం

అక్టోబరు 15 ఎమ్బీయస్‌ : యూరోప్‌ గాథలు 05

ఆ ఆగ్రహానికి మేధావులు ఒక రూపం కల్పించారు. వోల్తేర్‌ తన వ్యంగ్య రచనల ద్వారా ఆనాటి వ్యవస్థలను వెక్కిరించి ప్రజలను అలరిస్తూనే వారిలో చైతన్యం పెంచాడు. మాంటెస్క్యూ తన గ్రంథాల ద్వారా అధికారాలన్నీ ఒకే వ్యక్తి - చక్రవర్తి, రాజు ఎవరైనా సరే - చేతిలో కేంద్రీకృతం కాకూడదని వాదించేవాడు. ప్రజాప్రతినిథులతో ఏర్పడిన సభ చట్టాలు చేస్తే, అధికారయంత్రాంగం దాన్ని అమలు చేయాలని, న్యాయశాఖ ఎవరి అజమాయిషీ లేకుండా స్వతంత్రంగా వుండాలనీ యీ వ్యవస్థలు ఒకదాన్ని మరొకటి అదుపు చేయాలని ప్రతిపాదించాడు. ఇది మధ్యతరగతి ప్రజలను ఎంతో ఆకర్షించింది. 'సోషల్‌ కాంట్రాక్ట్‌' అనే తన గ్రంథంలో రూసో రాజ్యంపై అధికారం ప్రజలదేననీ, రాజు కేవలం వారి ప్రతినిథి మాత్రమే అని, తమ మేలు కోసం పని చేయని ప్రభుత్వాలను మార్చడానికి వాళ్ల కధికారం వుంటుందని వాదించాడు. ఈ వాదనలను అనుసరించి అమెరికన్లు తమ రాజ్యాంగాన్ని రచించుకున్నారు. నిజానికి అమెరికన్‌ ప్రజలు వీరి రచనల నుండి స్ఫూర్తి పొంది బ్రిటిషువారిని ఎదిరించారు. అమెరికన్‌ విప్లవ విజయం ఫ్రెంచ్‌ ప్రజలను ఉత్తేజపరిచింది. తాము కూడా తిరగబడవచ్చని వాళ్లు అనుకున్నారు. ప్రజలలో రగులుతున్న క్రోధాగ్నిని గమనించిన జమీందార్లు తమ విధానాలను మార్చుకోవలసినది. కానీ వాళ్లు మూర్ఖంగా ప్రవర్తించారు. అణచివేతతోనే పేదలను అదుపు చేయగలమని గాఢంగా నమ్మారు.

ఫ్రాన్సు, ఇంగ్లండు రెండూ సామ్రాజ్యవాద రాజ్యాలే. కొత్త ప్రాంతానికి వెళ్లి వలసలు స్థాపించడంలో పోటీ పడేవారు. ఇరుగుపొరుగు రాజ్యాలు కావడంతో అన్నిటా పోటీయే. జాతిపరంగా కూడా ఒకరి నొకరు నమ్మరు. వారి మధ్య అనేక యుద్ధాలు జరిగాయి. మొదటి ప్రపంచ యుద్ధం కంటె ప్రపంచయుద్ధంగా పిలవబడదగిన సప్తసంవత్సరాల యుద్ధం (1756-63) వారి మధ్యే జరిగింది. అది అనేక దేశప్రభుత్వాల మధ్య ప్రపంచంలోని అనేక ప్రాంతాలలో జరిగినా ప్రధాన పాత్రధారులు ఫ్రాన్సు, ఇంగ్లండులే. వీరి వైరం మన ఇండియాలో కూడా కొనసాగింది. మూడవ కర్ణాటక యుద్ధాలు అని పిలవబడే యుద్ధాలలో కొందరు రాజుల పక్షాన ఇంగ్లీషువారు, మరి కొందరు రాజుల పక్షాన ఫ్రెంచ్‌వారు నిలబడి పోరాడారు. దేశమంతా బ్రిటిషు పాలనలోకి వెళ్లినా పాండిచ్చేరి, యానాం వంటి ప్రాంతాలలో ఫ్రెంచి పాలన కొనసాగింది. అలాగే అమెరికాను వలసదేశంగా చేసుకోవడానికి కూడా ఇంగ్లండు, ఫ్రాన్సు పోటీ పడ్డాయి. అమెరికాలో వారి సైన్యాలు తలపడ్డాయి. చివరకు ఇంగ్లండుది పై చేయి అయింది. అందువలన అమెరికా ప్రజలు ఇంగ్లండుపై తిరగబడినపుడు ఫ్రాన్సు వారికి అండగా నిలబడింది. 1777 అక్టోబరులో బ్రిటిషు జనరల్‌ అమెరికన్‌ జనరల్‌కు లొంగిపోవడంతో యుద్ధ పరిస్థితి అమెరికన్లకు అనుకూలంగా మారింది. అప్పటిదాకా వేచిచూసే ధోరణిలో వున్న ఫ్రాన్స్‌, స్పెయిన్‌, నెదర్లాండ్‌ ఇంగ్లండుపై యుద్ధం ప్రకటించి అమెరికన్లకు అండగా నిలిచాయి. ఫ్రెంచ్‌ నేవీ ధాటికి తట్టుకోలేక బ్రిటిష్‌ సైన్యం 1778లో ఫిలడెల్ఫియా నుంచి తప్పుకుంది. కానీ తర్వాత కొన్ని యుద్ధాలు జయించింది. 1780లో వర్జీనియాను ఆక్రమించబోయినపుడు జార్జి వాషింగ్టన్‌ సైన్యాలకు 'రోషం బూ' నాయకత్వంలోని ఫ్రెంచి సైన్యాలు సాయపడ్డాయి. దాంతో 1781 అక్టోబరులో బ్రిటన్‌ సైన్యం దాసోహమంది. అప్పుడు ఫ్రాన్స్‌ చొరవ తీసుకుని పారిస్‌లో ఇంగ్లండ్‌, అమెరికాల మధ్య సంధి కుదిర్చి అమెరికా సంయుక్త రాష్ట్రాలకు స్వయం ప్రతిపత్తి ఏర్పడేట్లు చేసింది. ఇలాటి కారణాల చేత ఇంగ్లండు, ఫ్రాన్సు దేశస్తుల మధ్య వ్యక్తులుగా సంబంధబాంధవ్యాలు, వ్యాపారబంధాలు వున్నా అధికారపరంగా మాత్రం పరస్పరసంశయాలు తీవ్రంగా వుండేవి.

అమెరికా యుద్ధంలో విపరీతంగా ఖర్చుపెట్టడం వలన ఫ్రాన్సులో ఆర్థికసంక్షోభం మరింత ముదిరింది. పన్నులు వేస్తే అవి కట్టలేక రైతులు పొలాలు వదిలేసి నగరాలకు పారిపోయి ముష్టెత్తసాగారు. ప్రభుత్వ అంచనాల ప్రకారమే 15 లక్షల మంది ముష్టివాళ్లుండేవారు. రైతులు యిలా వచ్చేయడంతో సాగు చేసేవారు లేక ఆహారధాన్యాలకు కరువు వచ్చింది. ఆకలితో అలమటించిన ప్రజలు దోపిడీలకు తెగబడ్డారు. శాంతిభద్రతలు ఘోరంగా క్షీణించాయి. అయినా చక్రవర్తి మేలుకోలేదు. పాత ఋణాలు తీర్చలేక, కొత్త ఋణాలు సంపాదించలేక కొత్త పన్నులు వేద్దామనుకున్నాడు. దానికి బదులు రాజాస్థానవ్యయం తగ్గించాలని సలహా యిచ్చిన మంత్రులను తీసిపారేశాడు. ఆ స్థానంలో అప్పులు చేయడంలో ఘనుడైనవాళ్లను తీసుకుని వచ్చాడు. అతనితో బాటే అతని పరిజనం కూడా. 'రొట్టె దొరక్కపోతే కేక్‌ తినవచ్చుగా' అని అతని రాణీ మేరీ యాంటెనెట్‌ అందని చెప్పుకుంటారు. ఆమె కేక్‌ అనలేదని, 'బ్రియాష్‌' అన్నదని (అదీ రొట్టె కంటె చాలా ఖరీదైనదే) దాన్ని యింగ్లీషులోకి తర్జుమా చేయడం తప్పుగా చేశారనీ కొందరంటారు. ఏది ఏమైనా పేదల బతుకుల గురించి ఆమెకు అవగాహన పూజ్యం. ఒక రాష్ట్రపు గవర్నరు తన ముందు ప్రదర్శన జరిపినవారికి 'ఆకలేస్తే వెళ్లి పొలాల్లో గడ్డి తినండి' అని దురుసుగా సలహా యిచ్చాడు. ఆకలితో, దాహంతో ప్రజలు ఎలా అలమటించారో తన నవలలో డికెన్సు గొప్పగా వర్ణించాడు. సారాయి పీపా తీసుకెళుతున్న ఒక బండి వీధిలో గతుకుల్లో పడి పీపా బద్దలయి రోడ్డు మీదకు సారాయి కారుతుంది. అది తాగడానికి జనాలు ఎలా పరుగులు పెట్టారో, ఒకరి నొకరు ఎలా తోసుకున్నారో భీకరంగా వర్ణించాడు డికెన్సు. సారాయి ఒలికి రోడ్డు మీదున్న రాళ్ల సందుల్లోకి పారితే దాని కోసం జనాలు నాలుకలు ఆ బొరియల్లోకి దోపి రుచి చూడబోతే నాలులు కోసుకుపోయాయట. అయినా వాళ్లు మానలేదట. - (సశేషం) ఎమ్బీయస్‌ ప్రసాద్‌ (అక్టోబరు 2015) ఫోటో - పారిస్‌లోని లూర్‌ మ్యూజియంలో 14వ లూయీ విగ్రహం

అక్టోబరు 16 ఎమ్బీయస్‌ : యూరోప్‌ గాథలు 06

ఇలాటి పరిస్థితుల్లో తనంతట తనే కొత్త పన్నులు విధిస్తే గొడవ వస్తుందని భయపడిన చక్రవర్తి ఎస్టేట్స్‌ జనరల్‌ సమావేశాన్ని ఏర్పాటు చేసి వాళ్ల చేత ఆమోదముద్ర వేయించుకుందామనుకున్నాడు. 1789 మేలో మూడు ఎస్టేట్స్‌ను విడివిడిగా సమావేశపరుస్తామని, ఒక్కో దానికి ఒక్క ఓటు వుంటుందని చెప్పాడు. భారం మోయవలసిన థర్డ్‌ ఎస్టేటు వాళ్లు ఎలాగూ వ్యతిరేకిస్తారు కానీ పై రెండు ఎస్టేట్స్‌ దోచుకునే వర్గాలే కాబట్టి, పన్నులు కట్టనక్కరలేదని సరేనంటాయి కాబట్టి 2-1 మెజారిటీతో తన ప్రతిపాదన నెగ్గుతుందని లెక్క వేశాడు. కానీ థర్డ్‌ ఎస్టేటు వాళ్లు దీనికి ఒప్పుకోలేదు. అన్ని ఎస్టేట్ల ప్రతినిథులు ఒకేచోట సమావేశం కావాలని, ప్రతి సభ్యుడికి ఒక ఓటు వుండాలని వాళ్లు పట్టుబట్టారు. సంఖ్యాపరంగా అన్ని ఎస్టేట్లలో సభ్యులు సమానంగా వున్నా పై రెండు ఎస్టేట్లలో ఉదారంగా వుండే కొందరు సభ్యులు పన్నులకు వ్యతిరేకంగా వున్నారు. కానీ తమతమ ఎస్టేటులో వాళ్లు మైనారిటీలో వున్నారు. అందుకని థర్డ్‌ ఎస్టేటు వాళ్లు యీ ప్రతిపాదన తెచ్చారు. చక్రవర్తి దీనికి ఒప్పుకోలేదు. అప్పుడు థర్డ్‌ ఎస్టేటు తన సభ్యులతోనే జూన్‌ 17న సమావేశమై తనను 'జాతీయ సభ' (నేషనల్‌ ఎసెంబ్లీ)గా ప్రకటించుకుంది. దాంతో చక్రవర్తి దాన్ని గుర్తించడానికి నిరాకరించాడు. వాళ్లు తన మాట వినాల్సిందే అన్నాడు. సమావేశ స్థలాన్ని ఖాళీ చేయాలని అధికారులను పంపాడు. థర్డ్‌ ఎస్టేటు నాయకుడు మిరాబూ 'మేం వెళ్లం, రాజ్యపాలన ఎలా చేయాలో రాజ్యాంగం రాస్తున్నాం, అది పూర్తయ్యేవరకు వుంటాం, యీ లోగా మమ్మల్ని పంపించాలంటే తుపాకులు రప్పించాల్సిందే' అన్నాడు. 'వాళ్ల మీద చర్య తీసుకోండి' అని ఫస్ట్‌, సెకండ్‌ ఎస్టేటు సభ్యులు, బంధువులు చక్రవర్తిపై ఒత్తిడి తెచ్చారు. కానీ అతనికి ధైర్యం చాలలేదు. ఇది గమనించిన ఫస్ట్‌, సెకంట్‌ ఎస్టేటు సభ్యుల్లో కొంతమంది థర్డ్‌ ఎస్టేటు సమావేశాల్లో పాల్గొన్నారు.

ఇది విన్నాక చక్రవర్తి గత్యంతరం లేక మూడు ఎస్టేట్లు కలిసి సమావేశం కావడానికి, ప్రతి సభ్యుడికి ఓటు హక్కు యివ్వడానికి ఒప్పుకున్నాడు. పైకి అలా చెప్తూనే దాన్ని భగ్నం చేయడానికి ఏర్పాట్లు చేశాడు. తన ఆస్థానప్రముఖుల ద్వారా కుట్రలు చేయించాడు. థర్డ్‌ ఎస్టేటుకు అనుకూలంగా వున్న మంత్రులను తొలగించాడు. ఇతర ప్రాంతాల నుండి సైన్యం తెప్పించాడు. సైన్యం సందర్భంగా జులై 13న చక్రవర్తి బంధువులు, అనుచరులు పెద్ద విందు చేసుకున్నారు. ఈ వార్త విన్న పారిస్‌ సామాన్య ప్రజలు మర్నాడు తిరగబడ్డారు. పెద్ద ఎత్తున ప్రదర్శనలు జరిపి పారిస్‌లోని బాస్టిల్‌ దుర్గంపై దాడి చేసి దాన్ని స్వాధీనపరచుకుని, దానిలో వున్న ఖైదీలను విడుదల చేశారు. ప్రభుత్వ కార్యాలయాలను స్వాధీనం చేసుకుని వాటిపై విప్లవ జండాలను ఎగరవేశారు. విప్లవనాయకుణ్ని ఒకణ్ని నగర మేయర్‌గా ప్రకటించారు. వేలాది మంది యువకులతో నేషనల్‌ గార్డ్‌ అనే సైన్యాన్ని ఏర్పాటు చేసి దానికి అమెరికా స్వాతంత్య్ర పోరాటంలో పాల్గొని తిరిగి వచ్చిన లఫయత్‌ను నాయకుడిగా నియమించారు. లఫయత్‌ విగ్రహాలు అమెరికాలో వున్నాయి. పారిస్‌లో ఆర్క్‌ ద ట్రయంఫ్‌ (విజయతోరణం) నుండి 1.2 కి.మీల దూరంలో ప్లేస్‌ ద ఎస్టేట్స్‌ (యునైటెడ్‌ స్టేట్స్‌ స్క్వేర్‌) లో థామస్‌ జఫర్సన్‌ స్క్వేర్‌లో లఫయత్‌ది, జార్జి వాషింగ్టన్‌ది కలిసి వున్న విగ్రహం వుంది.

జవాబులు - 1.నా పాస్‌పోర్టు గురించి అబద్ధాలు చెప్తున్నానని ఒక పాఠకుడికి సందేహం పుట్టి, నా విశ్వసనీయతను, పనిలో పనిగా వెబ్‌సైట్‌ విశ్వసనీయతను ప్రశ్నించారు. అన్నా హజారే అవినీతి వ్యతిరేక ఉద్యమం గురించి రాస్తూ ప్రభుత్వం సవ్యంగా పనిచేస్తే తప్ప అవినీతి పోదని వాదిస్తూ ఉదాహరణ యిచ్చాను. నేను పాస్‌పోర్టు గురించి అప్లయి చేసినా ఏడాదిన్నరగా చలనం లేదు, నాకేమీ తొందర లేదు కాబట్టి వూరుకున్నాను అదే ఉద్యోగానికో, చదువుకో విదేశాలు వెళదామనుకున్న వ్యక్తి అయితే లంచం యిచ్చయినా పని చేయించుకుందామని చూస్తాడు అని రాశా. తానా వాళ్ల పిలుపు వచ్చాక నా పాత పాస్‌పోర్టు అప్లికేషన్‌ గురించి కదిలించి చూస్తే అది మురిగిపోయిందన్నారు. చచ్చినట్లు మళ్లీ అప్లయి చేసి తెచ్చుకున్నాను. అందువలన అప్పుడు రాసినదీ నిజమే, యిప్పుడు రాసినదీ నిజమే. అలా కుదరదు, ఎప్పుడూ ఒకే మాట చెప్పాలీ అంటే ఓ జోక్‌ గుర్తొస్తోంది - 'కోర్టులో సాక్షిని జడ్జిగారు ప్రశ్నించారట - 'అమ్మాయ్‌, నువ్వు ఐదేళ్ల కితం ఓ కేసులో సాక్ష్యం చెప్పడానికి వచ్చినపుడు నీ వయసు పాతిక అని చెప్పావ్‌, యిప్పుడూ అదే చెప్తున్నావ్‌. అదెలా?' అని. ఆ అమ్మాయి జవాబిచ్చిందట - 'నేను అప్పుడో మాట, యిప్పుడో మాట చెప్పేదాన్ని కాదండీ' అని. 2. అంపశయ్య నవీన్‌, లోకేశ్వర్‌ కూడా మంచి ట్రావెలాగ్‌లు రాశారు. కానీ మల్లాది రచనల్లో అతి చిన్న వివరాలు కూడా వుంటాయి. అందుకే వాటిని ఎన్నదగినవి అన్నాను. 3. థింకర్‌ విగ్రహానికి, చంద్రగుప్తుడికి లింకు పెట్టినవారికి ఓ దణ్ణం. 4. సినీమూలంలో రాసిన ''వేట'' సినిమాకు మూలమైన 'కౌంట్‌ ఆఫ్‌ మాంట్‌క్రిస్టో' నవల రచయిత అలెగ్జాండర్‌ డ్యూమా, యీ సీరీస్‌లో ప్రస్తావించిన డ్యూమా ఒకరే. ఆ కథ ఫ్రాన్సుకు దక్షిణతీరంలో వున్న ప్రధాననగరం మార్సెల్స్‌లో జరుగుతుంది. కథానాయకుడు ఖైదుపాలయిన 'షాటో ఇఫ్‌' (ఇఫ్‌ కోట) దానికి పక్కనే వున్న దీవిలో యిప్పటికీ వుంది.

5. ఆహ్లాదకరంగా ఎవరు రాసినా ముళ్లపూడి శైలి అనడం పరిపాటి. అలా అనిపించుకోవడం గర్వకారణం కూడా. కానీ ముళ్లపూడి శైలి బాగా తెలిసిన నేను, నా శైలి బాగా తెలిసిన ముళ్లపూడిగారు యిద్దరూ అంగీకరించిన విషయం - మావి వేర్వేరు శైలులు అని! 6. పారిస్‌ను పారీ అని ఫ్రెంచివారు వాళ్లలో వాళ్లు అనుకుంటారు కానీ మనలాటి విదేశీ టూరిస్టులతో మాట్లాడినప్పుడు పారిస్‌ అనే ప్రస్తావిస్తున్నారు. అందుకని అలాగే రాస్తున్నాను. 7. వరల్డ్‌స్పేస్‌లో ప్రిన్స్‌ అండ్‌ పాపర్‌ వంటి కథలు ఆడియోలో గంటసేపు చెప్పేవాణ్ని. పాటలతో కలిసి మూడు గంటల కార్యక్రమం అది. అక్షరాల్లోకి పెడితే పెద్దదిగానే అనిపిస్తుంది. ఆ నవలలో ప్రస్తావించిన 8వ హెన్రీ, ట్యూడరు వంశ రాజుల గురించి లండన్‌ గురించి రాసినపుడు రాస్తాను. 8. దీనితో బాటు టూర్లు ప్లాన్లు చేసి పెట్టమని కొందరు అడుగుతున్నారు. అది నా వల్ల కాదు. టూరు ఆపరేటర్లు ఆఫర్‌ చేసే ప్యాకేజీల్లో మనకు నచ్చినది ఎంచుకుని వెళ్లడమే మేలు. వాళ్లు చాలా ముందుగానే బల్క్‌ బుకింగ్‌ చేస్తారు కాబట్టి విమానపు టిక్కెట్లలో, హోటల్‌ టారిఫ్‌లో వాళ్లకు డిస్కౌంట్‌ వస్తుంది. దాన్ని టూరిస్టులకు పాస్‌ఆన్‌ చేస్తారు కాబట్టి చాలా చవకలో తేలిపోతుంది. అదే మనం విడిగా వెళితే పేలిపోతుంది. నేను గత ఏడాది యూరోప్‌ ట్రిప్‌ బషీర్‌బాగ్‌లోని విశిష్టా ట్రావెల్స్‌ ద్వారా వెళ్లాను. స్టేటుబ్యాంకులో అసిస్టెంటు జనరల్‌ మేనేజర్‌గా చేసి రిటైరైనాయన నడుపుతున్నారు కాబట్టి నాతో బాటు వచ్చినవాళ్లందరూ బ్యాంకు వాళ్లే. చాలా బాగా కండక్ట్‌ చేశారు. హైదరాబాదు నుంచి దోహా మీదుగా రోమ్‌ చేరితే అక్కడ కంపెనీ ఎండీయే రిసీవ్‌ చేసుకుని ఒక బస్సులో మాతోనే తిరుగుతూ రోమ్‌, వాటికన్‌, పిసా, స్విజర్లండ్‌, జర్మనీలో ఒక వూరు, పారిస్‌ చూపించి పారిస్‌లో ఫ్లయిటు ఎక్కించారు. అన్నీ దగ్గరుండి చూసుకుంటూ మధ్యాహ్నం, రాత్రి భోజనాల వేళకు ఇండియన్‌ రెస్టారెంటుకు తీసుకెళ్లారు. ముందే చెప్పి వుంచుతారు కాబట్టి భోజనం రెడీగా వుంటుంది. కండక్టెడ్‌ టూరులో వాళ్లు చూపించినదే అదీ యిచ్చిన గడువులో చూడాలి తప్ప మన యిష్టప్రకారం చూద్దామంటే కుదరదు. కానీ అలాగని మనం ఒక్కరమే టూరుకెెళితే రెస్టారెంటు వెతుక్కోవడానికై టైము పోతుంది. ఊళ్లో టాక్సీలకు చాలా అవుతుంది. ఈ సీరీస్‌ ప్లానింగుకి పనికిరాకపోయినా వాళ్లు చూపిస్తున్న ప్రదేశాల కథ మనకు ముందే కాస్త కాస్త పరిచయం చేయడానికి ఉపయోగపడుతుంది.

9. 'ఇంటర్నెట్‌లో అన్నీ లభించే యీ రోజుల్లో ట్రావెలోగులు అనవసరం. మల్లాది రచనలు ఆ కాలానికి తప్ప యీ కాలానికి కావు' అని ఒకాయన రాశారు. లైబ్రరీలోని పుస్తకాల్లో అనేక విషయాలుంటాయి, సముద్రంలో ముత్యాలుంటాయి, నదుల్లో చేపలుంటాయి - అవి పట్టుకునే నేర్పు మనకుందా? తెలిసే దాకా ప్రతీ చిన్న విషయమూ వింతగానే తోస్తుంది. ఒక్కోప్పుడు బాత్‌రూమ్‌ డోర్‌ బోల్టు ఎలా వేయాలో తెలియదు, వాష్‌బేసిన్‌ కుళాయి ఎలా తిప్పాలో తెలియదు. ఫ్లయిట్‌లో టీవీ ఇయర్‌ ఫోన్స్‌ సాకెట్‌ ఒకప్పుడు చెయ్యి పెట్టుకునే హేండిల్‌కు గోడవైపు వుంటుంది, మరోసారి ముందుకి వుంటుంది. ఆ టీవీ రిమోట్‌ని సాకెట్‌లో ఎలా పెట్టాలో కూడా పక్కవాణ్ని గమనిస్తేగానీ, లేదా కాస్సేపు కుస్తీ పడితేగానీ తెలియదు. వెబ్‌ చెక్‌-యిన్‌ చేస్తే ఎయిర్‌పోర్టులో ఎంతో సమయం కలిసి వస్తుంది. అయినా ఎందరో యువతీయువకులు అలా చేయడం లేదు. కాబిన్‌ లగేజ్‌ సెక్యూరిటీ చెక్‌ చేసేటప్పుడు లాప్‌టాప్‌ తీసి పక్కన పెట్టరు. ముందువాడు ఏం చేస్తున్నాడో చూడరు. వాళ్లకూ, వెనకాల వున్నవాళ్లకూ ఎంత టైము వేస్టు! మనం ఫారిన్‌ ఎక్స్‌ఛేంజ్‌ తీసుకునేటప్పుడు పెద్ద నోట్లు తీసుకుంటాం, కాస్త చిల్లర కూడా తీసుకుని దగ్గర పెట్టుకోకపోతే పబ్లిక్‌ టాయిలెట్స్‌ దగ్గర పే చేయడానికి యిబ్బంది. వెజిటేరియన్సే కాదు నాన్‌-వెజిటేరియన్సు కూడా ఫారిన్‌ వచ్చినపుడు దేనిలో ఏముందో అన్నీ అడిగి తెలుసుకోవాల్సి వస్తుంది. చీజ్‌ బర్గర్‌ అన్న పేరు చూసి ఓస్‌ అనుకుని తినబోతే దాంట్లో బీఫ్‌ వుంటుంది. వెజిటేరియనా? కాదా అని అడిగి తినాలి. నాన్‌-వెజిటేరియనా? అని అడిగితే అర్థం కాదు, వాళ్లు ఆ పదం వాడరు. చిన్న విషయాలే అయినా యివన్నీ ముందుగా తోచవు. ఎవరైనా చెపితే సౌకర్యం. పైగా మనం నిరంతరం నేర్చుకుంటూనే వుండాలి. అంతెందుకు మొన్న లండన్‌ పర్యటనలో టవర్‌ ఆఫ్‌ లండన్‌ చూసిన తర్వాత నేను గైడ్‌ చెప్పిన స్థలానికి సమయానికి చేరలేకపోయాను. టవర్‌ స్టాఫ్‌ తప్పుగా సూచనలు యివ్వడంతో మరోవైపుకి వెళ్లిపోయాను. అనేక టూర్లు చేసిన నాకు యిలా ఎప్పుడూ జరగలేదు. బస్సు నెంబరు రాసి పెట్టుకునేవాణ్ని. కానీ అవేళ బస్సు లేదు. ఒక షాపు దగ్గరకి రావాలి. రాలేకపోయాను. ఇప్పణ్నుంచి అలాటి పరిస్థితుల్లో ఆ షాపును, పరిసరాలను ఫోటో తీసి పెట్టుకోవాలని నిశ్చయించుకున్నాను. ఎందుకంటే దిగినపుడు గైడ్‌ వెనక్కాల పరుగులు పెట్టుకుంటూ వెళ్లడంతో దారి గుర్తు పెట్టుకోము. తిరిగి వచ్చేటప్పుడు అవస్థ. ఇలా అనుభవం అనేక పాఠాలు నేర్పుతుంది. పాత రోగి సగం వైద్యుడు అన్నట్లు ట్రావెలోగ్‌ రచయిత యిలాటివి చెప్పి మనం ఆ పొరపాట్లు చేయకుండా చూస్తాడు. ఎనీవే, నేను యీ సీరీస్‌లో అవేమీ చెప్పటం లేదు. ఫ్రాన్సు, ఇంగ్లండు, స్కాట్లండ్‌, రోమ్‌ చరిత్రలు కాస్తకాస్త చెప్పి ఆయా యాత్రాస్థలాలపై ఆసక్తి పెంచుతానంతే!

(సశేషం) ఎమ్బీయస్‌ ప్రసాద్‌ (అక్టోబరు 2015) ఫోటో - పారిస్‌లోని లఫయత్‌, వాషింగ్టన్‌ల విగ్రహాలు

అక్టోబరు 17 ఎమ్బీయస్‌ : యూరోప్‌ గాథలు 07

1789 జులైలో బాస్టిల్‌ కోటపై దాడి జరిగినపుడు దానిలో ఏడుగురు ఖైదీలు మాత్రమే వున్నారు. అయినా రాజరికపు ఆధిపత్యానికి గుర్తుగా నిలిచిన ఆ కోట పతనం గురించి దేశమంతా తెలియగానే పొలాల్లో పనిచేసే బానిసలు తిరగబడి జమీందార్లు, మతాధికారుల భవనాలను నేలమట్టం చేశారు, వారి భూములను ఆక్రమించేశారు. ప్రతి పట్టణంలో 'నేషనల్‌ గార్డ్‌' దళాలు ఏర్పడ్డాయి. ప్రభుత్వానికి భయపడి ప్రజాందోళనల వార్తలు ప్రచురించకుండా తొక్కిపెట్టిన పత్రికలు యిప్పుడు స్వేచ్ఛగా రాయనారంభించాయి. ఇది ప్రజలను మరింత ఉత్తేజితులను చేసింది. ఇది గమనించి చక్రవర్తి భీతిల్లాడు. నేషనల్‌ గార్డును గుర్తించాడు. మరో పక్క తన బంధువులు, అనుచరులు విప్లవాన్ని అణచివేయడానికి చేసే ప్రయత్నాలను ప్రోత్సహించాడు. ఇది గమనించిన పారిస్‌ నగరంలోని స్త్రీలు కొందరు వర్సాయి వెళ్లి భవనంపై దాడి చేసి చక్రవర్తిని, అతని భార్యను, యువరాజును పారిస్‌ తీసుకుని వచ్చారు. విప్లవవాదులపై పైచేయి కావడంతో యిక విప్లవకారుల్లో విభేదాలు పొడసూపాయి. వారిలో రాజ్యాంగ బద్ధ రాచరికం, పార్లమెంటరీ వ్యవస్థ వుండాలనే మితవాదులు, రాజును చంపి పారేసి, పార్లమెంటరీ వ్యవస్థ మాత్రమే వుండాలనేే అతివాదులు, వీరిద్దిరితో ఏకీభవించని తటస్థులు వుండేవారు. మిరాబూ అనే బలమైన నాయకుడు వున్నంతకాలం మితవాదుల మాట చెల్లింది. అతను 1791 ఏప్రిల్‌లో చనిపోవడంతో అతివాదులు మెజారిటీలోకి వచ్చారు. వారిలో జిరోండియన్లు అనే వర్గం నాయకత్వం తీసుకుంది. 1793లో వీరి ఆధిపత్యాన్ని అంతం చేసి, జాకొబిన్లు అధికారంలోకి వచ్చారు. వీరు తీవ్రభావాలున్న అతివాదులు.

మిరాబూ బతికి వుండగా జాతీయసభ ఆధ్వర్యాన కొత్త రాజ్యాంగం తయారుచేసి, 1791 అక్టోబరు నుండి అమలు చేశారు. రాజును నామమాత్రం చేసి, శాసనాధికారం శాసనసభకు అప్పగించారు. వ్యవసాయదారుడికి భూమి మీద హక్కు యిచ్చి, మతాలయాల భూములు స్వాధీనం చేసుకున్నారు. ఇవన్నీ చూసి పక్కనున్న రాజ్యాలలోని రాజులు, చక్రవర్తులు ఉలిక్కిపడ్డారు. ఫ్రెంచి విప్లవాన్ని అణచి వేయకపోతే తమ దేశంలో కూడా అలాటి తిరుగుబాట్లు తలెత్తుతాయని భయపడ్డారు. ఆస్తులు పోగొట్టుకున్న భూస్వాములు, మతాధికారులు ఆ దేశాలకు పారిపోయి ఫ్రాన్సుపై దండెత్తమని ఆ దేశాధినేతలను బతిమాలుకున్నారు. ఫ్రాన్సులో అధికారంలో వున్న జిరోండియన్లు యుద్ధానికై సై అన్నారు. 1792 ఏప్రిల్‌ నుండి యుద్ధం ప్రారంభమైంది. తొలిదశలో ఫ్రెంచి సైన్యాలు ఓటమి చవిచూశాయి. దీనికి కారణం చక్రవర్తి, అతని బంధువులు, ఆ యా దేశాల్లో దాక్కున్న జమీందార్లు అందిస్తున్న రహస్య సమాచారమే కారణం అని విప్లవకారులు అనుమానించారు. ఈ దశలో డార్నే పారిస్‌లో అడుగుపెట్టాడు.

1792 జులైలో రాజకుటుంబానికి ఎటువంటి హాని జరిగినా తను పారిస్‌ నగరాన్ని తగలబెట్టగలనని ఫ్రాన్సుపై దండెత్తిన ఆస్ట్రియా, ప్రష్యా, ఇంగ్లండు ఉమ్మడి సైన్యాలకు నాయకత్వం వహిస్తున్న డ్యూక్‌ ఆఫ్‌ బ్రన్స్‌విక్‌ చేసిన ప్రకటన ప్రజలను రెచ్చగొట్టింది. ఆగస్టులో వాళ్లు జాకోబిన్‌ల నాయకత్వంలో రాజభవనంపై దాడి చేశారు. రాజకుటుంబం వారు శాసనసభ ప్రాంగణంలో తలదాచుకుని ప్రాణాలు కాపాడుకున్నారు. శాసనసభ వాళ్లకు ఆశ్రయం యిచ్చింది కానీ రాజు పదవిని, రాజ్యాంగాన్ని రద్దు చేసి, ప్రత్యామ్నాయంగా ఏర్పాట్లు జరిగేవరకు డాంటన్‌ అనే అతన్ని తాత్కాలిక పరిపాలకుడిగా నియమించింది. ఈ డాంటన్‌ పాలనలో నడుస్తున్న ప్రభుత్వం ఒక పక్క విదేశీ సైన్యంతో పోరాడుతూనే మరో పక్క అంతశ్శత్రువులైన రాజరికపు సమర్థకులను నిర్మూలించసాగింది.

ఇలా నిర్మూలించడానికి వాళ్లు వాడిన ఆయుధం గిల్లెటిన్‌. ఎవరినైనా శిరచ్ఛేదం చేయాలంటే వారిని దీని కింద పడుక్కోబెట్టేవారు. తాడు లాగగానే పదునైన, బరువైన పొడుగాటి కత్తి పై నుంచి సరసరా కిందకు పడి తలను, మొండాన్ని ఒక్క క్షణంలో వేరు చేసేది. ఈ రకంగా వేలాది మందిని వాళ్లు చంపిపారేశారు. గిల్లెటిన్‌ వంటి ఆయుధం యూరోప్‌లో అంతకు 500 ఏళ్లగా వుండేది కానీ ఫ్రెంచి విప్లవ సమయంలోనే దానికి ఆ పేరు స్థిరపడింది. జోసెఫ్‌ గిల్లెటిన్‌ అనే ఒక డాక్టరు విప్లవసమయంలో విద్రోహులకు మరణశిక్ష అమలు చేయడానికి బండి చక్రానికి కట్టి చంపే కౄరమైన పద్ధతి కంటే తృటిలో ప్రాణం పోయే గిల్లెటిన్‌ మంచిదని వాదించాడు. అందుకని దానికి ఆ పేరు వచ్చింది. గడ్డం గీసుకునే బ్లేళ్లను ఆ బ్రాండ్‌తో అమ్ముతున్నారు. మంచి పదునైనది అన్న అర్థం సూచిస్తుందని వారి భావం. ప్రస్తుతం పారిస్‌లో గిల్లెటిన్‌ లేదు కానీ ఒకప్పుడు అది వుండే స్థలం ఫోటో యిప్పటికే యిచ్చాను. 1792 సెప్టెంబరు నాటికి శాసనసభను అతివాదులైన జాకోబిన్లు హస్తగతం చేసుకున్నారు. వాళ్లు ఫ్రాన్సును రిపబ్లిక్‌గా ప్రకటించడంతో బాటు, విచారణ ఒకటి జరిపి రాజును, ఆయన కుటుంబసభ్యులను, అనుచరులను దేశద్రోహులుగా ముద్ర వేసిి 1793 జనవరిలో చక్రవర్తి 16 వ లూయీని, అతని భార్య మేరీ ఆంటొనెట్‌ను చంపివేశారు. శత్రువులతో కుమ్మక్కయ్యారన్న అనుమానం వస్తే చాలు గిల్లెటిన్‌ ఎక్కించేశారు. రాజుతో కానీ, జమీందారుతో కానీ బంధుత్వం వుంటే చాలు, వాళ్లు వ్యక్తిగతంగా ఎటువంటి వాళ్లు అనేది పరిగణించకుండా స్త్రీ, పురుష, బాల, వృద్ధ వ్యత్యాసం లేకుండా తలలు నరికేశారు. అలా నరకడానికి ముందు నామమాత్రపు విచారణ ఒకటి జరిపించేవారు.

ఈ మారణకాండను విప్లవకారుల్లో ఒక వర్గమైన జిరోండియన్లు హర్షించలేదు. దాంతో జాకోబిన్లు విప్లవద్రోహులంటూ వారినీ చంపసాగారు. దీనితో ఒళ్లు మండిన ఒక విప్లవకారుడు జాకోబిన్‌ నాయకుణ్ని హత్య చేశాడు. ప్రతీకారంగా జాకోబిన్లు 1793 సెప్టెంబరు నుండి 1794 జులై వరకు వేలాదిమంది నిరపరాధులను ఉరితీసి భయంకరమైన పాలన సాగించారు. దీన్ని డాంటన్‌ వంటి యితర విప్లవకారులు అడ్డుకున్నారు. ఫలితంగా విప్లవనాయకులు ఒకరిని మరొకరు ఉరి తీయించుకున్నారు. చివరకు తటస్థులు కొందరు ''డైరక్టరీ'' పేర పాలనలోకి వచ్చి కొంతమేరకు సంస్కరణలు చేయగలిగారు. మిగిలిన తీవ్రవాదులు వారికి వ్యతిరేకంగా ప్రదర్శనలు నిర్వహించేవారు. మరో పక్క రాచరిక వాదులు కూడా ప్రదర్శనలు చేస్తూండేవారు. చివరకు ప్రభుత్వాదేశాలపై నెపోలియన్‌ అనే బ్రిగేడియర్‌ అల్లరి మూకలను అదుపులోకి తెచ్చి ప్రజల ఆదరాభిమానాలు పొందాడు. అయితే డైరక్టరీలోని వ్యక్తులు తమలో తాము కలహించుకుని బలహీనపడడంతో 1799లో అన్ని అధికారాలను తన చేతిలోకి తీసుకుని డైరక్టరీని రద్దు చేశాడు. ఇంకో ఐదేళ్లకు రిపబ్లిక్‌ను రద్దు చేసి తనను తాను చక్రవర్తిగా ప్రకటించుకున్నాడు. ఆ విధంగా 1789 నాటి విప్లవం పదేళ్లలోనే విఫలమైంది. ఫ్రాన్సు మళ్లీ రాజరికంలోకి మళ్లింది.

నెపోలియన్‌కు అంతటి ప్రజాదరణ కలగడానికి కారణం - రిపబ్లిక్‌ ప్రభుత్వం నడుస్తూండగా ఫ్రెంచి సైన్యాలు విదేశీ శక్తులపై సాధించిన విజయాలు! మొదట్లో తబ్బిబ్బు పడినా పోనుపోను ఫ్రెంచి సైన్యాలు యితర దేశాలు కలిసికట్టుగా తమపై చేసిన దండయాత్రలను తిప్పికొట్టగలిగాయి. సైన్యాధికారిగా పేరు తెచ్చుకుని ఆ తర్వాత ఫ్రాన్సు పాలకుడైన నెపోలియన్‌ గురించి చెప్పుకోవలసినది చాలా వుంది. అతన్ని గుర్తు చేసే చిహ్నాలు పారిస్‌లో చాలా వున్నాయి. అతనితో బాటు ప్రస్తావించి వదిలేస్తున్న పేరు - లాజరే హోష్‌. సామాన్య సైనికుడిగా చేరి రివల్యూషనరీ ఆర్మీకి జనరల్‌ అయ్యాడు. అతని కథలో చాలా మలుపులు వుంటాయి. (నేను చెప్పటం లేదు, మీరే చదివి తెలుసుకోవచ్చు) అతన్ని ఫ్రాన్సు ప్రజలు ఎంతగానో గౌరవిస్తారు. వర్సాయి పాలెస్‌లో అతని విగ్రహం వుంది. పారిస్‌ కల్లా ముఖ్యమైన కూడలి ఆర్క్‌ ద ట్రయంఫ్‌ (విజయతోరణం) వద్ద 12 రోడ్లు వచ్చి కలుస్తాయి. వాటిలో ఒక రోడ్డుకు ఫాష్‌ పేరు పెట్టగా (2 వ భాగంలో ప్రస్తావించాను) మరో దానికి హోష్‌ పేరు పెట్టారు.

ఇప్పటిదాకా పారిస్‌కు సంబంధించిన కొన్ని స్థలాల పేర్లు, కొంత చరిత్ర చెప్పుకున్నాం. చక్రవర్తులు నివసించిన వర్సాయి పాలస్‌ యిప్పటికీ వుంది. నెపోలియన్‌ కథ చెప్పుకునేటప్పుడు పారిస్‌లోని అనేక స్థలాల గురించి ముచ్చటించుకోవచ్చు. ఇప్పుడు మన దృష్టి ఇంగ్లండువైపు తిప్పుదాం. అక్కడి కథలు కొన్ని చెప్పుకుందాం. ఒక పాఠకుడికి అనుమానం వచ్చింది - చరిత్ర తెలియకపోతే యూరోప్‌ రానివ్వరా అని. అలాటి భయాలేమీ వద్దు. వీసా యిచ్చేటప్పుడు వీటిపై ప్రశ్నలేమీ అడగరు. ఆయన ప్రొఫైల్‌ ఫోటోగా పెట్టుకున్న అమరావతికి వెళదామనుకునేవారందరికీ బుద్ధుడి గురించి వినాల్సిన విధాయకం ఏమీ లేదు. విమానంలో బోల్డంత కార్గో ఏ చరిత్రా తెలుసుకోకుండానే దేశదేశాలకు వెళుతుంది, మనకూ దానికీ తేడా వుండాలనుకుంటే కాస్త తెలుసుకుని వెళితే బాగుంటుంది. అఖ్కర్లేదు అనుకుంటే యీ సీరీస్‌వైపు తొంగి చూసే శ్రమ కూడా పడనక్కరలేదు. ముందే చెప్పాను - ఇది 'నా యూరోపు యాత్రాగాథ' కాదు, యూరోప్‌ చరిత్రలో కొన్ని పుటలు మాత్రమే.. అని. (సశేషం) - ఎమ్బీయస్‌ ప్రసాద్‌ (అక్టోబరు 2015) 1) ఇఫ్‌ కోట ప్రస్తుత ఛాయాచిత్రం 2) బాస్టిల్‌ కోటపై దాడి జరిగిన సంవత్సరంలోనే ఫ్రెంచ్‌ చిత్రకారుడు గీసిన పెయింటింగ్‌, బ్రిటిషు లైబ్రరీలో భద్రపరిచారు. విప్లవకాలంలో గిల్లెటిన్‌ పెట్టిన చోటు, వర్సాయ్‌ రాజభవనం

ఎమ్బీయస్‌ : సినీ స్నిప్పెట్స్‌ - గీతా బాలి

షమ్మీ కపూర్‌ భార్య గీతా బాలి. ఆమె ఒక నటీమణి. పృథ్వీరాజ్‌ కపూర్‌ సినిమాలలోకి వచ్చినా కులీనవంశానికి చెందినవాడు. అతని తాతముత్తాతలు దివాన్‌లుగా పనిచేసేవారు. అందువల్ల పెద్ద కొడుకు రాజ్‌ కపూర్‌ను సినిమా నటుణ్ని చేసినా, కోడలుగా పెద్దింటి అమ్మాయిని తెచ్చుకున్నాడు. రెండో కొడుకు షమ్మీ ఓ సినిమా నటీమణిని చేసుకుంటానంటే ఒప్పుకోలేదు. చాలా తర్జనభర్జనలయ్యాక ఒప్పుకోవలసి వచ్చింది.

కొంతకాలానికి రాజ్‌ కపూర్‌ పెద్ద కొడుకు రణధీర్‌ కపూర్‌ కూడా బబిత అనే సినిమా నటిని పెళ్లాడతానన్నాడు. తండ్రీ, తాత యిద్దరూ ఒప్పుకోలేదు. షమ్మీ భార్య పంజాబీ అయితే ఈమె సింధీ. అప్పుడు రణధీర్‌కిి అండగా నిలిచినది షమ్మీయే! చివరికి పెద్దవాళ్లు ఒప్పుకోవలసి వచ్చింది. ఈ గొడవల మీద రణధీర్‌ కపూర్‌ ''కల్‌ ఆజ్‌ ఔర్‌ కల్‌'' అనే సినిమా డైరక్ట్‌ చేసి తనతోబాటు తండ్రి, తాతలచేత దానిలో నటింపజేశాడు. సరసన భార్య ఎలానూ వుంది. ఆ సినిమా నిర్మించినది తండ్రి రాజ్‌ కపూరే! ఇది జరిగిన కొన్నాళ్లకి రణధీర్‌ తమ్ముడు ఋషి కపూర్‌ తన సహనటి నీతూ సింగ్‌ను పెళ్లాడతానన్నాడు. గీతా, బబిత విషయాల్లో వీళ్లు సినిమాల్లోకి వచ్చినా వారి నేపథ్యం మచ్చలేనిదేే. కానీ నీతూ విషయంలో అలా కాదు. వాళ్లమ్మ ఈమెను సినిమాలలోకి ప్రవేశపెట్టడానికి ఈమె చేత అసభ్యంగా ఫోటోలు తీయించి, పత్రికల్లో వేయించింది. వాళ్ల నాన్న ఏ విలువా లేనివాడు. మళ్లీ తర్జనభర్జనలు, చివరకి ఒప్పుకోవడాలు జరిగాయి. ఇలా జరిగినా ఋషి-నీతా వివాహం యిప్పటిదాకా సవ్యంగానే సాగింది. రణధీర్‌-బబిత విడిపోయారు. షమ్మీ-గీతా వివాహం ఆమె అకాలమరణంతో విషాదమయమైంది. అతను ద్వితీయ వివాహం చేసుకోవలసి వచ్చింది.

ఈ విధంగా కపూర్ల కుటుంబంలో తారామణులు కోడళ్లుగా రావడానికి తెరతీసినవాడు షమ్మీయే. ఇంట్లో జరిగిన అగ్నిప్రమాదంలో గీతా బాలి ఆహుతి కావడం అతన్ని కలచివేసింది. రెండో పెళ్లి చేసుకున్నా గీతా కుటుంబంతో సంబంధబాంధవ్యాలు కొనసాగించాడు. గీతా అక్క కూతురు యోగితా బాలి కొన్నాళ్లకు సినిమాలలో ప్రవేశిద్దామని అనుకుంది. ఆమెను తన మిత్రుడు, ఈగిల్‌ ప్రొడక్షన్స్‌ నిర్మాత ఎఫ్‌.సి.మెహ్రాకు పరిచయం చేసి వారి ''పర్దే కే పీఛే'' (1971) ద్వారా ఆమెను సినీరంగ ప్రవేశం చేయించాడు. కొన్ని రోజులు పోయాక ఆమె నటగాయకుడు కిశోర్‌ కుమార్‌ను పెళ్లి చేసుకుంటానంది. అప్పటికే కిశోర్‌ చేసుకున్న రెండు పెళ్లిళ్లు భగ్నమయ్యాయి. ఈ పెళ్లి అట్టహాసంగా కాకుండా రహస్యంగా, సిఖ్కు సంప్రదాయబద్ధంగా జరగాలని ఆమె కోరుకుంది. (యోగితా బాలి పంజాబీ సిఖుక్కు కాగా, కిశోర్‌ బెంగాలీ బ్రాహ్మణుడు). అప్పుడు ఆ పెళ్లిలో షమ్మీ పూర్‌ ఆమె తండ్రి స్థానంలో కన్యాదానం చేశాడు.

---

గీతా బాలి ఒక విలక్షణ నటి. సినిమా హీరోయిన్లంటే కండబట్టి వుండాలనే నమ్మకం వున్న రోజుల్లో ఆమె హుషారైన తన నటనతో నెగ్గుకొచ్చింది. అనేకమంది తారలను పరిచయం చేసిన కేదార్‌ శర్మ గీతాను తన సినిమాలోకి తీసుకున్నప్పుడు ఓ భారీ తారామణి 'క్యా దేఖ్‌ కే లియాహై శర్మాజీ యిస్‌కో, న ఆగాడీ హై, న పీఛాడీ' (ముందూవెనకా ఏమీ లేదు, ఏం చూసి తీసుకున్నాడు దీన్ని?) అని వ్యాఖ్యానించిందట. కానీ గీతా బాలి ప్రేక్షకులను మెప్పించింది. గ్లామరస్‌ హీరోయిన్‌గా ముందుకు సాగింది. అంతేకాదు, నిర్మాతగానూ మారింది. అదెలా జరిగిందంటే -

దేవ్‌ ఆనంద్‌, గురుదత్‌ మిత్రులు. దేవ్‌, అతని అన్న చేతన్‌ కలిసి నవకేతన్‌ సంస్థ స్థాపించారు. వాళ్ల మొదటి సినిమా ''అఫ్సర్‌'' చేతన్‌ ఆనంద్‌ నిర్వహణలోనే నడిచింది. తర్వాతి సినిమా ''బాజీ''(1951) కి దేవ్‌ తన మిత్రుడు గురుదత్‌ను డైరక్టరుగా తీసుకునివచ్చాడు. బలరాజ్‌ సహానీ కథకు కాస్త మార్పులు చేసి గురుదత్‌ దాన్ని విజయవంతమైన సినిమాగా మలచాడు. ఆ సినిమాలో దేవ్‌ ఆనంద్‌ సరసన హీరోయిన్‌గా వేసినది గీతా బాలి. ఆ సినిమా విజయవంతం కావడంతో టి.ఆర్‌. ఫతేచంద్‌ అనే ఓ సింధీ ఆయన అదే కాంబినేషన్‌లో ''జాల్‌'' (1952) సినిమా తీయడానికి ముందుకు వచ్చాడు. కథ, స్క్రీన్‌ప్లే, డైరక్షన్‌ గురుదత్‌ది కాగా, హీరో హీరోయిన్లు దేవ్‌, గీతాలు. అదీ హిట్‌ అయింది. గురుదత్‌ దర్శకత్వ ప్రతిభ చూసి గీతా బాలి యీసారి మనమే భాగస్వాములుగా సినిమా తీయవచ్చుగా అంది.

గీతా సోదరి పేరు హరిదర్శన్‌ కౌర్‌. నిర్మాతగా ఆమె పేరు వేశారు. ఆమె పేరులో 'ఎచ్‌', గురుదత్‌లో పేరులో 'జి' తీసుకుని ఎచ్‌.జి. ఫిలింస్‌ పేరుతో ''బాజ్‌'' (1953) అనే సినిమా ప్లాను చేశారు. 16 వ శతాబ్దంలో మలబార్‌ తీరంపై దాడి చేసిన పోర్చుగీసులపై తిరగబడడానికి స్థానిక యువరాజు సహాయం తీసుకున్న సముద్రపు దొంగల రాణి కథ అది. విప్లవకారిణిగా గీతా బాలిని అనుకుని హీరోగా ఎవరా అని వెతికారు. దేవ్‌ ఆనంద్‌ అప్పటికే స్టార్‌ అయిపోవడంతో అతనికి మార్కెట్‌ రేటు యిస్తే సినిమా బజెట్‌ దాటిపోతుంది. అందుకని సజ్జన్‌ (దరిమిలా విలన్‌గా వేషాలు వేశాడు) లేదా శేఖర్‌ అనుకున్నారు. వాళ్లెందుకు? నువ్వే ఎందుకు వేయకూడదు? అన్నారు గురుదత్‌తో గీతా బాలి, ఆమె సోదరి.

గురుదత్‌కి నాట్యం వచ్చు. అప్పటికి చిన్నా, చితకా వేషాలు వేశాడు. అయినా అవన్నీ వదిలిపెట్టి డైరక్షన్‌వైపుకి దృష్టి మరలించాడు. ఈ సమయంలో సినిమా బజెట్‌ తగ్గించడం కోసం తనను వేయమంటున్నారన్న సందేహం అతనిది. ఓ పట్టాన ఒప్పుకోలేదు. గీతా బాలి దగ్గరుండి అతన్ని చాలా ప్రోత్సహించి వేయించింది. అంతేకాదు ఈ సినిమాకు సంగీతం యివ్వడానికి ఎస్‌.డి.బర్మన్‌ నిరాకరించినప్పుడు ఓ.పి.నయ్యర్‌ను, పాటలు రాయడానికి మజ్రూహ్‌ను తీసుకోమని సలహా యిచ్చింది. గురుదత్‌ ఈ సినిమాలో అంత బాగా నటించలేకపోయినా తర్వాత, తర్వాత సినిమాల్లో అద్భుతమైన నటన ప్రదర్శించాడు. ఆ సినిమాలు హిట్‌ అయ్యాయి కూడా.

ఈ సినిమా తీస్తూండగానే 'బియమ్‌టి 112' అని ఓ టాక్సీడ్రైవర్‌ కథ, 'గీతాంజలి' అనే మరో కథ సినిమాగా తీస్తామని నిర్మాతలు ప్రకటించారు. కానీ ఈ సినిమా ఫ్లాప్‌ కావడంతో అవన్నీ మూలపడ్డాయి. అప్పట్లోనే లక్షన్నర నష్టం వచ్చింది. గీతా బాలి అప్పట్లో సినిమాకి తీసుకునే పారితోషికం పాతిక వేలు. ఎన్ని సినిమాలలో నటిస్తే ఈ నష్టం పూరేను? అందువల్ల ''బాజ్‌'' తర్వాత వారు కలిసి సినిమాలు తీయలేదు. ఎమ్బీయస్‌ ప్రసాద్‌ (డిసెంబరు 2015) (ఫోటోలు- 01. కిశోర్‌-యోగితాలకు సిఖ్కు సంప్రదాయంలో జరిగిన పెళ్లిలో కన్యాదాతగా షమ్మీ కపూర్‌ (ఎడమవైపు గడ్డం వున్న వ్యక్తి) 02 - గురుదత్‌, గీతా బాలి హీరో హీరోయిన్లుగా నటించి పెట్టుబడి పెట్టిన ''బాజ్‌''

అక్టోబరు 18 ఎమ్బీయస్‌ : యూరోప్‌ గాథలు - టేల్‌ ఆఫ్‌ టూ సిటీస్‌ 1

ఫ్రెంచ్‌ విప్లవం జరిగిన 80 ఏళ్ల తర్వాత దాని నేపథ్యంలో చార్లెస్‌ డికెన్సు ''ద టేల్‌ ఆఫ్‌ టూ సిటీస్‌'' నవల రాసి పాఠకులకు అందించారు. కథ లండన్‌, పారిస్‌ నగరాల మధ్య నడుస్తుంది. విప్లవానికి చాలా ముందుగానే కథ ప్రారంభమై, విప్లవంలో గిల్లెటిన్‌ మారణకాండతో ముగుస్తుంది. మధ్యలో ముక్కోణపు ప్రేమ గాథ, జమీందార్ల దౌష్ట్యం, దాన్ని ఎదిరించినవారి కష్టాలు, హద్దులు మీరిన విప్లవకారుల ప్రతీకారం... అన్నీ వస్తాయి. నవల ప్రారంభవాక్యాలు జగత్ప్రసిద్ధమైనవి. ''ఆ రోజులు ఉత్తమమైనవి, అధమమైనవి కూడా. అది విజ్ఞానం వర్ధిల్లిన యుగం, మూర్ఖత్వం ప్రబలిన యుగం, వెలుతురు వెల్లివిరిసిన ఋతువది, గాఢాంధకారం కమ్ముకున్న ఋతువుకూడా... అంటూ సాగుతుందది. ఇంగ్లీషులో చదివితే అద్భుతంగా వుంటుంది.

పారిస్‌లోని బాస్టిల్‌లో 18 ఏళ్లగా ఖైదీగా మగ్గుతున్న అలెగ్జాండర్‌ మేనెట్‌ అనే ఫ్రెంచ్‌ వైద్యుణ్ని విడిపించడానికి 1775లో లండన్‌వాసి అయిన జార్విస్‌ లారీ అనే బ్యాంకు మేనేజరు లండన్‌ నుంచి చేసే ప్రయత్నంతో నవల ప్రారంభమైంది. అతను లండన్‌ నుంచి డోవర్‌ (80 మైళ్లుంటుంది) వచ్చి అక్కడ నివసిస్తున్న మేనెట్‌ కూతురు లూసీ, ఆమె గవర్నెస్‌ మిస్‌ ప్రాస్‌ను కలిశాడు. అప్పటిదాకా తన తండ్రి చనిపోయాడని లూసీ అనుకుంటోంది. వాళ్లను వెంటపెట్టుకుని జార్విస్‌ డోవర్‌ నుంచి పారిస్‌కి (280 మైళ్లుంటుంది) వెళ్లాడు. జమీందారుల దుర్మార్గానికి బలై జైలు పాలైన మేనెట్‌ ఒక వైద్యుడు. ఆ జమీందారు సోదరుల్లో చిన్నవాడు రైతు కుటుంబంలోని ఒక అమ్మాయిపై మనసు పడి, ఆమెను ఎత్తుకుపోయి బలవంతంగా చెరిచాడు. వైద్యుడైన మేనెట్‌ ఆ అమ్మాయిని కాపాడడానికి ప్రయత్నించి విఫలమయ్యాడు. ఆమె చనిపోయింది. జమీందారు ఆ అమ్మాయి భర్తను పిలిచి బండచాకిరీ చేయించి చంపేశాడు. సంగతి తెలిసి అమ్మాయి తండ్రి గుండెపోటుతో మరణించాడు. ఆమె సోదరుడు జమీందారుపై పగ తీర్చుకోబోయి కడతేరాడు. కుటుంబంలో మిగిలిన చిన్న కూతురు ఎటో పారిపోయింది. తన తమ్ముడు చేసే అక్రమాలకు పెద్ద జమీందారు మద్దతు యిచ్చాడు. ఈ అన్యాయాలన్నీ చూసి సహించలేకపోయిన మేనెట్‌ వారిపై అధికారులకు ఫిర్యాదు చేయబోయాడు. జమీందారు సోదరులు లంచం యిచ్చి అతని నోరు మూయించబోయారు. కానీ అతను అంగీకరించలేదు. దాంతో తప్పుడు కేసు బనాయించి, జైల్లో పెట్టించారు. మేనెట్‌ను దాదాపు చీకటిగా వుండే గదిలో ఒక్కణ్నీ వుంచి అతని చేత చెప్పులు కుట్టించేవారు.

ఇన్నాళ్లకు మేనెట్‌ను ప్రభుత్వ విధానాలకు వ్యతిరేకంగా రహస్యోద్యమం నడుపుతున్న ఎర్నెస్ట్‌ డిఫార్జ్‌, అతని భార్య థెరిసా రహస్యంగా జైలు నుంచి విడిపించి తాము నడుపుతున్న మద్యశాలలో ఆశ్రయం కల్పించారు. 18 ఏళ్లు జైల్లో అలా గడపడంతో విడుదల తర్వాత కూడా మేనెట్‌ మనుషులతో కలవలేకపోయేవాడు. మౌనంగా ఒంటరిగా చిరుచీకట్లో చెప్పులు కుడుతూ వుండేవాడు. ఎవరితో మాట్లాడేవాడు కాడు. ఒక రకంగా పిచ్చివాడై పోయాడు. కూతుర్ని సైతం గుర్తు పట్టలేదు. చివరకు తన భార్య పోలికలు ఆమెలో కనబడి తల వూపాడు. అతన్ని తీసుకుని ఆమె లండన్‌కు తీసుకుని వచ్చేసింది. క్రమేపీ అతన్ని మామూలు మనిషిగా చేయడానికి ప్రయత్నిస్తోంది.

మేనెట్‌ జైల్లోంచి బయటకు వచ్చి ఐదేళ్లు గడిచాక 1780లో చార్లెస్‌ డార్నే అనే యువకుడిపై రాజద్రోహం అభియోగంపై లండన్‌ కోర్టులో కేసు నడుస్తోంది. ఈ డార్నే అనే యువకుడు ఎవర్‌మాండ్‌ ఫ్రెంచి జమీందారీ కుటుంబానికి చెందినవాడు. అతని తండ్రి చనిపోయాడు. పినతండ్రి బతికి వున్నాడు. తండ్రి, పినతండ్రి చేసే అకృత్యాలపై అతనికి అసహ్యం పుట్టింది. మానుకోమని పినతండ్రితో వాదించాడు. దానికి సమాధానంగా అతను - ''తొక్కి పెట్టి వుంచడమొక్కటే పదికాలాల పాటు నిలిచే సిద్ధాంతం. బానిసత్వం, గడగడలాడించే భయం యీ రెండే యీ కుక్కల్ని కొరడాకు లొంగి వుంచేట్లు చేస్తుంది.'' అని వాదించాడు. అతన్ని మార్చలేక, తాను సొంతంగా ఏమీ చేయలేక పరిస్థితులతో రాజీ పడలేని స్థితిలో ఫ్రాన్సును అసహ్యించుకుని పారిస్‌ వదలి వచ్చేశాడు. తన యింటిపేరును వదిలేసి, తన తల్లి పుట్టింటిపేరును ఇంగ్లీషు మోడల్లో డార్నేగా మార్చేసి పెట్టుకున్నాడు. అటువంటివాడిపై ఉత్తర అమెరికాలో బ్రిటిషు సైన్యాల గురించి సమాచారాన్ని ఫ్రెంచ్‌వారికి అందిస్తున్నాడని కేసు పెట్టారు. అతనలా చేస్తూండగా కంటితో చూశామని చెప్పే జాన్‌ బర్సాడ్‌, రోజర్‌ క్లయ్‌ అనే సాక్షులు యిద్దరున్నారు. డార్నే తరఫున డిఫెన్సు న్యాయవాదిగా వున్న స్ట్రయివర్‌ 'మీరు చూసినది డార్నేయే అని ఎలా చెప్పగలరు?' అని అడిగాడు. 'ఎంతమందిలో వున్నా అతన్ని సులభంగా గుర్తు పట్టగలను' అన్నారు యిద్దరూ. 'ఓహో, అలాగా ఆ మూలగా వున్న నా భాగస్వామి సిడ్నీ కార్టన్‌ అనే లాయరును ఓ సారి చూడండి' అన్నాడు స్ట్రయివర్‌. చూస్తే అతను అచ్చు గుద్దినట్లు డార్నే లాగానే వున్నాడు. సాక్షులు గందరగోళ పడ్డారు. 'మీరు చూసినది అతన్నేమో, యితను కాదేమో' అన్నాడు డిఫెన్సు న్యాయవాది. కేసు కొట్టేశారు. డార్నే విడుదలయ్యాడు.

కోర్టు నుంచి విడుదలైన డార్నేకు మేనెట్‌ కూతురు లూసీకి పరిచయమైంది. ఇద్దరూ ప్రేమలో పడ్డారు. సిడ్నీ కార్టన్‌ కూడా లూసీని ప్రేమించాడు. నీ కోసం ఏ త్యాగానికైనా సిద్ధం అని చెప్పినా ఆమె స్పందించలేదు. ఇక అతను తప్పుకున్నాడు. క్రమంగా మనుషుల్లో పడిన మేనెట్‌ డార్నేతో తన కూతురి పెళ్లికి సమ్మతించాడు. పెళ్లి రోజు పొద్దున్న డార్నే తను ఫ్రెంచివాడిననీ, ఎవర్‌మాండ్‌ కుటుంబానికి చెందిన వాడినని చెప్పేశాడు. మేనెట్‌ నిర్ఘాంతపోయినా తన కూతురి సౌఖ్యం కోసం పెళ్లి చేసేశాడు. వాళ్లు హనీమూన్‌కి వెళ్లగానే మానసిక ఆందోళన తట్టుకోలేక తిరిగి చెప్పులు కుట్టే పనిలో పడ్డాడు. వాళ్లు తిరిగి వచ్చేసరికి సర్దుకున్నాడు. ఈ సంగతులు కూతురికి చెప్పవద్దని అల్లుణ్ని కోరాడు.

పారిస్‌లో డార్నే పినతండ్రి మార్క్విస్‌ ఆఫ్‌ ఎవర్‌మాండ్‌ దుర్మార్గాన్ని నిరూపించే ఒక సంఘటన జరిగింది. కిక్కిరిసిన పేదవాడలలోంచి అతను తన గుఱ్ఱాల బండిని వేగంగా, నిర్లక్ష్యంగా తోలిస్తూ వుంటే గాస్పర్డ్‌ అనే ఒక రైతు కొడుకు, చిన్నపిల్లవాడు బండి చక్రాల కింద పడి చచ్చిపోయాడు. అయినా మార్క్విస్‌ బండి ఆపలేదు. పోనీయమన్నాడు. గాస్పర్డ్‌ వచ్చి అరుస్తూంటే ఒక నాణెం తీసి అతని మీద విసిరేశాడు. అతన్ని డిఫార్జ్‌ ఓదార్చాడు. మార్క్విస్‌ వెళ్లిపోతూ వుంటే గాస్పర్డ్‌ ఆ నాణాన్ని తిరిగి బండిలోకి విసిరేయడంతో మార్క్విస్‌ అహం దెబ్బ తింది. గాస్పర్డ్‌ ఆ బండి కింద రహస్యంగా దాక్కుని మార్క్విస్‌ భవంతి లోపలకి వెళ్లిపోగలిగాడు. రాత్రి బయటకు వచ్చి నిద్రపోతున్న మార్క్విస్‌ను కత్తితో పొడిచి చంపేశాడు. మర్నాడు జమీందారు శవం చూశాక కేసు పెట్టారు. గాస్పర్డ్‌ మీదే అనుమానం, అతని కోసం గాలించి గాలించి ఏడాది తర్వాత పట్టుకుని గ్రామపు బావి గట్టు మీద ఉరితీసి చంపేశారు. అటు ఇంగ్లండులో డార్నే, లూసీలు కాపురం పెట్టారు. ఒక కొడుకు పుట్టి పోయాడు, తర్వాత కూతురు పుట్టింది. మేనెట్‌ ఆరోగ్యం బాగుపడింది. కార్టన్‌ వాళ్లకు ఫ్యామిలీఫ్రెండ్‌గా వుంటూ వస్తూ పోతూ వుండేవాడు. ఈ దశలో 1789లో ఫ్రెంచ్‌ విప్లవం వచ్చింది. (సశేషం) - ఎమ్బీయస్‌ ప్రసాద్‌ (అక్టోబరు 2015) ఫోటోలు - వర్సాయిలో హోష్‌ విగ్రహం

అక్టోబరు 19 ఎమ్బీయస్‌ : యూరోప్‌ గాథలు - టేల్‌ ఆఫ్‌ టూ సిటీస్‌ 2

డిఫార్జ్‌, అతని భార్య కలిసి బాస్టిలీ కోటపై దాడికి నాయకత్వం వహించారు. డిఫార్జ్‌ కోటలోకి ప్రవేశిస్తూ గతంలో మేనెట్‌ను బంధించి వుంచిన గది (105, నార్త్‌ టవర్‌)కు వెళ్లి దాన్ని పూర్తిగా శోధించాడు. అక్కడ కనబడిన కాగితాలు తన దగ్గర దాచుకున్నాడు. ధనికకుటుంబాలపై దాడి చేసి, వారి కుటుంబసభ్యులను బయటకు లాగి ప్రజల మధ్య పడవేసి చంపివేశారు. ఎవర్‌మాండ్‌ సౌధానికి వెళ్లి దాన్ని తగలబెట్టేశారు. విప్లవం జరిగిన మూడేళ్లకు 1792లో నవల ప్రారంభంలో పరిచయమైన బ్యాంకు ఉద్యోగి లారీ అల్లకల్లోలంగా వున్న పారిస్‌కు వెళ్లవలసి వచ్చింది. అతని బ్యాంకు పారిస్‌ బ్రాంచిలో కొన్ని ముఖ్యమైన దస్తావేజులున్నాయి. ప్రజల బారిన పడకుండా వాటిని లండన్‌కు సురక్షితంగా చేర్చాలి. పై అధికారుల ఆదేశాల మేరకు అతను బయలుదేరాడు. డార్నే కూడా పారిస్‌కు రావలసిన పరిస్థితి వచ్చింది. అతని ఎస్టేటులో పనిచేసే ఒక పనివాణ్ని విప్లవకారులు జైల్లో పడేశారు. జమీందారు వద్ద పని చేయడమే అతని అపరాధం. మీరు వచ్చి నన్ను విడిపించండి అతను దీనంగా రాసిన లేఖ విని, మనసు కరిగి డార్నే భార్యాపిల్లలకు చెప్పకుండా రహస్యంగా పారిస్‌కు బయలుదేరాడు. అక్కడ అతనికి విషమపరిస్థితి ఏర్పడింది.

డార్నే పారిస్‌కు రాగానే పారిపోయి విదేశాలలో తలదాచుకుని విప్లవానికి వ్యతిరేకంగా పరాయిసేనలకు సాయపడే దుర్మార్గుడైన జమీందారుగా ముద్ర పడింది. అతని చిన్నాన్న చనిపోవడంతో ఎవర్‌మాండ్‌ జమీకి యితనే వారసుడయ్యాడు. అతన్ని లా ఫోర్స్‌ జైల్లో పెట్టారు. ఈ కబురు చేరగానే లండన్‌ నుంచి మేనెట్‌, లూసీ, పాప, గవర్నెస్‌ మిస్‌ ప్రాస్‌ పారిస్‌ వచ్చి లారీని కలిసి డార్నేను విడిపించే ప్రయత్నాలు చేయమని కోరారు. అతను ప్రయత్నాలు చేసినా ఏమీ ఫలించటం లేదు. విప్లవకారులు తమలో తాము కలహించుకుంటున్నారు తప్ప ఎవరూ ఎవరి మాటా వినటం లేదు. 15 నెలలు గడిచిపోయాయి. చివరకు డార్నే విచారణ ప్రారంభమైంది. అతను స్వయంగా చేసిన అత్యాచారాలంటూ ఏమీ లేవు. విప్లవకారులు ఎంతో గౌరవించే మేనెట్‌ డార్నే తరఫున ప్రజాన్యాయస్థానానికి హాజరై అతని సత్ప్రవర్తన గురించి తెలియచెప్పాడు. దాంతో అతన్ని విడిచిపెట్టేశారు. కానీ ఆ రోజు సాయంత్రమే మళ్లీ అరెస్టు చేసి మర్నాడు విచారణ మొదలుపెట్టారు.

ఈ సారి అతనిమీద ఆరోపణలు చేసినవారిలో రెండు పేర్లున్నాయి. ఒకటి మద్యశాల యజమాని, విప్లవనాయకుడు డిఫార్జ్‌ది కాగా రెండో పేరు మేనెట్‌ది! జరిగినదేమిటంటే మేనెట్‌ తనను అష్టకష్టాలపాలు చేసిన జమీందారు సోదరుల కథను జైల్లో వుండగా కాగితాలపై రాశాడు. వారినీ, వారి వారసులను నాశనమై పోవాలని శపించాడు. ఆ కాగితాలను బాస్టిల్‌పై చేసిన దాడిలో డిఫార్జ్‌ చేజిక్కించుకున్నాడు. మేనెట్‌ శపించిన ఆ జమీందారు సోదరులు వేరెవరో కాదు, డార్నే తండ్రి, చిన్నాన్న! మేనెట్‌ రక్షించబోయిన రైతు కుటుంబంలో తప్పించుకుని పారిపోయిన చిన్న కూతురే పెరిగి పెద్దదై డిఫార్జ్‌ని పెళ్లాడింది. ఆమె ఎవర్‌మాండ్‌ కుటుంబంపై పగబూనింది. విప్లవాన్ని అడ్డుపెట్టుకుని ఆ కుటుంబంలోని వారసులెవర్నీ మిగల్చకూడదని నిశ్చయించుకుంది. డార్నేనే కాదు, అతని పెళ్లాడిన పాపానికి లూసీని, ఆమె కూతురును కూడా చంపేయాలని ఆమె ప్లాను. ఆమె భర్త చేతులు కలిపాడు. మేనెట్‌ రాసిన కాగితాలే ఆధారంగా చూపి డార్నే బతికి వుండడానికి అర్హత లేదని అభియోగం మోపారు. అతన్ని చంపిన తర్వాత అతని భార్యాబిడ్డలను రహస్యంగా చంపాలని ప్లాను.

డార్నే కుటుంబం యిలా చిక్కుల్లో పడిందని తెలిసి వారికి సాయం చేయడానికి పారిస్‌ వచ్చిన సిడ్నీ కార్టన్‌ యీ సమాచారం సేకరించాడు. విప్లవకారుల శిబిరంలో చొరబడడానికి అతనికి ఒక సందు దొరికింది. మిస్‌ ప్రాస్‌ సోదరుడు సోలమన్‌ అనేవాడు చిన్నప్పుడే తప్పిపోయాడు. అతన్ని ఒక రోజు పారిస్‌ వీధుల్లో ఆమె గుర్తుపట్టింది. కానీ అతను నువ్వెవరో నాకు తెలియదు పొమ్మన్నాడు. ఎందుంటే అతను ప్రస్తుతం విప్లవవాదులతో కలిసి తిరుగుతున్నాడు. ప్రాస్‌, అతను కలిసి మాట్లాడుతూండగా కార్టన్‌ చూసి అతన్ని వెంటనే గుర్తుపట్టాడు. పదేళ్ల క్రితం డార్నేపై ఫ్రెంచి గూఢచారిగా అభియోగం మోపిన కేసులో బ్రిటిషు ప్రభుత్వం తరఫున గూఢచారులమంటూ సాక్ష్యం యిచ్చిన యిద్దరిలో యితను ఒకడు. అప్పుడు బర్సాడ్‌ అనే పేరుతో చలామణీ అవుతున్నాడు. అప్పట్లో ఫ్రాన్సులో తను చనిపోయినట్లు దొంగ సర్టిఫికెట్టు పుట్టించి, ఇంగ్లండుకి పారిపోయి, అక్కడ మారుపేరుతో జీవనం సాగించినట్లు కార్టన్‌ కూపీ లాగాడు. అతన్ని కలిసి 'నువ్వు బ్రిటన్‌ గూఢచారివని మారుపేరుతో యిక్కడ వుంటున్నావని విప్లవకారులకు చెప్పేస్తాను. వాళ్లు నీ పీక ఉత్తరించేస్తారు' అని భయపెట్టాడు. అతను భయపడి 'డార్నే వంశమూలాల గురించి డిఫార్జ్‌కు చెప్పినది నేనే, యిప్పుడు అతన్ని రక్షించడానికి నువ్వేం చేయమంటే అది చేస్తాను, నా రహస్యం కాపాడు' అన్నాడు.

డార్నే విచారణ ముందుకు సాగింది. డిఫార్జ్‌ అతన్ని ఎవర్‌మాండ్‌ వంశజుడిగా గుర్తించాడు. ఆ తర్వాత మేనెట్‌ కాగితాలను సాక్ష్యంగా చూపించి ఎవర్‌మాండ్‌ కుటుంబానికి చెందినవారెవరూ బతకడానికి వీల్లేదన్నాడు. మేనెట్‌ ఉలిక్కిపడ్డాడు. 'అప్పటి కోపంలో రాసిన రాతలవి. నేను వెనక్కి తీసుకుంటున్నాను' అన్నాడు. కానీ ప్రజా కోర్టువారు అనుమతించలేదు. నిన్నింత కష్టపెట్టిన కుటుంబానికి చెందిన వ్యక్తిని గిల్లెటిన్‌కు పంపాల్సిందే అన్నారు. మర్నాడే శిక్ష అన్నారు. మేనెట్‌కు పిచ్చెక్కిపోయింది. తనకు తెలిసినవారందరినీ అల్లుణ్ని రక్షించమని బతిమాల సాగాడు. కానీ పని జరగలేదు.

కార్టన్‌ డిఫార్జ్‌ మద్యశాలకు వెళ్లి కూర్చున్నాడు. లూసీని, పాపను చంపడానికి వాళ్లు వేసే ప్లాన్లను చాటుగా విన్నాడు. లారీని పిలిచి లూసీని, పాపను, మేనెట్‌ను తీసుకుని పారిస్‌ విడిచి వెళ్లిపోయే ఏర్పాట్లు చేయమని చెప్పాడు. బగ్గీ తీసుకుని వూరి బయట రెడీగా వుండమని తను రాగానే బయలుదేరాలనీ చెప్పాడు. ఆ తర్వాత సోలమన్‌ వద్దకు వెళ్లి డార్నే స్థానంలో తనను జైల్లో ప్రవేశపెట్టమని చెప్పాడు. సోలమన్‌ ఆ ఏర్పాట్లు చేశాడు. కార్టన్‌ జైల్లో వున్న డార్నేను కలిసి అతనికి మత్తుమందు యిచ్చాడు. అతను స్పృహ తప్పగానే అతని బట్టలు తను వేసుకున్నాడు. అతన్ని సోలమన్‌ ద్వారా బయటకు పంపించివేశాడు. ఇద్దరికీ ఒకే పోలికలు కావడంతో డార్నే స్థానంలో కార్టన్‌ వున్నాడన్న విషయం జైలు అధికారులు కనుగొనలేకపోయారు. సాలమన్‌ డార్నేను తీసుకుని వూరి బయట లారీ తదితరులు వున్న బగ్గీలోకి చేర్చాడు. కార్టన్‌ పేరు మీద వున్న ప్రయాణ అనుమతి పత్రాలను అతని జేబులో కుక్కారు. బండి లండన్‌వైపు బయలుదేరింది.

ఈ లోగా డిఫార్జ్‌ భార్య లూసీని, కూతుర్ని బంధించి వారిని కూడా గిల్లెటిన్‌ వద్దకు తెద్దామని కత్తి, పిస్తోలు చేతబట్టి మేనెట్‌ యింటికి వెళ్లింది. అక్కడ వాళ్లెవరూ లేరు కానీ మిస్‌ ప్రాస్‌ మాత్రం వుంది. ఆమె డిఫార్జ్‌ భార్యతో కలబడింది. తుపాకీ పేలింది. డిఫార్జ్‌ భార్య చనిపోగా, మిస్‌ ప్రాస్‌ శాశ్వతంగా చెవిటిదై పోయింది. డార్నే కుటుంబం ఫ్రాన్సు సరిహద్దులు దాటిపోయింది. ఇక్కడ గిల్లెటిన్‌ వద్ద శిక్షితులందరినీ వరసగా నిల్చోబెట్టారు. ఆ వరసలో జమీందార్లకు దుస్తులు కుట్టే ఆమె కూడా వుంది. ఆమె డార్నేతో బాటు గతంలో జైల్లో వుంది. అతనే అనుకుని కార్టన్‌ను పలకరించింది. కార్టన్‌ ఆమెతో నిజం చెప్పకతప్పలేదు. కార్టన్‌ నిస్వార్థత్యాగం విని ఆమె నివ్వెరపోయి 'నీవంటి ఉత్తముడి పక్కన నిలబడవచ్చా?' అని అడిగింది. కార్టన్‌ ఆమెను దగ్గరగా తీసుకుని మృత్యువుకు అతి సమీపంలో వున్నపుడు భయపడవలసినది ఏమీ లేదని, ఈనాటి విలయం ఎక్కువకాలం సాగదని, యీ ప్రతీకారజ్వాలలు త్వరలోనే చల్లారి శాంతిసౌభాగ్యాలు వెలసిల్లుతాయని, యీ నగరం సుందరనగరంగా మళ్లీ మారుతుందని ఓదార్చాడు. కొద్ది సేపటికే వారిద్దరి తలలు తెగిపడ్డాయి. ఇదీ ''టేల్‌ ఆఫ్‌ టూ సిటీస్‌'' నవల కథ..(సమాప్తం) - ఎమ్బీయస్‌ ప్రసాద్‌ (అక్టోబరు 2015) ఫోటోలు - మేరీ ఆంటోనెట్‌ను గిల్లెటిన్‌పై ఎక్కిస్తున్న చిత్రం,

డిసెంబరు 33 ఎమ్బీయస్‌ : సినీ స్నిప్పెట్స్‌ - గీతా దత్‌

గురుదత్‌, వహీదాల పేర్లు తలచుకోగానే, ఆ త్రికోణంలో మరో కోణం గీతా దత్‌ వెంటనే గుర్తుకు వస్తుంది. లతా, ఆశాల గొంతులకు భిన్నంగా తనకంటూ ప్రత్యేకమైన హస్కీ వాయిస్‌తో పాడి లక్షలాది అభిమానులను సంపాదించుకున్న గాయని గీతాదత్‌. ఆమె ఎక్కువ సంఖ్యలో పాటలు పాడకపోయినా, పాడిన పాటలు మాత్రం ఆమె అభిమానులు ఎన్నటికీ మరువలేనివే! అంత గొప్ప గాయని అయితే అన్ని తక్కువ పాటలు మాత్రమే పాడడమేం? అని మీరడగవచ్చు. నిజానికి ఆమె జీవితగాథ ఆమె పాడిన ఏ గొప్ప విషాదగీతానికి తీసిపోదు. ఆమె జీవించినది 41 సంవత్సరాలు మాత్రమే! 1930 నవంబరులో పుట్టిన ఆమె 1972 జులైలో మరణించింది. మితిమీరిన తాగుడు వల్ల ఆమె లివర్‌కి సిరోసిస్‌ వచ్చింది.

ఆమె భర్త అంతకుముందే వ్యక్తిగత కారణాల వల్ల 1964లో ఆత్మహత్య చేసుకున్నాడు. వారి వైవాహిక జీవితమంతా ఒడిదుడుకులమయం. భార్యాభర్తలిద్దరూ సినీరంగానికి చెందినవారే కాబట్టి ఇద్దరిలో ఈర్ష్యాసూయలు కలిగివుంటాయని ''అభిమాన్‌'' సినిమాలోలా అతను యీమె కంటె బాగా పాడలేక హింసించి వుంటాడని అనుకుంటే పొరబాటు. అతను గాయకుడు కాదు. దర్శకనిర్మాత. నటుడు కూడా. మరి యిద్దరి మధ్య సంఘర్షణ ఎందుకు? ఇది ఈమెకు యిష్టంలేని పెళ్లా? అబ్బే, ప్రేమవివాహమే!

గీతా దత్‌ కష్టాలన్నిటికీ మూలకారణం పెళ్లి కాబట్టి అక్కడే కథ మొదలుపెడదాం. వివాహానికి పూర్వం గీతా దత్‌ ఇంటిపేరు రాయ్‌. గీతా రాయ్‌ అనే పేరుతోనే అనేక సినిమాలలో పాటలు పాడింది. ప్రఖ్యాత దర్శక నిర్మాత గురు దత్‌తో 1953లో పెళ్లి అయిన తర్వాత ఆమె గీతా దత్‌ అయింది. స్త్రీలకు పెళ్లి అయిన తర్వాత పుట్టింటి పేరు బదులు భర్త ఇంటిపేరు వస్తుందనే సాంప్రదాయం ప్రకారమయితే ఆమె 'గీతా పడుకొనే' కావాలి. కానీ ఆమె భర్త అసలు పేరులో కొంతభాగం స్వీకరించి గీతాదత్‌ అయింది.

దత్‌ అనే ఇంటిపేరు బెంగాలీలలో, పంజాబీలలో ఉంది. (సునీల్‌ దత్‌ పంజాబీ, ఉత్పల్‌ దత్‌ బెంగాలీ). అందువల్ల గురుదత్‌ బెంగాలీ అని చాలామంది పొరబడతారు. కానీ అతను కర్ణాటకకు చెందిన సారస్వత బ్రాహ్మణ కులానికి చెందినవాడు. శ్యామ్‌ బెనగల్‌కు కజిన్‌. గీతా రాయ్‌ తల్లిదండ్రులు గురు దత్‌కు వివాహానికి అడ్డు చెప్పడానికి కారణాలలో ఒకటి - అతను బెంగాలీ కాకపోవడం.

గురుదత్‌ దర్శకత్వం వహించిన ''బాజీ'' (1951) ముహూర్తం నాడు గురుదత్‌ కుటుంబాన్ని కలిసేనాటికే గీతా రాయ్‌ అనేకమంది కంపోజర్స్‌ వద్ద పనిచేసి పేరు తెచ్చుకుని ఉంది. ఆ రోజు ముహూర్తం షాటుగా ''తబ్‌దీర్‌ సే బిగ్‌డీ హుయీ'' పాటను గీతాబాలి పై చిత్రీకరిస్తున్నారు. ఆ పాట గీతారాయ్‌ పాడినదే. ఆ పాట రికార్డింగు టైములో ఆమెను చూసిన గురుదత్‌ మనసు పారేసుకున్నాడు.

తను ప్రసిద్ధ గాయకురాలయినా, అప్పటికి గురుదత్‌ పేరులేని దర్శకుడయినా ఆమె గురుదత్‌ను అభిమానించింది. వాళ్ల ఇంటికి తరచుగా వస్తూ పోతూ ఉండేది. కానీ ఆమె సంపాదనపై ఆధారపడిన తల్లిదండ్రులు ఆమె వివాహానికి సమ్మతించలేదు. దాంతో వారి వివాహానికి మూడేళ్లు ఆలస్యమయింది. ఈ లోపుల గురుదత్‌ తీసిన ''బాజీ'', ''జాల్‌'' హిట్‌ అయ్యాయి. ''బాజ్‌'' ఫెయిలయింది. చివరికి గురుదత్‌ గీతాను కల్యాణ్‌లోని హాజీ మలాంగ్‌ బాబా సమాధి వద్దకు తీసుకెళ్లి ''నన్ను పెళ్లి చేసుకుంటావో, మీ అమ్మానాన్నా చెప్పిన ఆ బెంగాలీ కుర్రాణ్ని చేసుకుంటావో తేల్చి చెప్పు'' అన్నాడు. గీతా తల్లిదండ్రులను ఎదిరించింది. వాళ్లు దిగిరాక తప్పలేదు.

1953 మే 26న వాళ్ల వివాహం సాంప్రదాయ బెంగాలీ పద్ధతిలో జరిగింది. పెళ్లికి దేవ్‌ ఆనంద్‌, వైజయంతిమాల, నూతన్‌, మోతీలాల్‌ ఇత్యాదులు వచ్చారు. ఈ ప్రేమవివాహం పట్టుమని పదేళ్లు కూడా సవ్యంగా సాగలేదు. గీతా దత్‌ జీవితం ఏ సినిమాకథకూ తీసిపోదు. 1930లో నవంబరు 23న ఆమె ఫరీద్‌పూర్‌లో పుట్టింది. ఆ వూరు ప్రస్తుతం బంగ్లాదేశ్‌లో వుంది. ఆమె తండ్రి దేవేంద్రనాథ్‌ రాయ్‌ చౌధురి బాగా డబ్బున్న జమీందారు. ఆమె తల్లి అమియాకు కవిత్వం అంటే ప్రాణం. చిన్నప్పుడు ఆమె పాటలపై ఆసక్తి కనబడరచడం చూసి తలిదండ్రులు ఆమెకు పండిట్‌ హీరేంద్రనాథ్‌ చౌధురి వద్ద సంగీతం నేర్పించారు. పదేళ్ల పిల్లగా వుండగానే ఆమె శ్రద్ధగా సంగీతం అభ్యసించడం చూసి తలిదండ్రులు మురిసిపోయేవారు.

ఇంతలో 1942 క్విట్‌ యిండియా ఉద్యమం వచ్చింది. బెంగాల్‌లో సమస్యలు వచ్చిపడ్డాయి. చేతికి అందినంత మేర తీసుకుని తట్టాబుట్టా నెత్తిని పెట్టుకుని బయటపడవలసి వచ్చింది. రాయచౌధురిల కుటుంబం కూడా భూములు యిక్కడ వదిలేసి బొంబాయికి తరలి వెళ్లవలసి వచ్చింది. హఠాత్తుగా ఓడలు బళ్లయ్యాయి. ఆ వరుసలో ఆమె సంగీతపాఠాలపై బ్రేకు పడింది. అయితే అప్పటికే గీతా సంగీతంపై పట్టు సంపాదించుకుంది, హార్మోనియం వాయించగలిగే స్థాయికి చేరుకుంది. అందువల్ల తమ యింటి సెకండ్‌ ఫ్లోర్‌లో హార్మోనీ వేసుకుని కూచుని సంగీతసాధన చేసేది.

ఒకరోజు ఆమె వాయిస్‌ ఆ సెకండ్‌ ఫ్లోర్‌నుండి గాలిలో తేలుతూ పోయి కింది అంతస్తులో హనుమాన్‌ ప్రసాద్‌ ఆయన చెవిలో పడింది. ఆయన సినిమాలకు సంగీతం సమకూరుస్తాడు. ఈమె పాటకు ముగ్ధుడైన ఆయన యీవిడకు ఛాన్సు యివ్వడం సైతం జరిగింది. ఆ విధంగా ''భక్త ప్రహ్లాద'' (1946) నాటి సినిమాలో ఓ పాటలో రెండు లైన్లు పాడడం ద్వారా గీతా చిత్రరంగ ప్రవేశం జరిగింది. మామూలు పరిస్థితుల్లో ఆమె తలిదండ్రులు సమ్మతించేవారో లేదో కానీ ఆర్థిక దుస్థితి వారిని సరేననిపించింది. అప్పట్లో ఆమె పేరు గీతా రాయ్‌.

ఒక్కసారి ఆమె గొంతు విన్నవారెవరూ మర్చిపోలేరు. అందుకు మొదటి సినిమా తర్వాత ఆమెకు ఆరునెలల్లో ఆరు సినిమాలు వచ్చాయి. అయితే ఆ సినిమాలు గానీ, సినిమా పాటలు గానీ యిప్పుడెక్కడా దొరకటం లేదు. సినిమారంగంలో నిలదొక్కుకుంటున్న మరొక బెంగాలీ - సచిన్‌దేవ్‌ బర్మన్‌ ఈమెలో సానబట్టిన వజ్రాన్ని చూశాడు. తను చేయవలసినదల్లా పట్టుకెళ్లి షోకేస్‌లో పెట్టడమే అనుకున్నాడు. ''దో భాయ్‌'' (1947) అనే సినిమాలో పాడించాడు. దీనిలోనే ఆమె తొలి హిట్‌ సాంగ్‌ 'మేరా సుందర్‌ సప్‌నా టూట్‌ గయా' రూపు దిద్దుకున్నది. అప్పటికి ఆమె వయస్సు 17 సంవత్సరాలే. ఇంత చిన్న పిల్లేం పాడుతుంది? అంటున్న ప్రొడ్యూసర్‌ మాటను లక్ష్యపెట్టక బర్మన్‌ పాడించాడు; గీతా రాయ్‌ కెరియర్‌కు పునాది వేశాడు. దీనిలోనే యింకో మంచి పాట 'యాద్‌ కరోగే యాద్‌ కరోగే, యిక్‌ దిన్‌ హమ్‌కో యాద్‌ కరోగే'!

ఇక దాంతో పేరున్న సంగీతదర్శకులంతా ఆమెను పిలవసాగారు. సి. రామచంద్ర, ఘులామ్‌ హైదర్‌, గ్యాన్‌ దత్‌, హన్స్‌రాజ్‌ బెహల్‌.. యిలా... వీటితో బాటు మరిచిపోదగ్గ పాటలూ వున్నాయి. అయితే అతి త్వరలోనే ఈ ఫేజ్‌ మారిపోయి, గీతా పాడిన ప్రతీపాటా హిట్‌ అయ్యే యుగం వచ్చింది. ఆమె 'తక్‌దీర్‌' మారే రోజు వచ్చింది.

1950లో ఎస్‌.డి.బర్మన్‌ గురుదత్‌ సినిమా ''బాజీ''కి సంగీతదర్శకత్వం వహిస్తున్నాడు. గీతా చేత ''తద్‌బీర్‌ సే బిగడీ హుయీ తక్‌దీర్‌ బనాలే'' అని ఓ సాంగ్‌ పాడిస్తున్నాడు. ఆ రికార్డింగు సమయంలోనే గురుదత్‌ గీతాను చూసి మనసిచ్చాడు. గురుదత్‌ తొలిప్రేమ 19వ యేటనే మోసులు వేసింది. పూనాలో ప్రభాత్‌ స్టూడియోలో పనిచేసే రోజుల్లో విజయ అనే డాన్సర్‌ను ప్రేమించాడు. (గురుదత్‌ కూడా మంచి డాన్సర్‌). ఆమెకు ఒక వివాహితుడితో కూడా ఎఫయిర్‌ ఉంది.ఈ విజయ తన భర్తజోలికి రాకుండా చూడాలని ఆ పెద్దమనిషి భార్య ప్రయత్నించేది. దానిలో భాగంగానే ఆ అమ్మాయిని పెళ్ళి చేసేసుకోమని గురుదత్‌ను ప్రోద్బలం చేసేది. మొత్తానికి పెళ్లి జరక్కుండానే ఆ ఎఫయిర్‌ ముగిసి పోయింది.

ఇది విన్న గురుదత్‌ తల్లి వాసంతి పడుకొనే హైదరాబాద్‌లో ఉన్న తన కజిన్‌ కూతురు సువర్ణ అనే అమ్మాయితో గురుదత్‌ వివాహం నిశ్చయించింది. గురుదత్‌ సరేనన్నాడు. ఆ అమ్మాయితో ఉత్తర ప్రత్యుత్తరాలు జరిపేడు. పెళ్లి దగ్గరపడుతోందనగా ఈ విజయ వ్యవహారం సువర్ణకు చెప్పడం భావ్యమనుకున్నాడు గురుదత్‌. ఆ విషయం వివరంగా రాశాడు. దెబ్బకి ఆమె తల్లిదండ్రులు పెళ్లి కాన్సిల్‌ చేసేశారు. గురుదత్‌ ఫీలయ్యాడో లేదో ఎవరికీ తెలియదు కానీ మళ్లీ అతను ప్రేమ జోలికి పోలేదు - 1950లో గీతా రాయ్‌ను కలిసేదాకా! చూడగానే, వినగానే గుమ్మయిపోయాడు. గీతా కూడా అతని ప్రేమకు స్పందించింది.

ఇది గీతా జీవితంలో అత్యంత ఆనందదాయకమైన సమయం. డబ్బు, కీర్తి ఎలాగూ గడిస్తోంది. వీటితో బాటు ప్రేమించే హృదయాన్ని కూడా గెలుచుకుంది. నిజానికి అప్పటికి గురుదత్‌ యింకా స్థిరపడలేదు. విజయాన్ని చవి చూడలేదు. అయినా ఆమె పట్టించుకోలేదు. అతన్ని వలచింది. అతను ఆమె డబ్బు కోసమే వెంట పడ్డాడని, తనకు డబ్బు రాగానే ఆమెను నిర్లక్ష్యం చేశాడని కొందరు అన్నారు. ''డబ్బుకోసమే గీతాను మా అబ్బాయి వరించాడని అనుకున్నారు కానీ ఆమె డబ్బుని మావాడు ఎన్నడూ తాకనైనా తాకలేదు. ఆమె డబ్బు ఎలా ఖర్చు పెట్టిందో అడగలేదు.'' అని అంది అతని తల్లి వాసంతి పడుకొనే.

గురుదత్‌, గీతా రాయ్‌ల ప్రణయం మూడేళ్లు సాగింది. ''బాజీ'' సినిమా కూడా హిట్‌ అయింది. గురుదత్‌ తన తర్వాతి సినిమా 'బాజ్‌' ప్లాన్‌ చేశాడు. ఈ లోపున ఓపి నయ్యర్‌ ఆమెకు మంచి హిట్స్‌ యిచ్చాడు. నిజానికి అతను సంగీతం యిచ్చిన ''ఆస్మాన్‌'' (1952) ఫెయిలయిపోయినా, దానిలో గీతా పాడిన 'దిల్‌ హై దీవానా' పాట మాత్రం చాలా బాగా వచ్చింది. 'దేఖో జాదే భరే మోరె నైన్‌' కూడా బాగుంటుంది. అయినా నయ్యర్‌ సినిమా ఫ్లాప్‌ అయింది కాబట్టి తన తరువాతి చిత్రం ''ఛమ్‌ ఛమా ఛమ్‌'' లో గీతా బదులు ఆశాను తీసుకున్నాడు. అదీ దెబ్బ తింది. నయ్యర్‌ తనను రిపీట్‌ చేయలేదని గీతా మనసులో ఏమీ పెట్టుకోకుండా 'బాజ్‌'కు నయ్యర్‌ను గురుదత్‌కు రికమెండ్‌ చేసింది. 'బాజ్‌' సినిమాలో మంచి పాటలున్నాయి. అయినా నయ్యర్‌ దురదృష్టమో ఏమో యీ సినిమా కూడా ఫెయిలయ్యింది.

గీతా దత్‌కి హిందీ సంగీతరంగంలో ఒక ప్రత్యేక స్థానం వుండడానికి కారణం - ఆమె గొంతులో వున్న ప్రత్యేకత. ఆమె ముందు హిందీ రంగాన్ని ఏలినవారిలో చాలామంది పంజాబ్‌, సింధు ప్రాంతాలనుండి వచ్చినవారు. వాళ్ల గొంతుల్లో ఓ మగటిమి (గట్టిగా మాట్లాడితే ఓ బండతనం) వుండేది. 'నువ్వంటే పడిఛస్తున్నాను. విరహంతో వేగిపోతున్నాను మొర్రో' అని ప్రియుణ్ని ఉద్దేశించి గట్టిగా గొంతెత్తి పిలిచినట్లు వుండేవి. గీతా దత్‌ గొంతు దీనికి పూర్తిగా వ్యతిరేకం. ఆమెది బెంగాలీ స్టయిల్‌. 'నీ విరహంలో రగిలిపోతున్నాను' అని ఆవేదనతో విలపించినట్టు వుండేది.

''ప్యాసా'' సినిమాలో 'ఆజ్‌ సజన్‌ మోహె అంగ్‌ లగాలే, జనమ్‌ సఫల్‌ హోజాయే', ''సాహెబ్‌ బీబీ ఔర్‌ గులామ్‌''తో 'పియా ఐసే జియా మే సమాయే గయోరే' వంటి హుషారుపాటలోనూ, 'చలే ఆవో చలే ఆవో, కహీ దూర్‌సే' వంటి విరహ గీతంలోనూ, 'న జావో సయ్యా, చుడాకే బయ్యా, కసమ్‌ తుమ్హారీ మై రో పడూంగీ' వంటి విషాదగీతంలోనూ - ఏ పాట చూసినా సరే గీతాలో పరిపూర్ణ స్త్రీ కనబడుతుంది. ఇటువంటిది ఆమె ముందుతరం గాయనీమణుల్లో కనబడదు. ఇలాటి భావగీతాలు పాడడంలోనే కాదు, సిల్కీ వాయిస్‌తో క్లబ్‌ సాంగ్స్‌ పాడడంలోనూ గీతాది అందె వేసిన చేయి. ఆమెది పూర్తి ఫెమినైన్‌ వాయిస్‌.

ఓ పి నయ్యర్‌ పంజాబీయే ఐనా ఆమెతో 'ప్రీతమ్‌ ఆన్‌ మిలో' పాడించి యిటువంటి విరహ భావగీతాలకు ఓ స్టాంపు కొట్టేశాడు. గీతా, ఓపి కాంబినేషన్‌లో ఎన్ని మంచి పాటలు వచ్చావో తెలియదు కానీ ఓపి జీవితంలో ఆశా భోన్స్‌లే ప్రవేశించింది. ఆమెను గీతా మూసలో తీర్చిదిద్దేసి అన్ని పాటలూ ఆమె చేతనే పాడించాడు ఓపి. గీతాను పూర్తిగా వదిలిపెట్టేశాడు. ఇంకో పక్క లతా మంగేష్కర్‌ దూసుకుంటూ వచ్చేసింది. ఆవిడదీ యీవిడ లాగే పూర్తి ఫెమినైన్‌ వాయిస్‌. పైగా గీతా గొంతు అందరూ హీరోయిన్లకు నప్పదు కానీ, లతా గొంతు అందరికీ నప్పేది. అందువల్ల గీతాకు రావలసిన అవకాశాలు లతాకు వెళ్లిపోయాయి. పైగా లతాకు లేనిది, గీతాకు భారంగా మారినది ఒకటుంది - అది వైవాహిక బంధ(న)ం!

గీతాను పెళ్లాడినప్పుడు గురుదత్‌ వద్ద ఏమీ లేదు. అందువల్ల డబ్బు కోసమే గీతాను పెళ్లాడాడని ఎవడో పాత్రికేయుడు (రాతల ద్వారానే) కూశాడు. గురుదత్‌ అహం దెబ్బతింది. అందువల్ల తనకు కాస్త డబ్బు రాగానే గీతాను బయటి సినిమాల్లో పాడడం మానేయమని ఒత్తిడి తెచ్చాడు. గీతాకు తన వృత్తి వదులుకోవడం యిష్టం లేదు. పైగా ఆమె చుట్టూ స్నేహితురాళ్లు చేరి ఆమెను ఎగదోసేవారు. 'మొగుడికి తెలియకుండా వెళ్లి పాడి వచ్చేయి' అని. అది సాధ్యపడే విషయమా? అవాళ్టికి ఎక్కడికి వెళ్లిందో తెలియకపోయినా, ఆ సినిమా రిలీజైన తర్వాతైనా తెలియకపోతుందా?

గీతా అదేమీ ఆలోచించలేదు. వెళ్లి పాడేసి, మొగుడు తిరిగి వచ్చేలోగా యింటికి వచ్చేసేది. పాట బయటకు వచ్చినపుడు 'నేను వద్దన్నా వెళ్లి పాడేవ'ని గురుదత్‌ కోపం తెచ్చుకునేవాడు. దానివల్ల యింట్లో గొడవలు పెరిగేవి. మొగుడికి తెలియకుండా పాడి వచ్చేయాలన్న తాపత్రయం వలన ఆమె కెరియర్‌ కూడా దెబ్బ తింది. ఎస్‌.డి.బర్మన్‌ వంటి పెర్‌ఫెక్షనిస్టుకి ఈమె గడియారం చూసుకుంటూ పాడడం నచ్చేది కాదు. ఆమె కివ్వాల్సిన పాటలు ఆశా వంటి వారికి యిచ్చేసేవాడు. ఈ విధంగా ఆమెను ఆదరించిన బర్మన్‌ వంటి వారు దూరమయ్యారు.

ఇవన్నీ చాలనట్టు వహీదా రెహమాన్‌ గొడవ ఒకటి. గురుదత్‌ ద్వారా హిందీ రంగానికి వచ్చిన వహీదా రెహమాన్‌ అతనికికు సన్నిహితురాలైంది. ఇది సహజంగా గీతాకు కోపం తెప్పించింది. గీతా, గురుదత్‌ యిద్దరూ స్వతహాగా మంచివారే కానీ యిద్దరికీ 'యిగో' ఎక్కువే! కళాకారులు కదా, మామూలు మనుష్యుల కంటె అహంభావం ఎక్కువ మోతాదులో వుంటుంది. పైగా గురుదత్‌ ఎవరో లోకానికి తెలియని రోజుల్లోనే గీతా గాయనిగా పేరు తెచ్చుకుంది. అటువంటిది యిప్పుడు అనామకురాలిగా పడి వుండడం బాధగా వుందనుకుంటే పైగా సవతి పోరొకటా?

ఇంట్లో ఘర్షణ కొని తెచ్చుకున్న గురుదత్‌ యిటు వహాదాను, అటు గీతాను ఎవరినీ వదులుకోవడానికి యిష్టపడలేదు. గీతాకానీ, వహీదా కానీ స్వంత వ్యక్తిత్వం, ప్రతిభ గల మహిళలు. ఎవరికి వారే గురుదత్‌ తమకే స్వంతం కావాలని ఆశించారు. ఇలాటి పరిస్థితుల్లో రెండు పడవల ప్రయాణం సాగించడం సాధ్యపడే విషయమా?

ఇంతలో ''ప్యాసా'' సినిమా 1957లో రిలీజైంది. వహీదా అభినయం, గీతా పాటలు బ్రహ్మాండంగా కుదిరాయి. సినిమా సూపర్‌ హిట్‌ కావడంతో గురుదత్‌కి విపరీతంగా పేరు, డబ్బు వచ్చిపడింది. అప్పుడు ''కాగజ్‌ కే ఫూల్‌'' సినిమా తీశాడు. 1959లో రిలీజైన యీ సినిమా గురుదత్‌ ఆత్మకథ లాటిది. ఓ డైరక్టర్‌, అతనికి దూరంగా వుండే భార్య, అతనిచేత సినిమాలకు పరిచయం కాబడి ప్రియురాలిగా మారిన ఓ తార. కూతురు ఒత్తిడి వల్ల ఆ ప్రియురాలు దూరమవుతుంది. ఈ డైరక్టర్‌ వృత్తిలో కూడా పతనమవుతాడు. ఈ విషాదాంత సినిమా ఘోరంగా ఫెయిలయింది.

అపజయాన్ని నిభాయించుకోలేని గురుదత్‌ ఆత్మన్యూనతకు, డిప్రెషన్‌కు గురయ్యాడు. ఇటు గీతా తనను హీరోయిన్‌గా పెట్టి సినిమా తీయమని ఒత్తిడి తెచ్చింది. ఆమెను హీరోయిన్‌గా పెట్టి ''గౌరీ'' అని రంగుల సినిమాస్కోప్‌ సినిమా హిందీ, బెంగాలీ ద్విభాషా చిత్రం ఎనౌన్సు చేశాడు. కొద్దిగా తీసి ఆపేశాడు. నిజానికి గురుదత్‌ అనేక సినిమాలు అలాగే చేశాడు - కాస్త తీయడం, కాన్ఫిడెన్స్‌ లేక మధ్యలో మానేయడం.

కానీ యీ సినిమా వహీదా చెప్పిన మీదట ఆపేశాడని గీతాకు ఆమె స్నేహితురాళ్లు చెప్పిపెట్టారు. దాంతో ఆమె తోక తొక్కిన తాచయింది. అల్లరి పెట్టింది. బాధతో తాగడం మొదలెట్టింది. మొగుడితో పేచీ పడి ఇంట్లోంచి బయటకు వెళ్లిపోవడం, మళ్లీ రాజీ పడి వెనక్కి రావడం - యిలా కొన్నాళ్లు సాగింది. గురుదత్‌ కూడా తాగుబోతయిపోయాడు. డిప్రెషన్‌లోకి వెళ్లి ఆత్మహత్యా ప్రయత్నాలు చేసేవాడు. ఇంటి పరిస్థితులు యిలా వున్నా గురుదత్‌ కెరియర్‌ ముందుకు సాగింది. ''కాగజ్‌ కే ఫూల్‌'' తర్వాత డైరక్టర్‌గా పేరు వేసుకోకపోయినా గురుదత్‌ సినిమాలు తీయడం మానలేదు. తర్వాతి సినిమాలు హిట్‌ అయ్యాయి. వాటిలో వహీదా నటించింది, గీతా పాడింది.

నిజానికి గీతా, గురుదత్‌ విడాకులు పుచ్చేసుకున్నా కథ మరోలా వుండేది. అప్పుడు గురుదత్‌ వహీదాను చేసుకునేవాడేమో! కానీ అలాగ జరగలేదు. గీతాకు విడాకులిచ్చేస్తానని వహీదాకు గురుదత్‌ నచ్చచెపుతున్న సమయంలోనే గీతా గర్భవతి కావడం వహీదాను మండించింది. అతనికి గుడ్‌బై చెప్పేసింది. అది గురుదత్‌ను బాధించింది. ఆమె నటిస్తున్న సినిమా సెట్స్‌కి వెళ్లి అల్లరి పడ్డాడు. ఇటుచూస్తే గీతా అతన్ని విడిచి వెళ్లిపోయింది.

ఇలా చేతులారా జీవితాన్ని అల్లకల్లోలం చేసుకుని, అయోమయ పరిస్థితుల్లో ''బహారే ఫిర్‌ భీ ఆయేంగే'' సినిమా తీస్తుండగా గురుదత్‌ ఆత్మహత్య చేసుకున్నాడు. గీతా నిర్ఘాంతపోయింది. ఆమె వైవాహిక జీవితం అలా విషాదభరితం అయిపోయింది. గృహకలహాల వల్ల, త్రాగుడు వల్ల ఆమె ఆరోగ్యం దెబ్బతింది. భర్త పోయాక అడ్డు చెప్పేవారు లేరు కదాని మళ్లీ పాడడానికి ప్రయత్నాలు చేసింది. కానీ అప్పటికే ప్లేబ్యాక్‌ రంగంలో లతా, ఆశా పాతుకుపోయారు. ''అనుభవ్‌'' సినిమాలో కానూ రాయ్‌ పాడించి ఆమె గొంతు యింకా బాగానే వుందని లోకానికి నిరూపించాడు. కానీ ఒకసారి శ్రోతలకు దూరమయ్యాక మళ్లీ మార్కెట్‌ తెచ్చుకోవడం కష్టం. అందునా లతావంటి లౌక్యురాలు రాజ్యం చేస్తూండగా దాదాపు అసాధ్యమనే చెప్పాలి.

నిరాశా, నిస్పృహలతో గీతా తాగుడుకి మరింత బానిసై, కాలేయం వాపు (సిరోసిస్‌)తో మరణించింది. ఇది దాదాపు ఆత్మహత్య వంటిదే. అత్యంత విషాదకరమేమిటంటే గురుదత్‌, గీతాదత్‌ కుమారుల్లో ఒకడు దరిమిలా యవ్వనంలో వుండగానే ఆత్మహత్య చేసుకున్నాడు. ఈ విధంగా ఆ కుటుంబం శాపగ్రస్తమైన కుటుంబంగా మిగిలిపోయింది. ఈ విషాదం మాట ఎలా వున్నా గీతా దత్‌ పాట విన్నవారెవరూ ఆమెను మర్చిపోలేరు. పాటలో పూర్తిగా నిమగ్నమై హృదయానికి హత్తుకుపోయేట్లు పాడడంలో ఆమె నేర్చిన కళ. ఎమ్బీయస్‌ ప్రసాద్‌ (డిసెంబరు 2015)

అక్టోబరు 20 ఎమ్బీయస్‌ : యూరోప్‌ గాథలు 8

ఈ శీర్షిక స్వభావం గురించి నేను మొదటి భాగంలోనే స్పష్టంగా రాసినా (నేను రాసినది యిది - '...ఖుశ్వంత్‌ సింగ్‌ అలాటి వాటిల్లో దిట్ట. అలా రాయగలుగుతానన్న ధైర్యం కలిగినప్పుడు ట్రావెలాగ్‌ రాస్తాను. అయితే యీ లోపున టూరిస్టులు సాధారణంగా ఎదుర్కొనే ఒక సమస్యను పరిష్కరించడానికి యీ సీరీస్‌ ద్వారా ప్రయత్నిస్తున్నాను...') కొంతమంది పాఠకులు కన్‌ఫ్యూజ్‌ అవుతూనే వున్నారు. నా అనుభవాలు చెప్తానని నేను ఎక్కడా రాయలేదు. నాకు ఎటువంటి ట్రావెలాగ్స్‌ నచ్చుతాయో, ఏవి నచ్చవో, గైడ్‌ నుండి సమాచార సేకరణ ఎంత కష్టమో ఉదాహరణలు యిస్తే వారందరినీ వెటకరించినట్లు కాదు. నేను యీ సీరీస్‌కు 'యూరోప్‌ ముచ్చట్లు' అని పేరు పెడితే దాని అర్థం యూరోప్‌ గురించిన విశేషాలు చెప్తాననే తప్ప నా యాత్రానుభవాలు చెప్తానని కాదు. అలా అయితే 'నా యూరోప్‌ ముచ్చట్లు' అని పేరు పెట్టేవాణ్ని. అయినా నా యాత్రల గురించి రాయమని అడగడం వింతగా వుంది. అందుకని యీ శీర్షిక పేరు మార్చేస్తున్నాను. 'యూరోప్‌ గాథలు' అని. ఇది ఏ వూరు ఎలా వెళ్లాలో అస్సలు చెప్పదు. పనికి వస్తుందో, పనికి రాదో తెలియకపోయినా ప్రతీ దాని గురించి ఎంతో కొంత తెలుసుకోవాలనే ఆసక్తి వున్న నాబోటి వెఱ్ఱివాళ్ల కోసమే యిది రాస్తున్నాను. దీనిలో యూరోప్‌ జానపదాల గురించి, చరిత్ర గురించిన గాథలుంటాయి. చరిత్రను గుర్తు పెట్టుకోవాలంటే దానికి సంబంధించిన ఫిక్షన్‌ చదివితేనే మనసులో నాటుకుంటుందని స్వీయానుభవం. అందువలన ఏదైనా చరిత్ర రాసినపుడు దానికి సంబంధించిన హిస్టారికల్‌ ఫిక్షన్‌ రచనను పరిచయం చేస్తాను. దాన్ని మెయిన్‌ స్టోరీతో కలపకుండా కింద హైపర్‌ లింక్‌గా యిస్తాను. ఓపిక వున్నవారు చదవవచ్చు.

నాకు హై స్కూల్లో ''ఐవాన్‌హో'' అనే నాన్‌-డిటైల్‌డ్‌ వుండేది. దాని ద్వారానే ఇంగ్లండులో నార్మన్లు, శాగ్జన్లు అనే జాతులు పరస్పరం కలహించుకునేవనీ, యూదులనే వేరే జాతి వుండేదని, రిచర్డ్‌ ద లయన్‌హార్టెడ్‌ వుండేవాడని, క్రూసేడ్స్‌లో పాల్గొన్నాడని .. యిలా అనేక విషయాలు తెలిసి, వాటిపై ఆసక్తి కలిగింది. ''రాబిన్‌ హుడ్‌'' నవల చదివితే షెర్‌వుడ్‌ అడవుల పేరు వినగానే పులకింత కలుగుతుంది. పాత తెలుగు కథలు, డిటెక్టివ్‌ నవలలు చదివి మదరాసుకి వెళితే ఆ పేర్లన్నీ పరిచితంగా తోచి, ఆత్మీయంగా తోస్తాయి. అందుకే నేను చరిత్రతో పాటు హిస్టారికల్‌ ఫిక్షన్‌కు కూడా అంత ప్రాధాన్యత యిస్తున్నాను. రెండూ కలగలిపితే యిబ్బందిగా వుంటోందంటున్నారని, విడగొడుతున్నాను. ఇంకో పది వ్యాసాల తర్వాత రెస్పాన్సు చూస్తాను. 'ఈ పద్ధతి కూడా నచ్చలేదు, మీరు ట్రావెలాగ్‌ రాసి తీరాల్సిందే, మీరు చూసినవాటి గురించే రాయాలి, తక్కిన వాటి జోలికి పోకూడదు' అంటే శీర్షిక ఆపేస్తాను, ఎందుకంటే ట్రావెలాగ్‌ రాసేటంతటి సామర్థ్యం వచ్చిందని నాకు యింకా నమ్మకం చిక్కటం లేదు. పైగా నేను చూసినవి మాత్రమే రాయాలంటే వర్సాయి రాజభవనం గురించి ఏమీ రాయకూడదు. సమయాభావం వలన నేను చూడలేకపోయాను, కానీ అదృష్టవంతుడైన పాఠకుడెవరైనా చూడవచ్చు కదా, ఎవరు చూడవచ్చారు, నేనే మళ్లీ పారిస్‌ వెళ్లి యీసారి చూడవచ్చేమో! చరిత్ర, విశేషాలు తెలుసుకుని గుర్తు పెట్టుకుంటే వెళ్లినపుడు భవిష్యత్తులో పనికి వస్తుంది అనే కాన్సెప్ట్‌ మీదే యీ సీరీస్‌ నడుస్తుంది. అది గమనించగోర్తాను.

ఇప్పుడు ఇంగ్లండు గురించి చెప్పుకుని వస్తాను. కింగ్‌ ఆర్థర్‌ కథ గురించి, నైట్‌ (కెఎన్‌ఐజిఎట్‌టి) ల గురించి విని వుంటారు. ఆర్థర్‌ కథకు చారిత్రక ఆధారం లేకపోయినా మన భట్టివిక్రమార్క కథలా చాలా జానపదంలో చాలా పాప్యులర్‌. అతనితో బాటు పన్నెండుమంది నైట్స్‌ వుండేవారని, అందరూ కలిసి రౌండు టేబుల్‌ వద్ద సమానస్థాయిలో కూర్చుని చర్చించేవారని ప్రతీతి. ఆర్థర్‌ కథలో సాహసం, రొమాన్సు, నాటకీయత, ప్రతీకారం అన్నీ వున్నాయి. అందుకే దాని ఆధారంగా అనేక నవలలు, సినిమాలు వచ్చాయి. తాజాగా ''నైట్స్‌ ఆఫ్‌ ద రౌండ్‌ టేబుల్‌ - కింగ్‌ ఆర్థర్‌'' అనే సినిమా 2016లో రాబోతోంది. నైట్‌హుడ్‌ అంటే రాజభక్తి ప్రదర్శించిన పరాక్రమవంతులకు రాజు లేదా ప్రభువు యిచ్చే పదవి. వారిని అప్పణ్నుంచి పేరుకు ముందు 'సర్‌' అనే బిరుదు చేర్చి పిలుస్తారు. నైట్‌లకు శూరత్వంతో బాటు ధీరోదాత్తత, ఔదార్యం, నియమబద్ధజీవనం, స్త్రీలు, పిల్లలు, వృద్ధులు, బలహీనుల పట్ల షివల్రీ కలిగి వుండాలి. అటువంటివారికి రాజులు కొంత భూమి యినాముగా యిచ్చేవారు. వారు దానిపై ఆదాయాన్ని అనుభవిస్తూ, రాజుకు అవసరమైనప్పుడు సైనికసాయం చేసేవారు. ఆధునికయుగంలో కూడా నైట్‌హుడ్‌, రాణి చేత ''సర్‌'' బిరుదప్రదానాలు కొనసాగుతున్నాయి. ఎటొచ్చీ యిప్పటివారు గుఱ్ఱాలెక్కి యుద్ధాలు చేయనవసరం లేదు. తమతమ రంగాల్లో ప్రావీణ్యం సంపాదించి వుండాలి. మధ్యయుగాల నాటి నైట్స్‌ను ఆధారం చేసుకుని అనేక కథలున్నాయి. కింగ్‌ ఆర్థర్‌ కథ చెప్పాలంటే శాగ్జన్స్‌ తో అతను చేసిన పోరాటాల ప్రస్తావన వస్తుంది. శాగ్జన్ల గురించి, అంతకు ముందు పాలించిన రోమన్ల గురించి కాస్త చెప్పాల్సి వస్తుంది. ఇదంతా క్రీస్తు కాలం నుంచి రికార్డయిన చరిత్ర చెప్తుంది. క్రీ.పూ. 325లో బ్రిటన్‌ గురించి గ్రీకు నావికుడు పైథియస్‌ రాసిన సమాచారంతో చరిత్ర మొదలవుతోంది. మరి అంతకు ముందునుంచి బ్రిటన్‌లో వున్న వారి కథేమిటి? అసలు ఆ దేశానికి బ్రిటన్‌ అనే పేరు ఎలా వచ్చింది? అనేదానికి పురాణగాథ చెప్తారు.

బ్రిటన్‌ దేశానికి ఆ పేరు పెట్టినవాడు బ్రూటస్‌. సీజర్‌ హత్య చేసినవాడు రోమన్‌ బ్రూటస్‌ అయితే యితను ట్రోజన్‌ బ్రూటస్‌. ఇతని తండ్రి ఈనియాస్‌ ట్రాయ్‌ వీరుడు. ''ఇలియడ్‌'' అనే గ్రీకు పురాణ గాథలో ట్రాయ్‌ నగరానికి పాలకుని కొడుకు గ్రీసులో ఒక దేశపు రాజు భార్యను ఎత్తుకుని వచ్చాడు. ఆమె కోసం గ్రీసులోని తక్కిన రాజులందరూ కలిసి ట్రాయ్‌పై దండెత్తి ఆ నగరాన్ని నాశనం చేశారు. ట్రాయ్‌ రాజుకు వరుసకు సోదరుడికి, వీనస్‌ అనే దేవతకు పుట్టినవాడే ఈనియాస్‌. అతను యుద్ధంలో బతికి, పొరుగుదేశపు రాజు ఆశ్రయం పొందాడు. అతని తరఫున అతని శత్రువైన ఇటలీ రాజుని ఓడించి, అతని కూతుర్ని పెళ్లాడి ఇటలీకి రాజయ్యాడు. రోమ్‌ నగర స్థాపకులైన రోములస్‌ సోదరులు అతని వంశజులే. కొంతకాలానికి ఈనియస్‌ భార్య గర్భం దాల్చింది. ఎవరు పుడతారో చెప్పమని జోస్యుణ్ని అడిగితే కొడుకు పుడతాడని అతను తల్లి చావుకి, తండ్రి చావుకి కారకుడవుతాడని చెప్పాడు. అతను చెప్పినట్టుగానే కొడుకు పుట్టాడు, ప్రసవంలోనే తల్లి చనిపోయింది. ఆయా అతనికి బ్రూటస్‌ అని పేరు పెట్టింది. అతనికి 15 సం||రాల వయసుండగా తండ్రితో బాటు వేటకు వెళ్లాడు. జింకలను వేటాడుతూ పొరపాటున వేసిన బాణం అతని తండ్రి ఈనియాస్‌కి తగిలి చనిపోయాడు. దాంతో దాయాదులు బ్రూటస్‌ను దేశంలోంచి వెళ్లగొట్టారు. అతను గ్రీసు చేరాడు. ట్రాయ్‌ యుద్ధంలో పాల్గొన్న మహావీరుడు ఎకిలీజ్‌ కుమారుడు ఓడిపోయిన ట్రాయ్‌ రాజు కుమారుల్లో ఒకణ్ని బందీగా పట్టుకుని రాజైన పాండ్రాసస్‌ వద్ద బానిసగా వుంచాడు. తన బంధువు బందీగా వున్న దుస్థితి చూసి బ్రూటస్‌ పాండ్రాసస్‌తో పోరాడి అతన్ని గెలిచాడు. అప్పుడు పాండ్రాసస్‌ తన రాజ్యంలో మూడో వంతుతో పాటు కూతుర్ని యిచ్చి పెళ్లి చేశాడు.

మావగారిచ్చిన ధనరాశులతో, భార్యతో నౌకలెక్కి వెళుతున్న బ్రూటస్‌కు ఒక దీవిలో డయానా ఆలయం కనబడింది. జోస్యం చెప్పించుకుంటే ఆ దేవత ''నువ్వు గాల్‌ దేశం ఉత్తరంవైపుకి వెళ్లు. అక్కడకు వెళ్లి రెండవ ట్రాయ్‌ నగరాన్ని నిర్మించు. అది ట్రాయ్‌ లాగానే ఐశ్వర్యంతో వర్ధిల్లుతుంది. ఎప్పటికీ నాశనం కాదు.'' అని అశరీరవాణిగా వినిపించింది. అతను తన ప్రయాణాన్ని ఉత్తరదిశగా సాగిస్తూ వుండగా దారిలో కోరినియస్‌ అనే బలాఢ్యుడు తారసిల్లాడు. ఇద్దరూ కలిసి సాహసాలు చేసుకుంటూ ముందుకు సాగారు. వారికి మహాకాయులైన (జైంట్స్‌) కొందరి అధీనంలో వున్న అల్బియాన్‌ అనే పెద్ద దీవి (ప్రస్తుతం బ్రిటన్‌) తగిలింది. వారిని ఓడించి ఆ దీవిని వీళ్లిద్దరూ పంచుకున్నారు. కోరినియస్‌ తన భాగానికి వచ్చిన ఆగ్నేయ బ్రిటన్‌ ప్రాంతానికి తన పేర కోరినియా అని పేరు పెట్టాడు. అదే యిప్పటి కార్న్‌వాల్‌. దానికి పై భాగం బ్రూటస్‌కు దక్కగా దానికి తన పేర బ్రిటన్‌ అని పెట్టాడు. థేమ్స్‌ నదీతీరాన ఒక నగరాన్ని కట్టి దానికి ''న్యూ ట్రాయ్‌'' అనే అర్థం వచ్చేట్లా 'ట్రాయ్‌యా నోవా' అని పేరు పెడితే కొంతకాలాని అది జనం నోట్లో పడి ట్రినోవాంటమ్‌ అయిపోయింది. ఆ తర్వాతి కాలంలో రాజ్యానికి వచ్చిన లడ్‌ అనే అనే అతను నగరానికి గోడలు కట్టి తన పేర 'కేయర్‌-లడ్‌' (లడ్‌ కోట) అని పేరు పెట్టాడు. అదే కాలక్రమంలో కేయర్‌ లన్‌డైన్‌గా లండన్‌గా మారింది. (సశేషం) - ఎమ్బీయస్‌ ప్రసాద్‌ (అక్టోబరు 2015) (చిత్రం - బ్రిటన్‌వైపు తన స్నేహితుడితో, భార్యతో నౌకలో పయనిస్తున్న ట్రోజన్‌ బ్రూటస్‌, 15 వ శతాబ్దపు మాస్టర్‌ విస్టేస్‌ వేసిన చిత్రం, పారిస్‌లోనే బిబిలోతెక్‌ నేషనల్‌ మ్యూజియంలో వుంది.

నవంబరు 01 ఎమ్బీయస్‌ : అవార్డు వాపసీ

అవార్డులు వెనక్కి యిచ్చేయడంపై కమలహాసన్‌ స్పందన బాగుంది. ఈ మధ్య అనేకమంది రచయితలు, కళాజీవులు తమకు వచ్చిన ఎవార్డులు వెనక్కి యిచ్చేస్తున్నారు. టాప్‌ సైంటిస్టు, మహానుభావులు పిఎం భార్గవగారు 'పద్మభూషణ్‌' కూడా వెనక్కి యిచ్చేశారు. ఈ ఉధృతి యిలాగే కొనసాగితే ఎవార్డు వెనక్కి యివ్వనివాళ్లను పాపులుగా చూసే పరిస్థితి వచ్చేస్తుంది. జర్నలిస్టులు చుట్టుముట్టి 'సార్‌, మీ ఎవార్డు యింకా వెనక్కి ఎందుకివ్వలేదు? అంటే మీరు మతోన్మాదాన్ని, పరమత అసహనాన్ని సమర్థిస్తున్నారా?' అని అడిగినా అడగవచ్చు. అవార్డు వెనక్కి యిచ్చేయడం వలన అవార్డు యిచ్చిన ప్రభుత్వాన్ని, సంస్థను అవమానిస్తున్నారని కమలహాసన్‌ అభిప్రాయపడ్డాడు. అది నిజం.

ఈ సందర్భంలోనే కమలహాసన్‌ 'పరమత అసహనం 1947 నుంచీ వుంది, యివాళ కొత్తగా వచ్చినది కాదు, అందుకే పాకిస్తాన్‌ విడిపోయింది. రెండు దేశాలూ కలిసి వుంటే ఎన్నో అద్భుతాలు జరిగేవి.' అన్నాడు. నిజమే, పరమతద్వేషం కొంతమంది ప్రజల్లో వుంది. వాళ్లని రెచ్చగొట్టి రాజకీయంగా ఎన్‌క్యాష్‌ చేసుకునే నాయకులూ కొందరున్నారు. కానీ ప్రభుత్వం వైఖరి ఏమిటి అన్నదే ప్రశ్న. స్వాతంత్య్రం వచ్చాక ఎన్నో మతకలహాలు జరిగాయి, కులసంఘర్షణలు జరిగాయి. కానీ కొన్నిటినే మనం గుర్తు చేసుకుని, సంబంధిత రాజకీయపక్షాలను తప్పుపడుతున్నామెందుకు? గొడవలు వచ్చినపుడు ప్రభుత్వం చల్లార్చడానికి చూసిందా, ఎగదోయడానికి చూసిందా, నిర్లిప్తంగా వుందా అన్నదే ముఖ్యం. 1984 సిఖ్కులపై దాడుల సంగతే వుంది. ఇందిరా గాంధీని చంపిన సెక్యూరిటీ గార్డులు శిఖ్కులు. ఆపరేషన్‌ బ్లూస్టార్‌ నిర్వహించినందుకు ప్రతీకారంగా చంపారు. సాధారణ ప్రజలందరికీ కోపం వచ్చింది, బాధ వేసింది. దాన్ని ఇందిర వారసులుగా వచ్చిన కాంగ్రెసు నాయకులు ఎన్‌క్యాష్‌ చేసుకుందామనుకున్నారు. ప్రజలను శిఖ్కులు, శిఖ్కేతరులుగా విడగొట్టడానికి చూశారు. ఢిల్లీలో శిఖ్కులపై దాడులు జరిపించారు. ఆ దాడులకు కొందరు నాయకులు నాయకత్వం వహించారు. అధికారంలో వున్నది కాంగ్రెసు ప్రభుత్వమే కాబట్టి ఆ దాడులు జరుగుతూంటే అటెటో చూసింది తప్ప బాధ్యులను నియంత్రించ లేదు, దండించలేదు. అంతేకాదు, వెంటనే వచ్చిన పార్లమెంటు ఎన్నికలలో వారికి టిక్కెట్లు కూడా యిచ్చింది. అరుణ్‌ నెహ్రూ, సతీశ్‌ శర్మ వంటి వారి ఆధ్వర్యంలో నడిచిన ఎన్నికల ప్రచారంలో విడుదల చేసిన యాడ్స్‌లో శిఖ్కులను అవమానించడమే కాక, విలన్లుగా స్ఫురింపచేస్తూ 'మీ టాక్సీ డ్రైవర్‌ను చూసి మీరెందుకు భయపడాలి? శాంతిభద్రతలు కావాలంటే కాంగ్రెసుకే ఓటేయండి' అని వేశారు. శిఖ్కులకు బుద్ధి చెప్పాల్సిందే అని తక్కినవారికి తోచడంతో బాటు, ఇందిరపై సానుభూతి కలిసి రాజీవ్‌ గాంధీకి కనీవినీ ఎరుగనంతటి మెజారిటీ వచ్చింది. కానీ యిప్పటికీ 1984 నాటి మచ్చ కాంగ్రెసును వీడటం లేదు. ఎందుంటే ప్రభుత్వంలో వుండి అది అల్లర్లను ఆపకపోగా ప్రోత్సహించింది.

అదే విధంగా 2002 గోధ్రా అల్లర్ల సమయంలో ముస్లిములూ నష్టపోయారు, హిందువులూ నష్టపోయారు. మోదీ ప్రభుత్వం అల్లర్లను ఆపడానికి ప్రయత్నించలేదు. చూసీ చూడనట్లుగా వ్యవహరించమని పోలీసులకు ఆదేశాలిచ్చిందని ఆరోపణలున్నాయి. ఆ విధంగా 'ముస్లిములకు బుద్ధి చెప్పడం' ద్వారా హిందూ ఓటుబ్యాంకును పటిష్టం చేసుకుని రాజకీయంగా అనిశ్చితిలో వున్న మోదీ తన పదవిని పదిలం చేసుకున్నారు. అది రాజధర్మానికి విరుద్ధమని అప్పటి ప్రధాని వాజపేయి వ్యాఖ్యానించే పరిస్థితి తెచ్చుకున్నారు. మోదీ ఎన్ని గొప్ప పనులు చేసినా, గోధ్రా నీడ వెంటాడుతూనే వుంటుంది, కాంగ్రెసు ఎన్నేళ్లు పాలించగలిగినా 1984 పాతకం పీడిస్తూనే వుంటుంది. ఇప్పుడు అవార్డులు వెనక్కి యిచ్చేస్తున్న వారందరూ యీ పరమత అసహనాన్ని ప్రస్తుత ప్రభుత్వమే పెంచి పోషిస్తోందని ఆరోపిస్తున్నారు. దానికి కమలహాసన్‌ సమాధానం చెప్పలేదు. ఇలాటి గొడవలు ప్రతీ ఐదేళ్లకోసారి అప్పుడప్పుడు వచ్చి పోతూ వుంటాయని మామూలుగా తేల్చేశారు. భార్గవగారు తన యింటర్వ్యూలో స్పష్టంగా చెప్పారు - సైంటిఫిక్‌ సంస్థల సమావేశాల్లో కూడా ఆరెస్సెస్‌ వారు వచ్చి కూర్చుంటున్నారనీ, మొత్తమంతా కాషాయీకరణ అయిపోతోందని వివరాలిచ్చారు. నేనేం తినాలో, ఎవరిని పెళ్లాడాలో చెప్పేందుకు వీరెవరు అని అడిగారు. బీఫ్‌ విషయంలో సిద్ధరామయ్య తల నరికి ఫుట్‌బాల్‌ ఆడతానంటూ బిజెపి నాయకుడు బెదిరించడం అందరం చూశాం. ఇలాటి భాష యిదివరకు వినలేదు. ఈనాడు ఎటువంటి వాతావరణం వుందో చెప్పడానికి అనేక సంస్థల్లో జరుగుతున్న నియామకాల ఉదాహరణలున్నాయి. ఆరెస్సెస్‌ అభిమానులు కూడా దీన్ని కాదనలేని పరిస్థితిలో వున్నారు. అయితే వారు 'ఇన్నాళ్లూ లెఫ్టిస్టులు, సెక్యులరిస్టులు యీ పదవుల్లో వున్నారు. ఇన్నాళ్లకు మా వంతు వచ్చింది. మా కిష్టమైనవారికీ, మా తరహా ఆలోచనాధోరణి వున్నవారికీ అవకాశాలు వచ్చినందుకు సంతోషంగా వుంది.' అంటున్నారు. ప్రతిభ కంటె రాజకీయ, సామాజిక ఆలోచనాధోరణికే ఎక్కువ ప్రాధాన్యత యిస్తున్నారని గజేంద్ర చౌహాన్‌ నియామకాల వంటివి చాటి చెప్తున్నాయి. తమ ఆలోచనతో విభేదించేవారిని మట్టుపెట్టడానికి కూడా వెనుకాడని సందర్భాలు సైతం కనబడుతున్నాయి.

ఈ ధోరణినే కొందరు మేధావులు నిరసిస్తున్నారు. అన్ని రకాల ఆలోచనలను సహించే, భరించే, యిముడ్చుకునే మన భారతీయసంస్కృతికి యిది విరుద్ధమని బాధపడుతున్నారు. నిరసన తెలుపుదామనుకున్నారు. దానికి వారికి కనబడిన మార్గం - ఎవార్డులు తిరిగి యివ్వడం. పేరుమోసిన సాహితీమూర్తులు కాబట్టి వారి చర్యలకు ఎంతో ప్రాముఖ్యత వస్తోంది. అది ఆరెస్సెస్‌, బిజెపి నాయకులకు కంటగింపుగా వుంది. 'అవార్డులు వెనక్కి యిస్తున్నారు తప్ప డబ్బు వెనక్కి యివ్వటం లేదేం?' '1984 అల్లర్లప్పుడు వెనక్కి యివ్వలేదేం?' వంటి ప్రశ్నలు లేవనెత్తుతున్నారు. 1984 అల్లర్లు కొన్ని రోజులు జరిగిన ఘటన, అలాగే గోధ్రా అల్లర్లు. ప్రజాగ్రహాన్ని తమకు అనుకూలంగా మలచుకోవడానికి రాజకీయ నాయకులు అర్జంటుగా వేసిన ప్లాను. కానీ యిప్పుడు జరుగుతున్నది కొన్ని నెలలపాటు ఒక ప్రణాళిక ప్రకారం సాగుతున్న పథకం. భారత సామాజిక వ్యవస్థ స్వరూపస్వభావాలను మార్చడానికి చేస్తున్న ప్రయత్నం. దీనికీ 1984కి, 2002కి పోలిక లేదు. ప్రస్తుతం జరుగుతున్న మార్పు హర్షించలేనివారికి నిరసన తెలిపే హక్కు వుంది - వారు దేశపౌరులు కాబట్టి, ప్రస్తుతం వున్నది ప్రజాస్వామ్యం కాబట్టి. అయితే దానికి గాను అవార్డులు తిరిగివ్వడం సబబా? అన్నదే ప్రశ్న.

మొదట చూడాల్సింది - నీకు అవార్డు యిచ్చినది ఎందుకు? 'దేశంలో మతసహనం కాపాడుతున్నావు, శభాష్‌' అనా? అలా ఎవరికైనా ఎవార్డు వస్తే 'సారీ, నేను కాపాడలేకపోయాను, యిప్పుడు విషవాతావరణం ప్రబలుతోంది, సిగ్గుపడి వెనక్కి యిచ్చేస్తున్నాను' అనవచ్చు. కానీ నీకిచ్చిన అవార్డు నీ సాహితీపటిమకు, నటనాకౌశలానికి, దర్శకత్వప్రతిభకు, శాస్త్రపరిశోధనకు... లేదా మరోదానికి. నీ పనిని ప్రజలు మెచ్చారు, సమాజానికి మేలుకలిగింది అనుకుని ప్రజల తరఫున ఆనాటి ప్రభుత్వమో, ప్రభుత్వాధ్వర్యంలో వున్న సంస్థో యిచ్చింది. ఈనాటి ప్రభుత్వం ఆ విషయంలో తన అభిప్రాయాన్ని మార్చుకోలేదు కదా, నువ్వు రాసిన సాహిత్యం పనికిరాదని అనలేదు కదా, పోనీ మారుతున్న ధోరణుల వలన ప్రజలు లేదా పాఠకులు నీ వద్దకు వచ్చి నీ ఆలోచనలు మమ్మల్ని యిన్నాళ్లూ తప్పుదారిన నడిపించాయి, అసలు నీకు అవార్డు యివ్వడం దండగ అని యీసడించలేదు కదా. మరెందుకు వెనక్కి యివ్వడం? ఇప్పటి ప్రభుత్వం రాజకీయ ఆలోచనాధోరణి నీకు పడదనా? నిజం చెప్పాలంటే ప్రభుత్వానికి ఏ పక్షపాతమూ వుండకూడదు. ఆ సమయానికి దాన్ని నడిపే పార్టీకి వుండవచ్చు. ఆ పార్టీ యివాళ పాలకపక్షంగా వుండవచ్చు, రేపు ప్రతిపక్షంగా వుండవచ్చు. దాని విధానాలు నీకు నచ్చకపోతే ఓటేయకు, వ్యతిరేకంగా ప్రచారం చేయి, ఆందోళనలు చేపట్టు, తప్పులు పట్టి ఆధారాలతో సహా కోర్టులో కేసులు పెట్టు, అంతేగానీ ప్రజల ఆమోదంతో నీకిచ్చిన అవార్డు వెనక్కి యివ్వడమేమిటి?

అవార్డులు వెనక్కి యివ్వకుండా ఏం చేయాలి? ఏదో ఒకటి చేయవచ్చు. కమలహాసన్‌ చెప్పినట్లు వాళ్ల చేతిలో కళ వుంది, వ్యాసాలు రాసి, నాటకాలు వేసి, సినిమాలు తీసి ప్రజలను యీ అపాయం గురించి అప్రమత్తం చేయవచ్చు. దేశం ఫాసిజం వైపుకి వెళ్లకుండా నిరోధించడానికి తమ వంతు ప్రయత్నం తాము చేయవచ్చు. 'అలా జాగృతం చేయబోయిన వారిని కిరాయి హంతకులచేత చంపించి, మళ్లీ ఆ కిరాయి హంతకులు నోరు తెరవకుండా వాళ్లను కూడా మట్టుపెట్టేస్తున్నారే.., ఇప్పుడైతే అవార్డు తిరిగి యిచ్చినందుకు తిట్టి వదిలేస్తారు, ఉద్యమం నడిపితే ఉసురు తీస్తారు..' అంటే ఆ లాజిక్కూ నిజమే, ఆ ప్రమాదమైతే లేకపోలేదు. చేసేదేదో సంఘటితంగా చేస్తే ఆ ప్రమాదం స్థాయి కొంత తగ్గుతుంది. ప్రభుత్వం కూడా మరీ దూకుడుగా వెళ్లకుండా కాస్త నిదానిస్తుంది. ఉద్యమానికి ప్రజామోదం లభిస్తే వెనకడుగు కూడా వేయవచ్చేమో! - ఎమ్బీయస్‌ ప్రసాద్‌ (నవంబరు 2015)

అక్టోబరు 50 ఎమ్బీయస్‌ : సినీ స్నిప్పెట్స్‌ - షమ్మీ కపూర్‌

షమ్మీ కపూర్‌ వేషాన్ని రాజేంద్ర కుమార్‌ వేషం లాగేసుకున్న సంగతి చెప్పాను కదా ! రాజేంద్ర కుమార్‌ వేషాన్ని షమ్మీ కపూర్‌ లాగేసుకున్న సంగతి కూడా చెప్తాను. 1967 ప్రాంతాల్లో అతని వద్దకు అతనితో అనేక హిట్‌ సినిమాలు తీసిన దర్శక నిర్మాత జె ఓమ్‌ ప్రకాష్‌ ఓ కథ పట్టుకు వచ్చాడు. 'సచిన్‌ భౌమిక్‌ రాసిన ఈ కథ నాకు నచ్చింది. జి.పి. సిప్పీ (ఇంకో నిర్మాత, తర్వాత కాలంలో 'షోలే' కూడా తీశాడు) క్కూడా చూపించాట్ట. వాళ్లింకా ఊగిసలాడుతున్నారు. నీకు నచ్చితే మనమే చేద్దాం.' అన్నాడు. ఓ బ్రహ్మచారి అనాథ పిల్లలకోసం అవస్థలు పడే కథ అది. రాజేంద్ర కుమార్‌కు బాగా నచ్చింది. 'నాకేమీ పారితోషికం అక్కరలేకుండా యీ సినిమా చేస్తాను.' అన్నాడు.

అది జరిగిన కొన్నిరోజులకు ఆశా పరేఖ్‌ ఒక నృత్యప్రదర్శన యిస్తూ సచిన్‌ భౌమిక్‌ను, ఓమ్‌ ప్రకాశ్‌ను, జిపి సిప్పీని, రాజేంద్ర కుమార్‌ను, షమ్మీ కపూర్‌ను ఆహ్వానించింది. అక్కడ పక్కపక్కన సీట్లలో కూచున్న రాజేంద్ర కుమార్‌, షమ్మీ కపూర్‌ కబుర్లలో పడ్డారు. 'మేరే పాస్‌ ఏక్‌ కమాల్‌ కా కహానీ ఆయా యార్‌' అంటూ రాజేంద్ర కుమార్‌ షమ్మీకి ఆ సినిమా కథ చెప్పాడు. జరిగినదేమిటంటే జిపి సిప్పీ ఆ కథను షమ్మీ కపూర్‌కే చూపించాడు. షమ్మీ పెద్దగా ఉత్సాహం చూపలేదు. దాంతో సిప్పీ చల్లబడ్డాడు. ఈ లోపున రచయిత ఓమ్‌ ప్రకాశ్‌కు చూపించడం జరిగింది. రాజేంద్ర కుమార్‌ కథపై చూపిన ఉత్సాహం చూడగానే షమ్మీకి ఆ కథ గొప్పదనం తెలిసివచ్చింది. 'తగ్గు, తగ్గు, ఆ కథ నేనే చేయబోతున్నాను.' అంటూ ఖరాఖండీగా చెప్పేశాడు షమ్మీ. ఆ సినిమానే సిప్పీ ఫిలిమ్స్‌వారు భప్పీ సోనీ దర్శకత్వంలో తీసిన ''బ్రహ్మచారి'' (1968). ఆ కథాంశం తీసుకుని ఇన్‌విజిబుల్‌ మాన్‌ కథను జోడించిన ''మిస్టర్‌ ఇండియా'' (1987) కూడా సూపర్‌ హిట్టే!

---

యాహూ కపూర్‌ - 'యాహూ' అనగానే రెండు గుర్తుకు వస్తాయి. ఒకటి ఇంటర్నెట్‌, మరొకటి ''జంగ్లీ'' సినిమాకై మహమ్మద్‌ రఫీ పెట్టిన కేక ! రెండింటికీ షమ్మీ కపూర్‌ లింకుంది. ''జంగ్లీ'' (1961) సినిమాలో తెరపై 'యాహూ, చాహే ముఝే కోయీ జంగ్లీ కహే' అంటూ కేక పెట్టి యువతరాన్ని ఓ వూపు వూపినది అతనే. అలాగే భారతదేశపు తొలి యింటర్నెట్‌ వాడకందార్లలో అగ్రస్థానమూ అతనిదే. అందుకే ఎథికల్‌ హాకర్స్‌ అసోసియేషన్‌ వారు నెలకొల్పిన 'ఇంటర్నెట్‌ యూజర్స్‌ క్లబ్‌ ఆఫ్‌ ఇండియా' అతన్ని అధ్యక్షుడిగా ఎన్నుకుంది.

అప్పట్లో హిందీ సినిమా హీరోలందరి తీరూ ఒకలా వుండేది, షమ్మీ కపూర్‌ది భిన్నంగా వుండేది. సినిమాలలో ప్రవేశించిన తొలి దినాల్లో షమ్మీ కూడా యితరుల బాటలోనే వెళ్లాడు. తర్వాత ''రెబెల్‌ స్టార్‌''గా గుర్తింపు తెచ్చుకుని ఖ్యాతి పొందాడు. ఆ రెబెల్‌ స్టార్‌ యిమేజి యీ 'యాహూ'తోనే వచ్చిందనుకుంటారు చాలామంది. కానీ అతనికి అలాటి యిమేజి అంతకు నాలుగేళ్లకు ముందే ''తుమ్‌సా నహీఁ దేఖా'' (1957) సినిమాతో వచ్చింది. అలాటి 'లవబుల్‌ రోగ్‌' పాత్రను తీర్చిదిద్దినది రచయిత-దర్శకుడు నసీర్‌ హుస్సేన్‌. నిజానికి అతను ఆ పాత్రను దేవ్‌ ఆనంద్‌ను దృష్టిలో పెట్టుకుని తయారుచేశాడు. కానీ హీరోయిన్‌గా అమితా వంటి చిన్న హీరోయిన్ను పెట్టడంతో కినిసి దేవ్‌ తప్పుకున్నాడు. అప్పుడు నిర్మాత ఎస్‌.ముఖర్జీ (ఫిల్మ్‌స్తాన్‌) నసీర్‌తో ''షమ్మీని తీసుకో'' అన్నాడు.

షమ్మీ అప్పట్లో పెద్ద ఫ్లాప్‌ స్టార్‌. ఐదేళ్ల్లగా పడి కొట్టుకుంటున్నా, ఒక్క సినిమా కూడా హిట్‌ కాలేదు. కానీ నాటకరంగం నుండి రావడంతో క్రమశిక్షణ కలిగి వుండేవాడు. అది ముఖర్జీకి నచ్చింది. నసీర్‌కు ఫ్లాప్‌ స్టార్‌ను తీసుకోవడం యిష్టం లేకపోయినా, నిర్మాత మాట కాదనలేకపోయాడు. పైగా షమ్మీ అతనికి కొత్త కాదు. ఫిల్మిస్తాన్‌ స్టూడియోలో ''పేయింగ్‌ గెస్ట్‌'', ''హమ్‌ సబ్‌ చోర్‌ హైఁ '' (రెండూ వాళ్లు తీసినవే) పక్క పక్క సెట్లలో తయారవుతూండేవి. మొదటిదానికి నసీర్‌ రచయిత. రెండో దాంట్లో షమ్మీ హీరో. ఇద్దరూ సెట్లలో కలుస్తూ వుండేవారు.

ఒకసారి షమ్మీయే ''తుమ్‌సా..''లో హీరో అనుకున్నాక సెట్‌పై యిద్దరూ కలిసి పాత్రను ఎలా రూపొందించాలి అన్నదానిపై వర్క్‌ చేస్తూ వుండేవారు. డ్రస్‌ ఎలా వుండాలి, హెయిర్‌స్టయిల్‌ ఎలా వుండాలి, ఎలా నడవాలి, ఎలా మాట్లాడాలి.. అని ప్రతీ విషయంలో నవ్యత చూపించారు. మామూలుగా రాముడు-మంచిబాలుడు వంటి హీరోగా కాకుండా, కాస్త అల్లరిచిల్లరిగా, కిల్లాడీగా, బద్మాష్‌గా వుండేలా రూపు దిద్దారు. అప్పటిదాకా మీసం పెట్టుకున్న షమ్మీని మీసం పీకేయమన్నాడు నసీర్‌. పాటలు సాహిర్‌ రాయగా ఓ పి నయ్యర్‌ ట్యూన్లు కట్టాడు. వాటికి షమ్మీ తన యింటి డాబా మీద డాన్సు చేస్తూ ప్రాక్టీసు చేస్తూ వుండేవాడు. కొంతకాలం తర్వాత సాహిర్‌ తప్పుకుని అతని స్థానంలో మజ్రూహ్‌ వచ్చాడు. ఫైనల్‌గా సినిమా రిలీజై షమ్మీని స్టార్‌ను చేసింది. అలాటి పాత్రలు ఆ తర్వాత ఎన్నో వేశాడు.

అయితే తమాషా ఏమిటంటే షమ్మీ ఓ దశలో ఆ పాత్ర వదిలేద్దామని అనుకున్నాడు. కారణం - పారితోషికం వద్ద తగాదా ! అంతకుముందు అతను వేసిన ''హమ్‌ సబ్‌ చోర్‌ హైఁ '' సినిమాకి ఫిల్మిస్తాన్‌ వారు అతనికి ఐదు నెలలపాటు షూటింగు వుంటుందని నెలకు 4 వేల రూపాయల జీతం, 10 గాలన్ల పెట్రోలు యిస్తామన్నారు. అయితే దాని డైరక్టరు ఐయస్‌ జోహార్‌ (హాస్యనటుడు కూడా) పుణ్యమాని ఆ సినిమా 8 నెలలకు డేకింది. దాంతో షమ్మీకి 32 వేలు ముట్టాయి. ''తుమ్‌సా..'' ఆఫర్‌ రాగానే షమ్మీ 32 వేలిమ్మన్నాడు. కానీ ఫిల్మిస్తాన్‌లో డబ్బు వ్యవహారాలు చూసే తొలారం జలాన్‌ ''20 వేలిస్తా, కావాలంటే తీసుకో, లేకపోతే దారి చూసుకో'' అన్నాడు. షమ్మీ నిర్మాత ముఖర్జీ దగ్గరకి వెళ్లి ఏడుపుమొహం పెట్టాడు. ఆయన చివాట్లు వేశాడు - ''డబ్బు గురించి చూస్తావేమిటి, ఆ పాత్ర నీకోసం పుట్టింది.'' అని. పైగా ''మీ నాన్నగారి పృథ్వీ థియేటర్స్‌లో వేషాలు వేసినప్పుడు నీకు నెలజీతం ఎంతేమిటి?'' అని అడిగాడు.

''నెలకు ఏభై..''

''ఇంకేం మరి ! డబ్బు ముఖ్యం కాదు. పాత్ర ముఖ్యం.. అది తెలుసుకో. దీనితో నీ రూపే మారిపోతుంది. మీ నాన్న పృథ్వీరాజ్‌ కపూర్‌ను, అన్న రాజ్‌ కపూర్‌ను అనుకరించవలసిన పని లేదు. వారి బాట వేరు. ఈ బాట నువ్వే వేస్తావ్‌. దీనిలో నీకు తిరుగుండదు.'' అన్నాడు ముఖర్జీ.

అదే జరిగింది ! ముఖర్జీ మాట భవిష్యవాణి అయింది. (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- బ్రహ్మచారి, తుమ్‌సా నహీ దేఖా)

నవంబరు 02 ఎమ్బీయస్‌ : తిండిపై ఆంక్షలు

సాధారణంగా మన కిష్టం వచ్చిన మనం తిండి తింటాం. వద్దని ఆంక్షలు పెట్టగలిగేది ఎవరు? తలిదండ్రులు - 'మన యింట్లో యిది తినం, బయట ఫ్రెండ్స్‌తో కలిసి నువ్వు తింటున్నావని తెలిసింది, వద్దు' అని! గురువులు - 'ఇన్ని వారాలపాటు ఫలానా రోజున ఫలానాది తినడం మానేసి, నిష్టగా వుంటే నీ కోరిక తీరుతుంది' అని! ఒక్కోప్పుడు మన మీద మనమే ఆంక్షలు పెట్టుకుంటాం - కాశీలో యిష్టమైన కూరగాయ వదిలేసి! మన యిష్టాయిష్టాలు పట్టించుకోకుండా ఆంక్షలు పెట్టగల ఘనుడు ఒకడున్నాడు - వైద్యుడు! వీళ్లందరినీ మనం సహిస్తాం. కానీ యింటిపక్కవాడు వచ్చి మీరిది తినవచ్చు, యిది తినకూడదు అంటే ఒళ్లు మండుతుంది.

ఒకవేళ ఆ యింటిపక్కవాడు యింటి ఓనరే అయితే ఒళ్లు మండినా ఒప్పుకోవలసి వస్తుంది. కొంతమంది వెజిటేరియన్లు తమ యింట్లో అద్దెకి దిగేవాళ్లు కూడా వెజిటేరియన్లు అయి వుండాలని షరతు పెడతారు. వాళ్లు పక్కవాటాలో వుండేటప్పుడైతే అర్థం చేసుకోవచ్చు. వేరే చోట వున్నా సరే నాన్‌వెజ్‌ తినేవారికి యిల్లు యివ్వరు. గుజరాత్‌లో యీ సమస్య మరీ తీవ్రం. అక్కడ అనేక కులాలవారు వెజిటేరియన్లు. గుడ్డు తింటానన్నా యిల్లివ్వరు. రెడ్డి అనే నా కొలీగ్‌ గుజరాత్‌లో భావనగర్‌ అనే జిల్లా కేంద్రానికి బదిలీ అయ్యాడు. ఇంకో కొలీగ్‌ యిల్లిప్పిద్దామని ప్రయత్నించాడు. ''బ్రాహ్మలా?'' అని అడిగాడు యింటాయన. ''అవును, బ్రాహ్మడే. ఇక్కడ బ్రాహ్మలకు భట్‌, దేశాయి అని యింటి పేర్లు వున్నట్లే ఆంధ్రాలో బ్రాహ్మలకు రెడ్డి అనే యింటిపేరు వుంటుంది.'' అని చెప్పాడు. అతను తృప్తిపడి యిల్లు యిచ్చాడు. ఇంకో కొలీగ్‌ సాహు అనే ఒడియా ఆయన ఏం చెప్పుకున్నా పప్పులుడకలేదు. ఒడిసాలో, బెంగాల్‌లో బ్రాహ్మలు కూడా చేపలు తింటారని జగద్విదితం. చివరకు ఆయన క్రిస్టియన్‌ కాలనీలో యిల్లు తీసుకోవాల్సి వచ్చింది.

బ్రాహ్మలంటే వెజిటేరియన్లే అనే భావం మన తెలుగువాళ్లలో బలంగా నాటుకుంటుంది. బెంగాలీ బ్రాహ్మలు మడి కట్టుకుని చేపలు వండుకుంటారట అని తోస్తే భలే నవ్వు వచ్చేది. బెంగాల్‌ వెళ్లాక చూస్తే చేపలే కాదు, అన్ని రకాల జీవరాశుల్నీ తింటున్నారు. గృహప్రవేశం అయితే - హిల్సానో మరోటో గుర్తు లేదు - ఆ చేప తలతో చేసిన కూర చేసి తీరాలి వాళ్లకు. మా చిన్నప్పుడు గౌడీయ బ్రాహ్మలని తెల్లగా మిసమిసలాడుతూ యాయవారానికి వచ్చేవారు. తిథివారనక్షత్రాలు చెప్పి చెంబులో బియ్యం వేయించుకునేవారు. వీళ్లు దొంగబ్రాహ్మలు, చేపలు తింటారట అని చెప్పుకునేవాళ్లం. ఒడిశా నుంచి తూర్పుతీరంలో బ్రాహ్మలు సైతం చేపలు తిన్నట్టే, పశ్చిమతీరంలో కొంకణస్థ బ్రాహ్మణులు చేపలు తింటారు. ఈ గౌడీయ సారస్వత్‌ బ్రాహ్మణులు ఆ కోవకే చెందుతారు. వాళ్లు ఏం తింటే మనకేం? అని వూరుకోవచ్చుగా, కానీ వూరుకోం. మన ప్రాంతాల అలవాట్లతో వాళ్లను చూసి జడ్జ్‌ చేస్తాం.

ఆర్‌ కె లక్ష్మణ్‌ రాసిన 'స్వామి అండ్‌ ఫ్రెండ్స్‌'లో స్వామినాథన్‌ అనే ఓ స్కూలు పిల్లవాడు క్రైస్తవ పాఠశాలలో చదువుతూంటాడు. ఎబెనెజార్‌ అనే టీచరు, హిందూమతాన్ని తిట్టిపోసి, క్రీస్తును పొగుడుతూంటాడు. అప్పుడు స్వామినాథన్‌ లేచి నిలబడి 'క్రైస్తు దేవుడైతే మాంసం ఎందుకు తిన్నాడు? మద్యం ఎందుకు తాగాడు?' అని అడుగుతాడు. అయ్యర్‌ బ్రాహ్మణ కుటుంబానికి చెందిన స్వామినాథన్‌ దేవుడు మాంసం తినడం హరాయించుకోలేక పోతాడు. వాడు స్కూలు పిల్లవాడు కాబట్టి అలా అనుకున్నాడు అనే కాదు, యిప్పటికీ మన హిందువులకు దేవుళ్లు మాంసం తింటారు అనే ఆలోచన మింగుడు పడదు. రాముడు, కృష్ణుడు క్షత్రియులు, మాంసం తిన్నారు అని తెలుసు. అయినా మన నాటకాల్లో కాని, సినిమాల్లో కానీ చికెనో, మటనో తింటున్నట్లు చూపించరు. నైవేద్యం పెట్టినప్పుడు పళ్లు, శాకాహార పిండివంటలు పెడతాం కానీ నాన్‌వెజ్‌ పెట్టం. పెట్టేవాడు కన్నప్పలా అనాగరికుడు, మూఢభక్తుడు అనుకుంటాం. గ్రామదేవతలకు మాత్రమే మాంసాహారం నైవేద్యం పెడతారు. వాతాపి జీర్ణం కథలో అగస్త్యుడు మాంసాహారం తింటాడు. ఆ ఘట్టాన్ని సినిమాలో చూపిస్తే ఋషులను అవమానించారంటూ పెద్ద గొడవలై పోతాయి.

ఎవరినైనా తీసిపారేయాలంటే వాళ్ల ఆహారపు అలవాట్ల మీద పడతాం. మా నాన్నకు గాంధీ, జవహర్‌లాల్‌ నెహ్రూల మీద కోపం. వాళ్ల విధానాలను విమర్శించడంతో బాటు 'నెహ్రూ బ్రాహ్మడై వుండి కూడా మాంసం తింటాడు చూడండి' అంటూ ఆయనా, ఆయన ఫ్రెండ్సూ తిట్టిపోసేవారు. నేను నా ఫ్రెండు కుటుంబంతో కలిసి శ్రీనగర్‌లో అఫ్జల్‌ గురు మేనమామ డా|| గురు యింటికి డిన్నర్‌కు వెళ్లామని ఓ సారి రాశాను కదా. అవేళ ఆయన తెలుగు బ్రాహ్మణులు శాకాహారులని విని తెగ ఆశ్చర్యపడ్డాడు. ''మా కశ్మీర్‌ పండిట్లు బ్రహ్మాండంగా మాంసం తింటారే..'' అన్నాడు. నెహ్రూది కశ్మీర్‌ పండిట్‌ కుటుంబం కాబట్టి వాళ్లకు మాంసాహారం ఒప్పేనన్నమాట. మన తెలుగు కళ్లతో చూసి నెహ్రూ తప్పు చేసినట్లు భావించి, భ్రష్టుడు అని ముద్ర కొట్టేశామన్నమాట! చిలకమర్తి వారో ఎవరో రాశారు ఓ చమత్కారం! పూరీ క్షేత్రంలో తెలుగు బ్రాహ్మణులు ప్రసాదాన్ని రావి ఆకుల్లో పెట్టుకుని తింటూ వుంటే ఒడియా బ్రాహ్మలు ఎద్దేవా చేశారట! 'ప్రళయకాలంలో శ్రీమహావిష్ణువు బాలుడి రూపంలో శయనించిన పవిత్రమైన ఆకు అది, దానిలో తింటూ ఎంగిలి చేస్తారా?' అని. అప్పుడు తెలుగు బ్రాహ్మలు అన్నారట - ''శ్రీ మహావిష్ణువు అవతారం ఎత్తిన మత్స్యాన్నే తినేసే మీరు మమ్మల్ని వెక్కిరించడమా?' అని. అది విన్నాక నాకు అనిపించింది - అవును కదా, మనం హిందువులం విష్ణువును పూజిస్తూనే చేపలు తింటాం, ఇంకో అవతారమైన తాబేళ్లనూ కొందరు తింటారు, వరాహాన్ని కొందరు తింటారు. ఆ మాటకొస్తే మనం ఏ జంతువును, పక్షిని, సరీసృపాన్ని పూజించం కనక? పొట్టేలు అగ్నికి వాహనం, నెమలి కుమారస్వామి వాహనం, జింక వాయుదేవుడి వాహనం.. తినటం లేదా? పాము సాక్షాత్తూ సుబ్రహ్మణ్యేశ్వరుడే, ఎలుక వినాయకుడి వాహనం, యివీ కొందరు తింటారు. రాముడికి సాయం చేసింది కదాని ఉడతనైనా వదిలిపెట్టరు, కొంతమంది తింటారు. (అన్నట్టు యిక్కడ యింగ్లండులో ఉడతలకు వీపుల మీద చారలు లేవండోయ్‌)

వెజిటేరియన్‌ తినేవాడు గొప్పవాడు, నాన్‌వెజ్‌ తినేవాడు అంతకంటె తక్కువవాడు అనగలమా? అనలేం కానీ మన మనసులో అటువంటి భావం అంతర్లీనంగా వుంటుంది. మామూలుగా నాన్‌వెజ్‌ తినేవాళ్లు కూడా 'మేం చాలా నిష్ఠగా వుంటామండీ, శనివారం నాడు నీచు ముట్టం' అంటూంటారు. వెజిటేరియన్‌ తిన్నంత మాత్రాన గొప్పవాడవుతాడా? హిట్లర్‌ కూడా వెజిటేరియనే. గొడ్డుమాంసం తిననివాడు తినేవాడి కంటె గొప్పవాడా? బహుభాషావేత్త, పండితుడు అయిన మద్దిపట్ల సూరిగారు ఓ సారి నాతో చెప్పారు - ''మహా పండితుడు మల్లాది రామకృష్ణ శాస్త్రిగారిని లలితా మంత్రోపాసన నేర్పమని అడిగాను. సరే మొదట వ్యాఖ్యానం నేర్పుతాను, సిగరెట్టు ముట్టించు అన్నారు. ఇదేమిటండీ, శుభమా అని మంత్రోపాసన మొదలెడుతూ సిగరెట్టేమిటి? అన్నాను. ఆయన నవ్వి, 'అంతఃకరణ, శ్రద్ధ ముఖ్యం. మాక్స్‌ముల్లర్‌ గొడ్డుమాంసం తినేవాడు, మరి ఆయన ఋగ్వేదానికి చేసినంత సేవ యింకెవరు చేశారు? ఆయన చూపు మందగించిపోయాక, బూటుకాళ్లతో కుర్చీలో బాసింపట్టు వేసుకుని కూర్చుని తాళపత్రాలను తెరుచుకుని చదువుకుంటూ వుండేవాడుట. ఆ ఋగ్వేదగ్రంథం ఆయన బూటుకాళ్లను తాకుతూ వుండేది. అపచారం చేశాడనుకోవాలా!? తెలుసుకోవలసినదేమిటంటే ఆహారపు అలవాట్లు, పొగతాగడాలు యివి కాదు చూడాల్సింది. చేసేపని మీద, నమ్ముకున్న దైవం మీద భక్తి వుండాలి' అని చెప్పారు.'' నిజానికి యిలాటి బోధలు మన పురాణాల్లోనే వున్నాయి. ధర్మవ్యాధుడనే కసాయివాడిని కూడా మన సంస్కృతి గౌరవించింది. తినే తిండి, చేసే వృత్తి పరిగణనలోకి తీసుకోనక్కరలేదు. ఇలా చెప్తున్నా వెజిటేరియన్సుకి తాము యితరుల కంటె పవిత్రులమనే భావం మనసులో వుంటుంది.

అలా మనసులో వుంచుకుంటే ఫరవాలేదు, యితరులపై తమ ప్రతాపం చూపనంతవరకు! నేను వెజిటేరియన్‌ కాబట్టి నువ్వు నాన్‌వెజ్‌ తినడానికి వీల్లేదు అన్నప్పుడే చిక్కు వస్తుంది. ఒక్కోప్పుడు శాకాహారులు, మాంసాహారులు పెళ్లి చేసుకుంటూ వుంటారు. కొన్ని సర్దుబాట్లు చేసుకుంటూ వుంటారు. ఇంట్లో వండకూడదు కానీ బయట హోటల్లో తినవచ్చనే టైపులో! ఆ షరతులకు ఒడంబడే పెళ్లాడతారు. ఎలాటి ఒప్పందం లేకుండా నువ్వు మా కాలనీలో వున్నావు కాబట్టి తినడానికి వీల్లేదు, మా వూళ్లో వున్నావు కాబట్టి తినడానికి వీల్లేదు అనడం అన్యాయంగా తోస్తుంది. పాలితాణా అని గుజరాత్‌లో ఒక వూరుంది. జైనుల పుణ్యక్షేత్రం. జైనులు శాకాహారులు కాబట్టి ఆ వూళ్లో ఎవరూ మాంసాహారం తినడానికి వీల్లేదు, అమ్మడానికి వీల్లేదు అని గత ఏడాది రూలు పెట్టబోయారు. అది అన్యాయం. అలాటి రూలు ఆ గుళ్లో పెట్టవచ్చు, ఆ గుళ్లన్నీ (వందలాది వుంటాయి) వున్న కొండ ప్రాంతమంతా పెట్టవచ్చు. అక్కడ జంతువులను వేటాడవద్దు అనవచ్చు. అంతేకానీ వూరు మొత్తమంతా వెజిటేరియన్లే వుండాలంటే ఎలా? అక్కడ ఆఫీసులున్నాయి, బ్యాంకులున్నాయి, బదిలీపై వెళ్లినవాళ్లపై యిలాటి నిబంధనలు పెడితే ఎలా? ఇవాళ శాకాహారం అంటారు, రేపు జైనులు భూమి కింద పండే బంగాళాదుంపలు, ఉల్లిపాయలు, చేమ, కంద యిలాటివి తినరు కాబట్టి మీరూ అవి మానేయాలంటారు. సహించాలా? కలకత్తాలో మా కొలీగ్‌ ఒక మార్వాడీ వుండేవాడు. వేసుకుని వచ్చిన కొత్త ప్యాంటు, చొక్కా ఎలకలు కొట్టేసి వుండేవి. అదేమంటే చెప్పేవాడు - బడా బజార్‌లో డెబ్భయి, ఎనభై ఎపార్టుమెంట్లు వుండే పాతకాలం భవంతిలో వుంటారు వాళ్లు. బిల్డింగు అప్పటికే 80 ఏళ్లు పాతది, ఎలకలు, పందికొక్కులు యిష్టారాజ్యంగా తిరిగేవి. ఎలకల మందు పెడితే తప్ప చావవు. కానీ అ బిల్డింగంతా జైన్‌ మార్వాడీలే కాబట్టి హింసను సహించరు కాబట్టి ఎలకల మందు పెట్టనివ్వరు. దాంతో ఎలకలు యింట్లో గిన్నెల్లో మూతులు పెట్టడమే కాదు, పిల్లల్ని కొరికేయడమే కాదు, యిదిగో బట్టలు కూడా కొట్టేసేవి. అహింస కూడా మితిమీరితే కష్టమేరా బాబూ అనిపించింది.

జైనులు ఎక్కడైతే సంఖ్యాపరంగా బలంగా వున్నారో అక్కడ రాజకీయంగా ఒత్తిడి చేసి యిలాటివి అమలు చేయిస్తూంటారు. వాళ్ల పర్యూషన్‌ పండగ సందర్భంగా మహారాష్ట్రలో మీరా-భయాందర్‌ మునిసిపల్‌ కార్పోరేషన్‌లో యీ ఏడాది ఏకంగా 8 రోజుల పాటు మాంసం అమ్మకాలు నిషేధించేట్లా చేశారు. ఆ వూళ్లో జనాభా 8.5 లక్షలుంటే జైనులు 2.5 లక్షలున్నారు. వీళ్ల గురించి తక్కిన 6 లక్షల మంది మాంసభక్షణ మానేయాలట! అది చూసి ముంబయి మునిసిపల్‌ కార్పోరేషన్‌లో కూడా అలాటిది అమలు చేశారు. 1964లో యిది మొదలుపెట్టినపుడు 2 రోజులు నిషేధించారు. 1994లో సమీక్ష చేసిన కాంగ్రెసువారు కూడా 2 రోజులే అమలు చేశారు. ఇప్పుడు 8కి చేరింది. పోనుపోను ఏమవుతుందో చూడాలి. జైనులు ఒక శక్తిగా వున్న రాష్ట్రాలన్నిటిలో దీన్ని అమలు చేయిద్దామని చూస్తూ వచ్చారు. గుజరాత్‌లో కూడా చేశారు. రాజస్థాన్‌లో కాంగ్రెసు ప్రభుత్వం 5 రోజులు చేస్తే ప్రస్తుతం వసుంధరా రాజె 3 రోజులకు తగ్గించింది. మధ్యప్రదేశ్‌లో ఏడాదిలో మొత్తం 17 రోజుల పాటు నిషేధం వుంటోంది - ఏ పార్టీ అధికారంలో వున్నా! జైనులు ధనికులు కాకపోతే, వారి అభ్యర్థనను ఏ పార్టీ పట్టించుకునేదే కాదన్నది అందరికీ తెలుసు.

చెప్పవచ్చేదేమిటంటే - నీకు ఏదైనా యిష్టం లేకపోతే నువ్వు తినవద్దు, తినమని యింకోళ్లు బలవంతం చేస్తే ఎదిరించు, అదే సమయంలో నువ్వు యింకోళ్లని ఏం తినాలో, ఏం తినవద్దో శాసించకు. అలా చేస్తే దౌర్జన్యం అంటాం. గోవా (అప్పట్లో గోమంతకం అనేవారనుకుంటా)ను పోర్చుగీసు వారు ఆక్రమించినపుడు హిందువులను బలవంతంగా క్రైస్తవంలోకి మార్చారట. ఏదో మీ యింట్లో కృష్ణుడు ఫోటో తీసి క్రీస్తు ఫోటో పెట్టుకోండి అని వూరుకోలేదు. వాళ్ల చేత బీఫ్‌, పోర్కు బలవంతంగా తినిపించి హిందూమతాచారాల ప్రకారం మతభ్రష్టులను చేశారు. ముఖ్యంగా వారు గోమంతక బ్రాహ్మణులపైనే గురి పెట్టి వాళ్లు రోజూ బీఫ్‌ తింటున్నారో లేదో యిళ్లకు చెకింగ్‌కు వచ్చేవారు. ఈ యాతన భరించలేక కొంతమంది మంగుళూరుకి పారిపోయి వచ్చారు. మంగుళూరు క్రైస్తవులు కొంతమంది తాము ఒరిజినల్‌గా గోవా బ్రాహ్మలని చెప్పుకుంటూ వుంటారు. మతమార్పిడి ఒక అంశం, యిలా బలవంతంగా బీఫ్‌ తినిపించడం మరో అంశం. అణచివేతదారులే యిలాటి పనులు చేస్తారు. ఫలానాది తినవద్దని అనడం కూడా అణచివేతే. ముస్లిములు పందిని తినరు. అల్లా నామస్మరణ చేసి, ఒక క్రమపద్ధతిలో కోయని జంతుమాంసాన్ని తినరు. అది వాళ్ల యిష్టం. వాళ్ల మతం. 'అల్లా నామస్మరణ చేయకుండా కోయని మాంసాన్ని మీరూ తినకండి' అంటేనే మనకు మండుతుంది. కురాన్‌ దృష్టిలో పంది అపరిశుభ్రమైన జీవి. మరి హిందువులకు అది సాక్షాత్తూ విష్ణుస్వరూపం. భూదేవిని రక్షించి వివాహమాడిన అవతారం. తిరుమలలో వెంకన్నను చూసేందుకు ముందుకు వరాహస్వామిని దర్శించి తీరాలి. ఆయన పేరు పిల్లలకు పెట్టుకుంటాం. రాజులు, చక్రవర్తులు వరాహాన్ని ఆరాధించారు. 6 వ శతాబ్దానికి చెందిన చాళుక్యులు ఆదివరాహాన్ని తమ గుర్తుగా స్వీకరించి వరాహం బొమ్మతో నాణాలు వేయించారు. అందుకే వాటికి 'వరహా' అనే పేరు వచ్చింది. ఇదంతా ఇండియాను పాలించిన ముస్లిము పాలకులకు చికాగ్గా తోచి వుండవచ్చు. అయినా వరాహాన్ని పూజించవద్దని మనపై ఒత్తిడి తేలేదు.

ముస్లిములకు తొండ అన్నా అసహ్యమే. దాని ఫ్యామిలీకే చెందిన బల్లిని మనం పూజిస్తాం. బంగారు బల్లి, వెండి బల్లి విగ్రహాలు కంచిలో పెట్టి పిల్లల చేత ముట్టిస్తాం. ఆర్కాటును చాలాకాలం పాలించిన నవాబులు ఇదేం పని? అని నిరసించలేదు. వాటి జోలికి వెళ్లలేదు. మన అలవాట్లు, మన నమ్మకాలు మనవి. ఏదో జాతి వాళ్లకు గుడ్లగూబ చూస్తే వికారంగా తోచవచ్చు. కానీ అది మనకు లక్ష్మీదేవి వాహనం! కోతిని చూస్తే వాళ్లకు వెక్కిరింతగా తోచవచ్చు, అది మనకు భగవత్స్వరూపం. సూర్యుడు వాళ్లకు ఒక నక్షత్రం మాత్రమే. మనకు ప్రత్యక్ష నారాయణుడు! అటువైపు తిరిగి అనాచారం చేయడానికి భయపడతాం. అది చాదస్తమని ఎవరైనా అనుకుంటే అనుకోవచ్చు. ఇలాటి సందర్భాల్లో 'నా జోలికి నువ్వు రావద్దు, నీ జోలికి నేను రాను' అనడమే మంచిది. ఎదుటివాళ్ల నమ్మకాలను, ఆహారపు అలవాట్లను గౌరవించడం నాగరికత మాత్రమే కాదు, మానవీయత కూడా. ఇంకోలా వుంటే అమానుషం. చాలామంది మధ్యయుగపు రాజులే ఉదారంగా వ్యవహరించినప్పుడు, వలసపాలకులైన ఆంగ్లేయులే ఉదారంగా వుండి మన తిండి జోలికి రానప్పుడు, యీ ఆధునిక యుగంలో మనం మరోలా వుంటే ఎలా?

బీఫ్‌ తినడం మా హక్కు అంటూ ఉస్మానియాలో దళితులు ఆందోళన చేశారు. బీఫ్‌ ఫెస్టివల్‌ నిర్వహించి అక్కడకు వచ్చినవారందరికీ పెట్టారు. ఇష్టం వున్నవాళ్లు తిన్నారు, లేనివాళ్లు అటు వెళ్లనే లేదు. అంతటితో ఆగలేదు, హాస్టళ్లలో బీఫ్‌ పెట్టాలి అని గొడవ చేయసాగారు. అదే నాకు అర్థం కాదు. అది యితరులకు వెగటు కలిగిస్తున్నప్పుడు పెట్టి తీరాలి అని నువ్వెలా పట్టుబడతావు? హాస్టల్‌ మెస్‌లో భోజనమనేది విద్యార్థులకు కల్పించిన ఒక సౌకర్యం. ఇల్లరికపు అల్లుడిలా నీ కోరికలేమిటి? రేపు వెజిటేరియన్‌ హాస్టల్‌ కెళ్లి నాన్‌వెజ్‌ పెట్టమని యింకోడు గోల చేస్తే..? అక్కడ పెట్టేది యిష్టమైతే నువ్వు తిను, లేకపోతే బయటకి వెళ్లి నీ కిష్టమైనది తిను. ఫ్రాన్సులో ముస్లిములను అదుపు చేయాలని పంతం పట్టిన రైటిస్టు నాయకురాలు ప్రభుత్వ స్కూళ్లలో పెట్టే ఉచిత భోజనంలో పట్టుబట్టి పోర్క్‌ వుండేట్లా చూస్తోంది. పోర్కు తినం అని ముస్లిం పిల్లలంటే అఘోరించండి, మీకు ఫ్రీ మీల్‌ లేదు అంటోంది. ఈ బీఫ్‌ బ్యాచ్‌ వాళ్ల చేతికి అధికారం వస్తే యిలాటి పనులే చేస్తారేమో, మధ్యాహ్న భోజనపథకంలో బీఫ్‌ సమోసాలు మాత్రమే యిస్తాం అంటే.. అప్పుడేమంటాం? మా తిండి, మా యిష్టం అంటామా లేదా?

అలాటప్పుడు యితరులను ఫలానాది తిను, ఫలానాది తినవద్దు అని శాసించడం ఏం సబబు? మన కిష్టం లేనిదాన్ని మన యింట్లో పడేస్తే ఒప్పుకోకూడదు, అలాగే వాడింటికి వెళ్లి నా కిష్టం లేనిది తినకు అని నిర్బంధించకూడదు. వాళ్లు చట్టవిరుద్ధమైన పనులు చేస్తూ వుంటే వాళ్ల పని పట్టడానికి చట్టం వుంది, దాన్ని మన చేతిలోకి తీసుకోకూడదు. ఆధారాలతో పోలీసులకు ఫిర్యాదు చేసి వూరుకోవచ్చు. అసలు ఆ చట్టాల గురించే నాకు అర్థం కాని విషయాలు చాలా వున్నాయి. 'గోవు హిందువులకు పవిత్రం కాబట్టి గోమాంసం తినడం హిందువులకు నిషిద్ధం' తో ఆలోచన మొదలుపెడదాం. పురాణకాలంలో బ్రాహ్మణులు సైతం గోమాంసం, పందిమాంసం తిన్నారని, మద్యం తాగారని రుజువులున్నాయి అనే ప్రస్తావనలు యిక్కడ అప్రస్తుతం. యుగయుగానికి సామాజిక నీతి మారుతుంది. మద్యపానం శుక్రుడు నిషేధించాడంటారు. గోమాంసభక్షణ ఎవరు, ఎప్పుడు నిషేధించారో నాకు తెలియదు. ఒక పాయింటేమిటంటే సింధునాగరికత వాళ్లు నగరవాసులు, వ్యవసాయంపై ఆధారపడినవారు. వాళ్లకు గోసంపద ముఖ్యం. ఆర్యులు సంచారజీవులు. వాళ్లకు గుఱ్ఱాలు ముఖ్యం. ఆవుల్ని తినడానికి అభ్యంతరం లేదు. కానీ క్రమేపీ ఆర్యులు వ్యవసాయానికి మళ్లడంతో గోవులను రక్షించడానికి గోభక్షణ మానేసి వుండవచ్చు. గోవులు వుండడం రాజ్యసంపదకు చిహ్నంగా వుండేదనుకోవాలి. అందుకే భారతంలో గోగ్రహణం అనేది యుద్ధానికి దారి తీసిన అంశమైంది. ఏది ఏమైనా యిటీవలి కాలంలో హిందువుల్లో చాలా వర్గాలు గోమాంసం తినటం లేదు. కొన్ని వర్గాలు మాత్రం తింటూనే వున్నాయి. వాళ్లందరినీ హిందూమతంలోంచి వెలి వేస్తారా? అనేది ప్రశ్న. ఘర్‌ వాపసీ ద్వారా వెనక్కి తెచ్చిన హిందువుల కంటె వెలి వేసిన హిందువులు ఎక్కువై పోతే సంఖ్యాపరంగా హిందువుల ఆధిక్యత మరింత తగ్గిపోతుంది. వెలి వేస్తే గీస్తే ఎవరైనా పీఠాధిపతులు వేయాలి. ఆ ఆదేశాన్ని సకల వర్గాలు ఆమోదించి ఔదల దాల్చాలి. పోప్‌లా అంత సర్వాధికారం వున్న పీఠాధిపతులు మనకు ఎవరున్నారు?

గోమాంస భక్షణ హిందువులకు నిషిద్ధం కానీ ముస్లిములకు, క్రైస్తవులకు కాదు కదా? మరి వారిని తినకూడదని ఎలా అంటాం? గోహత్య చేస్తే మహాపాతకం అని మన నమ్మకం. దానివలన రౌరవాది నరకాలు ప్రాప్తిస్తాయనుకుంటే అలా చంపిన యితర మతస్తులు నరకానికి పోతే మనకేం ముప్పు? నిజంగా మన పవిత్రంగా భావించేవాటినన్నిటినీ రక్షిస్తున్నామా? గోవులు, బ్రాహ్మణులు క్షేమంగా వుంటే సమస్త లోకానికి శుభం కలుగుతుందని ఆర్యోక్తి. ఇక్కడ బ్రాహ్మణులు అంటే బ్రహ్మత్వం కలిగినవారు, మేధావులు అనే అర్థంలో కొందరు చెప్తారు. జన్మ చేత బ్రాహ్మణులైన వారిని కాని, బ్రహ్మత్వం సాధించిన పుణ్యాత్ములను కాని, మేధావులను కాని క్షేమంగా వుంచే ప్రయత్నాలు ఏమీ జరగటం లేదు. బ్రాహ్మల గోల వదిలేయండి. మనకు గోమాతే కాదు, నదీమాత, భూమాతా కూడా పవిత్రమే. నదులను మనం పవిత్రంగా వుంచుతున్నామా? ఇళ్లల్లో మురికినీటిని, ఫ్యాక్టరీలో మాలిన్యాలను అన్నిటినీ నదుల్లోకి తోసేస్తున్నాం. గంగాప్రక్షాళన అంటూ ప్రభుత్వం ఓ పక్క దశాబ్దాలుగా కోట్లు గుమ్మరిస్తోంది, మనం కశ్మలాన్ని గుమ్మరిస్తున్నాం. ప్రక్షాళన అనేది ఎప్పటికీ తాజాగా వుండే సమస్యగా అయింది. ఇక భూమాత, ప్రకృతిమాతను ఎంత దుర్వినియోగం చేస్తున్నామో చెప్పాలంటే పేజీలు చాలవు. అన్నివైపులా కాలుష్యభరితమే. అవి పవిత్రమైనవి అని ఏ మాత్రం భావించినా యింత ఎబ్యూజ్‌ చేస్తామా? అవేమీ పట్టించుకోకుండా గోవుల పవిత్రత గురించే చర్చ జరుగుతోంది. గోమాంసభక్షణ ఆపినంత మాత్రాన గోరక్షణ అయిపోయినట్లేనా? వాటి పవిత్రత కాపాడినట్లేనా?

మిగతావాటి మాట ఎలా వున్నా గోవు విషయంలో అది పాలు యిస్తుంది కాబట్టి, మన చంటిపిల్లలు అవి తాగి పెద్దవాళ్లవుతున్నారు కాబట్టి దాన్ని కాపాడి తీరాలని కొంతమంది వాదన. ఆవు మాత్రమే పాలిస్తుందా? గేదె యివ్వదా? ఈ బీఫ్‌ చట్టంలో దానికి రక్షణ లేదట. గేదెమాంసభక్షణను నిషేధించలేదట. అదేమి వివక్షతో నాకు అర్థం కాలేదు. తెలుగువాళ్లలో చాలామంది గేదెపాలు తాగేవాళ్లమే. గేదె పట్ల యీ చిన్నచూపు దేనికి? విశ్వామిత్ర సృష్టి అనా? మరి విశ్వామిత్రుడు కూడా గొప్పవాడే కదా, లోకానికి గాయత్రీమంత్రాన్ని ప్రసాదించినవాడే కదా! కొందరు మేకపాలు కూడా తాగుతారనుకుంటాను. గాంధీగారే కాదు, గాంధేయవాదులు చాలామంది మేకపాలు తాగేవారు. మరి మేకను చంపడానికి అడ్డుపెట్టకపోవడం అదీ వివక్షతే కదా! మతం మాట ఎలా వున్నా, భారతదేశం వ్యావసాయిక దేశం కాబట్టి, ఆవును కాపాడి తీరాలి, లేకపోతే దేశ ఆర్థికవ్యవస్థ దెబ్బ తింటుంది అంటారు. నిజమే మనది వ్యావసాయిక దేశం. ఆవునే కాదు, పాడిపంటలు పెరిగేందుకు అవసరమైన సమస్త పశుజాతులను కాపాడాలి, భూసారాన్ని కాపాడాలి, జలవనరులను పరిరక్షించాలి, కల్తీ విత్తనాలు, కల్తీ ఎరువులు అమ్మేవారిని దండించాలి. బీఫ్‌ తింటే ప్రాణాలు తీస్తామంటున్నారే, తలకోసి ఫుట్‌బాల్‌ ఆడతామంటున్నారే, చెరువులను కబ్జా చేసేవారిని ఏం చేస్తామో చెప్పటం లేదేం? మన వ్యవసాయదృక్పథం బీఫ్‌తో మొదలై బీఫ్‌తో ఆగిపోతోందా? ఈ మధ్యే ఆంధ్రజ్యోతిలో ఒకాయన వ్యాసం రాశారు - ఆవు ముసలిదైనా దాన్ని సాకితే లక్షలులక్షలు వస్తాయని, చంపితే దానిలో పదోవంతు కూడా రాదనీ గణాంకాలు యిచ్చారు. నిజంగా ఆయన చెప్పినట్లుగా ముసలి ఆవులను సాకడం అంత లాభదాయకమైతే కోళ్లఫారాలు, రొయ్యల చెరువులకు బదులు ఆవుల ఫారాలే వుండేవి. గోమూత్రం ఏ ధరకు అమ్ముతున్నారో, గోమయంతో గోబర్‌ గ్యాస్‌, సేంద్రియ ఎరువులు ఎంత తయారు చేయవచ్చో ఆయన రాసుకుని వచ్చారు. 40 ఏళ్లకు పైగా గోబర్‌ గ్యాస్‌ ప్లాంట్ల గురించి వింటూ వచ్చాను. వాటిని నెలకొల్పడానికి బ్యాంకులు చాలా ప్రోత్సాహాన్నిచ్చాయి. పెట్టినవాళ్లు కనబడలేదు. సేంద్రియ ఎరువుల గురించి అందరూ మాట్లాడడమే తప్ప ఎవరూ సీరియస్‌గా తీసుకోవడం లేదు. అందరి చేతా బీఫ్‌ మాన్పించాకనే ఆ పని తలపెడదామనుకుంటే ఏం చెప్పలేం.

ఆ వ్యాసకర్త ఆవుపై ఆదాయం గురించి రాశారు కానీ దాణాకు ఎంత ఖర్చవుతుందో దానిలో రాయలేదు. ముఖ్యమైన సమస్య దాణా లభ్యత. గతంలో జమీందార్లు, నవాబులు పశుగ్రాసం కోసం పశుపాలకులకు ఎకరాలకు ఎకరాలు యినాముగా యిచ్చారు. వాటన్నిటినీ యిటీవలి కాలంలో ప్లాట్లుగా మార్చేసి జెండాలు పాతేశారు. ఇప్పటి పాలకులకు పశువుల కోసం స్థలాలు కేటాయించే అలవాటు లేదు. వెనకబడిన వర్గాలు, ప్రభుత్వోద్యోగులు కేటగిరీలోకి అవి రావు. దానాదీనా పశువులకు దాణా లేదు, మనకు కూరగాయలూ లేవు. ఆవు, గేదె, గొఱ్ఱె ఏది పెంచాలన్నా అతి కష్టంగా. ఆర్థికభారంగా మారింది. అందుకే గోదానం యిస్తానంటే పుచ్చుకునే బ్రాహ్మడు లేడు. 1969లో మా నాన్న పోయినపుడు లక్షన్నర జనాభా వుండే మా పట్టణంలోనే దానగ్రహీత దొరకలేదు - దాన్ని సాకాలంటే గడ్డి ఖరీదు భరించలేమండి అనేశారు. దగ్గర్లో వున్న పల్లెటూరి నుంచి రప్పించాల్సి వచ్చింది. 2006లో మా అమ్మ పోయినపుడు యీ మహానగరంలో పుచ్చుకునేవాడు దొరకడం అసాధ్యమని తేలిపోయింది. కావాలంటే ప్రత్యామ్నాయంగా డబ్బిచ్చేయండి, తప్ప ఆవుని తీసుకోలేం అని స్పష్టంగా చెప్పారు. గోరక్షణ సమితి అని పెట్టాలంటే పెద్దపెద్ద సంస్థలకే చెల్లుతుంది.

ఇదీ నేటి సమాజంలో నెలకొన్న పరిస్థితి. నాకు అనిపిస్తూ వుంటుంది మనం హిందువులం 'గోవు మాకు పూజనీయమైనది, తల్లి లాటిది' అనడమే తప్ప చేస్తున్న గోసేవ ఏమిటా అని. గోవులకు గ్రాసం కూడా దొరకని పరిస్థితి తెచ్చిపెట్టాం కదా. నా చిన్నప్పుడే ఆవులు ఆకలేసి సినిమా వాల్‌పోస్టర్లు తినేవి. నిజానికి అవి వాటి తిండి కాదు. ఈ కాలంలో ఏం కనబడితే అది తినే పరిస్థితి దాపురించింది వాటికి. చాగంటి కోటేశ్వరరావుగారు ఓ ప్రవచనంలో చెప్పారు - ఆవులకు తినేందుకు ఏమీ దొరక్క ప్లాస్టిక్‌ సంచులు మింగేస్తే, అవి కడుపులో ఉండలుగా చుట్టుకుని పోయి ఆవులు మహాబాధపడ్డాయట. ఆపరేషన్‌ చేసి, కిలోల లెక్కలో వాటిని బయటకు తీశారట. ప్లాస్టిక్‌ నిషేధం గురించి ప్రభుత్వం ఎన్ని చట్టాలు చేసినా మనం వాటిని పట్టించుకోవటం లేదు. పులులు తగ్గిపోతున్నాయి, గోమాయువులు తగ్గిపోతున్నాయి, రాబందులు తగ్గిపోతున్నాయి, వాటిని రక్షించి వాటి జనాభా పెంచాలని ఆతృతపడిపోతున్నాం. ఆవుల మాటేమిటి? గోమాతను తల్లితో పోల్చి దణ్ణాలు పెడుతున్నాం. కానీ సొంత తల్లితండ్రులనే వృద్ధాశ్రమాలకు తరిమివేస్తున్నపుడు గోమాతల ఆలనాపాలనా చూస్తున్నామని ఎలా చెప్పుకోగలం? పర్యావరణ రక్షణతో సహా ఎన్నో రకాలుగా చర్యలు తీసుకుని, కార్యక్రమాలు చేపట్టి ఆవుల్ని కాపాడి, ఆ తర్వాత గోమాంస భక్షణ గురించి అవతలివాళ్లకు లెక్చర్లివ్వాలి, కోర్టుల కెళ్లి కేసులు పెట్టాలి.

అసలీ చట్టం కూడా ఒక్కో రాష్ట్రానికి ఒక్కోలా వుండడమేమిటి? బీఫ్‌ తినేవాళ్లు ఎక్కువమంది వున్న రాష్ట్రానికి కన్సెషనా? అదేం లెక్క? తక్కువమంది వుంటే వాళ్లను తిననివ్వమా? మరి భయాందర్‌లో జైనులు మైనారిటీలోనే వున్నారు. వాళ్ల కంటె తక్కినవాళ్లు రెండున్నర రెట్లు వున్నారు. అయినా వాళ్ల మాట చెల్లింది. జైనుల మనోభావాలు గౌరవించాం అంటారు. హిందువుల మనోభావాలకు దెబ్బ తగులుతోంది కాబట్టి దేశంలో ఎవరూ బీఫ్‌ తినకూడదంటున్నారు. మరి జైనులు, హిందువుల్లో వెజిటేరియన్ల మనోభావాల మాటేమిటి? వాటిని పరిగణనలోకి తీసుకుని దేశంలో ఎవరూ నాన్‌వెజ్‌ తినకూడదంటే అప్పుడేమవుతుంది? నాన్‌వెజిటేరియన్లు వెజిటేరియన్‌ ఫుడ్‌మీద జోకులేస్తూంటారు, రుచీపచీ లేని గడ్డీ, గ్రాసం అంటూ సినిమాల్లో కూడా యీసడిస్తారు. హీరోగారి సినిమా ఓపెనింగ్‌ రోజున దున్నపోతును బహిరంగంగా బలి యిచ్చి వీధులన్నీ రక్తసిక్తం, మాంససిక్తం చేస్తారు. దానివలన శాకాహారుల మనసులు గాయపడవా? దున్నపోతుకు బదులు నీ తలకాయ తెగేసి ఫుట్‌బాల్‌ ఆడతానంటే..? మా చిన్నప్పుడు యజ్ఞయాగాదులు జరుగుతూంటే జీవకారుణ్యసంఘం వాళ్లు వచ్చి బలి యివ్వడానికి తీసుకుని వచ్చిన మేకపిల్లను ఎత్తుకుని పోయేవారు. ఇప్పటికీ జంతుప్రేమికులు మీరు మొసలి చర్మంతో చేసిన బ్యాగులు వాడినా, గొఱ్ఱె బొచ్చుతో చేసిన టోపీలు వాడినా మా మనోభావాలు దెబ్బ తింటున్నాయంటున్నారు. వీటినీ నిషేధిస్తున్నారా?

ఈ మనోభావాలను కొలిచే సాధనం ఏముంది? ప్రజాభిప్రాయం సేకరించారా? ఈ రోజు శాకాహారిగా వున్నవాడు రేపు మాంసాహారిగా మారవచ్చు, ఇవాళ్టి మాంసాహారి రేపు శాకాహారి కావచ్చు. వెంటనే అర్జంటుగా మనోభావం మార్చేసుకుంటాడా? శాకాహారిగా వున్నవాడికి, కోడిమాంసం తింటే ఒప్పు, ఆవుమాంసం తింటే తప్పు అనుకుంటాడని గ్యారంటీ వుందా? ఇవాళ బొంబాయి మహానగరంలో తమ మాట పరిమితంగా చెల్లించుకుంటున్న జైనులు రేపు కేంద్రంలో నిర్ణయాత్మకమైన స్థానంలోకి వచ్చి దేశం మొత్తం మీద మాంసాహారం తినకూడదని చట్టాలు చేయిస్తే...? అప్పుడు 'మా నోటికాడ తీసేయడం అన్యాయం' అని హిందూమాంసాహారులందరూ గగ్గోలు పెట్టరా? అదే మాట యిప్పుడు ముస్లిములు, క్రైస్తవులు అంటున్నారు. ఏ రాష్ట్రంలో ఏ మతస్తులు ఎంతమంది వున్నారు అనే లెక్కలేసి చట్టాలు అమలు చేయడం కాదు, అసలు తినే తిండి జోలికి వెళ్లే హక్కు ప్రభుత్వానికి వుందా లేదా అన్నది ప్రశ్న. తాగుడు, పొగాకు సేవనం విషయంలో జోక్యం చేసుకుంటోంది కాబట్టి తిండి విషయంలో చేసుకోవచ్చు అనే వాదన చెల్లదు. ఎందుకంటే ఆ అలవాట్లు ఆ వ్యక్తికి, అతని కుటుంబానికి, సమాజానికి చెరుపు చేస్తాయి. బీఫ్‌ తినడం వలన అలాటి ప్రమాదాలు వున్నాయని ఎవరూ చెప్పటం లేదు కదా.

మద్యనిషేధం వంటి సీరియస్‌ విషయంలో కూడా ఏ ప్రభుత్వాన్నయినా చూడండి 'తాగుడు మంచిది కాదు, మద్యపాన నిషేధం మా లక్ష్యం, అయితే దాన్ని నిషేధిస్తే అలవాటు పడ్డవాళ్లు యిబ్బంది పడతారు. అలవాటు ఒక్కసారిగా మాన్పించడం కష్టం. అందుకని యీలోగా వారిని లాలించి, బుజ్జగించి, నచ్చచెప్పి, నీరా వంటి ప్రత్యామ్నాయాలు చూపించి అప్పుడు మాన్పిస్తాం' అంటూంటారు. ఈ లాజిక్‌ బీఫ్‌ విషయంలో ఎందుకు అవలంబించరు? బెదిరింపులతో మాన్పిద్దామని ఎందుకు చూస్తారు? ముస్లిముల చేత, క్రైస్తవుల చేత బీఫ్‌ మాన్పించాలంటే వారికి ప్రత్యామ్నాయం చూపించగలగాలి. ఇతర మాంసాలను బీఫ్‌ కంటె చవగ్గా అందించడం ఉత్తమమైన మార్గం. లెగ్‌హారన్‌ కోడిగుడ్లు పుట్టించినట్లు, ఫ్రూట్‌ జ్యూస్‌ల స్థానంలో ఎస్సెన్స్‌తో డ్రింకులు కనిపెట్టినట్లు, మాయాగోమాంసాన్ని కెమికల్‌గా సృష్టించి వాడకంలో పెట్టడం మరో మార్గం. ఇది చెప్పినంత సులభం కాదు. ధరవరలను తగ్గించాలి. కందిపప్పు కిలో 150 రూ||లకు చేరి ఫక్తు వెజిటేరియన్లు కూడా ప్రొటీన్ల కోసం గుడ్డు తినడం మొదలుపెట్టాల్సిన పరిస్థితి వచ్చింది. ఇలాటి పరిస్థితుల్లో మాంసం ధర తగ్గించే ఏర్పాట్లు ఏం చేయగలుగుతారు? నిజానికి యితర మతస్తులే కాదు, హిందువుల్లో కూడా చాలామంది బీఫ్‌ తింటున్నారు కాబట్టే, దాని వాడకం ఏటేటా పెరుగుతోందట. వాళ్లంతా బీఫ్‌ తినడం మానేసి యితర మాంసాలే తినడం మొదలెడితే నాన్‌వెజ్‌ ధరలూ పెరిగిపోతాయి. ఆ ధరలు భరించలేకో, లేక జైనుల పండగనో, మరొకటనో చెప్పి ఏడాదికి ఓ నెల్లాళ్లపాటు నాన్‌వెజ్‌ తినకూడదని నిషేధాలు పెడితే అందరూ వెజిటేరియన్లయి పోయి కూరగాయల ధరలు ఆకాశానికి అంటుతాయి. ప్రకృతిలో ఒక బాలన్సింగ్‌ వుంటుంది కాబట్టే అన్ని ప్రాణులకూ ఏదో ఒక ఆహారం లభిస్తోంది. మతం పేరు చెప్పో, చట్టం పేరు చెప్పో, అధికారం అండ చూసుకునో మనం తూకాన్ని అటూయిటూ చేస్తే అంతా గందరగోళమే! (సమాప్తం) - ఎమ్బీయస్‌ ప్రసాద్‌ (నవంబరు 2015)

నవంబరు 06, 07 ఎమ్బీయస్‌ : 'నీతి' పాఠాలు

బిహార్‌లో నీతీశ్‌ కూటమి విజయం నుండి మన తెలుగునేతలు నేర్చుకోవలసిన విషయం ఒకటి కనబడుతోంది. నేల మీద నిలబడే వారినే జనాలు నమ్ముతున్నారని బిహార్‌ ఫలితం చూపిస్తోంది. అఫ్‌కోర్స్‌, విజయాన్ని కానీ వైఫల్యాన్ని ఒక్కొక్కరు ఒక్కోలా విశ్లేషిస్తారు. గుజరాత్‌లో 'ప్రభుత్వ వ్యతిరేకత' (యాంటీ ఎస్టాబ్లిష్‌మెంట్‌) అంశాన్ని అధిగమించి మోదీ మూడు సార్లు గెలిస్తే దాన్ని రాష్ట్రాన్ని అభివృద్ధి చేయడం వలన వచ్చిన ఫలితమని విశ్లేషించినవారే అదే అంశాన్ని అధిగమించి నీతీశ్‌ కూటమి గెలిస్తే కులంబలంతో గెలిచారని తేల్చేశారు. మరి కితం ఏడాది పార్లమెంటు ఎన్నికల సమయంలో యీ బలం ఏమైందో తెలియదు. కులసమీకరణల లెక్కలు కొంతమేరకే ఉపయోగపడతాయి కానీ పబ్లిక్‌లో జనరల్‌ మూడ్‌ అంటూ ఒకటి వుంటుంది. అది గెలిచే కూటమికి విన్నింగ్‌ మార్జిన్‌ను ప్రసాదిస్తుంది. పార్లమెంటు ఎన్నికల సమయంలో మోదీ హవా నడిచింది కాబట్టి అన్ని సీట్లు వచ్చాయి. పార్లమెంటు ఎన్నికల సమయంలో లాలూ, నీతీశ్‌ కలిసి పోటీ చేసినా మోదీని నిలవరించగలిగేవారు కాదని గ్రహించాలి. కానీ ఏ హవా కూడా ఎక్కువకాలం నిలవదు, నిలిచినా అంతే ఉధృతిలో నిలవదు అనేది ప్రకృతి సహజమైన నియమం. పైగా అసెంబ్లీ ఎన్నికలలో మోదీ అభ్యర్థి కాదు. కానీ అతని బలాన్ని ఎదుర్కోవడానికి తానొక్కడూ చాలడని నీతీశ్‌ గ్రహించాడు కాబట్టే ఒకప్పటి బద్ధశత్రువు లాలూతో, కాంగ్రెసుతో చేతులు కలిపి బిజెపి-వ్యతిరేక ఓట్లు చీలిపోకుండా చూశాడు. ఇది రాజకీయంగా అవలంబించిన స్ట్రాటజీ అయినా అతని గెలుపుకు అదొక్కటే కారణం కాదు. ప్రధానమంత్రిగా మోదీ, ముఖ్యమంత్రిగా నీతీశ్‌ వుంటే మంచిదనుకున్నారు అధికాంశం బిహారీలు. వాళ్లను అలా అనుకునేట్లా చేయవడానికి నీతీశ్‌ అవలంబించిన స్ట్రాటజీ ఏమిటి?

మొదటగా కొట్టవచ్చినట్లు కనబడేది వినయం. మోదీ-అమిత్‌ షా హైఫై కాంపెయిన్‌కు పూర్తి వ్యతిరేకంగా నీతీశ్‌ కాంపెయినింగ్‌ సాధారణ స్థాయిలో జరిగింది. వాళ్లవి భారీ బహిరంగసభలైతే, నీతీశ్‌ తన తరఫున మహిళా కార్యకర్తలను సైకిళ్లిచ్చి యింటింటికీ పంపాడు. వాళ్లవి భారీన్నర వాగ్దానాలైతే యితనివి సీదాసాదా వాగ్దానాలు. బిజెపి మానిఫెస్టో కలర్‌ టీవీల గురించి, మోటార్‌సైకిళ్ల గురించి, లాప్‌టాప్‌ల గురించి మాట్లాడితే జెడియు మానిఫెస్టో సైకిళ్ల గురించి, మరుగుదొడ్ల గురించి మాట్లాడింది. బిజెపి లక్షన్నర కోట్ల ప్యాకేజీ యిస్తామన్నా బిహార్‌లో మెజారిటీ ఓటర్లు చలించలేదు. ఎందుకు, ఏమిటి అనే వివరాల్లోకి వెళితే అది ఎన్నికల విశ్లేషణలోకి వెళుతుంది. నా టాపిక్‌ అది కాదు. బిహార్‌ ఓటరు హైఫై మానిఫెస్టో కంటె లో-కీ మానిఫెస్టోని నమ్మాడనే నేను భావిస్తున్నాను. మానిఫెస్టో ఎవరూ చదవరు అంటారేమో, ఓకే ఎన్నికల వాగ్దానాలు అందాం. అవైతే వింటారు కదా. నీతీశ్‌ది సింపుల్‌గా వున్నా జరుగుతాయన్న నమ్మకం వారికి కలిగింది. బిజెపి వాగ్దానాలు కంటికి, చెవికి యింపుగా వున్నా జరుగుతాయన్న నమ్మకం కలగలేదు. ఎందుకంటే బిజెపి పార్లమెంటు ఎన్నికల సమయంలో చేసిన వాగ్దానాలు అమలు కాలేదు. ముఖ్యంగా ప్రతి ఒక్కరి ఖాతాలో 15 లక్షల రూ.ల మాట ప్రతిపక్షనాయకులందరూ ఎత్తి చూపి ఎద్దేవా చేశారు. పప్పు ధాన్యాల అధికధరలు, అంతర్జాతీయంగా పెట్రోలు ధరలు తగ్గుతున్నా పెట్రోలు ధర పెంచడం.. యిలా అనేక విషయాలలో బిజెపి చెప్పినది ఒకటి, చేస్తున్నది మరొకటి అని జనం నమ్మారు. అయినా లాలూ, నీతీశ్‌ కంటె బిజెపియే బెటరు అనుకున్నవారు బిజెపి కూటమికి వేశారు. కానీ వారి సంఖ్య చాలలేదు కాబట్టి ఓటమి సంభవించింది.

ఈ ఒక్క అంశం మన తెలుగు నేతలిద్దరూ ఒంటబట్టించుకుంటే చాలు. 2014 ఎన్నికల సమయంలోనే ఇంటికో ఉద్యోగం వంటి అలవికాని వాగ్దానాలు ఎడాపెడా చేసేశారు. నెగ్గాక చేసిన వాగ్దానాల్లో కొన్నిటిని అమలు చేద్దామని చూసినా సరిపోతుంది. వాటిని అమలు చేయకపోగా, వాటిని నీరుకార్చారు. వాటి సంగతి అలా వుండగానే కొత్త వాగ్దానాలు చేశారు. అవి కూడా చిన్నా, చితకా కాదు. ఋణమాఫీయే పెనుభారం. ఏ మేరకు మాఫీ చేస్తారో ముందులో చెప్పలేదు. ఎన్నికల తర్వాత కెసియార్‌ లక్ష అంటే బాబు రెండాకులు ఎక్కువ చదివినట్లు లక్షన్నర అన్నారు. ఉద్యోగుల జీతాల పెంపూ అంతే, పోటీలు పడి పెంచేశారు. కులాల పేర, మతాల పేర భవనాలకు స్థలప్రదానాలు, కార్పోరేషన్లు సంతర్పణ చేశారు. ఇక ప్రాజెక్టుల సంగతి చెప్పనే అక్కరలేదు. కెసియార్‌ వరస చూస్తే ఏ కొత్త ప్రాజెక్టు ఎప్పుడు మొదలెడతారో, దేని డిజైన్‌ ఎప్పుడు మార్చేస్తారో, దేన్ని రద్దు చేస్తారో ఎవరికీ తెలియదు. అటు ఆంధ్రలో పట్టిసీమ ప్రాజెక్టు అప్పటికప్పుడు ఎందుకు పుట్టుకువచ్చిందో తెలియదు. ఎన్నికల మానిఫెస్టోలో యివేమీ లేవు. తెరాస మానిఫెస్టోలో సెక్రటేరియట్‌ తరలింపు, ఆసుపత్రి తరలింపు, హుస్సేన్‌ సాగర్‌ ప్రక్షాళన యిలాటివి లేవు. అధికారంలోకి వచ్చాక అవన్నీ పెట్టుకున్నారు. అవేనా, మల్టీ లేయర్‌ ఫ్లయిఓవర్లు, హుస్సేన్‌ సాగర్‌ చుట్టూ ఆకాశహర్మ్యాలు, మెట్రో రూటు మార్చినందుకు అదనపు ఖర్చులు.. ఒకటా రెండా, ఏ వూరు కనబడితే దాన్ని డెవలప్‌ చేసేస్తామంటారు. పోలిక కూడా ఏ సింగపూరుతోనో వుంటుంది. అటు ఆంధ్రలో కూడా డిటోడిటో. ప్రతీ జిల్లాకు ఎయిర్‌పోర్టు అంటారు. దేనికో ఓ దానికి హబ్‌ అంటారు. అన్ని హంగులు యిప్పటికే వున్న హైదరాబాదును డెవలప్‌ చేయడానికే తెరాసకు శక్యం కాకుండా వుంటే ఏ హంగూ లేని ఆంధ్ర రాజధాని పేరు చెప్పి అరచేతిలో స్వర్గం చూపిస్తున్నారు బాబు. ఈ అమరావతిని చూసి అసలు అమరావతి కుళ్లుకునే లెవెల్లో రంగుల కలలు చూపిస్తున్నారు.

కలలు కనడానికి కూడా కాస్త ముడిసరుకు వుండాలి. విభజనలో ఆంధ్ర నష్టపోయింది. ఆంధ్రది లోటు బజెట్‌. కేంద్రం ఆదుకోవడం లేదు. మోదీ మొండిచెయ్యి చూపిస్తున్నాడు. బిహారుకి లక్షన్నర కోట్లు, కశ్మీర్‌కు ఎనభైవేల కోట్లు చులాగ్గా యిచ్చేసిన మోదీ ఆంధ్రకు వచ్చేసరికి మట్టిపొట్లాం చాలన్నాడు. రాజధానికి ఏమిస్తారో ఎవరికీ తెలియదు. పదేళ్లదాకా ఉమ్మడి రాజధానిగా హైదరాబాదు వున్నా, రాజకీయ కారణాల వలన తరలింపు మొదలెట్టారు. అదో పెనుభారం. ఉద్యోగుల హిరణ్యాక్షవరాలు తీర్చడం దగ్గర్నుంచి, కొత్త చోట ఏర్పాట్ల దాకా ఎన్నోవాటికి తడుముకోవాలి. ఇవన్నీ ప్రజలకు తెలుసు. ఉన్న పరిస్థితులకు అనుగుణంగానే మనం చిన్నగా చేసుకుందాం, పొదుపుగా వుందాం, కష్టపడి పైకి వద్దాం అంటే జనాలు అర్థం చేసుకుంటారు. అది మానేసి మనకు కేంద్రం నుంచి నిధులు వస్తాయి, ప్రత్యేక హోదా వస్తుంది అంటూ మభ్యపెడుతూ ఆ నిధులను యిలా ఖర్చుపెడతాం, అలా వినియోగిస్తాం అంటూ వూరించడం దేనికి? హోదా విషయంలో హామీ యిచ్చిన మోదీ మొన్న అమరావతి శంకుస్థాపన సమయంలో ఏమన్నారు? 'చట్టంలో వున్నవాటిని అమలు చేస్తాం' అన్నారు. చట్టంలో హోదా లేదుగా, అంటే హుళక్కి అనేగా అర్థం. అబ్బే కాదు, బిహార్‌ ఎన్నికల తర్వాత ప్రకటిస్తారు అన్నారు. ఏదీ ప్రకటన? పవన్‌ కళ్యాణ్‌ను అడిగితే 'ఇవ్వలేదని అనలేదుగా..' అంటూ నాన్చారు. కాంగ్రెసు కూడా యిలాగే చేసింది. 'సమైక్యంగా వుంచండి' అని అడగడానికి వెళ్లినందరికీ తల వూపుతూ వచ్చారు. ఉంచం అని చెప్పలేదు. చివరకు తాము చెయ్యాలనుకున్నది చేశారు. మోదీ ఐదేళ్లూ యిలాగే గడిపేస్తే అప్పుడు పవన్‌గారు ఎప్పుడు అడుగుతారట? సభాముఖంగా హామీ అమలు చేస్తామని చెప్పిన జనసేనాధిపతి యిప్పుడు అడగడానికే జంకుతున్నాడు. ఈయన పూచీత్తు చూసి మోసపోయినవారు లబోదిబో మనాలి. హోదాతో ఏం పని, నిధులు వస్తే చాలుగా అంటున్నారు. పోనీ నిధులు మాత్రం వచ్చాయా? ఇంత స్పష్టంగా పరిస్థితి కళ్లకు కట్టినట్లు కనబడుతూంటే యింకా ఎవరిని బుకాయిస్తారు?

ప్రజలను ఏమారుస్తున్నామనుకుంటూ తెలుగేశులిద్దరూ తామే ఏమారిపోతున్నారు. ప్రజల్లో విపరీతంగా ఆశలు పెంచాక, వాళ్లు నిలదీయడం మొదలెడుతున్నారు. వరంగల్‌ ఉపయెన్నికలో చూస్తున్నాం. ఒక్కో హామీ గురించి అడుగుతూంటే తెరాస నాయకులు ఏం జవాబు చెప్పాలో తెలియక తెల్లమొహం వేస్తున్నారు. రాష్ట్ర నాయకులకు వచ్చిన విద్య ఒక్కటే - కేంద్రాన్ని నిందించడం. వాళ్లు డబ్బులివ్వలేదు అందుకని చేయలేకపోయాం అని చెప్పుకుంటారు. తెరాస అదైనా చెప్పుకోగలదు కానీ టిడిపికి ఆ సౌకర్యమూ లేదు. బిజెపి మిత్రపక్షమై కూర్చుంది. గట్టిగా అడగలేం, మెత్తగా అడిగాం, ..వస్తోంది, వచ్చేస్తోంది, నీతి ఆయోగ్‌ అధ్యక్షుడికి కామెర్లు వచ్చాయి, వాళ్ల అత్తారింట్లో పెళ్లవుతోందిట, ఇంకో నెల్లాళ్లల్లో ముల్లె వచ్చేస్తుంది అని చెప్పుకుంటూ కాలం గడపాలి. జనం ఎన్నాళ్లు నమ్ముతారు? దేశం మొత్తం మీద సర్వశక్తిమంతుడైన మోదీ యిచ్చిన హామీలనే బిహారు వాళ్లు నమ్మలేదు, అంతకంటె ప్రాక్టికల్‌గా మాట్లాడిన నీతీశ్‌ను నమ్మారు. టిడిపి, తెరాసల మాటలు తెలుగు జనాలు నమ్మేసి ఓట్లు కురిపిస్తారని అనుకోవడం భ్రమ. వాళ్లు స్కైస్క్రాపర్లు, ఫ్లయిఓవర్లు అడగలేదు. ఉపాధి అవకాశాలు కల్పిస్తే చాలంటున్నారు. ఎప్పుడో వచ్చే పెద్ద ప్రాజెక్టులలో రాబోయే ఉద్యోగం కంటె ప్రస్తుతం భుక్తి గడవడానికి కాటేజీ యిండస్ట్రీ పెట్టుకునే సౌకర్యం కల్పిస్తే మహబాగు. ప్రాజెక్టు పెద్దదయిన కొద్దీ కోర్టులో కేసులు ఎక్కువవుతాయి. అవి ఒక పట్టాన తేలవు. మధ్యలో ప్రభుత్వం మారుతుంది. డిజైన్‌ మార్చాలంటారు. మళ్లీ జాప్యం. ప్రభుత్వం చిన్న చిన్న పనులు చేసి చూపించినా జనం సంతోషిస్తారు. నీతీశ్‌ తన మొదటి టర్మ్‌లో కాలువలపై వంతెనలు కట్టించి, చిన్న చిన్న వూళ్లవారికి రవాణా సౌకర్యాలు కల్పించాడట. స్కూలుకి వెళ్లే ఆడపిల్లలకు సైకిళ్లు యిప్పించి డ్రాపౌట్లు తగ్గించాడట. నిజానికి నీతీశ్‌ రెండో టెర్మ్‌ మొదటి దానంత బాగా లేదని విశ్లేషకులు చెప్తున్నారు. అయినా ఆ మాత్రానికే మురిసిన ప్రజలు మూడోసారి పట్టం కట్టారు. ఇది మన పాలకులు గుర్తించాలి. చిన్న పనులే చేపట్టండి. పూర్తి చేసి చూపండి. జనాలకు కాస్త ఆలంబన కలిగిస్తే చాలు, వాళ్ల బతుకులు వాళ్లే బతుకుతారు. పంజాబ్‌లా, హరియాణాలా యిల్లిల్లూ కార్ఖానాలా మార్చుకుని అందరూ కష్టపడి పైకి వస్తారు.

అలా కాకుండా 'విదేశాలు వెళ్లి పెట్టుబడులు తెస్తాం, రాష్ట్రం రూపురేఖలే మార్చేస్తాం, విదేశీయులతో చేసుకున్న ఒప్పందాలను బయటపెట్టం, టెండర్‌ పద్ధతిన కాకుండా నామినేషన్‌ పద్ధతిన పనులు చేసేస్తూంటాం, ఏం చేసినా మీ బాగు కోసమే, మీ బంగారు భవిష్యత్తు కోసమే..' అని చెపుతూ నేల విడిచి సాము చేస్తే ప్రజలు ఎంతకాలం ఓర్చుకుంటారు? గట్టిగా అడిగితే 'మా కింకా మూడున్నరేళ్ల వ్యవధి వుంది. వెంటనే ఫలితాలు రావు, బిడ్డ పుట్టాలన్నా 9 నెలలు ఆగాలిగా' అని వాదిస్తూన్నారు అధికారపక్షం వారు. తొమ్మిదీ తొమ్మిదీ పద్ధెనిమిది నెలలయింది. ఇప్పటిదాకా ప్రామిస్‌లు డెలివర్‌ కాలేదు. ఇప్పటికైనా ప్రామిస్‌లు ఆపండి. ప్రగల్భాలు మానండి. చిన్న స్థాయిలో కొంచెమైనా చేసి చూపండి. ప్రజలు ఆమోదిస్తారు. - ఎమ్బీయస్‌ ప్రసాద్‌ (నవంబరు 2015)

నవంబరు 11 ఎమ్బీయస్‌ : యూరోప్‌ గాథలు 9

ఇదంతా ఐతిహ్యం. దీనికి పెద్దగా ఆధారాలేవీ లేవు. బ్రిటన్‌లో జనావాసాలు ఎప్పణ్నుంచో వున్నమాట, అక్కడి జనం యూరోప్‌లోని తక్కిన ప్రాంతాల వారితో వాణిజ్యసంబంధాలు పెట్టుకున్న మాట మాత్రం వాస్తవం. బ్రిటన్‌పై విదేశీయులు వరుసగా దండయాత్రలు చేయడం, కొందరు అక్కడే స్థిరపడడం వలన మిశ్రమ జాతులు ఏర్పడడం, స్థానికులు విదేశీయుల ఆచారవ్యవహారాలను అవలంబించడం, అనుసరించడం జరిగింది. క్రీ.పూ.55 ప్రాంతంలో గాలిక్‌ యుద్ధాల్లో భాగంగా జూలియస్‌ సీజర్‌ బ్రిటన్‌పై దండెత్తి అక్కడ సామంతరాజును నియమించి వెళ్లాడు. అగస్టస్‌ దండెత్తుదామని అనుకుని వాయిదా వేస్తూ పోయాడు. క్రీ.శ. 40లో కాలిగ్యులా 2 లక్షలమందిని సమీకరించాడు కానీ దండెత్తలేదు. మూడేళ్ల తర్వాత పదవీభ్రష్టుడైన బ్రిటన్‌ రాజును మళ్లీ సింహాసనంపై కూర్చోబెట్టడానికి క్లాడియస్‌ దండెత్తి బ్రిటన్‌ను తమ రోమన్‌ సామ్రాజ్యంలో భాగంగా చేసుకున్నారు. క్రమేపీ ఉత్తరదిశగా విస్తరిస్తూ పోయారు. కానీ స్కాట్లండ్‌ పూర్తిగా వారి అధీనంలోకి రాలేదు. 2 వ శతాబ్దపు చక్రవర్తులు స్కాట్లండ్‌ దాడులను తట్టుకోవడానికి బ్రిటన్‌ మధ్యలో రెండు గోడలు కట్టి ఎగువ బ్రిటన్‌, దిగువ బ్రిటన్‌లుగా (బ్రిటానియా సుపీరియర్‌, బ్రిటానియా ఇన్ఫీరియర్‌) విభజించారు. తర్వాత మరిన్ని భాగాలుగా విడగొట్టారు. రోమన్‌ సామ్రాజ్యం బలహీనపడుతున్న దశలో అనాగరికులైన బార్పేరియన్లు (బర్బరులు అందాం) బ్రిటన్‌పై దండెత్తి కొన్ని ప్రాంతాలు ఆక్రమించసాగారు. క్రీ.శ. 410 నాటికి రోమన్లు బ్రిటన్‌ వదిలి వెళ్లిపోయారు. రోమన్ల కారణంగా బ్రిటన్‌లో వ్యవసాయం, నగర నిర్మాణం, పారిశ్రామికోత్పత్తి, శిల్పకళ మెరుగుపడ్డాయి. రోమన్లు తమ స్నానాలకోసం కట్టిన స్విమ్మింగ్‌ పూల్‌లను యిప్పటికీ చూడవచ్చు. వాటి కోసమే కాబోలు 'బాత్‌' అనే నగరం లండన్‌ సమీపంలో వుంది.

రోమన్ల తర్వాత బ్రిటన్‌ను ఆక్రమించిన జాతుల్లో శాగ్జన్లు ముఖ్యులు. వీళ్ల ప్రభావం క్రీ.శ. 5 వ శతాబ్ది నుండి 11 వ శతాబ్దం వరకు వుంది. వీళ్లు జర్మన్‌ జాతికి చెందినవారు. వారి కంటె కాస్త ముందుగా జర్మనీ నుంచి వచ్చి బ్రిటన్‌లో స్థిరపడిన ఏంగ్లిస్‌తో కలిసి ఏంగ్లో-శాగ్జన్లుగా పిలవబడ్డారు. 1066లో నార్మండీ పాలకుడైన రాజైన విలియం ద కాంకరర్‌ చేతిలో పరాజయం పొందేవరకు వీరే పాలకులు. ఆ తర్వాతి నుండి నార్మన్లు పాలకులై యితరులను అదుపు చేయసాగారు. శాగ్జన్‌-నార్మన్‌ల కలయికతోనే ఆధునిక ఇంగ్లీషు జాతి ఏర్పడిందని చెప్పాలి. నార్మన్లు వచ్చేందుకు, శాగ్జన్లు వచ్చిన తర్వాత కింగ్‌ ఆర్థర్‌ కథ జరిగింది. శాగ్జన్లు అనేక దేశాలపై దాడి చేసి విజేతలుగా నిలిచారు. బ్రిటన్‌కు మొదట్లో కిరాయి సైనికుల్లా (మెర్సినరీలు) వచ్చారు. బ్రిటన్‌ అప్పుడు అనేక ప్రాంతాలుగా విడిపోయి, ఒకరితో మరొకరు యుద్ధాలు చేసుకుంటూ వుండేవారు. సాటి దేశస్తులను ఓడించడానికి విదేశీయుల సాయం అర్థించడం అనాదిగా వున్న పద్ధతే. తమ శత్రువులను నిలవరించడానికి బ్రిటన్‌ రాజులు శాగ్జన్ల భుజబలాన్ని ఉపయోగించుకుని దానికి ప్రతిఫలంగా కొంత భూమిని యిచ్చేవారు. వీళ్లు రాజుకు నచ్చచెప్పి తమ జాతి వారిని అధికసంఖ్యలో తెచ్చుకుని స్థిరనివాసం ఏర్పడేట్లు చూసుకున్నారు. కొన్నాళ్లకు రాజు బలహీనపడ్డాక తామే రాజులయ్యారు. ఇలాటి ఒక కథతో ఆర్థర్‌ కథ ప్రారంభమవుతోంది. ఆర్థర్‌ కథలో ముఖ్యపాత్ర మెర్లిన్‌ అనే మంత్రగాడిిది. అతను జోస్యాలు చెపుతాడు, శకునాలు చెప్తాడు, మందులు తయారుచేస్తాడు, మంత్రాలు చదువుతాడు. అతను ఆర్థర్‌ తండ్రి ఊథర్‌కి కూడా సలహాదారుడే. ఆంగ్లసాహిత్యంలో ఐంద్రజాలికుడు అంటే మెర్లిన్‌ పేరే చెప్తారు. పిల్లల కథల్లో, మాయామంత్రం సినిమాల్లో కూడా అతని పాత్ర వుంటుంది.

మెర్లిన్‌ వెలుగులోకి వచ్చిన వైనం చెప్పాలంటే వోర్టిజెర్న్‌ కథతో మొదలుపెట్టాలి. ఈ వోర్టిజెర్న్‌ బ్రిటన్‌ను ఏలిన చివరితరం రోమన్‌ పాలకుడైన కాన్‌స్టాంటైన్‌ 3 వద్ద పనిచేసేవాడు. ఇతని సేవలు మెచ్చి అతను బ్రిటన్‌లో బలమైన జాతిగా వున్న పిక్ట్‌లను పారద్రోలి యితనికి సింహాసనం అప్పగించాడు. వోర్టిజెర్న్‌ పాలిస్తూండగానే అతనికి పిక్ట్‌లతో, స్కాట్లండ్‌ వారితో తగాదాలు వస్తూండేవి. వారిని అణచడానికి యితను తన మావగారైన హెంగిస్ట్‌ అనే శాగ్జన్‌ రాజును జర్మనీ నుంచి సైన్యంతో పిలిపించాడు. అతను మొదట్లో సాయం చేసి, ఆ తర్వాత శాంతి చర్చలకు వచ్చినట్లు నటించి, యితని సేనలను మట్టుపెట్టి యితని రాజ్యం, అప్పటిదాకా నిర్మించిన పటిష్టమైన కోటలు లాక్కున్నాడు. ప్రాణభిక్ష పెట్టి పొమ్మన్నాడు. ఆ పరిస్థితిలో వోర్టిజెర్న్‌ కాంబ్రియా ప్రాంతానికి వచ్చేసి తన రక్షణ కోసం ఎరిర్‌ పర్వతంపై ఒక దృఢమైన స్తూపం కట్టాలని నిశ్చయించుకున్నాడు. అయితే ఎంత ప్రయత్నించినా పునాదులు నిలవటం లేదు. అప్పుడు ఆస్థాన జోస్యులను పిలిచి పరిష్కారం ఏమిటని అడిగాడు. 'తండ్రి ఎవరో తెలియని పిల్లవాణ్ని చంపి, వాడి రక్తాన్ని పునాదిరాళ్లపై చిలకరిస్తే అవి నిలబడతాయని వాళ్లు చెప్పారు. అలాటి పిల్లవాడి కోసం వెతకమని అనుచరులను ఆదేశించాడు రాజు. ఒక వూళ్లో యిద్దరు పిల్లలు పోట్లాడుకుంటూ వుంటే వారిలో ఒకడు 'నువ్వేమిట్రా నాతో దెబ్బలాడేది, నేను రాజవంశీకుణ్ని, నీకు మీ నాన్నెవరో కూడా తెలియదు' అని తిట్టడం వీళ్ల చెవిన పడింది. రాజుకి చేరవేస్తే ఆయన ఆ అబ్బాయిని, అతని తల్లిని తన వద్దకు రప్పించాడు. 'చూడబోతే ఉత్తమకుల సంజాతలా వున్నావు. మీ అబ్బాయి తండ్రి ఎవరో నీకు తెలియదన్నమాట వాస్తవమేనా?' అని అడిగాడు. 'అవును, అతను ఎవరో గంధర్వుడిలాటి వాడు. ఒక్కొక్కప్పుడు కనబడతాడు, మరోసారి కనబడడడు. అప్పుడప్పుడు మనుష్యరూపంలో నాతో కూర్చుని కబుర్లు చెపుతాడు. నాతో శయనిస్తాడు. ఫలితంగానే యీ మెర్లిన్‌ పుట్టాడు. అతనెవరో, వూరుపేరు ఏమిటో నాకు తెలియదు.' అందామె. భూమికి, చంద్రుడికి మధ్య వున్న అంతరాళంలో యిలాటి జీవులు సంచరిస్తూ వుంటాయని, వాటిలో సగం దైవాంశ, సగం మానవాంశ వుంటుందని, నచ్చిన మనుష్యులతో కలిసి అసాధారణ ప్రజ్ఞావంతుల పుట్టుకకు కారకులవుతారని ఆస్థాన మాంత్రికులు రాజుకి చెప్పారు.

సంభాషణంతా విన్న మెర్లిన్‌ 'ఇంతకీ మమ్మల్ని పిలిపించిన కారణం ఏమిటి?' అని ధైర్యంగా రాజును అడిగాడు. రాజు వున్నదున్నట్టు చెప్పాడు. అప్పుడు అతను 'మీ జోస్యులను పిలిపించండి, వారిని ప్రశ్నలు అడగాలి.' అన్నాడు. వాళ్లు వచ్చాక 'పునాదులు నిలవటం లేదంటే ఆధారం సరిగ్గా లేదని అర్థం. స్తూపం కట్టదలచిన ప్రదేశం కింద ఏముందో తవ్వి చూశారా?' అని అడిగాడు. వాళ్లు లేదని తెల్లమొహాలు వేశారు. రాజు తవ్వించి చూస్తే అక్కడ ఒక సరస్సు కనబడింది. 'చూశారా, అది గమనించకుండా నా ఉసురు తీద్దామని చూశారు. ఇప్పుడు ఆ సరస్సు కింద ఏముందో చెప్పగలరా?' అన్నాడు మెర్లిన్‌. చెప్పలేం అన్నారు జోస్యులు. 'బోలుగా వున్న రెండు శిలలు వుంటాయి. వాటిలో నిద్రిస్తున్న రెండు రాకాసులు వుంటాయి. కావాలంటే పరీక్షించండి' అన్నాడు మెర్లిన్‌. రాజు సరస్సు ఖాళీ చేయించి, శిలలు పగలగొట్టేసరికి ఆ రాకాసులు రెండూ బయటకు వచ్చి తలపడ్డాయి. తెల్ల రాకాసి, ఎఱ్ఱ రాకాసిని వెంటాడి సరస్సు అంచుదాకా తరిమితరిమి కొట్టింది. ఎఱ్ఱ రాకాసి కాస్సేపటికి సేదదీరి తెల్ల రాకాసిపై తిరగబడింది. 'ఇది దేనికి సంకేతం?' అని అడిగాడు రాజు. 'ఎఱ్ఱ రాకాసి బ్రిటన్లు, తెల్ల రాకాసి శాగ్జన్లు. శాగ్జన్లు బ్రిటన్లను ఓడించి కొన్ని శతాబ్దాల పాటు పాలిస్తారు. కొంతకాలానికి తమ శక్తి చూపించి అంతిమంగా బ్రిటన్లు విజయం సాధిస్తారు.' అని చెప్పాడు మెర్లిన్‌. రాజు నిట్టూర్చాడు. మెర్లిన్‌ను తన ఆస్థాన ఐంద్రజాలికుడిగా వుంచుకున్నాడు. అతని చేత జోస్యాలు చెప్పించుకునేవాడు.(సశేషం) - ఎమ్బీయస్‌ ప్రసాద్‌ (నవంబరు 2015) (చిత్రం - రోమన్‌ స్నానఘట్టాలు, యిప్పటికీ లండన్‌ పరిసరాల్లో వున్న బాత్‌ పట్టణంలో వీటిని చూడవచ్చు, రోమన్లనుండి శాగ్జన్లు ఆక్రమించిన కోట ప్రివెన్సే కేసిల్‌, ఈస్ట్‌ ససెక్స్‌లో యిప్పటికీ వుంది)

నవంబరు 12 ఎమ్బీయస్‌ : యూరోప్‌ గాథలు 10

కొన్నేళ్లు పోయాక నా చావు గురించి చెప్పు అని అడిగాడు రాజు. 'ఒకప్పటి నీ యజమాని కుమారులైన ఆరిలియస్‌ ఏంబ్రోసిస్‌, ఊథర్‌ రోమన్‌ సామ్రాజ్యం నుంచి నీపై కోపంతో వస్తున్నారు. తమ తండ్రి బ్రిటన్‌ను నీకు అప్పగిస్తే నువ్వు నీ స్వార్థం కోసం దేశంలోకి శాగ్జన్లను తెచ్చిపెట్టావని అమిత ఆగ్రహంతో వున్నారు. వారి చేతిలో నీ చావు తప్పదు' అని చెప్పాడు మెర్లిన్‌. అన్నట్టుగానే వాళ్లిద్దరూ వచ్చారు. ఆరిలియస్‌ రాజై, ఊథర్‌ సేనానియై వోర్టిజెర్న్‌ను అతని స్తూపంతో సహా కాల్చి చంపేశారు. ఆ తర్వాత జర్మనీపై దండెత్తి శాగ్జన్‌ రాజైన హెంగిస్ట్‌ను మట్టుపెట్టారు. బ్రిటన్‌లో శాంతి నెలకొల్పి, శాగ్జన్ల చేతిలో నాశనమైన చర్చిలను పునర్నిర్మించారు. ఆ తర్వాత ఆరిలియస్‌కు హెంగిస్ట్‌ చేతిలో మోసానికి అనేకమంది బ్రిటిషు యోధులు మరణించిన కేయర్‌ కారాడాక్‌ (ఇప్పటి శాలిస్‌బరీ) వద్ద వారికై స్మారకచిహ్నం కట్టాలని ఆలోచన వచ్చింది. ఎలా కట్టాలాని ఆర్చిబిషప్‌ను సంప్రదిస్తే ఆయన 'పాతరాజైన వోర్టిజెర్న్‌కు మార్గదర్శనం చేసిన ఐంద్రజాలికుడు మెర్లిన్‌కోసం వెతికించి, అతని సలహా మేరకు కట్టు' అని చెప్పాడు. మెర్లిన్‌ కోసం వెతగ్గా ఒక వూళ్లో దొరికాడు. ఆరిలియస్‌ అతన్ని ఆస్థానానికి రప్పించి తన వూహ చెపితే మెర్లిన్‌ ''ఐర్లండ్‌లో వున్న కిల్లారౌస్‌ పర్వతం వద్ద జయింట్స్‌ డాన్స్‌ అనే రాతికట్టడం వుంది. వాటిని అక్కణ్నుంచి భద్రంగా తెప్పించి, అదే తీరుగా యిక్కడ ఏర్పాటు చేయించు.'' అని చెప్పాడు. ఆరిలియస్‌ నవ్వాడు - ''బ్రిటన్‌లో లేని రాళ్లు పొరుగుదేశమైన ఐర్లండ్‌లో వున్నాయా? అక్కడికి ఎందుకు వెళ్లాలి?'' అని.

అప్పుడు మెర్లిన్‌ విశదీకరించాడు. ''ఒకప్పుడు యీ ప్రాంతమంతటిలో నివసించిన మహాకాయులు ఆఫ్రికా తీరాల నుంచి ఆ ఓషధీశిలలను తెచ్చి వర్తులాకారంలో అక్కడ ఏర్పరచారు. వాటి మీద పడే నీరు మధ్యలో చేరి మడుగులా ఏర్పడేది. యుద్ధంలో గాయపడినవారిని, అనారోగ్యపీడితులను ఆ నీటిలో స్నానం చేయిస్తే వారు పరిపూర్ణ ఆరోగ్యవంతు లయ్యేవారు. అందుకే వాటికి తెప్పించమంటున్నాను.'' అన్నాడు. ''సరే నా తమ్ముడు ఊథర్‌ను సైన్యంతో సహా ఐర్లండ్‌కి పంపిస్తున్నాను. స్నేహపూర్వకంగా అడిగి చూసి, అవసరమైతే యుద్ధం చేస్తాడు. నువ్వు కూడా అతనితోనే వుండి మార్గదర్శనం చేయి.'' అన్నాడు రాజు. ఐర్లండ్‌ రాజు రాళ్ల జోలికి వస్తే వూరుకోనన్నాడు. దాంతో యుద్ధం జరిగింది. ఊథర్‌ జయించాడు. కానీ రాళ్లను కదల్చడం అతని సైనికుల వలన కాలేదు. అప్పుడు మెర్లిన్‌ ఒక మాయాయంత్రాన్ని సృష్టించి దాని సహాయంతో సునాయాసంగా రాళ్లను కదిల్చాడు. బ్రిటన్‌ తీసుకుని వచ్చి అక్కడ వాటిని గుండ్రంగా ఏర్పరచాడు. కాలక్రమంలో వాటిలో చాలా భాగం పోయి, యిప్పుడు కొన్ని రాళ్లే మిగిలాయి. రెండు నిలువురాళ్లు, పైన అడ్డ రాయిగా ఏర్పరచిన ఆ రాళ్ల సమూహాన్ని యిప్పుడు 'స్టోన్‌ హెంజ్‌' పేరుతో శాలిస్‌బరీలో టూరిస్టు స్పాట్‌గా అభివృద్ధి చేశారు. ఇంగ్లండు టూరిజం అనగానే పోస్టర్లపై వాటి బొమ్మలే కనబడతాయి. లండన్‌ కేంద్రంగా ఒక రోజులో పరిసరాలు చూపించే ట్రిప్‌ లో స్టోన్‌హెంజ్‌ కూడా వుంటుంది. అవి క్రీ.పూ. 5000 నాటివని చెప్తారు. ఆ రాళ్లలో ఒక విలక్షణత వుందని ఒప్పుకుంటూనే వాటిని ఆ విధంగా అక్కడ ఎందుకు పేర్చారో సరైన సమాధానం యిప్పటికీ చెప్పటంలేదు. గ్రహాంతరవాసుల ప్రమేయాన్ని కూడా వూహిస్తారు కొందరు.

వోర్టిజెర్న్‌ కొడుకైన పాసెంటియస్‌ తన తండ్రి హత్యకు ప్రతీకారం తీర్చుకోవాలని ఆరిలియస్‌పై దండెత్తి ఓసారి ఓడిపోయాడు. పరాజితుడై పరాభవం భారంతో వున్న ఐర్లండ్‌ రాజుతో చేతులు కలిపి మళ్లీ దండెత్తాడు. వాళ్లను ఎదుర్కోవడానికి ఊథర్‌, మెర్లిన్‌ను వెంటపెట్టుకుని కాంబియా వెళ్లాడు. అనారోగ్యం సోకడంతో ఆరిలియస్‌ రాజధాని వించెస్టర్‌లోనే వుండిపోయాడు. ఈ విషయం తెలిసి పాసెంటియస్‌ కుట్రతో రాజును చంపాలనుకున్నాడు. బ్రిటిషు భాష నేర్చుకుని, క్రైస్తవుడిగా నటించగల ఇయోపా అనే శాగ్జన్‌కు లంచమిచ్చి వశపరుచుకున్నాడు. ఇయోపా క్రైస్తవ ఫాదిరీ వేషంలో రాజు వద్దకు వెళ్లి తనకు వైద్యం తెలుసునని చెప్పుకున్నాడు. రాజు నమ్మాడు. అతనిచ్చిన ఔషధాన్ని సేవించాడు. దానిలో ఇయోపా నెమ్మదిగా పనిచేసే విషం కలిపాడు. 'మీరు కదలకుండా చాలాసేపు నిద్రపోవాలి, అప్పుడే మందు పనిచేస్తుంది' అన్నాడు. ఇయోపా బయటకు జారుకున్న కొద్ది గంటల్లో విషం శరీరమంతా వ్యాపించి, రాజు మరణించాడు. అప్పుడు ఆకాశంలో తోకచుక్క కనిపించింది. ఉజ్జ్వలంగా ప్రకాశిస్తున్న ఒక నక్షత్రం, దాని చివర డ్రాగన్‌ రూపంలో వున్న అగ్నిగోళం కనబడ్డాయి. ఆ డ్రాగన్‌కు రెండు నాలుకలున్నాయి. ఒక నాలిక గాల్‌ దేశం వైపు, మరొకటి ఐరిష్‌ సముద్రం వైపు వ్యాపించాయి.

కాంబియాలో యుద్ధభూమిలో చూసిన ఊథర్‌ మెర్లిన్‌ను ఇది దేనికి సంకేతం అని అడిగాడు. అతను లెక్కలు కట్టి 'రాజు మరణించాడు. నువ్వే యిప్పుడు రాజువి. వెంటనే రాజధానికి బయలుదేరు' అన్నాడు. ఊథర్‌ బ్రిటన్‌కు రాజై తన అన్నను చంపినవారిపై పగ సాధించాడు. అంతేకాదు, తనపై దండెత్తిన హెంగిస్ట్‌ కొడుకుని కూడా ఓడించి ఖైదు చేశాడు. అ తర్వాత ఆ నాడు ఆకాశంలో తనకు కనబడిన డ్రాగన్‌ రూపంలో రెండు బంగారు ప్రతిమలు చేయించి ఒకటి వించెస్టర్‌ చర్చిలో కానుకగా యిచ్చాడు. మరొకటి తన వద్దే వుంచుకుని యుద్ధాలకు తీసుకుని వెళ్లేవాడు. అందుచేత అతని పేరుకి చివర పెన్‌డ్రాగన్‌ (డ్రాగన్‌ శిరస్సు) అని వచ్చి చేరింది. ఊథర్‌ మెర్లిన్‌ను తన సలహాదారుగా పెట్టుకుని రాజ్యం చేయసాగాడు.

ఒకసారి ఈస్టర్‌ సందర్భంగా ఊథర్‌ లండన్‌లో పెద్ద విందు ఏర్పాటు చేసి సామంతరాజులను కుటుంబాలతో సహా ఆహ్వానించాడు. అలా వచ్చినవారిలో కార్న్‌వాల్‌ డ్యూక్‌ అయిన గొర్లోయిస్‌ కూడా వున్నాడు. అతని భార్య ఈగ్రైన్‌ అద్భుత సౌందర్యవతి. ఆమెను చూడగానే ఊథర్‌ తలమునకలా ప్రేమలో పడిపోయి దాన్ని బహిరంగంగా విందులోనే ప్రదర్శించసాగాడు. ఆమె వైపే చూడడం, బహుమతులు పంపడం, వంటకాలు రుచిగా వున్నాయా అంటూ మాటిమాటికీ అడగడం - యివన్నీ చూడడంతో ఆమె భర్త గొర్లోయిస్‌ మండిపడ్డాడు. విందు మధ్యలోనే భార్యతో సహా లేచి వెళ్లిపోయాడు. రాజుకి కోపం వచ్చింది. 'నా సెలవు తీసుకోకుండా అలా వెళ్లిపోవడం అవమానం చేసినట్లే. వెంటనే తిరిగి రా' అని కబురంపాడు. కానీ గొర్లోయిస్‌ వినలేదు. భార్యను తీసుకుని తన రాజ్యానికి వెళ్లిపోయాడు.

రాజు మహాకోపంతో తన సైన్యంతో బయలుదేరి కార్న్‌వాల్‌లోని గ్రామాలను తగలబెట్టసాగాడు. కానీ గొర్లోయిస్‌ యుద్ధానికి దిగలేదు. తన సైన్యం తక్కువ కాబట్టి ఐర్లండ్‌ రాజు సహాయం కోరి, ఆ సైన్యం వచ్చేదాకా ఆగుదామనుకుని డిమిలియాక్‌ కోటలో దాగున్నాడు. తన భార్యను రక్షించుకోవాల్సిన అవసరం వుంది కాబట్టి ఆమెను చుట్టూ సముద్రం వున్న టింటాజెల్‌ ఊరులో భవనంలో దాచి వుంచి సైనికులను రక్షణగా పెట్టాడు. కాపలాదారుల కన్నుగప్పి ఆ భవనంలోకి వెళ్లడం అసాధ్యం. రాజుకి ఏం చేయాలో పాలుపోలేదు. తన అనుచరుడు ఉల్ఫిన్‌ను సలహా అడిగితే మెర్లిన్‌ను శరణు వేడమన్నాడు. రాజు ప్రేమలో తీవ్రత గమనించిన మెర్లిన్‌ తన ఔషధాలతో, లేపనాలతో రాజుకి ప్లాస్టిక్‌ సర్జరీ వంటిది చేసి గొర్లోయిస్‌ రూపురేఖలు వచ్చేట్లు చేశాడు. ఉల్ఫిన్‌ను, తనను కూడా గొర్లోయిస్‌ స్నేహితుల పోలికలలోకి మార్చాడు. ముగ్గురూ మునిమాపు వేళ వెళ్లి భవనం తలుపు తీయమంటే కాపలాదారులకు అనుమానం రాలేదు. రాజు ఈగ్రైన్‌ వద్దకు వెళ్లి 'నీ క్షేమం కోసమే, నీ ఆనందం కోసమే శత్రుసైన్యాల మధ్యలోంచి వచ్చాను' అని కబుర్లు చెప్పాడు. ఆమె నమ్మి, అతనితో శయనించింది. దాని ఫలితంగానే మన కథానాయకుడు ఆర్థర్‌ పుట్టాడు. ఇంత గొప్ప ఖ్యాతి తెచ్చుకున్న ఆర్థర్‌ పుట్టుక యీ రకంగా వుండడం వింతగా తోచవచ్చు. కానీ మన స్వారోచిష మనువు జన్మ కూడా యిలాటి మోసంతోనే సంభవిస్తుంది కదా. మనుష్య జాతికి చెందిన ప్రవరుడు అనే బ్రాహ్మణుణ్ని వరూధిని అనే అప్సరస వలచి, మీద పడితే అతను తను వివాహితుడనని చెప్పి తిరస్కరించి వెళ్లిపోతాడు. ఎప్పటినుండో ఆమెపై మనసు పడిన ఒక గంధర్వుడు యిది గమనించి ప్రవరుడి వేషంలో ఆమెను అనుభవిస్తాడు. ఫలితంగా స్వారోచిష మనువు ఉద్భవిస్తాడు. రెండవ మన్వంతరాన్ని (ఇప్పుడు నడుస్తున్నది ఏడవదైన వైవస్వంత మన్వంతరం) పాలించి మానవజాతి చేత ఆరాధింపబడతాడు. (సశేషం) - ఎమ్బీయస్‌ ప్రసాద్‌ (నవంబరు 2015) (చిత్రం - స్టోన్‌హెంజ్‌ శిలాతోరణాలు)

నవంబరు 13 ఎమ్బీయస్‌ : యూరోప్‌ గాథలు 11

గొర్లోయిస్‌ కోటను ముట్టడించి వున్న సైన్యం తమ మధ్య రాజు కనబడకపోవడంతో తెగించి కోటపైకి దాడి చేశారు. గొర్లోయిస్‌ కూడా తన బలమెంతో చూసుకోకుండానే దూకుడుగా యుద్ధంలో పాల్గొన్నాడు. యుద్ధంలో మరణించాడు. సైన్యం కోటలోని ఐశ్వర్యాన్నంతా దోచుకుంది. గొర్లోయిస్‌ మరణవార్తను అతని భార్యకు అందించడానికి పరుగునపరుగున డిమిలియో కోటకు వచ్చిన వార్తాహరులు అక్కడ గొర్లోయిస్‌ వేషంలో వున్న ఊథర్‌ను చూసి తెల్లబోయారు. అప్పుడు ఊథర్‌ తెలివిగా 'నేను యిక్కడకు వచ్చిన సంగతి ఎవరికీ తెలియదు కాబట్టి యుద్ధంలో నేను మరణించి వుంటానని పొరబడి వుంటారు. నేను ఊథర్‌ రాజు వద్దకు వెళ్లి శాంతిచర్చలు జరుపుతాను' అంటూ కోటలోంచి భద్రంగా బయటపడ్డాడు. తన సేన వద్దకు వెళ్లి జరిగినది తెలుసుకున్నాడు. గొర్లోయిస్‌ ఎలాగూ చచ్చిపోయాడు కాబట్టి అతని భార్యను చేపట్టాడు. ఆమె ద్వారా ఆ రాత్రి సంగమం ద్వారా కలిగిన ఆర్థర్‌ అనే పిల్లవాడు పుట్టాడు. అతన్ని తన సంరక్షణకు అప్పగించమని మెర్లిన్‌ పట్టుబట్టాడు. తనకు మారువేషం వేసి తన కోరిక తీర్చిన మెర్లిన్‌ మాటను ఊథర్‌ కాదనలేకపోయాడు. తల్లి ఒప్పుకోలేదు కానీ అదంతా పిల్లవాడి మంచి కోసమే అని మెర్లిన్‌ నచ్చచెప్పాడు.

ఆర్థర్‌ను తీసుకెళ్లి రాజభక్తి కలిగిన సర్‌ ఎక్టార్‌ కోటలో పెంచాడు. అయితే అతనెవరో ఎక్టార్‌తో సహా ఎవరికీ చెప్పలేదు. ఎవరో ఉంపుడుగత్తె వలన ఎక్టార్‌కు పుట్టిన కొడుకు అనుకునేవారు. ఆ విషయమై ఆర్థర్‌ను ఎక్టార్‌ కొడుకు సర్‌ కే, అతని స్నేహితులు కూడా అతన్ని ఆటపట్టించేవాడు. ఇలా అవమానాలతో ఆర్థర్‌ బాల్యం గడిచింది. అనేక రాజ్యాలను జయించిన ఊథర్‌ను ఎలా ఓడించాలో తెలియక శాగ్జన్లు అతను తాగే ఊటబావి నీరులో విషం కలిపారు. అది తాగి అతను మరణించాడు. వెంటనే సామంతరాజులు సింహాసనం కోసం పోటీ పడ్డారు. సింహాసనం ఎక్కడానికి ఎవరు సమర్థులో తేల్చడానికి నేను పరీక్ష పెడతాను అంటూ మెర్లిన్‌ లండన్‌లోని వెస్ట్‌మినిస్టర్‌లో చర్చి ప్రాంగణంలో తన మాయతో ఒక బండరాయిని సృష్టించాడు. దానిలో ఒక కత్తి గుచ్చబడి వుంది. కత్తి అంచుపై 'ఈ రాయి నుంచి కత్తిని ఎవరైతే బయటకు లాగుతారో వారే ఇంగ్లండుకి రాజవుతారు' అని రాసి వుంది. సామంతరాజులందరూ దాన్ని బయటకు లాగడానికి ప్రయత్నించి విఫలమయ్యారు. దాంతో ఎవరూ సింహాసనం ఎక్కలేదు. ఎక్కుదామని ఎవరైనా అనుకున్నా యితరులు ఒప్పుకోలేదు. ఫలితంగా ఇంగ్లండు అరాచకం పాలయ్యింది.

ఈలోగా ఆర్థర్‌ పెరిగి పెద్దవాడయ్యాడు. అప్పుడు మెర్లిన్‌ ప్రత్యక్షమయ్యాడు. తనెవరో చెప్పుకుని, అతనెవరో తెలిపి, ఆర్థర్‌ గురించి ఎక్టార్‌కు కూడా చెప్పాడు. ఆ తర్వాత అతనికి విద్యాబుద్ధులు గరపి, అన్ని రకాల ఆయుధాలలో శిక్షణ యిచ్చాడు. పశుబలం కంటె యుక్తి శక్తివంతమైనదని, రాజు న్యాయబద్ధంగా, ప్రజల పట్ల వాత్సల్యంతో పరిపాలించాలని బోధించాడు. అతనిలో ఆత్మవిశ్వాసం నింపాడు. అతనికి 15 సం||ల వయసు వచ్చాక మెర్లిన్‌ అతన్ని బండరాయి వద్దకు తీసుకుని వచ్చి జనసందోహం ముందు కత్తిని తీయమన్నాడు. మొదట సర్‌ కే ప్రయత్నించి విఫలమయ్యాక, ఆర్థర్‌ సునాయాసంగా కత్తిని తీయగలిగాడు. ఇక అందరూ అతన్ని కామెలాట్‌ రాజ్యానికి రాజుగా అంగీకరించారు. మెర్లిన్‌ బోధనలతో ఆర్థర్‌ గొప్ప వీరుడిగా, శూరుడిగా ఎదిగాడు. శాగ్జన్ల చేత దాసోహమనిపించాడు. శాంతి, సౌభాగ్యం వెలసిల్లడంతో ప్రజలందరూ సంతోషించారు.

ఆర్థర్‌కు వివాహం కాలేదు. ఒక రాత్రి ఒక అందమైన అమ్మాయి అతని కోటలోకి ప్రవేశించి ఆశ్రయం కోరింది. ఆశ్రయం యిచ్చాక ఆర్థర్‌తో శయనించ గోరింది. ఆమె అందానికి అబ్బురపడిన ఆర్థర్‌ ఆమె కోరిక తీర్చాడు. తెల్లవారుఝామునే ఆమె లేచి ఎక్కడికో వెళ్లిపోయింది. ఆమె ఎవరో, ఎందుకు వచ్చిందో, ఎందుకిలా చేసిందో ఆర్థర్‌కు ఏమీ తెలియలేదు. కొన్నాళ్లకు ఓ చోట తీవ్రయుద్ధం చేశాక ఆర్థర్‌కు అలసట వచ్చింది. రాజధానికి తిరిగి వెళ్లే ఓపిక లేక దారిలో వున్న కోటలో విశ్రమిద్దామన్నాడు. మెర్లిన్‌ వద్దన్నా వినలేదు. రాత్రి నిద్రలో వుండగా ఒక సంగీత వాయిద్యం వినవచ్చింది. ఆ శబ్దాన్ని అనుసరించి వెళ్లి చూస్తే సౌందర్యరాశి ఒకామె తన పడకగదిలో కూర్చుని వాయించుకుంటోంది. పేరేమిటంటే గ్యునెవెరె అంది. ఆమెను చూడగానే ఆర్థర్‌ మోహించాడు. పెళ్లాడదామనుకున్నాడు. వచ్చి మెర్లిన్‌కు చెపితే 'వద్దు, ఆమె వలన నీకు యిబ్బందులు కలుగుతాయి' అని వారించాడు. ఆర్థర్‌ వినలేదు. మర్నాడు ఆమె తండ్రిని అనుమతి కోరడం, అతను సరేననడం జరిగాయి.

ఆ రోజు మధ్యాహ్నం మెర్లిన్‌ ఆర్థర్‌ను ఒక సరస్సు వద్దకు తీసుకెళ్లాడు. అంతా పొగమంచు కమ్మేసి వుంది. అవతలివైపు ఎవెలాన్‌ అనే దీవి వుందని, ఆ ద్వీపవాసులకు అతీంద్రియ శక్తులున్నాయని వాటితో వారు కావాలనుకుంటే మంచి, లేదా చెడు చేయగలరని చెప్పాడు. ఇలా మాట్లాడుతూండగానే కొలనులోంచి ఒక స్త్రీ చేతిలో వజ్రాలు పొదిగిన కత్తితో పైకి వచ్చింది. ''ఆమె కొలనుకు అధిపతైన నిమ్యూ. ఆ కత్తిపేరు ఎక్సాలిబర్‌. ఇనుమునైనా ఖండించగల శక్తి గలది. కత్తి కంటె ఒర ముఖ్యం. ఆ ఒర నడుముకు వున్న వ్యక్తి గాయాలతో మరణించడు. ఆ కత్తి తీసుకో.'' అని మెర్లిన్‌ చెప్పాడు. ఆర్థర్‌ కత్తి తీసుకున్నాడు. కొన్ని రోజుల తర్వాత అతని పెళ్లి జరిగింది. వివాహసమయంలో ఆర్థర్‌ మావగారు అతనికి ఒక గుండ్రటి బల్ల బహుమతిగా యిచ్చాడు. ఆర్థర్‌ సహచరులైన పన్నెండుగురు ధర్మవీరులు (నైట్స్‌) తరతమ భేదం లేకుండా సమానస్థాయిలో కూర్చోనేట్లు రూపొందించిన బల్ల అది. ప్రతీ కుర్చీ పైన అక్కడ కూర్చోవలసిన ధర్మవీరుని పేరు రాసి వుంది. కానీ ఒక్కదానికి మాత్రం ఏ పేరూ లేదు. అందరికంటె గొప్పవాడైన ధర్మవీరుడు అక్కడ కూర్చోవాలి. వేరే ఎవరైనా కూర్చుంటే వెంటనే మరణిస్తారు.

చాలా సంవత్సరాలు గడిచాయి. మెర్లిన్‌ సహాయంతో ఆర్థర్‌ నానాటికి బలపడుతున్నాడు. అలాటి పరిస్థితుల్లో విధివశాన మెర్లిన్‌ సరస్సులోంచి వచ్చిన నిమ్యూతో ప్రేమలో పడ్డాడు. ఆమె గొప్ప అందగత్తె కావడమే కాకుండా మాయమంత్రాలు నేర్చినది. ఆమె కటాక్షంకోసం అతను తపించసాగాడు. నిమ్యూకి అతనంటె పెద్దగా ప్రేమ లేదు, కానీ తిరస్కరిస్తే అతను ఏదైనా మాజిక్‌ చేసి తనను నాశనం చేస్తాడేమోనని భయపడింది. అందువలన ముందు అతని శిష్యురాలిగా చేరి మంత్రాలన్నీ నేర్చుకుంది. ఒకరోజు అడవిలో వెళుతూండగా యింకా కొన్ని మంత్రాలు నేర్పమని కోరింది. అది తనకు విపత్కరమని తెలిసినా ప్రేమలో పడిన మెర్లిన్‌ విచక్షణ మరచి ఆమెకు అన్నీ నేర్పేశాడు. కొద్ది సేపటికి ఒక గుహ కనబడింది. 'ఇది చాలా శక్తివంతమైనది. లోపలికి వెళ్లి ఉపాసన చేస్తే మంత్రాలకు మరింత మహిమ కలుగుతుంది' అన్నాడు మెర్లిన్‌. 'అయితే నువ్వు ముందు పద, తర్వాత నేను వస్తాను' అంది నిమ్యూ. అతను గుహలోకి వెళ్లగానే బండరాయి మూసేసి, మెర్లిన్‌ తనకు నేర్పిన మహామంత్రాన్ని పఠించింది. అంతే మెర్లిన్‌ గుహలో బందీ అయిపోయాడు.

మెర్లిన్‌ అంతర్థానం కావడంతో ఆర్థర్‌కు సలహాదారు లేకుండా పోయాడు. ఆ స్థానాన్ని నిమ్యూ ఆక్రమించింది. కానీ ఆమెకు మెర్లిన్‌ కున్నంత తెలివితేటలు లేవు. అందుకే ఆర్థర్‌ తన మేనల్లుడు మోర్‌డ్రెడ్‌ను తన ఆస్థానంలోకి తీసుకున్నప్పుడు ఆమె అడ్డు చెప్పలేదు. మోర్‌డ్రెడ్‌ తల్లి మోర్గోస్‌ ఆర్థర్‌కు తల్లి ద్వారా సవతి సోదరి అవుతుంది. ఆమె, ఆమె అక్క మోర్గాన్‌ యిద్దరూ ఈగ్రైన్‌ కు, గోర్లొయిన్‌కు పుట్టినవారు. వాళ్లిద్దరి భర్తలు సామంతరాజులు. వాళ్ల తండ్రిని చంపిన ఊథర్‌పై వారికి ద్వేషముంది. ముఖ్యంగా మోర్గాన్‌కు. ఆమె మంత్రతంత్రాలు నేర్చినది. తన చెల్లెలు మోర్గోస్‌కు గవాయిన్‌ అనే కొడుకు పుట్టాక నచ్చచెప్పి ఒక రాత్రి అజ్ఞాతంగా ఆర్థర్‌ వద్దకు పంపి అతనికి తెలియకుండా తప్పు చేయించింది. ఆ నాటి కలయిక వలన మోర్‌డ్రెడ్‌ పుట్టాడు. ఆ రహస్యాన్ని అక్కచెల్లెళ్లు దాచారు. కొంతకాలానికి అతన్ని ఆర్థర్‌ వద్దకు పంపి ఆశ్రయం కోరారు. మేనల్లుడు కదాని అతను తన అంగరక్షకుడిగా చేర్చుకున్నాడు. కానీ అతను తన కొడుకే అనీ, అనుకోని అక్రమసంబంధం వలన పుట్టాడని ఆర్థర్‌కు తెలియదు.

ఆర్థర్‌ జీవితంలో మరో యోధుడు ప్రవేశించాడు. అతను లాన్సెలాట్‌. నిమ్యూ ఓ రోజు ఆర్థర్‌ వద్దకు తీసుకుని ఓ యువకుణ్ని తీసుకుని వచ్చి ''అతన్ని నీ రక్షణలో తీసుకుని, ధర్మవీరుడిగా శిక్షణ యియ్యి. అతను ఎప్పుడు కోరితే అప్పుడు ధర్మవీరుడిగా ఆమోదించు.'' అని కోరింది. ఆర్థర్‌ సరేనన్నాడు. అయితే ఆ యువకుడు ఆ రోజు సాయంత్రమే 'నాకు ధర్మవీరత్వం (నైట్‌హుడ్‌) ప్రసాదించు' అని అడిగాడు. ఆర్థర్‌ ఆశ్చర్యపడినా సరేనన్నాడు. మర్నాడు ధర్మవీరుడి పదవి రాగానే లాన్సెలాట్‌ 'నన్ను రాణికి అంగరక్షకుడిగా నియమించు' అని కోరాడు. రాణి గ్యునెవారా ఆమోదించింది. లాన్సెలాట్‌ అత్యంత ప్రతిభావంతుడైన ధర్మవీరుడిగా పేరు తెచ్చుకున్నాడు. అతని ఖడ్గనైపుణ్యంతో పోటీపడగలిగేవారు ఆ రాజ్యంలో ఎవరూ వుండేవారు కారు. ఆర్థర్‌కు, అతని రాణికి మంచి స్నేహితుడుగా మసలుతూ వుండేవాడు. (సశేషం) - ఎమ్బీయస్‌ ప్రసాద్‌ (నవంబరు 2015) (చిత్రం - ఆర్థర్‌, గ్యునెవెరె వివాహం, ఆశీర్వదిస్తున్న మెర్లిన్‌ - చిత్రకారుడు జాన్‌ ఫ్రెడరిక్‌ బేకన్‌)

ఎమ్బీయస్‌ : సినీ స్నిప్పెట్స్‌ - వహీదా రెహమాన్‌

''బాజ్‌'' తర్వాత గురుదత్‌ స్వంతంగా నిర్మించి, దర్శకత్వం వహించిన ''ఆర్‌ పార్‌'' (1954), ''మిస్టర్‌ అండ్‌ మిసెస్‌ 55''(1955) సినిమాలు హిట్‌ కావడంతో ''సి.ఐ.డి'' (1956) దేవ్‌ ఆనంద్‌, షకీలాలతో ప్లాను చేసి దాని దర్శకత్వాన్ని తన శిష్యుడు రాజ్‌ ఖోస్లాకు అప్పగించి తను పర్యవేక్షించాడు. ఈ సినిమాలోనే గురుదత్‌ వహీదా రెహమాన్‌ను హిందీ తెరకు పరిచయం చేశాడు. అంతకుముందు ఆమె నటించిన ''జయసింహ'', ''రోజులు మారాయి'' తెలుగులో వచ్చాయి కాబట్టి దేశంలో ఎవరికీ ఆమె గురించి పెద్దగా తెలియదు. ఈ సినిమా నిర్మాణంలోనే అప్పటికే వివాహితుడైన గురుదత్‌ వహీదాతో ప్రేమలో పడ్డాడు. ఇస్తానన్న పారితోషికంతో బాటు ఆమెకు ఒక కారు బహుమతిగా యిచ్చాడు.

దీనివల్ల వహీదా ఎంత సంతోషించిందో తెలియదు కానీ ఓ.పి.నయ్యర్‌ మాత్రం భగ్గుమన్నాడు. గీతా బాలి రికమెండేషన్‌పై ''బాజ్‌''కి తీసుకున్న తర్వాత ఓ.పి.నయ్యర్‌ - గురుదత్‌ జోడీ బాగానే నడిచింది. ''ఆర్‌ పార్‌'', ''మిస్టర్‌ అండ్‌ మిసెస్‌ 55'' సినిమాలకు ఓపి యిచ్చిన సంగీతం బాగా హిట్‌ అయింది. 'సి.ఐ.డి. సినిమాకు కూడా నువ్వే చేయి, నీకో కారు బహుమతిగా యిస్తాన'ని గురుదత్‌ మాట యిచ్చాడు కానీ యివ్వలేదుట. తనకు యివ్వకపోగా వహీదాకు యివ్వడం అతనికి కోపం తెప్పించింది. దీని ఫలితమో, కాదో తెలియదు కానీ ''సిఐడి'' తర్వాత గురుదత్‌ తీసిన స్వంత సినిమాలకు చాలాకాలం పనిచేయలేదు. ''12 ఓ క్లాక్‌'' అనే 1958 సినిమాలో హీరో, హీరోయిన్లు గురుదత్‌, వహీదా, సంగీతం ఓపి. కానీ అది తీసినది జి.పి.సిప్పీ. గురుదత్‌ వహీదా బంధం తెగిపోయాక తీసిన ''బహారేం ఫిర్‌ భీ ఆయేంగే'' సినిమాకు సంగీతదర్శకత్వం వహించడానికి తిరిగి వచ్చాడు ఓ.పి.నయ్యర్‌.

వహీదా రెహమాన్‌ తెలుగమ్మాయి అంటారు కానీ ఒరిజినల్‌గా తమిళనాడు ముస్లిములట. ఆమె తండ్రి ఉద్యోగరీత్యా ఆంధ్రలో చాలాకాలం గడిపారు. ''రోజులు మారాయి'', ''జయసింహ'' సినిమాల నాటికి ఆయన విజయవాడలో మునిసిపల్‌ కమీషనర్‌గా పనిచేస్తున్నారు. తెలుగు ప్రాంతాల్లో పెరగడం వలన వహీదాకు తెలుగు బాగా వచ్చు. వహీదా రెహమాన్‌ ''రోజులు మారాయి'' సినిమాలో 'ఏరువాక సాగారోయ్‌' పాటలో నర్తించింది. ఎన్టీయార్‌ ఆమెకు ''జయసింహ''లో సెకండ్‌ హీరోయిన్‌ పాత్ర యిచ్చి నటింపజేశారు. ''మిస్సమ్మ'' సినిమాను హిందీలో తీయడానికి వీలుపడుతుందేమో చూద్దామని హైదరాబాద్‌ వచ్చిన గురుదత్‌ వహీదాను మెచ్చారు. ''రోజులు మారాయి'' శతదినోత్సవ సభలో ప్రత్యక్షంగా కలిసి తన సినిమా ''సి ఐ డి''లో హీరోయిన్‌గా వేయడానికి హిందీ రంగానికి ఆహ్వానించారు. ఇది 1955లో జరిగింది.

ఆమె హిందీ సినిమాలో ప్రసిద్ధ నటి అయ్యాక ఓ సారి మద్రాసు ఎయిర్‌పోర్టులో అన్నపూర్ణా నిర్మాత దుక్కిపాటి మధుసూదనరావు గారికి వహీదా ఎదురైంది. ఆమె 1951లో తెనాలిలో డాన్సు ప్రోగ్రాం యిచ్చిన రోజులనుండి యీయనకు తెలుసు. 'పెళ్లి చేసుకోబోతున్నానండి'' అందామె. 'శుభం, పెళ్లి చేసుకోబోయేముందు ఓ తెలుగు సినిమాలో నటించ కూడదా?'' అన్నారీయన. ''మీరు తీస్తానంటే నేను వేయనంటానా?'' అందామె సమాధానంగా.

యద్దనపూడి సులోచనారాణి రాసిన ఓ సీరియల్‌ ఆధారంగా ''బంగారు కలలు'' సినిమా తీస్తూ మధుసూదనరావుగారు నాగేశ్వరరావు పక్కన హీరోయిన్‌ వేషం ఆఫర్‌ చేశారు వహీదాకు. ఆమె సరేనంది. ఆ సినిమాలో ముఖ్యమైన చెల్లెలు పాత్రను లక్ష్మికి యిచ్చారు. కానీ అదే సమయంలో చలం నిర్మించిన మరో సినిమాలో కూడా లక్ష్మిది యిలాటి పాత్రే! పోలిక వస్తుందని భయపడి, హీరోయిన్‌గా లక్ష్మిని పెట్టుకుని చెల్లెలు పాత్ర వహీదాను వేయమంటే అనుకున్నారు అన్నపూర్ణావారు. అంత పెద్ద స్టార్‌ దిగివచ్చి వేషం వేస్తానంటే యిలా చెల్లెలు పాత్ర వేయమంటే ఏం బాగుంటుంది? అని జంకారు. ఏమైతే అది అయిందని ఆమెను కలిసి విషయం చెప్పారు. ఆమె కొద్దిసేపు ఆలోచించి ''నేను ఆర్టిస్ట్‌ను. చేసేది మంచి పాత్రా? కాదా? అని తప్ప హీరోయిన్‌గానే వేయాలన్న పట్టుదల నాకేమీ లేదు. నేను రెడీ'' అందామె.

ఆమె ఔదార్యం అంతటితో ఆగలేదు. తనతో బాటు మందీమార్బలం ఎవరూ లేకుండా ఓ టచప్‌ వుమన్‌ను తెచ్చుకున్నారామె. పాత్రకు కావలసిన కాస్ట్యూమ్స్‌, మేకప్‌ మెటీరియల్‌ బొంబాయినుండి తానే తెచ్చుకున్నారు. రిట్జ్‌ హోటల్‌లో రూము బుక్‌ చేస్తే ''ఎందుకండీ దండగ! నేను కూడా సారథీ స్టూడియోలో వుంటాను'' అంది. చివరకు ఆమెను ఒప్పించి 'బ్లూ మూన్‌' హోటల్లో బస ఏర్పాటు చేశారు. తెలుగు నటీనటులతో కూడా ఏపాటి భేషజం లేకుండా నటించారామె. నేటి కేంద్రమంత్రి టి. సుబ్బరామిరెడ్డి ఓ క్లబ్‌లో చిలిపి కస్టమర్‌గా చిన్న పాత్ర వేస్తూ క్లబ్‌ డాన్సు చేస్తున్న వహీదా బుగ్గ గిల్లడం ఓ విశేషం! ఆవిడ దానికి అభ్యంతరం చెప్పకపోవడం మరీ విశేషం! ఎమ్బీయస్‌ ప్రసాద్‌ (డిసెంబరు 2015) (ఫోటోలు- 03 - ''సిఐడి'' సినిమాలో దేవ్‌ ఆనంద్‌, వహీదా రెహమాన్‌).

నవంబరు 14 ఎమ్బీయస్‌ : యూరోప్‌ గాథలు 12

అకస్మాత్తుగా ఒకరోజు లాన్సెలాట్‌ మాయమయ్యాడు. రాజు, రాణి అతనికోసం ఎంతో వెతికించారు కానీ ఎక్కడా దొరకలేదు. కొన్ని సంవత్సరాలు గడిచాయి. అందరూ అతన్ని మర్చిపోయిన సమయంలో తిరిగి వచ్చాడు. బాగా పాలిపోయి, అలసిపోయి వున్నాడు. ఏమైంది అని రాజు అడిగితే తన కథ చెప్పుకు వచ్చాడు - లాన్సెలాట్‌ దేశాలన్నీ పట్టి తిరుగుతూ పెల్లెస్‌ అనే రాజు పాలించే కోర్బెనిక్‌ రాజ్యానికి చేరాడు. అతనక్కడ వుండగానే నిప్పులుమిసే పెద్ద రాకాసి వూరు మీద పడింది. లాన్సెలాట్‌ దాన్ని ఎదుర్కొని చంపడంతో రాజు సంతోషించి పెద్ద విందు ఏర్పరచాడు. ఆ విందులో 'నువ్వెన్నడూ చూడని వింత చూపిస్తాను చూడు.' అంటూ ఒక పానపాత్ర తెప్పించాడు. 'జీసస్‌ క్రైస్తు తన శిష్యులతో చేసిన ఆఖరి విందులో యీ పాత్రతోనే తాగాడు. ఆయనను శిలువ వేశాక ఆయన రక్తాన్ని యీ పాత్రలోనే పట్టారు. ఇది మాకు తరతరాలుగా వారసత్వంగా వస్తోంది.' అని చూపించాడు.

''పాత్ర విషయం నిజమా? లేక కట్టుకథా?'' అని అడిగాడు కథ వింటున్న ఆర్థర్‌.

''నిజమే, దాని గురించి అంతకుముందే విన్నాను''

''మరి నీకు దాన్ని బహుమతిగా యిచ్చాడా?''

''ఇచ్చేవాడే, నాకు దాన్ని తీసుకునే అర్హత లేని కారణంగా దక్కలేదు.''

''అదేమిటి? నాకు తెలిసి నువ్వే పాపమూ చేయలేదు.''

''పైకి నేను పవిత్రుడనే, కానీ మనసుల్లో మరొకరి భార్యను వాంఛింఛాను. అదే నేను చేసిన పాపం.''

''..ఎవరి భార్య?''

''నీ భార్యే. అవును గ్యునెవెరేను నేను గాఢంగా ప్రేమించాను, కానీ ఆ భావాన్ని మనసులోనే దాచుకున్నాను. ఇక్కడే వుంటే క్షణికోద్రేకంలో నా వలన ఏదైనా పొరపాటు జరుగుతుందేమోనన్న భయంతో దేశం విడిచి తిరిగాను. ఆ పర్యటనలోనే ఆ దేశానికి చేరాను.'' నిజాయితీగా చెప్పాడు లాన్సెలెట్‌.

ఆర్థర్‌కు ఏమనాలో తోచలేదు. ''తర్వాత ఏం జరిగింది?''

''నన్ను ఎలా సత్కరించాలో తెలియని రాజు నేను వద్దంటున్నా తన కూతురు ఎలైన్‌ను యిచ్చి పెళ్లి చేశాడు. కానీ గ్యునెవెరే నా మనస్సులో మెదలుతూండడం వలన ఆమెతో కాపురం చేయలేకపోయాను. నా భార్య అది గుర్తించింది. ఒక మంత్రగాడి సహాయంతో నాకు వశీకరణం మందు పెట్టింది. మా కలయిక ఫలితంగా ఒక కొడుకు పుట్టాడు. అతనికి గెలాహెడ్‌ అని పేరు పెట్టాం. కొన్ని రోజులకు నాకు మత్తు విడింది. నా భార్య చేసిన మోసాన్ని గుర్తించి, ఆమెపై ఏవగింపుతో ఆ రాజ్యాన్ని విడిచి పిచ్చివాడిలా వూరూరూ తిరిగాను. ఇకముందు జీవితం ఎటు తీసుకుని వెళుతుందో తెలియదు. అందుకే ఆప్తమిత్రులైన మీ ముందుకు వచ్చి నా గాథ చెప్పి మనోభారం తగ్గించుకున్నాను.'' అన్నాడు లాన్సెలాట్‌.

ఆర్థర్‌కు ఎలా స్పందించాలో, ఏం చేయాలో పాలుపోలేదు. లాన్సెలాట్‌ చెపుతూండగానే ఎవరో పరిగెట్టుకుని వచ్చి నదిలో స్త్రీ శవం కొట్టుకుని వచ్చిందని చెప్పారు. వెళ్లి చూడబోతే అది ఎలైన్‌దే. భర్త నిరాదరణ భరించలేక ఆమె నదిలోకి దూకి ఆత్మహత్య చేసుకుంది. లాన్సెలాట్‌ పశ్చాత్తాపంలో మునిగిపోయాడు. ఇదంతా చూసిన ఆర్థర్‌ లాన్సెలాట్‌ను తన కొలువులోనే వుండమన్నాడు. అతనికి రాణిపై ప్రేమ వున్నా, రాణికి తనపై ప్రేమ చావనంతకాలం ఏ ప్రమాదమూ లేదని నమ్మాడు.

ఆర్థర్‌ ధర్మవీరులందరూ కూర్చునే రౌండ్‌ టేబుల్‌ వద్ద మళ్లీ లాన్సెలాట్‌ కూర్చోసాగాడు. ఒకరోజు ఒక ధర్మవీరుడు తను కొత్తగా ధర్మవీరుణ్ని చేసిన ఒక యువకుణ్ని వెంటపెట్టుకుని వచ్చాడు. అతను లాన్సెలాట్‌కు, ఎలైన్‌కు పుట్టిన గెలాహెడ్‌. పరాక్రమవంతుడు. అతను యిప్పటివరకు ఖాళీగా వున్న కుర్చీలో కూర్చున్నాడు. అతనికి ఆ అర్హత వుందా లేదా అన్న సందేహాలు పటాపంచలు చేస్తూ అతని ఎదురుగా బల్లపై ఏసుక్రీస్తు పానపాత్ర గోచరించింది. ఇక అప్పణ్నుంచి ఆర్థర్‌ వద్ద వున్న ధర్మవీరులందరూ ఒకరి తర్వాత మరొకరు పానపాత్ర గురించి ప్రయత్నించి విఫలురై గాయాలతో తిరిగి వచ్చారు. అప్పుడు ముగ్గురు ధర్మవీరులు - బోర్స్‌, పెర్సివల్‌, గెలాహెడ్‌ దాని గురించి బయలుదేరి పెల్లెస్‌ రాజు వద్దకు వెళ్లారు. మనుమడు గెలాహెడ్‌ను చూసి, పెల్లెస్‌ మూడు ముక్కలైన కత్తిని అతని చేతికి యిచ్చాడు. గెలాహెడ్‌ చేతిలోకి రాగానే ముక్కలన్నీ ఏకమై అది ఒకే కత్తిగా మారింది. అతను తన తండ్రి వలె వీరుడు కావడంతో బాటు స్వచ్ఛమైన హృదయం కలవాడని పెల్లెస్‌కు అర్థమై పాత్రను అతనికి యిచ్చివేశాడు. ''అయితే ఆ పాత్రను వుంచుకోవడానికి మీ రాజ్యానికి పాత్రత లేదు. మధ్య ప్రాచ్యంలో వున్న సారాస్‌ పుణ్యక్షేత్రానికి ఆ పాత్రను చేర్చాలని భగవదాదేశం.'' అని చెప్పాడు. ముగ్గురు ధర్మవీరులు సారాస్‌కు చేరగానే ఆకాశంలో పెద్ద మెరుపు మెరిసి ఆ పాత్ర వాళ్ల చేతుల్లోంచి ఎగిరిపోయి స్వర్గానికి చేరిపోయింది. అది చూడగానే తన జన్మ ధన్యమైందని తలచిన పెర్సెవల్‌ ఆయుధాలను విడిచిపెట్టి సన్యాసి అయిపోయి, సారాస్‌ అడవుల్లోనే వుండసాగాడు. గెలాహెడ్‌ కూడా తన జన్మ పునీతమైందని తలపోసి తనువు చాలించాడు. ఇక బోర్స్‌ ఒక్కడే రాజ్యానికి తిరిగి వచ్చి జరిగిన విషయాలు చెప్పాడు.

ఆర్థర్‌ వద్ద వున్న ధర్మవీరులు చాలామంది పానపాత్ర సాధించేయత్నంలో నిహతులయ్యారు. ఉన్నవాళ్లలో అందరికంటె పరాక్రమవంతుడుగా లాన్సెలాట్‌ వున్నాడు. అతనికి తన భార్య పట్ల వున్న ప్రేమ గురించి తెలిసికూడా ఆర్థర్‌ తమ మధ్య వున్న స్నేహం కారణంగా అతను హద్దు మీరడని నమ్మాడు. ఒక రోజు ఆర్థర్‌ మేనల్లుడు (ఒకరకంగా కొడుకు) అయిన మోర్‌డ్రెడ్‌ వచ్చి 'లాన్సెలాట్‌, రాణి కలిసి వుండగా తాను చూశాన'ని చెప్పాడు. ఆర్థర్‌ అది నిజమో కాదో నిర్ధారించుకోవాలనుకున్నాడు. మర్నాడు గ్యునెవెరె భర్తతో విహారానికి వెళుతున్నానని చెప్పి అడవిలోకి వెళ్లినపుడు ఆమె వెంట మోర్‌డ్రెడ్‌ను, మరి కొంతమంది సైనికులను పంపాడు. అడవిలో ఆమెను రహస్యంగా కలవడానికి లాన్సెలాట్‌ వచ్చినపుడు వీళ్లు అతనిపై దాడి చేశారు. లాన్సెలాట్‌ సాహసంతో పోరాడి పారిపోయాడు. సైనికులు రాణిని బంధించి తేగా ఆర్థర్‌ సజీవదహనం శిక్ష విధించాడు. మర్నాడు ఆమెను గుంజకు కట్టి కాల్చివేయబోతూండగా లాన్సెలాట్‌ తన మనుషులతో వచ్చి రక్షించాడు. ఇద్దరూ కలిసి పారిపోయారు.

లాన్సెలాట్‌ రాణిని వెంటపెట్టుకుని తన వేల్స్‌ కోటకు వెళ్లిపోతే ఆర్థర్‌ తన సైనికులతో దాన్ని ముట్టడించాడు. నెలల తరబడి ముట్టడి సాగినా ఎవరూ జయించలేకపోయారు. చివరకు రాజీ కుదిరింది. గ్యునెవెరెను ఆర్థర్‌కు అప్పగించేసి, లాన్సెలాట్‌ తన ప్రాణాలు దక్కించుకుని ఫ్రాన్సు పారిపోయాడు. గ్యునెవెరె తన వద్దకు వచ్చేశాక ఆర్థర్‌ లాన్సెలాట్‌ చేసిన మిత్రద్రోహానికి శిక్ష విధించడానికి నిశ్చయించుకుని, కోటను, రాణిని తన మేనల్లుడు మోర్‌డ్రెడ్‌ సంరక్షణలో వదిలి ఫ్రాన్సుకు బయలుదేరాడు. అక్కడ లాన్సెలాట్‌ గురించి వెతుకుతూండగానే అతనికి తెలియవచ్చింది - మోర్‌డ్రెడ్‌ తనను తాను రాజుగా ప్రకటించుకుని గ్యునెవెరాను తన రాణిగా చేపట్టాడని. ఇప్పుడు ఆర్థర్‌కు తన రాజ్యాన్ని రక్షించుకోవలసిన పని పడింది. వెంటనే తిరుగు ప్రయాణం కట్టాడు.

మార్గమధ్యంలో ఆర్థర్‌కు కల వచ్చింది. కలలో ఎవరో కనబడి మోర్‌డ్రెడ్‌ను సంహరించవద్దు, సంహరిస్తే ప్రాణాపాయం అని హెచ్చరించారు. అందువలన ఆర్థర్‌ యుద్ధం జరగకుండా నివారిద్దామని మోర్‌డ్రెడ్‌ను సంధిచర్చల కోసం ఆహ్వానించాడు. ఒక గుడారంలో చర్చలు సాగుతూండగానే మోర్‌డ్రెడ్‌ మనుషుల్లో ఒకతన్ని పాము కరిచింది. అతను ఒరలోంచి కత్తి తీసి దాన్ని ముక్కలు చేశాడు. సూర్యకిరణం ఆ కత్తిమొనపై పడి ప్రతిఫలించి గుడారం బయట వున్నవారికి లోపల కత్తి యుద్ధం జరుగుతున్నట్లు తోచింది. సంధి విఫలమైందనే భావంతో యిరుపక్షాలు యుద్ధానికి తలపడ్డాయి. ఆర్థర్‌, మోర్‌డ్రెడ్‌ యిద్దరూ యుద్ధరంగంలో పోరాడసాగారు. సూర్యాస్తమయం తర్వాత కూడా పోరు కొనసాగింది. చీకట్లో, గలభాలో ఆర్థర్‌ చేతి నుండి అతని ఎక్సాలిబర్‌ కత్తి, దాని ఒర జారిపడ్డాయి. అంతలో మోర్‌డ్రెడ్‌ అతని కంటపడ్డాడు. అతను చేసిన నమ్మకద్రోహం గుర్తుకు వచ్చి ఒళ్లు మరిచి గొడ్డలితో అతనిపై పడ్డాడు. అదే సమయంలో మోర్‌డ్రెడ్‌ కత్తితో ఆర్థర్‌ తలపై కొట్టాడు. ఇటు ఆర్థర్‌, అటు మోర్‌డ్రెడ్‌ యిద్దరూ నేలకు వాలారు.

ఆర్థర్‌ చివరి కోరికను మన్నిస్తూ అతని కత్తిని, దాని ఒరనూ అవి ఉద్భవించిన సరస్సులో పడివేశారు. అతని శవాన్ని దుంగపై పెట్టి సరస్సులో వదిలివేయగానే ముగ్గురు అప్సరసలు ప్రత్యక్షమై అతని గాయాలను నయం చేసి, శరీరాన్ని పొగమంచు కమ్మిన సరస్సులో దూరతీరాలకు తరలించుకుని పోయారు. రసవత్తరమైన ఆర్థర్‌ కథ యీ విధంగా ముగిసింది. ఇది జానపద కథ లాటిదే తప్ప చరిత్ర కాదు. దీనిపై ఆధారపడి అనేక నవలలు, సినిమాలు, టీవీ సీరియల్స్‌ వచ్చాయి. ఇప్పుడు మన దృష్టిని స్కాట్లండ్‌ వైపుకి మరలిద్దాం. ( (సశేషం) - ఎమ్బీయస్‌ ప్రసాద్‌ (నవంబరు 2015) (చిత్రం - ఏసుక్రీస్తు పానపాత్రతో గెలాహెడ్‌ - ఎడ్విన్‌ ఆస్టిన్‌ ఏబీ వేసిన 1895 నాటి పెయింటింగ్‌)

నవంబరు 15 ఎమ్బీయస్‌ : యూరోప్‌ గాథలు 13

సవరణ - పారిస్‌ గురించి చెప్పినపుడు బాస్టిల్‌ కోట అని రాశాను. దాన్ని బాస్టియో అని పలకాలట.

ఇప్పటిదాకా ఇంగ్లండుకు సంబంధించిన జానపద గాథలు చెప్పాను. ఇప్పుడు స్కాట్లండ్‌కు చెందిన ఒక రాజు చరిత్ర, అతనిపై ఆధారపడిన ఒక కాల్పనిక రచన గురించి చెప్తాను. షేక్‌స్పియర్‌ రాసిన ''మేక్‌బెత్‌'' నాటకం చాలామంది చదివి వుండవచ్చు, కథ తెలిసి వుండవచ్చు. షేక్‌స్పియర్‌ రాసిన విషాదాంత నాటకాల్లో నాలుగు చాలా ప్రసిద్ధమైనవి - ''హేమ్లెట్‌'', ''ఒథెల్లో'', ''కింగ్‌ లియర్‌'', ''మేక్‌బెత్‌''! ఒక గొప్ప వీరుడు ప్రలోభానికి లొంగి రాజద్రోహానికి పాల్పడి, ఆ అపరాధభావనతో బాధపడి, ఒకదానిపై మరొక తప్పు చేసుకుంటూ వెళ్లి చివరకు మరణించడం ''మేక్‌బెత్‌'' కథాంశం. జగత్ప్రసిద్ధమైన ఆ నాటకం ఆధారంగా ఎన్నో నాటకాలు, సినిమాలు, నవలలు పలుభాషల్లో వెలువడ్డాయి. 2003లో దాన్ని మన భారతీయ వాతావరణానికి మలచుకున్న ''మక్‌బూల్‌'' సినిమా వచ్చింది. ఈ డిసెంబర్లో మేక్‌బెత్‌ తాజా రూపం హాలీవుడ్‌ సినిమాగా రాబోతోంది. మేక్‌బెత్‌ మూలాధారం స్కాట్లండ్‌కు చెందిన చరిత్రే. అయితే నాటకీయత పేరుతో, మరి కొన్ని కారణాలతో షేక్‌స్పియర్‌ మేక్‌బెత్‌ చరిత్రను చాలా మార్చేశాడు. ఆ మార్పులు ఎలా జరిగాయి అని చెప్పాలంటే ముందుగా అందరికీ తెలిసిన ''మేక్‌బెత్‌'' నాటకాన్ని గుర్తు చేసుకోవాలి. ఆ కథ తెలియనివారు కిందనున్న లింక్‌ను క్లిక్‌ చేయండి. తెలిసినవారు ముందుకు సాగండి.

ఎమ్బీయస్‌ : మేక్‌బెత్‌ .................

మేక్‌బెత్‌ చరిత్రలో నిజమైన వ్యక్తి. అతని పూర్తి పేరు మేక్‌ బెతాడ్‌ మాక్‌ఫిండ్‌లాయిక్‌. స్కాట్లండ్‌ను 1040 నుండి 1057 వరకు 17 సం||ల పాటు జనరంజకంగా, సమర్థవంతంగా పాలించిన రాజు. అతని పాలనలో ఉత్తర, దక్షిణ స్కాట్లండ్‌లను ఏకం చేశాడు. అతను గొప్ప వీరుడు. తనకు ముందు స్కాట్లండ్‌కు రాజుగా వున్న ఒకటవ డంకన్‌ను ఓడించి, చంపి రాజ్యానికి వచ్చాడు. ఆ విధంగా రాజులను చంపి సామంతరాజులు సింహాసనం చేజిక్కించుకోవడం ఆ కాలంలో - ముఖ్యంగా స్కాట్లండ్‌లో - వింతేమీ కాదు. క్రీ.శ.945 నుంచి 1097 మధ్య అంటే 152 సంవత్సరాల కాలంలో మొత్తం 14 రాజుల్లో పది మంది హత్యకు గురైనవారే. మేక్‌బెత్‌ కూడా ఇంగ్లండ్‌ రాజు ఎడ్వర్డ్‌ ద కన్ఫెసర్‌ సైన్యసహాయంతో దండెత్తిన మొదటి డంకన్‌ కుమారుడైన మూడవ మాల్కోమ్‌ చేతిలో ఏబెర్‌డీన్‌ వద్ద ఓడించబడి చంపబడ్డాడు. మాల్కోమ్‌ మేక్‌బెత్‌ను చంపడంతో వూరుకోలేదు. అతని కుటుంబసభ్యులందరినీ నరికేసి శత్రుశేషం లేకుండా చేశాడు.

ఇలాటి రాజరికపు పద్ధతులుండగా కేవలం మేక్‌బెత్‌ను దుష్టుడిగా చేయడానికి షేక్‌స్పియర్‌ తన యింట ఆశ్రయం పొందిన అతిథిని హత్య చేసే నీచుడిగా మార్చివేశాడు. దానికి చారిత్రక ఆధారం ఏమీ లేదు. నిజానికి డంకన్‌ నాటకంలో చూపించినట్లు వృద్ధుడు కాడు, మేక్‌బెత్‌ వయసువాడే. అసమర్థుడు. డంకన్‌పై జాలి, మేక్‌బెత్‌పై అసహ్యం కలిగించడానికి షేక్‌స్పియర్‌ అతని వయసు పెంచి చూపించాడు. షేక్‌స్పియర్‌ ఎందుకిలా చేశాడో అర్థం చేసుకోవాలంటే ఆనాటి రాజకీయ పరిస్థితులు కాస్త తెలుసుకోవాలి. కవులు నిరంకుశులు అనడమే తప్ప రాజరికపు రోజుల్లో రాజాశ్రయం లేనిదే వారూ మనజాలరు. ప్రజాస్వామ్యం వున్న యీ రోజుల్లో కూడా పాలకులకు నచ్చని కళాకారుల పరిస్థితి ఎలా వుంటుందో చూస్తున్నాం. ఆ కాలంలో రాజులు 'రాజంటే భూమిపై నడిచే దేవుడే' అనే విశ్వాసాన్ని ప్రజల్లో వ్యాప్తి చేయించేవారు. రాజు ప్రవర్తనను ఎవరూ ఎత్తి చూపకుండా, రాజుల పట్ల ప్రజలకు వ్యతిరేకభావం ఏర్పడకుండా చూడవలసిన పని కళాకారులది, పురోహితులది.

శకుంతల కథ మహాభారతంలోది. దానిలో దుష్యంతుడు అడవికి వెళ్లి శకుంతలను అనుభవించి వచ్చేస్తాడు. ఆ తర్వాత ఆమె పిల్లవాణ్ని తీసుకుని రాజస్థానానికి వచ్చి తనను ఏలుకోమని అడిగినప్పుడు నువ్వెవరో నాకు తెలియదని చెప్తాడు. అప్పుడు అశరీరవాణి 'ఆమె నీ భార్య' అని ప్రకటించి ఆమెను అంగీకరించేట్లు చేస్తుంది. ఈ కథను కాళిదాసు నాటకంగా మలిచాడు. రాజుగారు యిలా ఋష్యాశ్రమంలో వున్న పిల్లను చెడగొట్టేసి, తర్వాత నువ్వెవరో నాకు తెలియదు పొమ్మన్నాడంటే రాజులపై చెడ్డ అభిప్రాయం కలుగుతుందని, అది తనకు ఆశ్రయం యిచ్చిన రాజుకు రుచించదని భయపడ్డాడు. అందువలన శకుంతల శాపానికి గురైందని, అందువల్లనే దుష్యంతుడు ఆమెను మర్చిపోయాడనీ, అతను యిచ్చిన ఉంగరాన్ని శకుంతల నదిలో పోగొట్టుకుందని, తర్వాత అది చేప కడుపులో దొరికిందని కల్పించాడు. ఆ విషయం ఎత్తి చూపడానికే నాటకాన్ని 'అభిజ్ఞాన' (తెలుసుకోబడిన) శాకుంతలం' అని తన నాటకానికి పేరు పెట్టాడు.

షేక్‌స్పియర్‌ కూడా రాజరికపు రోజుల్లోనే నాటకాలు రాశాడు. అందువలన అతనూ కొన్ని జాగ్రత్తలు తీసుకోవలసి వచ్చింది. అతను నాటకాల కంపెనీ ప్రారంభించినపుడు ఇంగ్లండును మొదటి ఎలిజబెత్‌ రాణి పాలించేది. తన నాటకం కంపెనీకి 'చాంబర్లేన్స్‌ మెన్‌' అని పేరు పెట్టాడు. ఎలిజబెత్‌ కాలంలో ప్రజల్లో సుఖసంతోషాలు వుండేవి కాబట్టి ''మిడ్‌ సమ్మర్స్‌ నైట్‌ డ్రీమ్‌'' వంటి సుఖాంత నాటకాలు ఎక్కువగా రాశాడు. ఆమె తర్వాత మొదటి జేమ్స్‌ రాజు కాగానే షేక్‌స్పియర్‌ తన కంపెనీకి ''కింగ్స్‌ మెన్‌'' అని మార్చాడు. ఆనాటి రాజకీయ పరిస్థితులు క్లిష్టంగా మారడంతో రాజకీయ కుట్రలు కథాంశాలుగా ''మేక్‌బెత్‌'', ''హేమ్లెట్‌'' వంటి నాటకాలు రాశాడు. జేమ్స్‌ అధికారంలోకి వచ్చిన మూడు సంవత్సరాలకు 1606లో ''మేక్‌బెత్‌''ను రాసి హేంప్టన్‌ కోర్టు పాలెస్‌లో అతని ఎదుట, అతని స్నేహితుల ఎదుట తొలి ప్రదర్శన ఏర్పాటు చేశారు. అందువలన రాజును సంతృప్తి పరచే విధంగా కథను తీర్చిదిద్దాడు నాటకకర్త. అతను స్టువర్ట్‌ వంశానికి చెందినవాడు. ఆ వంశపు రాజులు తమకు ప్రజలను పాలించే హక్కు దైవదత్తమైనదని నమ్మేవారు. అంతేకాదు, ఏసుక్రీస్తు లాగే తమకు కూడా ప్రజల రోగాన్ని నయం చేసే శక్తి వుందని నమ్మేవారు. షేక్‌స్పియర్‌ ''మేక్‌బెత్‌''లో ఇంగ్లండు రాజు ఎడ్వర్డ్‌ 'రోగులను స్వస్థతపరచేవాడని, అతనికి ఆ శక్తి దేవుడు యిచ్చాడు' అని పాత్రల సంభాషణ ద్వారా చెప్పించాడు.

జేమ్స్‌ రాజు బాగా చదువుకున్నవాడు. అతనికి మంత్రతంత్రాలపై నమ్మకం ఎక్కువ. అప్పట్లో బ్రిటన్‌ ప్రజలకు మంత్రాలు, మంత్రగాళ్లని విశ్వసించేవారు. వాళ్లు వికృతంగా వుంటారని, రాత్రిపూటే సంచరిస్తారని సైతానును ఆరాధించి, భవిష్యత్తును చెప్పగలిగేవారని అనుకునేవారు. జేమ్స్‌కు యీ విచ్‌క్రాఫ్ట్‌పై చాలా నమ్మకం వుంది. స్కాట్లండ్‌ రాజుగా వుండే రోజుల్లో అనేక మంది మంత్రగత్తెల విచారణలను స్వయంగా పర్యవేక్షించి చాలా విషయాలు తెలుసుకున్నాడు. మంత్రశక్తులపై 1597లో 'డెమనాలజీ' అనే పుస్తకం రాశాడు కూడా. ఇంగ్లండులో ఎలిజబెత్‌ కాలంలో మంత్రగత్తె అనే కారణంగా ఎవరికీ శిక్ష పడేది కాదు. కానీ జేమ్స్‌ పదవిలోకి వచ్చిన ఏడాదికి 1604లో విచ్‌క్రాఫ్ట్‌కు శిక్ష మరణశిక్షగా ప్రకటించారు. క్షుద్రశక్తులతో సంబంధం వున్నట్లు నిరూపిస్తే ఉరితీసో, దహనం చేసో, నీటిలో ముంచో చంపేసేవారు. రాజుగారికి వున్న నమ్మకాన్ని అనుసరించే షేక్‌స్పియర్‌ తన నాటకంలో మంత్రగత్తెలకు పాత్ర యిచ్చి వారి వలన ఎంత అనర్థం కలిగిందో చూపించాడు. వాళ్లు అనవసరంగా జోస్యం చెప్పి మేక్‌బెత్‌ వంటి రాజభక్తుణ్ని రాజద్రోహిగా మార్చారు కదా! (సశేషం) - ఎమ్బీయస్‌ ప్రసాద్‌ (నవంబరు 2015) (ఫోటో - ఎలిజబెత్‌ రాణి నివసించిన విండ్సర్‌ కాసిల్‌ (బెర్క్‌షైర్‌లో వుంది)

నవంబరు 16 ఎమ్బీయస్‌ : యూరోప్‌ గాథలు 14

జేమ్స్‌ కాలంలో షేక్‌స్పియర్‌ మేక్‌బెత్‌, హేమ్లెట్‌ వంటి సంఘర్షణాత్మక రచనలు ఎందుకు చేశాడు అనేది తెలుసుకోవాలంటే ఆనాటి రాజకీయసంక్షోభం తెలుసుకోవాలి. 1603లో ఎలిజబెత్‌ చనిపోయింది. ఆమెకు పిల్లలు లేరు, సోదరీసోదరుల పిల్లలు కూడా లేరు. చివరకు ఆమెకు అస్సలు పడని మేరీ ఆఫ్‌ స్కాట్లండ్‌ కొడుకుని రాజుగా చేయవలసి వచ్చింది.

అతని మరణానంతరం అతని అక్క మేరీ అధికారంలోకి వచ్చింది. 8న హెన్రీ తన భార్యకు విడాకులిచ్చి మరో ఆమెను పెళ్లి చేసుకుంటానంటే పోప్‌ ఒప్పుకోలేదు. దాంతో హెన్రీ పోప్‌ మీద, ఇంగ్లండులో అతనికి సంబంధించిన కాథలిక్కు చర్చిల మీద దాడి ప్రారంభించాడు. తనే అధిపతిగా చర్చి ఆఫ్‌ ఇంగ్లండ్‌ అని ఒకటి పెట్టించి ఆంగ్లికన్‌ మతం ప్రారంభించాడు. ఇది ప్రొటెస్టంట్‌ మతానికి దగ్గరగా వుంటుంది. కాథలిక్కులు దీన్ని వ్యతిరేకించారు. పొరుగున వున్న స్కాట్లండ్‌ మాత్రం కేథలిక్‌ రాజ్యంగానే మిగిలిపోయింది. 1547లో 8వ హెన్రీ మరణం తర్వాత, అతని పిల్లలు ఆరో ఎడ్వర్డ్‌, మేరీ ఆఫ్‌ ఇంగ్లండ్‌ (ఈమెను బ్లడీ మేరీ అని కూడా అంటారు), ఒకటవ ఎలిజబెత్‌ అధికారం కోసం పోటీ పడ్డారు. సవతి సోదరీమణులను పక్కన పెట్టి ఆరో ఎడ్వర్డ్‌ రాజ్యానికి వచ్చాడు. అతను తండ్రిలా ఆంగ్లికన్‌ మతాన్నే అనుసరించాడు. అతని తర్వాత సింహాసనానికి వచ్చిన సవతి అక్క మేరీ ఆంగ్లికన్‌ మతాన్ని నిషేధించి, కాథలిక్‌ మతాన్ని పునరుద్ధరించింది. అసంఖ్యాకంగా ప్రొటెస్టంట్లను చంపించి బ్లడీ మేరీ అని పేరుబడింది. కాథలిక్కులు, ప్రొటెస్టంట్లు, ఆంగ్లికన్లు అందరూ క్రైస్తవులే అయినా వారిలో వారు యీ ఉపమతాల పేరిట తీవ్రంగా కలహించుకున్నారు. ఎలిజబత్‌ ఆంగ్లికన్‌ మతాభిమాని కాబట్టి ఆమెకు ఆ మతస్తుల మద్దతు వుంటుందనే భయంతో బ్లడీ మేరీ ఆమెను ఏడాదిపాటు ఖైదులో పెట్టించింది. చివరకు 1558లో మేరీ మరణించింది. అప్పుడు ఎలిజబెత్‌ రాణి అయి 45 సం||రాల పాటు పాలించింది. ఆంగ్లికన్‌ మతాన్ని పునరుద్ధరించింది.

ఎలిజబెత్‌ రాణి అవుదామనుకున్నపుడు రాజబంధువైన స్కాట్లండ్‌ మేరీ ఆమెతో పోటీ పడింది. 'నేను కాథలిక్‌ను కాబట్టి నాకే ఎక్కువ అర్హత వుంది' అని వాదించింది. ఇంగ్లండులో మేరీ కాలంలో బలపడిన కేథలిక్కులు ఆమెకు సాయపడతారన్న భయంతో ఎలిజబెత్‌ ఆమెను 18 ఏళ్ల పాటు జైల్లో పెట్టించింది. చివరకు తనను చంపడానికి కుట్ర పన్నిందన్న నేరంపై ఆమెకు మరణశిక్ష వేసింది. స్కాట్లండ్‌ జీవితంలో ఆటుపోట్లు చాలా వున్నాయి. నిజానికి 8 వ హెన్రీ, మొదటి ఎలిజబెత్‌ (శేఖర్‌ కపూర్‌ సినిమా తీశాడు), మేరీ ఆఫ్‌ స్కాట్లండ్‌ - ముగ్గురి జీవితాలూ రసవత్తరమైనవే. విపులంగా తెలుసుకోదగ్గవే. ఏ మాత్రం వీలున్నా రాబోయే రోజుల్లో వారి చరిత్రలు చెప్తాను. స్కాట్లండ్‌ మేరీ, స్కాట్లండ్‌ నేలిన ఐదవ జేమ్స్‌ కూతురు. ఆరు రోజుల వయసులో రాణి అయింది. తర్వాత ఫ్రాన్సు రాజుకు భార్య అయింది. 18వ ఏట భర్త చనిపోతే స్కాట్లండ్‌కు తిరిగి వచ్చి 23వ ఏట స్టువర్ట్‌ హెన్రీ స్టువార్ట్‌ను పెళ్లాడింది. రెండేళ్లకే అతని హత్య జరగడం, యీమె ఆ హంతకుణ్ని పెళ్లాడడం జరిగాయి. ఇదంతా చూసి ప్రజలు తిరగబడి, ఆమె చేత బలవంతంగా సింహాసనం ఖాళీ చేయించి, ఆమె స్థానంలో ఏడాది వయసున్న ఆమె కొడుకును ఆరవ జేమ్స్‌ను రాజును చేశారు. కొడుకుని దింపి తనను సింహాసనం ఎక్కించమని కోరడానికి తన కజిన్‌ అయిన ఇంగ్లండు రాణి ఎలిజబెత్‌ దగ్గరకు వెళితే ఆమె ఖైదు చేయించి, చివరకు చంపేసింది.

1603లో ఎలిజబెత్‌ చనిపోయాక వారసులెవరూ కనబడక చివరకు స్కాట్లండ్‌ మేరీ కొడుకు ఆరో జేమ్స్‌కు ఇంగ్లండు సింహాసనం అప్పగించారు. అతను తన పేరును మొదటి జేమ్స్‌గా మార్చుకుని ఇంగ్లండును పాలించాడు. అతని సమక్షంలోనే షేక్‌స్పియర్‌ మేక్‌బెత్‌ ప్రదర్శించాడు. జేమ్స్‌ తల్లి కాథలిక్‌ కాబట్టి అతను రాజు కాగానే మళ్లీ కాథలిక్‌ మతానికి బంగారు రోజులు వస్తాయని కాథలిక్కులు ఆశ పెట్టుకున్నారు. తల్లి కాథలిక్‌ అయినా జేమ్స్‌ను పెంచిన రాజప్రతినిథులు ప్రొటెస్టంట్లు కావడంతో అతను ఆ మతానికి దగ్గరగా వున్న ఆంగ్లికన్‌ మతాన్ని ఆదరించాడు. దానితో కోపగించిన కేథలిక్కులు అతన్ని చంపడానికి కుట్ర పన్నారు. దీన్ని ''గన్‌పౌడర్‌ ప్లాట్‌'' అంటారు. 1605లో జేమ్స్‌ హాజరు కానున్న పార్లమెంటు భవనాన్ని సమూలంగా పేల్చి వేయడానికి 36 పీపాలతో మందుగుండు సామగ్రిని సేకరించి ఆ భవనంలో దాచారు. అయితే ఎవరో రాసిన ఆకాశరామన్న ఉత్తరం ద్వారా సంగతి తెలిసిపోయి, ఆ పీపాలను స్వాధీనం చేసుకున్నారు. కుట్రదారులు పారిపోయారు. వెతికిపట్టుకుని ప్రాణాలు తీశారు.

దేశంలో యింతటి సంక్షుభిత వాతావరణం నెలకొంది కాబట్టి షేక్‌స్పియర్‌ కూడా యీ దశలో గంభీరమైన రచనలు చేశాడు. రాజుకు అందరూ విధేయులై వుండాలని, రాజద్రోహులకు అంతిమంగా పతనం తప్పదని సందేశం యిచ్చేందుకు ''మేక్‌బెత్‌'' పాత్రను అలా మార్చాడు. జేమ్స్‌కు రాజ్యపాలనపై, ధర్మాధర్మ విచక్షణపై కొన్ని అభిప్రాయాలున్నాయి. రాజధర్మంపై ''బాసిలికోన్‌ డొరోన్‌'' అనే పుస్తకం రాశాడు. రాజు దైవానికి, దేశానికి విధేయుడై వుండాలని, మచ్చలేని వ్యక్తిత్వం కలిగి వుండాలని రాశాడు. ధర్మాన్ని తప్పి చరించిన రాజుకాని, సామంతరాజు కానీ నాశనమవుతాడని రాశాడు. ఆ సిద్ధాంతాన్ని నిరూపించడానికే అన్యాయమార్గం పట్టిన మేక్‌బెత్‌, అతని భార్య సర్వ విధాలా భ్రష్టులయినట్లు షేక్‌స్పియర్‌ కల్పించాడు. మేక్‌బెత్‌ 17 ఏళ్ల పాటు చక్కగా పాలించి, ప్రజలను మెప్పించిన విషయాన్ని కావాలని మరుగు పరచాడు. మేక్‌బెత్‌ పాత్రను మార్చడంతో బాటు బ్యాంకో స్వభావాన్ని కూడా మార్చేశాడు. నిజానికి బ్యాంకో అనేవాడు లేడని కొందరు చరిత్రకారులు అంటారు కానీ షేక్‌స్పియరుకు సమకాలీనుడైన రాఫెల్‌ హోలిన్‌షెడ్‌ అనే చరిత్రకారుడు బ్యాంకో అనే సామంతరాజు వున్నాడని, డంకన్‌ను ఓడించి చంపడంలో మేక్‌బెత్‌కు సహకరించాడని రాశాడు. అయితే మేక్‌బెత్‌ నాటకంలో షేక్‌స్పియర్‌ అతన్ని పరమ రాజభక్తుడిగా, మేక్‌బెత్‌ అన్యాయాన్ని ఎదిరించినవాడిగా మార్చాడు. ఎందుకంటే స్టువర్ట్‌ రాజులు బ్యాంకోను తమ పూర్వీకుడిగా చెప్పుకుంటారు. జేమ్స్‌ స్టువర్ట్‌ వంశానికి చెందినవాడే! తమ పూర్వీకుణ్ని రాజద్రోహిగా చూపిస్తే రాజు వూరుకుంటాడా? అందువలన మేక్‌బెత్‌ అతన్ని చూసి అసూయ పడే రేంజ్‌లో ఎలివేట్‌ చేశాడు. మంత్రగత్తెలు, జోస్యం అంటూ కల్పించిన షేక్‌స్పియర్‌ యింకో ఘట్టం కూడా కల్పించాడు. మేక్‌బెత్‌ రెండోసారి మంత్రగత్తెల వద్దకు వెళ్లినపుడు బ్యాంకో వారసులు స్కాట్లండ్‌ సింహాసనాన్ని అధిష్టిస్తారని జోస్యం చెపుతూ భవిష్యద్దర్శనం చేయిస్తారు. ఒకరి తర్వాత మరొకర్ని వరుసగా అనేక మంది రాజులను చూపిస్తూ బ్యాంకో వారసులు లోకం అంతమయ్యేవరకూ పాలిస్తారని వాళ్ల చేత చెప్పించాడు షేక్‌స్పియర్‌. నిజానికి 1714లోనే స్టువర్ట్‌ రాజుల పాలన అంతమైపోయింది.

ఇదీ మేక్‌బెత్‌ అసలు కథ, షేక్‌స్పియర్‌ మార్చిన విధానం. ఈ వివరాలు ఎప్పుడైనా తెలుసుకోవచ్చు. కానీ తెలుసుకోవాలని తోచలేదు. స్కాట్లండ్‌ వెళ్లినపుడు అక్కడ గైడ్‌ ''మేక్‌బెత్‌'' గురించి గుర్తు చేసి యీ విషయాలు చెప్పినప్పుడు ఉలిక్కిపడ్డాను. 'మేక్‌బెత్‌, కింగ్‌ ఆఫ్‌ స్కాట్లండ్‌' అనే గుర్తుంది కానీ చరిత్ర, దాని వక్రీకరణ కోణంలో ఎప్పుడూ చూడలేదు. గైడ్‌ ఒక్కసారిగా డంకన్‌, బ్యాంకోల గురించి చెప్పనారంభించినపుడు ఎప్పుడో చదివిన కథ, పాత్రలు గుర్తుకు రాక కాస్త తికమక పడ్డాను. మీకు అలాటి దురవస్థ రాకుండా వుండాలంటే స్కాట్లండ్‌ వెళ్లబోయే ముందు దీన్నో సారి తిరగేసి వెళ్లండి. స్కాట్లండ్‌ వెళ్లకపోయినా ఈ నాటకాన్ని రాసిన షేక్‌స్పియర్‌ జన్మస్థలమైన స్టాఫర్డ్‌ అపాన్‌ ఎవన్‌ చూసే సందర్భం రావచ్చు. అది లండన్‌కు దగ్గరలోనే వుంది. అప్పుడైనా యిది గుర్తుకు రావచ్చు. (సశేషం) - ఎమ్బీయస్‌ ప్రసాద్‌ (నవంబరు 2015) (ఫోటో - స్టాఫర్డ్‌ అపాన్‌ ఎవన్‌లో షేక్‌స్పియర్‌ యిల్లు)

నవంబరు 17 ఎమ్బీయస్‌ : మేక్‌బెత్‌

అవి డంకన్‌ స్కాట్లండ్‌ను ఏలుతున్న రోజులు. అతని సామంతరాజు (థేన్‌)ల్లో మేక్‌బెత్‌ ఒకడు. గ్లామిస్‌ సామంతరాజ్యాన్ని పాలిస్తున్న అతను మహా యోధుడు. రాజవిధేయుడు. రాజుకి వ్యతిరేకంగా తిరుగుబాటు చేసిన కాడర్‌ ప్రాంతపు సామంతరాజును యుద్ధంలో చంపి, అతను తన కోటకు తిరిగి వస్తున్నాడు. అతనితో ఫైఫ్‌ సామంతరాజైన బ్యాంకో కూడా వున్నాడు. దారిలో వారికి ముగ్గురు మంత్రగత్తెలు తగిలారు. 'గ్లామిస్‌ సామంతరాజుకి జేజేలు' అంటూనే 'కాడర్‌ సామంతరాజుకు జేజేలు' 'కాబోయే మహారాజుకి జేజేలు' అని కూడా అన్నారు. బ్యాంకోను చూసి 'నువ్వు రాజు కాలేవు కానీ నీ వారసులు రాజవుతారు' అన్నారు. మేక్‌బెత్‌ వాళ్ల మాటలు కొట్టి పారేశాడు కానీ తన కోట చేరేసరికి మహారాజు డంకన్‌ తనను కాడర్‌ సామంతరాజ్యాన్ని కూడా కట్టబెట్టాడని తెలిసి ఆశ్చర్యపడ్డాడు. ఈ జోస్యం నిజమైంది కాబట్టి మహారాజు అయ్యే జోస్యం కూడా నిజమౌతుందని మేక్‌బెత్‌ భార్య అనసాగింది. ఆమె అత్యాశాపరురాలు, అతి సాహసి. భర్తకు వీరత్వం వున్నా తెగింపు లేదని దెప్పిపొడుస్తూ వుంటుంది. డంకన్‌కు తన యిద్దరు మగ పిల్లల్లో మాల్కోమ్‌ను తన వారసుడిగా యిప్పటికే ప్రకటించాడు కనుక తనకు మహారాజు అయ్యే భాగ్యం ఎలా అబ్బుతుందని మేక్‌బెత్‌ ఆమెతో వాదించి వూరుకోబెట్టాడు. అయితే అనుకోకుండా డంకన్‌ ఆ ప్రాంతాలు పర్యటించడానికి వచ్చి మేక్‌బెత్‌ కోటలో ఆ రాత్రి విశ్రమించాడు.

రాజును చంపి నువ్వు రాజు కావడానికి యిదే సరైన అదనని అతని భార్య రెచ్చగొట్టింది. విందు తర్వాత రాజు కాపలాదారులకు మద్యంలో మత్తుమందు కలిపి నిద్రపుచ్చింది. భర్త చేతికి బాకు యిచ్చి పంపింది. పాపపుణ్యాల చర్చ కట్టిపెట్టి రాజును మట్టుపెట్టమంది. భార్య ఉద్బోధలకు లొంగి మేక్‌బెత్‌ నిద్రపోతున్న రాజును పొడిచి చంపివేశాడు. మధ్యయుగాలలో ఒక వీరుడికి తగని పని అది. తిరిగి వచ్చి బాకును భార్యకు యిచ్చి దాచమని చెప్పి, చేసిన పనికి చింతించసాగాడు. అంతలో కోట తలుపు వద్ద మెక్‌డెఫ్‌ ప్రత్యక్షమయ్యాడు. అతను ఫైఫ్‌ సామంతరాజ్యానికి ప్రభువు. రాజభక్తుడు. పొద్దున్నే రాజును నిద్ర లేపడానికి వచ్చాడు. మేక్‌బెత్‌ అతన్ని రాజు గదిలోకి తీసుకెళ్లి అక్కడ శవాన్ని చూసి ఆశ్చర్యపడినట్లు నటించి, కోపోద్రేకంతో అన్నట్లు కాపలాదారులను అక్కడికక్కడ చంపేసి, రాజు హత్యకు ప్రతీకారం తీర్చుకుంటాను అంటూ ప్రతిజ్ఞ చేశాడు. తండ్రి హత్యతో బెదిరిపోయిన రాజు కొడుకుల్లో డోనాల్‌బెయిన్‌ ఐర్లండుకు, మాల్కోమ్‌ ఇంగ్లండుకు పారిపోయి తలదాచుకున్నారు. ఇంగ్లండు రాజు ఎడ్వర్డ్‌, ద కన్ఫెసర్‌ మాల్కోమ్‌కు ఆశ్రయం యిచ్చాడు. మేక్‌బెత్‌ స్కాట్లండ్‌కు రాజయ్యాడు. ఆ విధంగా మంత్రగత్తెల జోస్యం నిజమైంది. రాణి కావాలన్న మేక్‌బెత్‌ భార్య కల సాకారమైంది.

రాజు కావడంతో మేక్‌బెత్‌ శాంతించలేదు. తన వారసులే స్కాట్లండ్‌ను ఏలాలన్న కాంక్ష పుట్టింది. కానీ మంత్రగత్తెల మూడో జోస్యం ప్రకారం బ్యాంకో వారసులే రాజ్యానికి వస్తారు. మొదటి రెండూ నిజమయ్యాయి కాబట్టి యిది కూడా నిజమౌతుందన్న భయం పట్టుకుంది. దాన్ని అబద్ధం చేయడానికి బ్యాంకోను, అతని కొడుకును హత్య చేయమని తన మనుషులను పురమాయించాడు. వాళ్లు బ్యాంకోను చంపగలిగారు కానీ కొడుకు ఫ్లీయాన్స్‌ పారిపోయాడు. అవేళ రాత్రి మేక్‌బెత్‌ యింట్లో విందు ఏర్పాటు చేసినపుడు అక్కడ అతనికి బ్యాంకో భూతం కనబడింది. మేక్‌బెత్‌ బెదిరిపోయి దానితో మాట్లాడసాగాడు. ఆ భూతం వేరెవ్వరికీ కనబడకపోవడంతో యితని వైఖరి ఎవరికీ అర్థం కాలేదు. అతని భార్య 'ఆయనకు ఒంట్లో బాగాలేదు' అని చెప్పి సర్దుబాటు చేసింది.

బ్యాంకో కొడుకు పారిపోయాడని తెలిసి మేక్‌బెత్‌కు భయం వేసింది, అతను వచ్చి తనను చంపి రాజు అవుతాడేమోనని. మళ్లీ మంత్రగత్తెల వద్దకు వెళ్లి జోస్యం చెప్పమన్నాడు. బ్యాంకో వారసులు సింహాసనానికి రావడం ఖాయం అని చెప్తూనే 'నీ చావు రావాలంటే బిర్నాం అడవి నీ కోటకు తరలి రావాలి, అంతేకాదు స్త్రీ యోని నుండి పుట్టినవాడెవడూ నిన్ను చంపలేడు' అని చెప్పారు వాళ్లు. అసంభవమైన విషయాలు జరిగినప్పుడే తన మరణం అన్నారు కాబట్టి తను అజేయుడనని మేక్‌బెత్‌ అహంకరించాడు. అప్పటిదాకా మేక్‌బెత్‌ను అంటిపెట్టుకుని వున్న మెక్‌డఫ్‌కు మేక్‌బెత్‌ వ్యవహారాలు నచ్చడం మానేశాయి. అతనే రాజును హత్య చేశాడన్న అనుమానం కలిగి అతనితో విభేదించి ఇంగ్లండుకు పారిపోయాడు. అది వినగానే మేక్‌బెత్‌కు విపరీతంగా కోపం వచ్చింది. మెక్‌డఫ్‌ కోటపై దాడి చేయించి అతని భార్య పిల్లలను చంపించాడు. ఆ వార్త ఇంగ్లండుకు చేరగానే మెక్‌డఫ్‌కు పగ రగిలింది. డంకన్‌ కుమారుడైన మాల్కోమ్‌ పక్షాన చేరి 'మీ నాన్నను చంపినది మేక్‌బత్తే. అతనిపై పగ సాధించి తీరాలి' అని రెచ్చగొట్టాడు. మాల్కోమ్‌, మెక్‌డఫ్‌ సైన్యాలను సేకరించి స్కాట్లండ్‌పైకి రాసాగారు.

ఇక్కడ మేక్‌బెత్‌ భార్య మానసిక అనారోగ్యానికి గురైంది. చేసిన పాపాన్ని డుక్కోవడానికా అన్నట్లు రాజును చేతులు మాటిమాటికీ కడిగేది. నిద్రలో నడవసాగింది. మతిమరుపుకు లోనైంది. జీవితకాలం మంచిలో, చెడులో భాగస్వామిగా వున్న భార్య యిలా మారడం మేక్‌బెత్‌ను బాధించింది. చివరకు ఆమె మరణంతో అతను హతాశుడయ్యాడు. ఇంతలో మాల్కోమ్‌ సేన దాడికి వస్తోందని తెలిసింది కానీ అడవి కదలి వచ్చేదాకా ప్రమాదం లేదని వూరుకున్నాడు. మాల్కోమ్‌ వద్ద ఎక్కువమంది సైనికులు లేరు. తమ సంఖ్య తెలియకుండా వుండాలంటే బిర్నాం అడవిలోని చెట్లను నరికి ఆ కాండాలను అడ్డుగా పెట్టుకుని కోటవైపు వెళ్లాలని ఆజ్ఞాపించాడు. ఆ విధంగా అడవే కోట వద్దకు కదలివచ్చింది. ఈ జోస్యం నిజం కావడంతో మేక్‌బెత్‌ చలించాడు. తను యుద్ధరంగంలోకి దిగాడు. వీరోచితంగా పోరాడాడు. మెక్‌డఫ్‌తో ముఖాముఖీ పోరాటం జరిగింది. అప్పుడు మేక్‌బెత్‌ గర్వంగా మంత్రగత్తెల జోస్యం గురించి చెప్పి నన్ను చంపేవాడు యిప్పటివరకు పుట్టలేదు అన్నాడు. అప్పుడు మెక్‌డెఫ్‌ 'ప్రసవ సమయంలో నా తల్లి నన్ను కనలేకపోతూ వుంటే ఆమె కడుపు కోసి నన్ను తీశారు. అందువలన నేను సాధారణమార్గంలోంచి యీ ప్రపంచంలోకి రాలేదు.' అన్నాడు. మేక్‌బెత్‌ నిర్ఘాంతపోయాడు. ఆ యుద్ధంలో మెక్‌డెఫ్‌ మేక్‌బెత్‌ను సంహరించగలిగాడు. మాల్కోమ్‌ స్కాట్లండ్‌కు రాజయ్యాడు. - ఎమ్బీయస్‌ ప్రసాద్‌ (నవంబరు 2015)

డిసెంబరు 01 ఎమ్బీయస్‌ : లండన్‌లో కబుర్లు

యుకెలో నేను ప్రస్తుతం నాలుగు నెలలపాటు వుంటున్నది కొవెంట్రీ అనే వూళ్లో. (దాని గురించి ''మౌస్‌ట్రాప్‌'' అనే సీరీస్‌లో రాస్తాను) వచ్చిన నాలుగు రోజులకే నేను, నా భార్య వ్యక్తిగతంగా లండన్‌ వెళ్లి, తిరిగి, వచ్చేశాం. అప్పటికే నా కాలమ్‌ ద్వారా నేను యుకె వస్తున్నానని తెలిసిన కొందరు పాఠకులు నన్ను కలుస్తామని ఈమెయిల్‌ ద్వారా తెలియపరచి, కలిశారు కూడా. నేను తిరిగి వచ్చేసిన తర్వాత కొంతమంది లండన్‌ వచ్చినపుడు నన్ను కలవాలనుకుంటున్నామని మెయిల్స్‌ రాశారు. మళ్లీ లండన్‌ వచ్చే ఛాన్సు లేదని జవాబు యిచ్చేశాను. అయితే తెలుగు అసోసియేషన్‌ ఆఫ్‌ లండన్‌ (తాల్‌) అనే సంస్థ, సిపి బ్రౌన్‌ ఫౌండేషన్‌ వారు నన్ను లండన్‌కు మళ్లీ రప్పించి సమావేశం ఏర్పాటు చేస్తున్నారు. ఈ డిసెంబరు 19 శనివారం నాడు మధ్యాహ్నం ఒంటిగంట నుంచి వెస్ట్‌ లండన్‌లోని హౌన్స్‌లోలో న్యూ లండన్‌ కాలేజ్‌లో ''ఎమ్బీయస్‌తో కబుర్లు'' అని నిర్వహిస్తున్నారు. భోజన కార్యక్రమానికి ఓ గంట పోయినా కబుర్లు చెప్పుకోవడానికి రెండున్నర గంటలుంటుంది. అంటే అంతసేపూ నేనేదో గంభీరోపన్యాసం యిస్తానని అనుకోవద్దు. మహా అయితే ఓ అరగంట మాట్లాడతానేమో, తక్కిన సమయమంతా ప్రశ్నోత్తరాలకే వెచ్చిస్తాము. నా రచనలు చదివేవారిలో కొందరికి నేను కనబడితే నాలుగూ అడిగి, కడిగిపారేద్దామని మహాముచ్చటగా వుంటుందని నాకు తెలుసు. వారిలో ఎవరైనా లండన్‌లో వుంటే, ఆ రోజు వచ్చేందుకు వీలుంటే యిది ఒక అవకాశం. కడిగే కార్యక్రమాలు లేకపోయినా ఉట్టినే చూడాలని కూడా కొందరికి అనిపిస్తుంది. (నాకూ చాలామంది అభిమాన రచయితలను ఉట్టినే చూడాలనిపిస్తుంది) వారూ రావచ్చు. ఇన్విటేషన్‌ కార్డు దీనితో జతపరుస్తున్నాను. వద్దామనుకున్నవాళ్లు ముందుగా నిర్వాహకులకు తెలిపితే (బీళిదీశిబిబీశిటశిబిజితిది.ళిజీవీ) వాళ్లు తగిన ఏర్పాట్లు చేసుకుంటారు. - ఎమ్బీయస్‌ ప్రసాద్‌ (డిసెంబరు 2015)

ఎమ్బీయస్‌ : సినీ స్నిప్పెట్స్‌ - ఏ నిమిషానికి ఏ గతుకో ఎవరూహించెదరు...

'ఏ నిమిషానికి ఏమి జరుగునో ఎవరూహించెదరు..' (లవకుశ) పాట వినగానే కళ్లముందు విషణ్ణవదనంతో లక్ష్మణుడు కదలాడతాడు. దృశ్యంలో సీతాదేవికూడా వున్నా ఆవిడ హుషారుగానే వుంటుంది. భర్త వదిలేస్తున్నాడని తెలియదుగా! ఇటు లక్ష్మణుడు మాత్రం మనసులో బాధపడుతూ, అది బయటకు కనబడకుండా దాన్ని అణుచుకుంటూ వుంటాడు. అణుచుకుంటున్నాడన్న సంగతి ప్రేక్షకుడికి అర్థమయ్యి జాలి పడుతూంటాడు. ఆ పాత్రలో కాంతారావు జీవించారంటే అతిశయోక్తి కాదు. ఎన్టీరామారావు రాముడిగా, అంజలి సీతగా తెలుగువారి హృదయాల్లో ఎలా ముద్రవేసుకున్నారో, లక్ష్మణుడిగా కాంతారావూ అంతే! పక్కనున్న ''లవకుశ'' క్యాలండర్‌ చూడండి.

అయితే ''లవకుశ''లో ఆ పాట అభినయంలో కొంత క్రెడిట్‌ రథం సాగిన ఆ రోడ్డుకి కూడా యివ్వాలంటారు కాంతారావు. ఆ సీను తీసేందుకు వాళ్లు ఎంచుకున్న బాటనిండా గతుకులేట. దానిపై రథం వెళుతూంటే ఎగిరెగిరి పడడమేట. దానికి తోడు యీయన మెడలో, ఛాతీమీద, భుజాలమీద ఇత్తడి నగలు వేసుకున్నాడు. పైన కిరీటం సరేసరి. ఆ పైన సూర్యుడు ముందే వున్నాడు. రథం గుంటలో పడి ఎగిరినప్పుడల్లా ఈ నగలు శరీరానికి గుచ్చుకునేవి. అమ్మో అనడానికి వీల్లేదు. బాధ అణుచుకోవాలి. ఎంత అణుచుకున్నా మొహం మీద కాస్తంతైనా కనబడుతుంది కదా. అదృష్టవశాత్తూ అది ఆ దృశ్యానికి చక్కగా అమరింది.

ఈ శారీరకమైన బాధతో బాటు, కాంతారావుకి మనసులో మరొక బాధ కూడా వుంది ''లవకుశ'' విషయంలో. తనెంత కష్టపడి ఆ పాత్ర దక్కించుకున్నారో ఆయనకే తెలుసు. ''దేవాంతకుడు'' (1960) అనే సోషియో ఫాంటసీ సినిమాలో రామారావు సోషల్‌ హీరోగా, కాంతారావు విష్ణువుగా వేశారు. ఆ వేషంలో కాంతారావును చూసిన డైరక్టర్‌ సి.పుల్లయ్యగారు ముగ్ధుడైపోయి ''రామారావు తర్వాత పౌరాణిక పాత్రలకు వీడు అంతగానూ సరిపోతాడు. నా తర్వాత పౌరాణిక చిత్రంలో వీడికి మంచి వేషం యిస్తాను.'' అన్నారు. ఆ తర్వాతి చిత్రమే ''లవకుశ''. ఈయనే దర్శకుడు. అయితే నిర్మాత శంకరరెడ్డికి కాంతారావుకి లక్ష్మణుడి పాత్ర యివ్వడం యిష్టం లేదు. అందువల్ల కాంతారావును సినిమాలోకి తీసుకుంటూనే స్క్రిప్టు చేతిలో పెట్టినపుడు కాంతారావు ధరించే పాత్రను ప్రస్తావించలేదు. ఇది కాంతారావును బాధించింది.

కాంతారావు సినీసీమను వదిలేసి వెళ్లిపోదామనుకున్నపుడు ''జయసింహ'' (1955) సినిమాలో తన తమ్ముడి పాత్రకు బుక్‌ చేసి ఆయనను నిలబెట్టినది రామారావు గారే. ఇప్పుడుకూడా తన తెర అన్నగారి వద్దకు వెళ్లి కాంతారావు మొరపెట్టుకున్నారు. వెంటనే రామారావు అభయహస్తం యిచ్చి, శంకరరెడ్డికి స్వయంగా ఫోన్‌ చేసి ''కాంతారావుకి లక్ష్మణుడి పాత్ర యిస్తున్నారా? లేదా?'' అని అడిగారు. పైగా సోదరుడు త్రివిక్రమరావుచేత ''మీరు మాట తప్పినట్లయితే రామారావుగారు బాధపడతారు.'' అని చెప్పించారు. దాంతో నిర్మాత ''సరే, సరే'' అని వాళ్లకు చెప్పి కాంతారావుతో ''ఇంత చిన్న విషయానికి రామారావు వద్దకు పరిగెత్తితే ఎలాగయ్యా! ఇలాగైతే నీతో వేగడం కష్టమే'' అన్నాడు.

ఇంత హంగామా చేసిన నిర్మాత దగ్గర సినిమా మధ్యలోనే డబ్బు అయిపోయింది. సినిమా ఆగిపోయింది. డైరక్టర్‌ పుల్లయ్యగారు జబ్బు పడ్డారు. 'పుల్లయ్యగారబ్బాయి సియస్‌ రావు గారిచేత పూర్తి చేయిస్తా' అంటూండేవాడు నిర్మాత. ఈ లోపున కాంతారావుకి యిస్నోఫీలియా వచ్చి దగ్గు, ఆయాసం మొదలయ్యాయి. క్రమేణా కృశించి, సన్నగా, పూచికపుల్లలా తయారయ్యారు. ఇదే అదననుకున్నాడు శంకరరెడ్డి. ''సినిమా మళ్లీ మొదలెడదామనుకుంటున్నాను. మీరు చూడబోతే యిలా తయారయ్యారు. రామారావుగారి పెర్శనాలిటీ పక్కన మీది ఆనదు. మీరు లక్ష్మణుడుగా పనికిరారు. కానీ మీకు వేషం యిస్తానని మాట యిచ్చాను కాబట్టి, శత్రుఘ్నుడి వేషం యిస్తాను. సరేనా?'' అని మడతపేచీ వేశాడు. ఈయన ఏమనగలడు? నోరు పెగల్చుకుని ''నాకో నెలరోజులు గడువివ్వండి.'' అని చెప్పేసి రిక్షాలో యింటికి బయలుదేరాడు.

నిజానికి కాంతారావుకి యింతకుముందు కూడా యిస్నోఫీలియా రావడం, ఓ డాక్టరుగారి పుణ్యాన అది తగ్గడమూ జరిగింది. అనుకోకుండా ఆ డాక్టరుగారు మద్రాసు వచ్చి, యీయన్ని పలకరించి పోదామనుకుని యిల్లు తెలియక రిక్షాలో తిరుగుతూ యీయన రిక్షాకు ఎదురవడం జరిగింది. ఆయన గతంలోలాగానే 'ఆర్శనిక్‌' యింజక్షన్‌ కోర్సు యిచ్చి, 'నెల్లాళ్లపాటు మద్రాసు వాతావరణానికి దూరంగా వుండండి. రోజూ మంచి బలవర్ధకమైన ఆహారం తీసుకుని, బీరు తాగి, రెస్టు తీసుకోండి.' అని సలహా యిచ్చాడు. సరిగ్గా అదే సమయంలో ఒకాయన మైసూరులో ''భక్త చేత'' అనే కన్నడ సినిమా తీస్తూ కాంతారావును కృష్ణుడి వేషానికి బుక్‌ చేసుకున్నారు. ''నాకు పారితోషికం ఏమీ వద్దు కానీ, నెలరోజులపాటు, మంచి హోటల్‌లో వుంచి, తిండీ, తాగుడూ భరిస్తే చాలు'' అన్నాడీయన. ముప్పూటలా తిని, హాయిగా నిద్రపోయేసరికి నెల్లాళ్లలో యీయన కండబట్టి, నున్నగా తయారయ్యాడు. పక్కగదిలో బస చేసిన కన్నడ హీరో రాజ్‌ కుమార్‌ యీయనలో మార్పు చూసి తెల్లబోయాడు.

నెల్లాళ్ల షూటింగు పూర్తయింది. మంచం కింద గుట్టలుగా వున్న ఖాళీ బీరుసీసాలను బయటకు తీసి అమ్మిస్తే మద్రాసుకు రైలు టిక్కెట్టు వచ్చింది. ఇంటికి వచ్చి స్నానం చేసి ఆయన నేరుగా శంకరరెడ్డి ఆఫీసుకి వెళ్లి ''ఎలా వున్నాను సార్‌?'' అని పలకరిస్తే ఆయన కాస్సేపు గుర్తుపట్టలేక, గుర్తుపట్టాక ''అచ్చు రామారావుకి తమ్ముడిలా వున్నావ్‌. ఇక లక్ష్మణుడి పాత్ర నీదే!'' అనేశాడు. అంతేకాదు, తన తర్వాతి సినిమా ''రహస్యం'' (1967)లో కూడా కాంతారావుకి మంచి పాత్ర యిచ్చాడు. ఇదంతా కాంతారావు తన ఆత్మకథలో రాసుకున్నారు. ఆ ఏడాది (1963) జాతీయ బహుమతుల్లో ''లవకుశ'' సినిమాలో లక్ష్మణుడి పాత్రకుగాను కాంతారావుకు డా. రాధాకృష్ణన్‌ చేతులమీదుగా ఉత్తమ సహాయనటుడి అవార్డు లభించింది. ఆ పాత్రకోసం ఆయన పడిన కష్టాలకు రివార్డు లభించింది. ఎమ్బీయస్‌ ప్రసాద్‌ (డిసెంబరు 2015) (ఫోటో - ''లవకుశ''లో కాంతారావు)

డిసెంబరు 41 ఎమ్బీయస్‌ : యూరోప్‌ గాథలు 15

ఇప్పుడు నేను స్కాట్లండ్‌కు చెందిన విలియం వాలేస్‌ అనే వీరుడి చరిత్ర చెప్పబోతున్నాను. అతనిపై 1305 ఆగస్టులో లండన్‌లోని వెస్ట్‌మినిస్టర్‌ హాల్‌లో జరిగిన విచారణలో రాజద్రోహిగా నిర్ణయించారు. టవర్‌ ఆఫ్‌ లండన్‌కు తీసుకుని వెళ్లి బట్టలూడదీసి, నగరవీధుల్లో నగ్నంగా గుఱ్ఱానికి కట్టి యీడ్చుకుంటూ స్మిత్‌ఫీల్డ్‌ వరకు తీసుకెళ్లి అక్కడ ఉరివేశారు. ప్రాణం వుండగానే ఉరి కంబం నుండి కిందకు దింపి అంగాంగాలు ఖండించి, అతని కళ్లముందనే వాటిని కాల్చి, తర్వాత అతనికి శిరచ్ఛేదం చేశారు. రాజద్రోహులకు యిదే గతి అని చాటడానికి శరీరాన్ని నాలుగు ముక్కలుగా తరిగి రాజ్యంలో నాలుగు ప్రాంతాల్లో వేలాడదీశారు. శిరస్సును తారులో ముంచి లండన్‌ బ్రిజ్‌పై వేలాడగట్టారు. అయితే స్కాట్లండ్‌ ప్రజలు అతన్ని మర్చిపోలేదు. స్కాట్లండ్‌ పారతంత్య్రంతో, పరాభవంతో రగులుతున్నప్పుడు ఉద్భవించిన విలియం వాలెస్‌ స్కాట్లండ్‌కు రాజు కాలేకపోయినా ప్రతీ స్కాట్‌ గుండెల్లో కొలువై వున్నాడు. స్కాట్లండ్‌కు గుండెకాయ అనదగిన ఎడింబరా (జూఖిరిదీలీతిజీవీనీ) కోట ప్రధాన ద్వారం వద్ద అటుయిటు వున్న రెండు విగ్రహాల్లో చేతిలో కత్తి వున్న విగ్రహం వాలెస్‌ది. కత్తి ఒరలో వున్న రెండో విగ్రహం ఇంగ్లండుపై నిరంతర పోరాటం చేసిన రాబర్ట్‌ ద బ్రూస్‌ అనే స్కాట్లెండ్‌ రాజుది. వాలెస్‌ కథ తర్వాత అతని కథ చెప్తాను. వాలెస్‌ ఇంగ్లండు పాలకులపై విజయం సాధించిన స్టర్లింగ్‌ బ్రిజ్‌ వద్ద స్కాట్‌ ప్రజలు 1869లో ఒక స్మారకచిహ్నాన్ని నిర్మించారు. అతనిపై వాల్టర్‌ స్కాట్‌ ''హీరో ఆఫ్‌ స్కాట్లండ్‌'' అనే నవల రాశాడు. అతని కథపై ఆధారపడి మెల్‌ గిబ్సన్‌ హీరోగా, దర్శకుడిగా ''బ్రేవ్‌హార్ట్‌'' (1995) సినిమా వచ్చి విజయవంతమైంది. సినిమాలో చరిత్రను మార్చేసేరన్న విమర్శ వచ్చింది. ముందుగా చరిత్ర. చివరిలో ఆసక్తి వుంటే సినిమా కథ చదవవచ్చు - వేరే లింకులో!

13 వ శతాబ్దపు చివరి రోజుల్లో స్కాట్లండ్‌కు రాజు లేడు. రాజైన మూడవ అలెగ్జాండర్‌ గుఱ్ఱం మీద నుంచి పడిపోయి 1286లో చనిపోయాడు. అతని కొడుకులు అతని కంటె ముందే చనిపోయారు. అతని కూతురి కూతురు నాలుగేళ్ల మార్గరెట్‌ను (ఈమెను మెయిడ్‌ ఆఫ్‌ నార్వే అంటారు) రాణిగా ప్రకటించారు. కానీ ఆమె చిన్నపిల్ల కాబట్టి, నార్వేలో తన తండ్రి వద్ద పెరుగుతోంది కాబట్టి, స్కాట్లండ్‌లోని ఆరుగురు సామంతరాజులకు రాజ్యాన్ని పాలించే అధికారాన్ని అప్పగించారు. ఈ ఆరుగురు నిత్యం తమలో తాము కలహించేవారు. స్కాట్లండ్‌లో శాంతిభద్రతల కంటె తమ ఆధిపత్యం కోసమే ఎక్కువ ప్రయత్నించారు. నాలుగేళ్లు యిలాగే గడిచాయి. అప్పట్లో ఇంగ్లండుకి రాజుగా మొదటి ఎడ్వర్డ్‌ (1239-1307) వుండేవాడు. ఇతన్ని ఎడ్వర్డ్‌ లాంగ్‌షాన్‌క్స్‌ (సన్నటి, పొడుగుకాళ్ల..) అని వెక్కిరింతగా పిలిచేవారు. 1272లో రాజైన దగ్గర్నుంచి స్కాట్లండ్‌ను, ఇంగ్లండ్‌ను ఏకం చేసి దానికి తను రాజుగా వుండాలని అతని పథకం. ఇప్పుడు అవకాశం కనబడింది. తన కొడుకైన రెండో ఎడ్వర్డుకి, ఎనిమిదేళ్ల మార్గరెట్‌కు పెళ్లి నిశ్చయించాడు. ఎడ్వర్డ్‌ మనసులో ఏముందో తెలిసిన స్కాట్లండ్‌ సామంతరాజులు తమ రాణి ఇంగ్లండ్‌ యువరాజును పెళ్లాడినా, తమ దేశం మాత్రం స్వతంత్రంగానే వుంటుందని స్పష్టం చేశారు. పెళ్లయ్యాక వీళ్ల పని పట్టవచ్చని అనుకున్న ఎడ్వర్డు దానికి సరేనన్నాడు. 1290లో మార్గరెట్‌ పెళ్లికై నార్వే నుంచి స్కాట్లండ్‌కు వస్తూ దారిమధ్యంలో జ్వరంతో చనిపోయింది.

ఇక దానితో స్కాట్లండ్‌లో రాజబంధువులలో 12 మంది ప్రముఖులు నేనే రాజునవుతా, నాకు హక్కుంది అంటూ గొడవ చేయసాగాడు. ఈ కాలాన్ని ''గ్రేట్‌ కాజ్‌'' అన్నారు. స్కాట్లండ్‌లో అంతర్యుద్ధం చెలరేగుతుందని భయపడ్డారు. వీరిలో ఎవరి తగినవారో తేల్చే బాధ్యతను చనిపోయిన స్కాట్లండ్‌ రాజు అలెగ్జాండరుకు బావ, పొరుగురాజు అయిన ఎడ్వర్డ్‌కి అప్పగిద్దామనుకున్నారు స్కాట్లండ్‌ సామంతరాజులు. కానీ ఎడ్వర్డ్‌ అలా అనుకోలేదు. తనను వాళ్లు మానసికంగా మహారాజుగా అంగీకరించారని, లాంఛనాలు మిగిలాయని అనుకున్నాడు. రాజబంధువుల్లో అందరి కంటె ఎక్కువ హక్కు వున్న అనన్డేల్‌ సామంతరాజ్యపు 5 వ లార్డ్‌ రాబర్ట్‌ ద బ్రూస్‌, జాన్‌ బలియోల్‌లను తన వద్దకు రప్పించుకున్నాడు. 'నా సార్వభౌమత్వాన్ని అంగీకరించాలి' అనే షరతు ముందు పెట్టాడు. రాబర్ట్‌ కుదరదన్నాడు, బలియోల్‌ సరేనన్నాడు. ఎడ్వర్డ్‌ బలియోల్‌ను రాజుగా ఎంపిక చేశాడు. ప్రతిగా బలియోల్‌ 'నేను నీ మనిషిని' అని ఎడ్వర్డ్‌ ఎదుట శపథం చేసి స్కాట్లండ్‌ రాజచిహ్నాన్ని నాలుగు ముక్కలు చేసి అతని చేతిలో పెట్టాడు. 1292లో స్కాట్లండ్‌ సింహాసనం అధిష్టించాడు. అవకాశం కోల్పోయిన తర్వాత రాబర్ట్‌ ద బ్రూస్‌(1215-95)లో పశ్చాత్తాపం కలిగిందేమో తెలియదు కానీ తదాది ఎడ్వర్డ్‌కే వత్తాసు పలుకుతూ వచ్చాడు. అతనే కాదు, అతని కొడుకు అనన్డేల్‌ 6 వ లార్డ్‌ - అతని పేరూ రాబర్ట్‌ ద బ్రూస్‌ (1243-1304)యే - కూడా రాజభక్తుడే. మనుమడు - అతని పేరూ రాబర్ట్‌ ద బ్రూస్‌ (1274-1329)యే - మాత్రం కొంతకాలం రాజభక్తుడిగా వుండి తర్వాత ఎదురు తిరిగి పోరాడి, స్కాట్లండ్‌కు రాజై, మళ్లీ రాజ్యభ్రష్టుడై ఇంగ్లండుపై పోరాటం సాగించి అమరుడయ్యాడు. మొదటి యిద్దరి స్పెల్లింగుల్లో చివర ఎస్‌ వుంటే యితని పేరు స్పెల్లింగులో సిఇ వుంటుంది. అతని విగ్రహమే ఎడింబరా కోట గుమ్మంలో వుంది.

ఒకసారి రాజయ్యాక ఎడ్వర్డ్‌ను లక్ష్యపెట్టనక్కరలేదని అనుకున్న బలియోల్‌ కంగుతినాల్సి వచ్చింది. మాటిమాటికీ ఎడ్వర్డ్‌ అతన్ని రప్పించి చివాట్లు వేస్తూండేవాడు. తనను ఎదిరించిన జమీందారుపై బలియోల్‌ చర్య తీసుకుంటే జమీందారు ఎడ్వర్డ్‌కి చెప్పుకోవడం, ఎడ్వర్డ్‌ బలియోల్‌ను పిలిచి మందలించడం జరిగేది. ఇదంతా స్కాట్‌ ప్రజలకు దుర్భరంగా తోచేది. తమ రాజు బలహీనుడు కావడం వారిని బాధించింది. ఎడ్వర్డ్‌ ఫ్రాన్సుపై యుద్ధానికి వెళుతూ సహాయంగా స్కాట్‌ సైన్యాన్ని పంపమని ఆజ్ఞాపించినప్పుడు స్కాట్లు సైన్యాన్ని పంపకపోగా, ఫ్రెంచ్‌వారికి సహాయపడతామని చెప్పారు. అంతేకాక, ఆస్థానంలో వున్న ఇంగ్లీషు వారిని తరిమివేశారు. ఈ ధిక్కారాన్ని సహించలేక ఎడ్వర్డ్‌ స్కాట్లండ్‌పై దండెత్తాడు. స్కాట్‌ వీరులు బలియోల్‌ను కోటలో బంధించి, అతను లేకుండా యుద్ధభూమికి వెళ్లారు. అయితే స్కాట్‌లందరూ ఐక్యంగా లేరు. చాలామంది సామంతరాజులకు, జమీందార్లకు ఇంగ్లండులోను, స్కాట్లండ్‌లోను భూములున్నాయి. రెండు ప్రాంతాల మధ్య యుద్ధం వస్తే వారికి యిబ్బంది. ఎవరో ఒకరిని ఎంచుకోవాలి. ఇద్దరిలో తెలివైనవాడు, బలవంతుడు అయిన ఎడ్వర్డ్‌నే ఎంచుకుని అతని తరఫున పోరాడారు. వారిలో రాబర్ట్‌ ద బ్రూస్‌ (అనన్డేల్‌ 6 వ లార్డ్‌) వున్నాడు. అతనికి బలియోల్‌పై కోపం. తమ వంశీకులు జన్మతః ఒకలా ఇంగ్లీషు, మరొకలా స్కాటిష్‌ కాబట్టి ఎడ్వర్డ్‌ తన తండ్రికి యివ్వని అవకాశం తనకి యిస్తాడేమో, బలియోల్‌ స్థానంలో స్కాట్లండ్‌ రాజును చేస్తాడేమో అని ఆశపడ్డాడు.

ఎడ్వర్డ్‌ తన సేనను నడుపుతూ వచ్చి బెర్విక్‌ వద్ద స్కాటిష్‌ సైన్యాన్ని ఓడించాడు. కానీ స్కాట్‌ వీరులు బలియోల్‌ను లొంగనీయలేదు. వచ్చి కప్పం కట్టమని ఎడ్వర్డ్‌ పంపిన ఆదేశాలను తిరస్కరిస్తూ అతని పేర లేఖ పంపించారు. అది చూసి ఎడ్వర్డ్‌ మండిపడ్డాడు. ఒక్కో నగరాన్ని, ఒక్కో కోటను జయిస్తూ ముందుకు సాగాడు. సామంతరాజులందరూ అతని ముందు సాగిలబడ్డారు. చివరకు 1296లో మాంట్రోజ్‌ వద్ద బలియోల్‌ ఎడ్వర్డ్‌కు ఎదురుపడ్డాడు. నెత్తిమీద కిరీటం లేకుండా, ఒంటిపై రాజచిహ్నాలు లేకుండా ఒక బానిసలా అతని ముందు నిలబడి 'చెడు మాటలు విని చెడిపోయాను, నన్ను క్షమించండి' అని కాళ్ల మీద పడ్డాడు. స్కాట్లండ్‌పై నాకే హక్కూ లేదు, సర్వం మీదే అనేశాడు. వీరుడైన ఎడ్వర్డ్‌కు అతి భీరుడైన బలియోల్‌ ప్రవర్తన చికాకు తెప్పించింది, అతన్నీ, అతని కొడుకుని ఖైదీలుగా ఇంగ్లండుకి పంపాడు. స్కాట్లండ్‌ ప్రజలు బలియోల్‌ను అసహ్యించుకుని అతన్ని 'టూమ్‌ టబార్డ్‌ (ఎంప్టీ కోట్‌, పైన పటారం, లోపల డొల్ల అనవచ్చేమో) అనే పేరు తగిలించారు.

యుద్ధం ముగిశాక రాబర్ట్‌ బ్రూస్‌ వచ్చి తనకు స్కాట్లండ్‌ సింహాసనం అప్పగించమని కోరినప్పుడు ఎడ్వర్డ్‌ మండిపడ్డాడు. 'కష్టపడి రాజ్యాలు గెలిచింది నీ చేతిలో పెట్టడానికా? నాకు వేరే పని లేదా?' అని వెక్కిరించాడు. బ్రూస్‌ అవమానభారంతో తన జమీకి వెళ్లి భూములు చూసుకోసాగాడు. ఎడ్వర్డ్‌ స్కాట్లండ్‌ ఏలడానికి రాజప్రతినిథులను (గవర్నర్లను) నియమించాడు. స్కాట్‌ కోటలను ఇంగ్లీషు సైనికులతో నింపివేశాడు. స్కాట్‌ ప్రజలు తమ గతవైభవాన్ని, స్వతంత్రదేశంగా వుండేవాళ్లమన్న సంగతి గుర్తు చేసుకోవడానికి వీల్లేకుండా స్కాట్లండ్‌ చరిత్ర రాసిన అనేక పుస్తకాలను దగ్ధం చేశాడు. తిరిగి ఇంగ్లండు వెళుతూ వెళుతూ ''స్టోన్‌ ఆఫ్‌ డెస్టినీ''ని తీసుకుని పోయాడు. అప్పణ్నుంచి అది వెస్ట్‌మినిస్టర్‌లోనే వుంది. బ్రిటన్‌లో రాజపట్టాభిషేకం జరిగినప్పుడు దాన్ని ఉపయోగిస్తారు. (సశేషం) - ఎమ్బీయస్‌ ప్రసాద్‌ (డిసెంబరు 2015) (ఫోటోలు - ఎడింబరా కోటగుమ్మం, విలియం వాలెస్‌ విగ్రహం)

ఎమ్బీయస్‌ : సినీ స్నిప్పెట్స్‌ - దిలీప్‌, సైరా, రాజేంద్ర కుమార్‌

దిలీప్‌ కుమార్‌ రొమాంటిక్‌ హీరోగా, అందునా విషాదాంత హీరోగా గొప్ప పేరు తెచ్చుకున్నాడు. అలాటి పాత్రలంటే స్త్రీ ప్రేక్షకులకే కాదు, నటీమణులకు కూడా క్రేజ్‌. పెళ్లి చేసుకోమంటూ దిలీప్‌ వెంట ఎందరో నటీమణులు పడ్డారు. ఇతను ఎవరినీ పెళ్లి చేసుకోకుండా చాలాకాలం కథ నడిపాడు. చివరకి సైరా బానుని చేసుకోవలసి వచ్చింది. అదీ ఓ తమాషా పరిస్థితుల్లో!

''జంగ్లీ'' సినిమాలో షమ్మీ పక్కన హీరోయిన్‌గా వేసిన సైరా బానుకు అదే తొలి సినిమా. సైరా బాను తల్లి నసీం బాను కొన్ని 1930, 40లలో కొన్ని సినిమాల్లో హీరోయిన్‌ గా వేసింది. భర్త మొహమ్మద్‌ ఎహ్‌సాన్‌ తో కలిసి తాజ్‌మహల్‌ పిక్చర్స్‌ అని ఓ సంస్థ నెలకొల్పింది. వీరిద్దరికీ ఒక కూతురు (సైరా), ఒక కొడుకు ( సుల్తాన్‌). దేశవిభజన వీరిద్దరి మధ్య విభజనను కొని తెచ్చింది. ఎహ్‌సాన్‌ పాకిస్తాన్‌ తరలిపోయాడు. నసీం యిక్కడే వుండిపోయింది. కొంతకాలానికి పిల్లలతో సహా నసీం లండన్‌లో పదేళ్లు వుంది. కొన్నాళ్లకి 1959లో ఇండియాకు తిరిగి వచ్చి 18 యేళ్ల కూతురును సినిమాల్లో ప్రవేశపెట్టింది. సైరా బాను తొలి సినిమా ''జంగ్లీ'' (1961). హీరో షమ్మీ కపూర్‌.

''జంగ్లీ'' సూపర్‌ హిట్‌. సైరాకు బ్యూటీ క్వీన్‌ అనే పేరు వచ్చేసింది. తర్వాత బోల్డు సినిమాలు వచ్చి పడ్డాయి. ''బ్లఫ్‌ మాస్టర్‌'', ''ఏప్రిల్‌ ఫూల్‌'', ''దూర్‌ కీ ఆవాజ్‌'', ''ఆవో ప్యార్‌ కరే'' ''ప్యార్‌ మొహబ్బత్‌''. టాప్‌ హీరోలందరితోనూ ఆమె వేసింది. అప్పట్లో సిల్వర్‌ జూబిలీ స్టార్‌గా పేరు పొందిన రాజేంద్ర కుమార్‌ పక్కన ఆమె తొలి సినిమా ''ఆయీ మిలన్‌ కీ బేలా''. ఆ సినిమా బ్రహ్మాండంగా విజయవంతం కావడంతో ''అమన్‌'', ''ఝుక్‌ గయా ఆస్మాన్‌'' సినిమాలు వెంటవెంటనే వచ్చాయి. తెరమీద శృంగారం తెర వెనుకకు కూడా కొనసాగడంతో గాసిప్‌ మ్యాగజైన్లు వీరిద్దరి గురించి రాయడం మొదలెట్టాయి. సైరా తల్లి నసీంకు కంగారు పుట్టింది. తను కూడా ఒకనాటి తారే కాబట్టి యిలాటి బంధాలు ఎలా రూపుదిద్దుకుంటాయో ఊహించగలిగింది. రాజేంద్ర కుమార్‌ అన్యమతస్థుడే కాక వివాహితుడు, ముగ్గురు పిల్లల తండ్రి కూడా.

కూతురికి చెప్పి చూసి, లాభం లేకపోవడంతో ఫ్యామిలీ ఫ్రెండయిన దిలీప్‌ కుమార్‌ను, సైరా బానుని సినిమాల్లోకి తెచ్చిన సుబోధ్‌ ముఖర్జీని వెళ్లి బతిమాలింది - 'మీరైనా నచ్చచెప్పండి' అని. ముఖర్జీ చాలా సార్లు చెప్పాడు కానీ సైరా వినలేదు. దిలీప్‌కి యిటువంటి వ్యవహారాల్లో కలగజేసుకోవడం యిష్టం లేక సాధ్యమైనంత వరకు దూరంగా వున్నాడు. చివరకు 1966 ఆగస్టు 23 న సైరాబాను 25 వ పుట్టినరోజు పార్టీనాడు కలగజేసుకోక తప్పలేదు. అవేళ పార్టీకి రాలేనని దిలీప్‌ కుమార్‌ ఓ ఉత్తరం రాసి పంపించేశాడు.

కానీ కాస్సేపటికి రాజేంద్ర కుమార్‌ ఆ పార్టీకి తన భార్యతో సహా విచ్చేశాడు. అది చూడగానే సైరా అప్‌సెట్‌ అయిపోయింది. 'నిన్ను పెళ్లి చేసుకున్నా, నా భార్యను మాత్రం విడిచిపెట్టను' అని సందేశం యిస్తున్నాడా యితను అని గందరగోళ పడిపోయింది. ఆమె అవస్థ చూసి నసీం బాను వెంటనే దిలీప్‌ యింటికి పరిగెట్టుకుంటూ వచ్చింది. రాకపోతే లాభం లేదని మొత్తుకుంది. దిలీప్‌కి రాక తప్పలేదు. పార్టీ అయిపోయాక కూచుని నచ్చచెప్పటం ప్రారంభించాడు.

సైరా బానుకి మొదటినుండీ దిలీప్‌ కుమారంటే ఆరాధన. దిలీప్‌ కుమార్‌ రొమాంటిక్‌ హీరోగా, అందునా విషాదాంత హీరోగా గొప్ప పేరు తెచ్చుకున్నాడు. అలాటి పాత్రలంటే స్త్రీ ప్రేక్షకులకే కాదు, నటీమణులకు కూడా క్రేజ్‌. పెళ్లి చేసుకోమంటూ దిలీప్‌ వెంట ఎందరో నటీమణులు పడ్డారు. ఇతను ఎవరినీ పెళ్లి చేసుకోకుండా చాలాకాలం కథ నడుపుతూంటాడని సంకోచం. పార్టీలో దిలీప్‌ కనబడగానే అతన్ని చూసి మురిసిపోయి రాజేంద్ర కుమార్‌ను ఝాడించే కార్యక్రమం వాయిదా వేసింది.

తర్వాత దిలీప్‌ అతన్ని వదిలేయమని చెప్తూ పోతూండగా అతన్ని ఆపి ఓ ప్రశ్న అడిగింది - 'అతన్ని వదిలేస్తాను. కానీ మీరు నన్ను చేసుకుంటారా?' అని. దిలీప్‌ తెల్లబోయాడు. 'నేను నీ కంటె ఎంత పెద్దవాణ్నో తెలుసా? నాకు 43. నీకు 25. మీ అమ్మ నా కంటె ఒక్క సంవత్సరం మాత్రమే పెద్దది. ''ఫుట్‌ పాత్‌'' సినిమాలో నా పక్కన కథానాయికగా వేసి వుండాల్సింది కానీ వేషం తప్పిపోయింది.'' అన్నాడు. ''నాకు అదంతా తెలియదు. నువ్వు పెళ్లాడతానంటేనే నీ మాట వింటాను'' అంది సైరా.

అక్టోబరు 2 న వాళ్లిద్దరి ప్రధానం జరిగింది. నెల తిరక్కుండా పెళ్లయిపోయింది. ఈ పెళ్లి వల్ల నష్టపోయిన వారిలో దర్శక నిర్మాత, దిలీప్‌ కుమార్‌ బావగారు కె. అసిఫ్‌ కూడా వున్నాడు. ''మొఘలే ఆజమ్‌'' తీసిన అసిఫ్‌ సైరా బాను, రాజేంద్ర కుమార్‌లతో ''సస్తా ఖూన్‌ - మెహంగా ప్యార్‌'' అనే సినిమా ప్లాన్‌ చేశాడు. కొన్ని దృశ్యాలు తీశాడు కూడా. అయితే ఆ జంటతో సినిమా రిలీజైతే దిలీప్‌కు యిబ్బందిగా వుంటుందన్న ఉద్దేశ్యంతో సినిమాను మధ్యలో వదిలేేశాడు. (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- సైరాబాను, రాజేంద్రకుమార్‌ 2) సైరా, దిలీప్‌ పెళ్లి

డిసెంబరు 42 ఎమ్బీయస్‌ : యూరోప్‌ గాథలు 16

ఈ పరిస్థితుల్లో ప్రజల్లోంచి పుట్టుకుని వచ్చిన విప్లవవీరుడు విలియం వాలెస్‌! అతను సామంతరాజుల్లో ఒకడు కాడు. సామాన్య రైతుబిడ్డ. సాహసి, గొప్ప వీరుడు. మాతృదేశంపై అపారమైన ప్రేమ, ఇంగ్లండుపై అపరిమిత ద్వేషం. హ్యూ బ్రైడ్‌ఫ్యూట్‌ అనే పెద్దమనిషి కూతుర్ని పెళ్లాడాడు. ఒక రోజు అతను తనను వెక్కిరించిన ఇంగ్లీషు వ్యక్తితో పేచీ పడి అతన్ని చంపేశాడు. దానికై గవర్నరు శిక్షిస్తాడని తెలిసి, ఇంటికి వెళ్లి భార్యతో చెప్పి, స్నేహితులతో సహా అడవుల్లోకి పారిపోయాడు. గవర్నరు వాలెస్‌ భార్యను రప్పించి, ఆమె వద్ద నుండి సమాచారం రాబట్టలేక కోపంతో కత్తితో ఆమెను నరికివేశాడు. ఆమెనే కాదు, వాలెస్‌ స్నేహితులను, పనివారినీ అందర్నీ చంపేశాడు. ఇంటికి నిప్పు ముట్టించాడు. అతన్ని దేశద్రోహిగా ప్రకటించాడు. అతన్ని సజీవంగా కాని, నిర్జీవంగా కాని పట్టిచ్చినవాడికి బహుమతి ప్రకటించాడు. తన భార్య మృతి తెలిసి వాలెస్‌ ప్రళయరుద్రుడిలా ఆ రాత్రే గవర్నరు పై దాడి చేశాడు. ఆ వార్త వినగానే నగరంలోని ఇంగ్లీషు వారందరూ పగ తీర్చుకోవడానికి వాలెస్‌ మిత్రుల కోసం వేటాడారు. కానీ నగరప్రజలందరూ ఒక్క తాటిపై నిలబడి తెల్లవారేసరికి వందలాది ఇంగ్లీషువారిని మట్టుపెట్టారు.

ఇది జరిగిన కొన్ని రోజులకే స్కాట్లండ్‌లోని సామాన్యజనులందరూ ఆయుధాలు ధరించి వాలెస్‌ వెంట నడిచారు. జమీందార్లు, సామంతరాజులు వాలెస్‌ వంటి తక్కువ స్థాయి వాడి నాయకత్వాన్ని అంగీకరించలేదు. పైగా వారికి ఇంగ్లండులో భూములున్నాయి, ఇంగ్లండు రాజుతో వైరం తెచ్చుకోలేరు. వాళ్ల సాయం లేకపోయినా వాలెస్‌ దక్షిణ స్కాట్లండ్‌లోని ఇంగ్లీషు వారినందరినీ తరిమివేశాడు. వాలెస్‌కున్న ప్రజాబలం గొప్పదని ఇంగ్లండుకి అర్థమైంది. శాంతిప్రతిపాదనలు చేశారు. ఐర్‌ అనే వూళ్లో ఒక చెక్క గోదాము (బార్న్‌)లో సమావేశమై సంధిషరతులు చర్చిద్దామన్నారు. శాంతి కోసం తపిస్తున్న జమీందారులు, వీరులు అందరూ సంతోషంగా ఒప్పుకున్నారు. పెద్దగా ఆయుధాలు ధరించకుండా బయలుదేరారు. ఇద్దరేసి, ముగ్గురేసి వీరులు గుఱ్ఱం దిగి ఆ గోదాములోకి ప్రవేశించగానే లోపల వున్న ఇంగ్లీషు సైనికులు వారిని పట్టుకుని మెడకు ఉరి బిగించి, పై దూలానికి ఉరేసేవారు. బయటివాళ్లకు ఆ సంగతి తెలిసేది కాదు. ఇలా అనేకమంది స్కాట్‌ వీరులను ఇంగ్లీషువారు మట్టుపెట్టారు. కానీ అసలు వీరుడు వాలెస్‌ యింకా రాలేదు. ఆలస్యమైందని కంగారు పడుతూ అతను వస్తున్నాడు. అంతలో దారిలో ఒక మహిళ ఎదురైంది. గోదాములోకి వెళ్లినవారి అలికిడి వినరాకపోవడంతో సందేహించి ఆమె చాటుగా గమనించి, యీ హత్యాకాండను కనుగొంది. పరిగెత్తుకుని వెళ్లి వాలెస్‌ను హెచ్చరించింది. వాలెస్‌ వెంటనే వెనక్కి తిరిగి వెళ్లి మరి కొందర్ని వెంటపెట్టుకుని వచ్చాడు. ఈ లోపుగా చీకటి పడింది. ఊళ్లో ఇంగ్లీషు వారు నివసిస్తున్న యిళ్ల గుమ్మాలపై ఆ మహిళ సుద్దతో గుర్తులు పెట్టింది. వాలెస్‌, అతని మనుషులు ఆ యిళ్ల చుట్టూ కొమ్మలు, ఎండుటాకులు పరిచి సంకేతం అందగానే ఒకేసారి నిప్పు ముట్టించారు. ఇంగ్లీషు వారందరూ కాలి దగ్ధమై పోయారు. చరిత్రలో ఈ సంఘటనను 'బ్లాక్‌ పార్లమెంట్‌ ఆఫ్‌ ఐర్‌'గా పేర్కొంటారు.

ఎడ్వర్డ్‌ ఏలుబడిలోకి వచ్చిన ఏడాది లోపుగా ఉత్తర స్కాట్లండ్‌లోని డన్‌బార్‌ కోట ఒక్కటి తప్ప తక్కిన వన్నీ చేజారడంతో విదేశీ దండయాత్రల్లో వున్న ఎడ్వర్డు వెంటనే స్కాట్లండ్‌ వెళ్లి వాలెస్‌ను ఓడించమని తన సామంతరాజులను ఆదేశించాడు. అప్పటికే వాలెస్‌ డన్‌బార్‌ కోట పట్టుకున్నాడు. ఇంగ్లీషు సేన వస్తోందని వినగానే వాలెస్‌ డన్‌బార్‌ కోట వదలి స్టిర్లింగ్‌ వద్ద ఇంగ్లీషు సైన్యంతో తలపడడానికి బయలుదేరాడు. నదికి యిరుపక్కలా రెండు సేనలూ మోహరించాయి. ఇంగ్లీషు సైన్యంతో పోలిస్తే తన సైన్యం మూడో వంతే వుందని తెలిసిన వాలెస్‌, తన సైనికుల సంఖ్య తెలియరాకుండా ఎత్తయిన దిబ్బమీద విడిది చేశాడు. అటు ఇంగ్లీషు సైన్యానికి వేగంగా ప్రవహిస్తున్న నదిని గుఱ్ఱాలతో సహా ఎలా దాటాలో అర్థం కావటం లేదు. దానిపై వున్న వంతెన చాలా యిరుగ్గా, యిద్దరు మాత్రమే పట్టేట్లు వుంది. గత్యంతరం లేక ఇంగ్లీషు సైన్యాన్ని కొద్దికొద్దిగా అటు పంపారు. సగం మంది అటు చేరాక, వాలెస్‌ తన సైన్యాన్ని చాటుగా అవతలివైపు పంపి వంతెన కూల్చివేయించాడు. దాంతో ఇంగ్లీషు సైన్యం రెండుగా చీలిపోయింది. వాలెస్‌ నదికి యివతలవైపు వచ్చిన సైన్యంపై విరుచుకుపడ్డాడు. తమ దళాధిపతులు అటు వుండిపోవడంతో, సరైన ఆదేశాలిచ్చేవారు ఎవరూ లేక నది దాటిన తర్వాత చిందరవందరగా నిలబడిన సైన్యం వాలెస్‌ను ఎదిరించలేక పోయింది. వాలెస్‌ నరికి పోగులు పెట్టగా మిగిలిన ముగ్గురు సైనికులు అటు వెళ్లి సామంతరాజులకు విన్నవించబోగా వాళ్లప్పటికే తమ సైన్యంతో సహా పలాయనం చిత్తగించారు. 1297 సెప్టెంబరులో వాలెస్‌ విజయం సాధించిన యీ స్థలాన్ని స్కాట్లెండ్‌లో యాత్రాస్థలంగా గుర్తిస్తారు. వాలెస్‌ స్మారకచిహ్నాన్ని అక్కడ కట్టారు. (సశేషం) - ఎమ్బీయస్‌ ప్రసాద్‌ (డిసెంబరు 2015) (ఫోటోలు - వాలెస్‌ స్మారకచిహ్నం, స్టిర్లింగ్‌)

ఎమ్బీయస్‌ : సినీ స్నిప్పెట్స్‌ - లతా, దిలీప్‌

లతా మంగేష్కర్‌ సినిమాల్లోకి కొత్తగా వచ్చిన రోజులవి. అనిల్‌ బిశ్వాస్‌ వద్ద పాడడానికి ఆమెకు ఛాన్సు వచ్చింది. పాట పాడుతూ మధ్యలో ఊపిరి పీల్చుకోవలసి వచ్చినపుడు, గానప్రవాహానికి అడ్డు రాకుండా ఊపిరి ఎలా పీల్చుకోవాలో ఆయనే నేర్పాడామెకు. లతా దాన్ని సాధన చేసిన తీరు చూసి చాలా ముచ్చటేసింది ఆయనకు. ఓ రోజు యిద్దరూ కలిసి గోరేగావ్‌లో వున్న ఫిల్మిస్తాన్‌ స్టూడియోకి లోకల్‌ ట్రెయిన్‌లో వెళుతున్నారు. అప్పట్లో బొంబాయిలో స్టూడియోలన్నీ ఊరవతల వుండేవి. వీళ్లు ఊళ్లో వుండేవారు. స్వంతకార్లు వుండేవి కావు. అందువల్ల యీ కళాకారులందరూ ఉపయోగించేది లోకల్‌ ట్రెయిన్లే. ట్రెయిన్‌లో వెళుతూండగానే ఏదైనా ట్యూన్‌ తడితే సిగరెట్టు పెట్టిమీద కొడుతూ అది గాయకులకు నేర్పించడం, వాళ్లు పాడి వినిపించడం కూడా జరుగుతూండేది.

అనిల్‌ బిశ్వాస్‌, లతా వెళుతున్న ట్రెయిన్‌ కంపార్టుమెంటులోనే బాంద్రా స్టేషన్‌లో దిలీప్‌ కుమార్‌ ఎక్కాడు. అతనూ స్టూడియోకే వెళుతున్నాడు. అప్పటికే హీరోగా పేరు తెచ్చుకున్నాడు. అనిల్‌ బిశ్వాస్‌ను పలకరించాడు. అనిల్‌ లతాను కొత్త గాయనిగా పరిచయం చేస్తూ 'చాలా ప్రతిభావంతురాలు. గొప్పగా పాడుతుంది.' అంటూ చెప్పుకొచ్చాడు. దిలీప్‌ కుమార్‌ లతాకేసి ఎగాదిగా చూశాడు. సన్నటి, నల్లటి పిల్ల. చూడగానే మహారాష్ట్రియన్‌ అని తెలుస్తోంది. 'ఈమె హిందీ పాటలు పాడడమేమిటి?' అనుకున్నాడు.

ఇక్కడొకటి చెప్పాలి. అప్పటిదాకా హిందీ సీమలో గాయనీగాయకులుగా వెలుగొందుతున్నవారు పంజాబ్‌, సింధు ప్రాంతాలకు చెందిన ముస్లిములు. పాటల్లోనూ, మాటల్లోనూ ఉర్దూ పాలు చాలా ఎక్కువగా వుండేది. వీళ్ల ఉర్దూ ఉచ్చారణ స్వచ్ఛంగా, నిర్దుష్టంగా వుండేది. పైగా అప్పట్లో మగైనా, ఆడైనా సరే ఫుల్‌థ్రోటెడ్‌ (బండగా అనవచ్చేమో) పాడడం అలవాటుగా వుండేది. తర్వాత తర్వాత సినిమాపాటల్లో కనబడిన లాలిత్యం అప్పట్లో వుండేది కాదు. నూర్జహాన్‌, షంషాద్‌ బేగం, సురయ్యా వీళ్లంతా పుష్టిగా, కండపట్టి వుండేవారు. ఖయ్‌మని పాట ఎత్తుకునేవారు.

హిందీ గాయని అంటే యిలా వుండాలి అనుకునే ఈ నేపథ్యంలో యీ బక్కపిల్ల ఏం పాడుతుంది అని దిలీప్‌ అనుకోవడంలో ఆశ్చర్యం లేదు. పైగా ఆమె మహారాష్ట్ర అమ్మాయి. వాళ్ల ఉర్దూ ఉచ్చారణ అంతంత మాత్రమే. దాన్ని గుర్తు చేస్తూ దిలీప్‌ కుమార్‌ 'అంతా బాగానే వుందిలే కానీ, వీళ్ల ఉర్దూ పప్పన్నం వాసన కొడుతుంది' అన్నాడు. మహారాష్ట్రవాళ్లు మన దక్షిణాది వాళ్లలాగానే అన్నం ఎక్కువ తింటారు. పప్పు వేసి కిచిడీ అని చాలా యిష్టంగా తింటారు. మన హీరో గారు పఠాన్‌. చపాతీలు, తందూరీలు, కక్కా ముక్కా తినే రకం. తింటే గింటే కాస్త బాసుమతీ బియ్యం ఎంగిలి పడతాడేమో! అందుకని నిత్యం అన్నం తినేవాళ్లంటే చిన్నచూపు. మనం కూడా చూడండి, సినిమాలో ఎవరైనా ఓవర్‌ యాక్షన్‌ చేస్తూంటే 'సాంబారు వాసనేస్తున్నాడురా' అంటాం. అరవ్వాళ్లలా ఓవరాక్షన్‌ చేస్తున్నాడని మన అర్థం. అలాటి అర్థంలోనే దిలీప్‌ ఆ వ్యాఖ్య చేశాడు.

ఇది విన్న లతా కాస్సేపు ఏడ్చుకుని ఊరుకుంటే ఆమె లతా మంగేష్కర్‌ కాకపోయేది. తక్షణం ఓ మౌల్వీ గారిని ట్యూషన్‌ పెట్టించుకుని చక్కగా ఉర్దూ నేర్చుకుంది. నౌషాద్‌ వద్ద శిష్యరికం చేసి చక్కటి ఉర్దూ పాటలు పాడి ఆయన చేత శభాష్‌ అనిపించుకుంది. ఆ పాటలు విన్న తర్వాత దిలీప్‌ లతాకు వీరాభిమాని అయిపోయాడు! తెలిసీ తెలియకుండా తను చేసిన వ్యాఖ్యలకు లెంపలేసుకున్నాడు.

---

దిలీప్‌ కుమార్‌ వేషాలు తిరస్కరించడంలో మొనగాడు. అతను వేయడానికి నిరాకరించిన పాత్రల్లో ''సంగమ్‌''లో రాజేంద్ర కుమార్‌ పాత్ర ఒకటి. నిజానికి ఆ కథ సినిమాగా తయారవ్వడానికి పదిహేనేళ్లు పట్టింది. దిలీప్‌, నర్గీస్‌, రాజ్‌ ముగ్గురూ నటించిన లవ్‌ ట్రయాంగిల్‌ కథ ''అందాజ్‌'' (1949) సినిమా! దీనిలో నర్గీస్‌ దిలీప్‌కే దక్కుతుంది. అదే సమయంలో తనూ నర్గీస్‌ నాయికా నాయకులుగా ''బర్సాత్‌'' సినిమా తీసి హిట్‌ చవి చూసిన రాజ్‌ కపూర్‌ ''అందాజ్‌'' టీముతో యింకో సినిమా తీస్తే హిట్‌ అవుతుందని ప్లాను వేశాడు. అతని కథారచయిత ఇందర్‌ రాజ్‌ ఆనంద్‌ ''ఘరోండా'' అనే కథ రాసి తెచ్చాడు. దిలీప్‌, నర్గీస్‌లకు కూడా కథ నచ్చింది. సినిమా సెట్స్‌పైకి వెళ్లబోతూండగా దిలీప్‌కు అనుమానం వచ్చింది. రాజ్‌ కపూర్‌ తన సాటి నటుడే కాక, దర్శకనిర్మాత కూడా! స్వంత పాత్రను హైలైట్‌ చేసుకుని తన పాత్రను దెబ్బ తీస్తే!?

అలాటిదేమీ జరగదన్నాడు రాజ్‌ కపూర్‌. 'చిన్ననాటి మిత్రులం. స్కూల్లో కలిసి ఫుట్‌బాల్‌ అడుకున్నవాళ్లం. నీ పాత్ర దెబ్బ తీస్తే అది అల్టిమేట్‌గా సినిమాకే దెబ్బ కదా! ఇంత పెట్టుబడి పెడుతూ అలాటి పని చేస్తానా?' అని నచ్చచెప్పబోయాడు. కానీ దిలీప్‌ వినలేదు - 'నువ్వు డైరక్టరుగానైనా వుండు, లేదా పాత్రధారిగానైనా వుండు, అంతే గానీ రెండూ చేస్తానంటే కుదరదు' అన్నాడు దిలీప్‌. ఈ మాటలకు రాజ్‌ కపూర్‌కు కష్టం తోచింది. దిలీప్‌ తప్పుకున్నాడు. ఇంత పవర్‌ఫుల్‌ ట్రయాంగిల్‌ లేకుండా సినిమా పండదని అనుకుని రాజ్‌ కపూర్‌ ఆ కథను అటకెక్కించాడు.

ఒక పుష్కరం గడిచింది. తొలిసారి కలర్‌లో, విదేశాలలో భారీ బజెట్‌తో సినిమా తీద్దామనుకున్నాడు. మంచి కథకోసం వెతుకుతూండగా ''ఘరోండా'' కథ గుర్తుకు వచ్చింది. ''సంగమ్‌'' పేరుతో సినిమా తీద్దామనుకున్నాడు. మొదట అనుకున్న ట్రయాంగిల్‌ ఎలాగూ లేదు. దిలీప్‌ వేయనంటున్నాడు. ''జాగ్‌తే రహో'' తర్వాత నర్గీస్‌తో విడిపోవడం కూడా జరిగింది. అప్పుడు దిలీప్‌ స్థానంలో రాజేంద్ర కుమార్‌ను తెచ్చాడు. నర్గీస్‌ స్థానంలో వైజయంతిమాలను తెచ్చాడు. రెండేళ్లు కష్టపడి ''సంగమ్‌'' (1964) నిర్మించాడు. అది కాసులవర్షం కురిపించింది. (సశేషం) ఎమ్బీయస్‌ ప్రసాద్‌ (అక్టోబరు 2015) ఫోటో- దేవ్‌ ఆనంద్‌, రాజ్‌ కపూర్‌, లతా, దిలీప్‌)

డిసెంబరు 43 ఎమ్బీయస్‌ : యూరోప్‌ గాథలు 17

స్టిర్లింగ్‌ నుండి వాలెస్‌ వెనక్కి మరలలేదు. ఎందుకంటే యుద్ధాల కారణంగా ఎక్కడా తిండి దొరకటం లేదు. తన సైన్యంతో సహా ఇంగ్లండుపై పడ్డాడు. మూణ్నెళ్లపాటు అతనూ, అతని మనుష్యులు ఇంగ్లండును అన్ని విధాలా దోచుకుని దొరికినంత చేతబుచ్చుకుని యింటికి మరలారు. తిరిగి వచ్చి వాలెస్‌ తనను తాను స్కాట్లండ్‌ రాజు బలియోల్‌ తరఫున రాజప్రతినిథిగా ప్రకటించుకున్నాడు. సామాన్యప్రజలు దానికి సంతోషించినా సామంతరాజులు, జమీందార్లు హర్షించలేదు. అతనిపై ఈర్ష్య పెంచుకున్నారు. ఫ్లాండర్స్‌ నుంచి ఇంగ్లండుకు తిరిగి వచ్చిన ఎడ్వర్డు స్టిర్లింగ్‌ పరాజయం గురించి తెలుసుకుని వాలెస్‌కు బుద్ధి చెప్పడానికి మహాసైన్యంతో స్కాట్లండ్‌పైకి దండెత్తాడు. వాలెస్‌ వద్ద అంత సైన్యం లేదు. అందువలన ఇంగ్లీషు సైనికులకు అన్నపానీయాలు లేకుండా చేయడానికి వాళ్లు వచ్చే దారిలో వున్న వూళ్లలో పంటలు తగలబెట్టించాడు. తాము వెళ్లి పక్కనున్న అడవుల్లో దాగున్నారు. ఎడ్వర్డ్‌ సైన్యానికి తినడానికి తిండి లేదు, పోరాడదామంటే శత్రుసైన్యం లేదు. వాలెస్‌ గెరిల్లా యుద్ధం చేసేవాడు. ఇంగ్లీషు సైనికులు ప్రమత్తంగా వున్నపుడు హఠాత్తుగా దాడి చేసి నాశనం చేసేవాడు. ముందుకు వెళుతున్న కొద్దీ ఎడ్వర్డ్‌కు వేసట పెరిగింది. వాలెస్‌ దొరకడని నిశ్చయించుకున్న ఎడ్వర్డ్‌ తిరిగి వెళ్లిపోదామని సైన్యానికి చెప్పాడు.

ఆ దశలో వాలెస్‌ పట్ల అసూయగ్రస్తులైన యిద్దరు స్కాట్‌ జమీందార్లు ఎడ్వర్డ్‌ వద్దకు వచ్చి ''వాలెస్‌ సేన యిక్కడకు దగ్గర్లోనే ఫాల్‌కిర్క్‌ అనే వూరి దాపున అడవుల్లో దాగి వుంది.'' అని ఉప్పందించి, వాలెస్‌ ఏ విధంగా దాడి చేద్దామనుకుంటున్నాడో ఆ పథకమంతా వివరించారు. 'మీరు వెనుదిరగ్గానే రాత్రి వెనకనుంచి మీపై దాడి చేయబోతున్నాడు' అని కూడా చెప్పారు. ఇది వింటూనే ఎడ్వర్డ్‌ సైన్యాన్ని ఆ వైపు నడిపించాడు. చీకటి పడేవరకు ప్రయాణించి, తర్వాత పక్కన బల్లాలు, కత్తులు పెట్టుకుని కవచాలతోనే విశ్రమించారు. వారి మధ్య తన గుఱ్ఱం పక్కనే రాజు మామూలు సైనికుడిలా శయనించాడు. తెల్లవారుఝామున హఠాత్తుగా అందరూ వులిక్కిపడి లేచి ఆయుధాలు చేపట్టారు. 'రాజుగారు గాయపడ్డారు' అన్నారెవరో. కానీ శత్రువేడీ!? జరిగిందేమిటంటే రాజుగారి గుఱ్ఱమే రాజును తన్నింది. అతని పక్కటెముకలు విరిగాయి. ఆ గాయంతోనే రాజు గుఱ్ఱం ఎక్కి ''ఎలాగూ అందరూ లేచారు. రండి శత్రువుపై దాడికి వెళదాం'' అన్నాడు. వెళ్లి వాలెస్‌ సైన్యం వున్న చోటికి చేరారు. వాళ్లను చూస్తూనే వాలెస్‌ కంగారు పడినా చెదరలేదు. తన సైన్యాన్ని నాలుగు భాగాలుగా చేసి 'ఇప్పుడు చూపండి మీ వీరత్వం' అన్నాడు. అయితే అప్పుడు జమీందార్లు చేసిన కుట్ర తన వికృతరూపాన్ని చూపింది. వాలెస్‌ సైన్యంలో చేరిన సామాన్యులందరూ కాల్బలంగా వున్నారు. సామంతరాజులు, జమీందార్లు తరఫున వచ్చినవారందరితో ఆశ్వికదళం ఏర్పడింది. ఎడ్వర్డ్‌ రాగానే ఆశ్వికదళమంతా చెప్పాపెట్టకుండా వెళ్లిపోయింది. కాల్బలమే పోరాడింది.

ఇంగ్లీషు సైనికులు విలువిద్యాప్రవీణులు. ఆ రోజు ఒక్కో ధనుర్దారి ఒక్కో బాణానికి ఒక్కో స్కాట్‌ వీరుణ్ని బలిగొన్నాడట. స్కాట్‌ ధనుర్ధారులపై ఇంగ్లీషు ఆశ్వికదళం విరుచుకుపడింది. సంఖ్యాబలంలో మిన్నగా వున్న ఇంగ్లీషు సేనను ఓడించలేమని గ్రహించిన వాలెస్‌ తన సైన్యాన్ని వెనక్కి తగ్గమని ఆజ్ఞాపించాడు. ఆ రోజు 15 వేల మంది స్కాట్‌ సైనికులు, సేనాధిపతులు మరణించారు. వారిలో వాలెస్‌కు అత్యంత ఆత్మీయుడైన జాన్‌ ద గ్రహామ్‌ కూడా వున్నాడు. అతన్ని ఫాల్‌క్రిక్‌లోనే సమాధి చేశారు. 1298 జులైలో జరిగిన యీ యుద్ధంలో రాబోయే రోజుల్లో విప్లవవీరుడుగా మారిన రాబర్ట్‌ ద బ్రూస్‌ ఇంగ్లీషు సైన్యం తరఫున పోరాడాడు. అతనికి సాటి వీరుడైన వాలెస్‌ అంటే అభిమానం వుంది. అతని వద్దకు వచ్చి ''ఎడ్వర్డ్‌ వంటి బలవంతుడైన రాజుతో పోరాడి లాభమేముంది? పోరాడి స్కాట్లండ్‌ను గెలిచినా యీ జమీందార్లు నిన్ను రాజును కానివ్వరు.'' అని వాదించాడు. ''నాకు సింహాసనం, కిరీటం ఏమీ అక్కరలేదు. నీ వంటి వారికే అవి తగును. కానీ మీకు బద్ధకం. మీది బానిసబుద్ధి. నేను నా దేశపు స్వాతంత్య్రం గురించి పోరాడుతున్నాను. మీరు సహకరించి వుంటే సాధించేవాణ్ని కూడా. మీకు మీ ఐశ్వర్యం ముఖ్యం. నాకు స్వేచ్ఛ ముఖ్యం. నేను బతికి వున్నంతకాలం దాని కోసమే శ్రమిస్తాను.'' అన్నాడు వాలెస్‌. ఇది విన్నాక బ్రూస్‌ చలించిపోయాడు. 'ఇకపై ఎడ్వర్డ్‌ పక్షాన పోరాడను' అని శపథం చేశాడు.

వాలెస్‌కు పూర్తిగా అర్థమైంది. మత్సరంతో మగ్గిపోతున్న జమీందార్లను తృప్తి పరచాలంటే తను గవర్నరు పదవిని వదులుకోక తప్పదని. వదిలేశాడు, అలాగైనా తన స్కాట్లండ్‌లో శాంతిసౌఖ్యాలు నెలకొంటే చాలనుకున్నాడు. అతని స్థానంలో బ్రూస్‌, మరో యిద్దరు నియమితులయ్యారు. ఇంగ్లండు రాజు ఎడ్వర్డ్‌ వాలెస్‌ను వెతుకుతూ స్కాట్లండ్‌లో ముందుకు సాగాడు. ఎక్కడ చూసినా బూడిద కుప్పలే. ఇంగ్లీషు సైన్యానికి తిండి అందకూడదని స్కాట్లు తమ యిళ్లను, తమ పంటను తామే తగలబెట్టుకున్నారు. సైన్యం ఆకలిదప్పులతో అలమటిస్తోంది. విసుగు చెందిన ఎడ్వర్డ్‌ ఉత్తర స్కాట్లండ్‌ను జయించకుండానే వెనక్కి మరలాడు. వెనక్కి చేరిన కొద్ది నెలలకే తెలిసింది - దక్షిణ స్కాట్లండ్‌లో కూడా ప్రజలు తిరగబడి రక్షణగా వుంచిన ఇంగ్లీషు సైనికులను తరిమివేస్తున్నారని. మళ్లీ స్కాట్లండ్‌కి వెళ్లి అణచి వచ్చాడు. అతను వెనక్కి తిరగ్గానే మళ్లీ తిరుగుబాటు. ఇలా ఏడేళ్లలో ఐదుసార్లు జరిగింది. స్కాట్లు ఓడిపోతున్నా లొంగిపోవడానికి సిద్ధంగా లేరు. వారికి సరైన నాయకుడు వుండి వుంటే ఇంగ్లండును ఓడించి వుండేవారు. కానీ వాలెస్‌ నిరాశానిస్పృహల్లో మునిగిపోవడం వలన నాయకుడు లేకుండా పోయాడు. జమీందార్లు తనకు వొంగి దణ్ణాలు పెడుతున్నా, స్కాట్లండంతా తన సైన్యమే విస్తరించి వున్నా ఎడ్వర్డ్‌కు తృప్తి లేదు. ఎందుకంటే సామాన్య స్కాట్‌ తనకు లొంగటం లేదు. వాలెస్‌ బతికి వున్నంతకాలం వాళ్లకు అతను హీరోయే. తన అనుచరులతో అతను అడవుల్లో సంచరిస్తున్నాడు. తమకు సాయపడమని ఫ్రాన్సు రాజుకు అతను సందేశాలు పంపుతున్నాడు. రోమ్‌తో కూడా చర్చలు జరుపుతున్నాడని వార్తలు వస్తున్నాయి. అతన్ని పట్టిస్తే పెద్ద బహుమతి యిస్తారని తెలిసినా ప్రజలు పట్టివ్వడం లేదు.

ఎట్టకేలకు ఎడ్వర్డ్‌ ప్రయత్నాలు ఫలించాయి. జాన్‌ ద మెంటియత్‌ అనే వాలెస్‌ అనుచరుడు డబ్బుకు లొంగాడు. నమ్మకస్తులైన తన అనుచరుల సాయంతో సజీవంగా పట్టి తెస్తానని ఎడ్వర్డ్‌కు మాట యిచ్చాడు. అతని మేనల్లుడు వాలెస్‌కు అంగరక్షకుడు. ఓ రాత్రి వాలెస్‌ మరొక అంగరక్షకుడితో సహా అడవిలో నిద్రిస్తూంటే ఆ మేనల్లుడు వాలెస్‌ కత్తి, బాకు, విల్లంబులు దొంగిలించి కాస్త దూరంలో భోజనం చేస్తున్న తన మామ వద్దకు వచ్చాడు. భోజనాల బల్ల మీద వున్న ఆకును తలకిందులు చేశాడు. అంతా సిద్ధం అనేదానికి సంకేతమది. (అప్పణ్నుంచి స్కాట్లెండ్‌లో మెంటియెత్‌ అనే యింటిపేరు కలవారు భోజనం చేసేటప్పుడు ఆకును తలకిందులు చేస్తే అది వాళ్ల నమ్మకద్రోహాన్ని గుర్తు చేసే అవమానంగా భావిస్తారు) మెంటియెత్‌ తన అనుచరులతో వెళ్లి వాలెస్‌పై పడ్డాడు. ఏ ఆయుధం లేని పరిస్థితుల్లో కూడా బలాఢ్యుడైన వాలెస్‌ స్టూలు ఒకటి దొరికితే దానితోనే యిద్దర్ని చంపాడు. అనేకమంది ఏకకాలంలో అతనిపై విరుచుకు పడి బంధించారు. 'మెంటియత్‌, ఏమిటిది?' అని వాలెస్‌ అడిగితే 'నిన్ను కేవలం యుద్ధఖైదీగా పరిగణిస్తారు. నీ ప్రాణానికి ముప్పు లేదు' అని మెంటియత్‌ అబద్ధపు హామీ యిచ్చాడు. వాలెస్‌ అతన్ని నమ్మాడు. పల్లెల ద్వారా, పట్టణాల ద్వారా తీసుకుని వెళితే ప్రజలు దాడి చేసి అతన్ని విడిపిస్తారని భయపడిన మెంటియత్‌ అతన్ని నిర్జన ప్రాంతాల ద్వారా తీసుకెళ్లి లండన్‌ చేర్చారు. వాలెస్‌ ఖ్యాతి ఎంతవరకు వ్యాపించిందంటే ఇంగ్లండు పౌరులు అతన్ని చూడడానికి గుంపులుగుంపులుగా వచ్చారు. వారి మధ్య నుండి వాలెస్‌ను తీసుకుని వెళ్లడం అతి కష్టమైంది.

కొన్నాళ్లపాటు ఖైదీగానే వుంచారు. ఆ తర్వాత వెస్ట్‌మిన్‌స్టర్‌లో విచారణ జరిపి రాజద్రోహిగా, హంతకుడిగా ఆరోపణలు చేశారు. తాను ఎడ్వర్డ్‌ను రాజుగా ఎన్నడూ అంగీకరించలేదు కాబట్టి తను రాజద్రోహి కానేరడని వాలెస్‌ చేసిన వాదనను ఎవరూ పట్టించుకోలేదు. వాలెస్‌ను తీవ్రంగా దండించి, స్వాతంత్రేచ్ఛ అనే ఆలోచనను స్కాట్‌ ప్రజల మెదళ్ల నుండి తుడిచివేయడానికి నిశ్చయించుకున్న ఎడ్వర్డ్‌ అతి భీకరంగా చంపించాడు. కానీ వాలెస్‌ స్మృతిని చెరపలేకపోయాడు. ఇప్పుడు ''బ్రేవ్‌హార్ట్‌'' సినిమా కథ తెలుసుకోదలచినవారు కింది లింక్‌ను క్లిక్‌ చేయండి. (సశేషం) - ఎమ్బీయస్‌ ప్రసాద్‌ (డిసెంబరు 2015) (ఫోటోలు - లండన్‌లో టవర్‌ ఆఫ్‌ లండన్‌లో వాలెస్‌ను బంధించి వుంచిన ట్రైటర్స్‌ గేట్‌)

నవంబరు 18 ఎమ్బీయస్‌ : యూరోప్‌ గాథలు 18 బ్రేవ్‌హార్ట్‌

''బ్రేవ్‌హార్ట్‌'' సినిమా 1995లో వచ్చింది. స్థూలంగా దాని కథ యిలా సాగుతుంది - 1280లో స్కాట్లండ్‌ రాజు మూడో అలెగ్జాండరు చనిపోయాడు. వారసులు ఎవరూ లేరు. ఇంగ్లండ్‌ రాజు ఎడ్వర్డ్‌ స్కాట్లండ్‌పై దండెత్త దలచి ముందుగా శాంతి చర్చలంటూ స్కాట్‌ సామంతరాజులను ఆహ్వానించాడు. వచ్చిన వారిని మోసంతో ఉరి తీయించాడు. అక్కడకు వాలెస్‌ తన తండ్రి, అన్నలతో వెళ్లాడు. ఆ భీకరదృశ్యం చూసి చలించిపోయాడు. ఆ సంఘటన తర్వాత స్కాట్‌ యోధులందరూ కలిసి సమావేశమై ఇంగ్లండుపై యుద్ధం చేసి తీరాలని నిశ్చయించారు. దానిలో వాలెస్‌ తండ్రి, అన్న పాల్గొన్నారు. వాలెస్‌ కూడా యుద్ధానికి వస్తానన్నా నువ్వు యింటి వద్దే వుండి పొలాల్ని చూసుకో అని చెప్పి తండ్రి, అన్న యుద్ధానికి వెళ్లారు. వాలెస్‌ స్నేహితుడైన హమీష్‌ తండ్రి క్యాంప్‌బెల్‌ కూడా వారితో వెళ్లాడు. కొన్ని రోజులకు క్యాంప్‌బెల్‌ తిరిగి వచ్చి యుద్ధంలో విలియం వాలెస్‌ తండ్రి, అన్న చనిపోయారని చెప్పాడు.

తండ్రి అంత్యక్రియల తర్వాత అతని పినతండ్రి ఆర్గీల్‌ అతన్ని యూరోప్‌కు తీసుకెళ్లి కత్తిసాము, విలువిద్య, యితర విద్యాభ్యాసం చేయించాడు. పది సంవత్సరాల తర్వాత తిరిగి వచ్చి తన తండ్రి పొలాలు చూసుకోసాగాడు. తన బాల్యస్నేహితుడు హమీష్‌తో కలిసి తిరగసాగాడు. ఒకనాడు ఒక పెళ్లిలో వింత ఆచారాన్ని గమనించాడు. ఎడ్వర్డ్‌ స్కాట్లండ్‌లో తను నెలకొల్పిన బ్రిటిషు సామంతరాజులకు, జమీందార్లకు అనేక హక్కులు ప్రసాదించాడు. వాటిల్లో తమ పౌరులకు వివాహమైన రాత్రి వారి నవవధువును వీరు అనుభవించే హక్కు ఒకటి. ఆ విధంగా బ్రిటిషు సంతతిని స్కాట్లండ్‌లో పెంచాలని అతని ఐడియా. దీన్ని వాలెస్‌ అసహ్యించుకున్నాడు.

అతను బాల్యస్నేహితురాలు మురాన్‌తో ప్రేమలో పడ్డాడు. బహిరంగంగా పెళ్లాడితే తొలిరాత్రి స్థానిక జమీందారుకి అప్పగించాల్సి వస్తుందన్న భయంతో రహస్యంగా పెళ్లాడాడు. ఎడ్వర్డు కౄరపాలన సాగుతున్నా తను రైతుగా స్థిరపడి తన పనేదో తను చూసుకుందా మనుకున్నాడు. కానీ అతని భార్యను ఇంగ్లీషు సైనికులు బలాత్కరించబోయారు. వాళ్లను తరిమివేశాడు. సైనికులతో గొడవలెందుకని భార్యతో సహా పారిపోదామనుకున్నాడు. కానీ గ్రామాధికారి వాళ్లను బంధించాడు. బహిరంగ విచారణ జరిపి 'రాజు సైనికులపై దాడి చేస్తే రాజుపైనే దాడి చేసినట్లు లెక్క' అని ప్రకటించి శిక్షగా ఆమె కంఠాన్ని ఉత్తరించేశాడు. ప్రతీకారంతో రగిలిన వాలెస్‌ ఊరి ప్రజలతో కలిసి ఇంగ్లీషు పటాలంపై దాడి చేశాడు. తన భార్యను చంపిన అధికారిని అదే తరహాలో వధించాడు. దీని తర్వాత ప్రజలందరూ తమ మాతృభూమిని ఇంగ్లీషు వారిని తరిమివేసే పని చేపట్టమని వాలెస్‌ను కోరారు. వాలెస్‌ నాయకత్వం వహించవలసి వచ్చింది. అతని విజయాలు రగిలించిన ఉత్సాహంతో సామాన్యప్రజలు దళాలుగా ఏర్పడి ఇంగ్లీషు వారిని ఎదిరించసాగారు. వాలెస్‌ విప్లవం ప్రాచుర్యం పొందిన కొద్దీ అనేకమంది స్కాట్‌లు అతని పక్షాన చేయసాగారు.

వాలెస్‌కు బుద్ధి చెప్పే పని ఎడ్వర్డ్‌ తన కొడుకు, యువరాజు ఐన రెండో ఎడ్వర్డుకి అప్పగించాడు. అయినా అతను వాలెస్‌ను అడ్డుకోలేక పోయాడు. స్టిర్లింగ్‌ వద్ద యుద్ధంలో గెలిచాక వాలెస్‌, యార్క్‌పై దాడి చేసి ఆ నగరాధిపతియైన రాజు మేనల్లుణ్ని చంపి అతని తల ఖండించి రాజుకి పంపాడు. కుష్ఠు రోగంతో బాధపడే పెద్ద రాబర్ట్‌ ద బ్రూస్‌ (తర్వాతి రోజుల్లో స్కాట్లండ్‌ రాజైన బ్రూస్‌ తండ్రి) తన కొడుకు చిన్న బ్రూస్‌కు స్కాట్లండ్‌ రాజ్యం యిప్పించాలనే కోరికతో ఇంగ్లీషువారికి తను దాసోహమంటూ, కొడుకుపై ఒత్తిడి తెస్తున్నాడు. కానీ అతను వాలెస్‌కు సన్నిహితుడు.

తన కొడుకు వాలెస్‌ను అరికట్టలేకపోయాడు కాబట్టి అతని కంటె తెలివైనదైన తన కోడలు, ఫ్రెంచ్‌ రాజు కూతురు అయిన ఇసబెల్లాను రంగంలోకి దింపుదామనుకున్నాడు. రాజీ చర్చల పేరుతో ఆమెను వాలెస్‌ వద్దకు పంపాడు. ఆమె గడుసరి కాబట్టి వాలెస్‌ను మాటల్లో గెలవగలదని, ఒకవేళ చర్చలు విఫలమై వాలెస్‌కు కోపం వచ్చి ఆమెను చంపివేస్తే అప్పుడు ఫ్రాన్సు రాజే అతనిపై పగ సాధిస్తాడని లెక్క ప్లాను వేశాడు. తన మాట వింటే ఎడ్వర్డు అతనికి పెట్టెడు బంగారం, సామంతరాజ పదవి, పెద్ద ఎస్టేటు యిస్తానన్నాడని ఇసబెల్లా వాలెస్‌కు ఆఫర్‌ చేసింది. అవేమీ అక్కరలేదన్నాడు వాలెస్‌. ఇసబెల్లా 'నువ్వు పడుతున్న బాధ నాకు తెలుసు. నీ భార్య మరణం గురించి కూడా విన్నాను' అని సానుభూతి కనబరచింది. చర్చలు విఫలమయ్యాయి కాబట్టి ఎడ్వర్డ్‌ పెద్ద సైన్యంతో దండెత్తి రాబోతున్నాడని ఇసబెల్లా చెప్పేసింది.

ఇంగ్లీషు సైన్యాలతో యుద్ధం చేయక తప్పదని వాలెస్‌ స్కాట్‌ జమీందార్లకు నచ్చచెప్పాలని ప్రయత్నించినా వారు వినలేదు. ఓటమి తప్పదని, ఓడిపోయిన తర్వాత పరిస్థితి మరింత హీనమవుతుందని వారి భయం. ఇంగ్లండు నుంచి ముడుతున్న డబ్బుతో హాయిగా సాగిపోతున్న బతుకులు కష్టాలపాలవుతాయని బెదురు వేరే. కానీ చిన్న బ్రూస్‌ మాత్రం ఎటూ తేల్చుకోలేక యిబ్బంది పడుతున్నాడు. ఒకవైపు ప్రజల పట్ల తన బాధ్యత, మరో వైపు రాజు వైపు పోరాడమని తండ్రి ఆజ్ఞ.

ఎడ్వర్డ్‌ భారీ సైన్యంతో వచ్చినపుడు యిద్దరు సామంతరాజులు వాలెస్‌ ఎక్కడున్నాడో రాజుకి చెప్పేశారు. ఎడ్వర్డ్‌ తరఫున మంచి ధనుర్ధారులు వుండడంతో స్కాట్స్‌ ఓడిపోయారు. భంగపడిన వాలెస్‌ మహావేశంతో ఎడ్వర్డుపైకి దూసుకెళ్లాడు. కానీ ఒక అంగరక్షకుడు అడ్డుకున్నాడు. ఇద్దరూ తలపడ్డారు. వాలెస్‌ అంగరక్షకుణ్ని చంపబోతూ శిరస్త్రాణం తొలగించి చూశాడు. అతను వేరెవరో కాదు, చిన్న బ్రూసే! అతన్ని చంపడానికి వాలెస్‌కు చేతులు రాలేదు. చిన్న బ్రూస్‌ కూడా ఆ తర్వాత పశ్చాత్తాపంతో వాలెస్‌ను రక్షించి ఇంగ్లీషు సైన్యాలకు దూరంగా తీసుకుపోయాడు.

వాలెస్‌ ఆ తర్వాత ఇంగ్లీషు సైన్యంపై ఏడేళ్లపాటు గెరిల్లా యుద్ధం చేశాడు. తనకు ద్రోహం చేసిన సామంతరాజులను భీకరంగా చంపివేశాడు. వాలెస్‌తో ఏదో ఒక రకంగా ఒప్పందానికి రాకపోతే కుదరదనుకున్న రాజు కోడల్ని మళ్లీ పంపాడు. అతని ఆశయాలను చూసి ముచ్చటపడిన ఇసబెల్లా అతనికి సాయపడసాగింది. వారిద్దరి మధ్య శారీరక సంబంధం ఏర్పడింది. ఆమె గర్భవతి అయింది.

చిన్న బ్రూస్‌ తన సైన్యంతో సహా వాలెస్‌తో చేతులు కలుపుదామని అనుకుని ఆ విషయాన్ని ప్రకటించడానికి ఎడింబరాలో కలుద్దామన్నాడు. సామంతరాజులంటే నమ్మకం లేకపోయినా, కొంతమంది మంచివాళ్లు కూడా వుంటారని నమ్మిన వాలెస్‌ ఆ సమావేశానికి వచ్చాడు. కానీ పెద్ద బ్రూస్‌ యితర సామంతరాజులతో చేతులు కలిపి వాలెస్‌ను ఇంగ్లీషువారికి అప్పగించాలనుకున్నాడు. వాలెస్‌ రాగానే అందరూ కలిసి చావగొట్టి స్పృహ తప్పించి ఇంగ్లీషు సైన్యాలకు పట్టిచ్చాడు. తనను రాజును చేయడానికే యిదంతా జరిగిందని తెలియగానే చిన్న బ్రూస్‌ తన తండ్రిని అసహ్యించుకున్నాడు, అతనితో సంబంధం లేదని ప్రకటించాడు.

వాలెస్‌పై ఇంగ్లండులో రాజద్రోహ నేరంపై విచారణ జరిగింది. ఉరి తీసి, చిత్రవధ చేసి శిరచ్ఛేదం చేయాలని శిక్ష వేశారు. చిత్రవధ సమయంలో బాధ ఓర్చుకోవడానికి శక్తి నివ్వమని వాలెస్‌ దేవుణ్ని ప్రార్థించాడు. నొప్పి తగ్గించడానికి ఇసబెల్లా మందు యివ్వబోతే వద్దన్నాడు. తీర్పు విని మండిపడిన ఇసబెల్లా తన మావగారి వద్దకు వెళ్లి వాలెస్‌కు క్షమాభిక్ష పెట్టమని అడిగింది. రోగగ్రస్తుడైన మావగారికి అప్పటికే మాట పోయింది. అతని తరఫున అతని కొడుకు 'వాలెస్‌ మరణమే రాజుగారు కోరుకుంటున్నాడు' అన్నాడు. ఇసబెల్లా మొగుణ్ని, మావగారిని తిట్టిపోసింది. ఆ తర్వాత మావగారితో విడిగా ''నా కడుపులో పెరుగుతున్న బిడ్డ వాలెస్‌ వలన కలిగినవాడు. ఆ విధంగా నీ వంశం నీ కొడుకుతోనే సమాప్తం. ఇక ముందు రాజ్యం చేయబోయేది వాలెస్‌ వంశీకులే'' అని చెప్పింది. ఆ విషయాన్ని ఎడ్వర్డు తన కొడుక్కి చెప్దామంటే నోరు పెగలలేదు.

వాలెస్‌ను ఉరి తీయబోయేముందు చుట్టూ వున్న జనం అతన్ని విడిచి పెట్టమని కేకలు వేశారు. శిక్ష అమలు చేసే అధికారి 'దయ చూపమ'ని అభ్యర్థిస్తే చిత్రవధ లేకుండా చేస్తానని' అన్నాడు. జవాబుగా వాలెస్‌ ''స్వేచ్ఛ'' అని అరిచాడు. వాలెస్‌ను అతన్ని చిత్రవధ చేశారు. చనిపోయేముందు ప్రజల మధ్యలో నిలబడిన తన భార్య తనను చూసి చిరునవ్వు నవ్వినట్లుగా వాలెస్‌కు గోచరించింది.

భరతవాక్యం - వాలెస్‌ మరణించిన 9 సంవత్సరాల తర్వాత, 1314లో చిన్న బ్రూస్‌ స్కాట్లండ్‌ రాజు అయ్యాడు. రెండవ ఎడ్వర్డ్‌ ఇంగ్లండు రాజయ్యాడు. స్కాట్లండ్‌కు కూడా రాజుగా నన్ను అంగీకరించాలని అని షరతు విధించాడు. వాలెస్‌ను పట్టివ్వడంలో తన పాత్ర గురించి అపరాధభావనతో బాధపడుతూన్న బ్రూస్‌కు ఒక ఐడియా వచ్చింది. సరేనని అంగీకరించి ఇంగ్లీషు సైన్యాలను రప్పించాడు. ఆ ఉత్సవంలో అతను తన సేనలను ఉద్దేశించి మాట్లాడుతూ వాలెస్‌ను గుర్తు చేసుకుని, అతని స్ఫూర్తితో ఇంగ్లీషువారితో పోరాడుదాం రండి అన్నాడు. ఈ హఠాత్పరిణామంతో ఇంగ్లీషువారు విస్తుపోయారు. బ్రూస్‌ వారిని ఓడించి స్కాట్లండుకు స్వాతంత్య్రం సంపాదించాడు. - ఎమ్బీయస్‌ ప్రసాద్‌ (నవంబరు 2015)

డిసెంబరు 45 ఎమ్బీయస్‌ : యూరోప్‌ గాథలు 19

ఇప్పుడు రాబర్ట్‌ ద బ్రూస్‌ కథ చెప్పబోతున్నాను. ఇతని కథ మాకు చిన్నప్పటి పాఠ్యపుస్తకాల్లో వచ్చింది. రాబర్ట్‌ బ్రూస్‌ అనే వీరుడు యుద్ధంలో మాటిమాటికి ఓడిపోయి ఆత్మస్థయిర్యాన్ని కోల్పోయి ఒక గుహలో కూర్చుంటాడు. అక్కడ ఒక సాలీడు గూడు కట్టడానికి తంటాలు పడుతూంటుంది. ఎన్నిసార్లు ప్రయత్నించినా కింద పడిపోతూ వుంటుంది. అయినా ఓర్పుగా మళ్లీ మొదలుపెడుతుంది. ఇలా ఏడుసార్లు అయ్యాక విజయం సాధిస్తుంది. దాన్ని చూశాక బ్రూస్‌కి స్ఫూర్తి కలుగుతుంది. సాలీడుకున్న పట్టుదల మనకుండకపోతే ఎలా అనుకుని మళ్లీ యుద్ధానికి వెళతాడు. మార్చిలో పరీక్ష పోతే మళ్లీ సెప్టెంబరుకు వెళ్లు అని సాటి విద్యార్థులు ప్రోత్సహించడానికి బ్రూస్‌ కథ చెప్తూంటారు. ముళ్లపూడి రమణగారు కథలో ఓ పాత్ర 'వాడెవడో బ్రూసును చూడు ఏడుసార్లు సాలెగూడు కట్టాడు..' అంటాడు - బ్రూసే గూడు కట్టేసేడని కన్‌ఫ్యూజ్‌ అయిపోయి. ఈ కథాంశం గుర్తుంది కానీ అతనెక్కడివాడో గుర్తు లేదు. మొన్న స్కాట్లండ్‌ వెళ్లినపుడు గైడ్‌ చెప్పగానే గుర్తు వచ్చాడు. అయితే యిక్కడ అతన్ని రాబర్డ్‌ 'ద' బ్రూస్‌ అంటున్నారు. చిన్నప్పటి కథలో ఏం రాశారో గుర్తు లేదు కానీ సాలీడును చూసి తెచ్చుకున్న ఉత్సాహంతో మళ్లీ దండెత్తగానే బ్రూస్‌ గెలిచేయలేదు. నిజానికి అతని కథ చదివితే రాణా ప్రతాప్‌, శివాజీ అందరూ గుర్తుకు వస్తారు. వాలెస్‌ కథలోనే యితని పరిచయం అయిపోయింది కాబట్టి అతని సంగతి కొంతవరకు మీకు అర్థమై పోయి వుంటుంది. మొదట్లో ఇంగ్లండుకు భక్తుడిగా వుండి, తర్వాత ఎదురు తిరిగి, రాజ్యభ్రష్టుడై తిరుగుబాటుదారు డవుతాడు. స్కాట్లండ్‌ కథలన్నీ యిలాటి వీరుల గాథలే. ఇంగ్లండుకు, వారికి మధ్య నడిచిన వైరం గాథలే. రాజకీయ కుట్రలతో నడిచిన మేరీ గాథ కొంత ఆసక్తికరంగా వుంటుంది. కొంత విరామం యిచ్చాక మళ్లీ ఆమె కథకు వద్దాం. ప్రస్తుతం బ్రూస్‌ కథ తెలుసుకుందాం.

విలియం వాలెస్‌ మరణంతో స్కాట్‌ ప్రజలు కృంగిపోయారు. 1298లో వాలెస్‌ అజ్ఞాతంలోకి వెళ్లిన దగ్గర్నుంచి బ్రిటన్‌ దమనకాండ పెరుగుతూ వస్తోంది. ఇప్పుడు వాలెస్‌ను చంపివేసిన తర్వాత వారి అక్రమాలు పెచ్చుమీరాయి. వాటిని అడ్డుకోవాలంటూ స్కాట్లండ్‌కు రాజంటూ వుండి తీరాలని అనుకుని జాన్‌ బలియోల్‌ స్థానంలో ఎవరో ఒక సమర్థుణ్ని రాజుగా చేయాలనుకున్నాడు. జాన్‌ మేనల్లుడు రెడ్‌ కొమైన్‌, రాబర్ట్‌ ద బ్రూస్‌ (ఇకపై బ్రూస్‌ అనే రాస్తాను) ఆ పదవికి పోటీ పడ్డారు. కొమైన్‌ అంటే వ్యక్తిగతంగా పడకపోయినా తమ కలహాలతో స్కాట్లండ్‌ బలహీనపడకూడదనే ఏకైక ఆకాంక్షతో కొమైన్‌తో చేతులు కలుపుదామనుకున్నాడు. ''మనిద్దరం ఒక ఒప్పందానికి వద్దాం. మనలో ఎవరు రాజు కావాలనుకుంటే వాళ్లు నష్టపరిహారంగా ఎదుటివారికి తన భూములు యిచ్చేయాలి.'' అని ప్రతిపాదించాడు. కొమైన్‌ ''నాకు రాజు కావాలని లేదు, నాకు నీ భూములిచ్చేస్తే నీకు సాయపడతాను.'' అన్నాడు. ఇద్దరూ అంగీకారపత్రంపై సంతకాలు చేసుకుని చెరొక ప్రతి తమ వద్ద పెట్టుకున్నారు.

అప్పుడు బ్రూస్‌ ఇంగ్లండు రాజు ఎడ్వర్డ్‌ దగ్గరకు వెళ్లి తనను రాజును చేయమని మర్యాదగా అడుగుదామనుకున్నాడు. ఎందుకంటే అతనింకా సైన్యసమీకరణ మొదలుపెట్టలేదు. ముందే మొదలుపెడితే ఎడ్వర్డ్‌కు అనుమానం వచ్చి తన ప్రణాళికలు భగ్నం చేస్తాడు. అందుకని అతన్ని జోకొట్టే ప్రయత్నంగా లండన్‌ వెళ్లాడు. దాన్ని దెబ్బ తీయడానికి కొమైన్‌ తమ మధ్య చేసుకున్న ఒప్పందపు ప్రతిని ఎడ్వర్డ్‌కు రహస్యంగా పంపాడు. అది చూసి ఎడ్వర్డు బ్రూస్‌ను శిక్షించి, తనను రాజును చేస్తాడని, ఆ విధంగా తనకు రాజ్యం, బ్రూసు భూములు రెండూ దక్కుతాయనీ అతని ప్లాను. ఆ ఒప్పందాన్ని చూడగానే ఎడ్వర్డుకి కోపం వచ్చింది. ఎంత ధిక్కారం అనుకుని, తన వద్దకు రాగానే బ్రూసును, అతనికి మద్దతిస్తున్న యితర సామంతులను పట్టి బంధించి చంపించాలని నిశ్చయించుకున్నాడు. పైకి మాత్రం వారిని సాదరంగా ఆహ్వానించాడు. బ్రూసు అతన్ని నమ్మి ఏమరుపాటుగా వున్నాడు. కానీ అతని సహచరుల్లో ఒకడికి జరిగినదేమిటో తెలిసిపోయింది. లేఖ రాసి బ్రూసును హెచ్చరిస్తే ఎడ్వర్డుకు ఉప్పందుతుందని భయపడి, రెండు పదునైన యీటెలకు పన్నెండు వెండి నాణాలు కట్టి బ్రూసుకు పంపాడు.

అది చూస్తూనే అర్థమైంది - తన ప్రాణాలు దక్కించుకోవడానికి వెంటనే యీటెలు తీసుకుని పారిపోవాలని, దారి ఖర్చులకు ఆ డబ్బు వుపయోగించాలనీ. తన సహచరులతో పారిపోవాలనుకున్నాడు. అయితే శీతాకాలం కావడంతో మంచు విపరీతంగా పడుతోంది. తమ గుఱ్ఱాల పాదముద్రలు మంచులో పడి ఎటు వెళ్లామో రాజుకి తెలిసిపోతుంది. అందువలన యిద్దరు సేవకులను కమ్మరి వాళ్ల దగ్గరకు పంపించి, గుఱ్ఱపు నాడాలను తిరగేసి కొట్టించాడు. దాంతో వాళ్లు లండన్‌ నుంచి పారిపోతూ వుంటే, మంచులో అడుగుజాడలు చూసినవాళ్లకు లండన్‌ వైపు వచ్చినట్లు తోస్తుంది. కానీ యీ జాగ్రత్త కూడా అక్కరలేక పోయింది. అర్ధరాత్రి వాళ్లు పారిపోయిన తర్వాత విపరీతంగా మంచుపడి ఆ జాడలన్నీ కనబడకుండా పోయాయి. వీళ్లు పారిపోయిన కబురు వింటూనే ఎడ్వర్డు నాలుగు వైపులకూ సైనికులను పంపాడు కానీ బ్రూసు దొరకలేదు. అతను అయిదురోజుల పాటు ఏకధాటీగా ప్రయాణించి, సరిహద్దులు చేరాడు. అక్కడ ఎడ్వర్డు వద్దకు కొమైన్‌ సైనికుల్లో ఒకడు చిక్కాడు. అతని దగ్గర కొమైన్‌ ఎడ్వర్డును ఉద్దేశించి రాసిన ఒక లేఖ దొరికింది. 'మీరు బ్రూసును చంపడం ఆలస్యమైతే స్కాట్లండ్‌లో పరిస్థితులు అదుపు తప్పుతాయి' అని రాసి వుంది. అది చూస్తూనే మహాగ్రహంతో బ్రూసు కొమైన్‌ వున్న డంఫ్రీస్‌కు వైపు గుఱ్ఱాన్ని దౌడు తీయించాడు.

కొద్దిసేపటికి కోపాన్ని అదుపులోకి తెచ్చుకున్నాడు. స్కాట్లండ్‌ భవిష్యత్తును దృష్టిలో పెట్టుకుని అతనికి నచ్చచెప్పి తన మార్గానికి తిప్పుకుందామనుకున్నాడు. ఇద్దరూ ఒక చర్చిలో కలిశారు. వారి మధ్య చర్చలు ప్రశాంతంగా ప్రారంభమయ్యాయి. కానీ కొమైన్‌ తను మోసం చేయలేదని మొండిగా వాదించడంతో పట్టరాని కోపంతో బ్రూసు బాకు తీసి కొమైన్‌ను పొడిచేశాడు. సరిగ్గా ఆ పాటికి వాళ్లు చర్చి బలిపీఠం దగ్గరకు వచ్చివుండడంతో బలిపీఠం కాళ్ల వద్ద కొమైన్‌ చాపచుట్టుగా పడ్డాడు. పవిత్ర స్థలంలో తన చేతుల మీదుగా యిలాటి ఘాతుకం జరగడంతో పశ్చాత్తాపంతో దహించుకుని పోతూ బయటకు వచ్చిన బ్రూసును అతని సహచరులు ఏమైందని అడిగారు. 'చచ్చిపోయాడేమోనని అనుమానంగా వుంది' అన్నాడితను. కిర్క్‌పాట్రిక్‌ అనే సహచరుడు 'సంగతేదో సరిగ్గా తేల్చుకోక పోతే ఎలా?' అంటూ లోపలకి వెళ్లి కొసప్రాణంతో వున్న కొమైన్‌ను పొడిచిపొడిచి కడతేర్చాడు. కొమైన్‌ హత్యాపాతకం బ్రూసు నెత్తికి చుట్టుకుంది. అతని స్నేహితులు బ్రూసుపై పగబట్టారు. (సశేషం) - ఎమ్బీయస్‌ ప్రసాద్‌ (డిసెంబరు 2015)

ఎమ్బీయస్‌ : సినీ స్నిప్పెట్స్‌ - రాజేశ్‌ ఖన్నా, ఓం ప్రకాశ్‌

రాజేశ్‌ ఖన్నా వెలుగుతూన్న రోజుల్లో మన వి.బి.రాజేంద్రప్రసాద్‌గారు ఆయన్ని బుక్‌ చేసి యిబ్బంది పడ్డారు. రాజేంద్ర ప్రసాద్‌ గారి ''దసరా బుల్లోడు'' తెలుగులో ఎంత హిట్టో తెలుసుకదా, హిందీలో ''రాజేశ్‌ ఖన్నా'' తీసి అక్కడా హిట్‌ కొడదామనుకున్నా రు. రాజేశ్‌ ఖన్నా అప్పటికే ''ఆరాధనా'', ''హాదీ మేరే సాథీ'' సినిమాల విజయంతో తో సూపర్‌స్టార్‌గా వెలుగొందుతున్నారు. ఏడున్నర లక్షలు పారితోషికం తీసుకుంటున్నాడు. ఈయన ''దసరాబుల్లోడు''కు బుక్‌ చేయడానికి వెళితే 12 లక్షలు అడిగాడు. పైగా తన సెక్రటరీ గుర్నామ్‌సింగ్‌కు 50 వేలు అదనంగా యివ్వాలన్నాడు. అన్నిటికీ ఈయన సరేనంటూ ఓ కండిషన్‌ పెట్టారు. ''ప్రారంభించాక ఆర్నెల్లలో పూర్తి చేయాలి. డేట్స్‌ రెండునెలలు కంటిన్యువస్‌గా యివ్వాలి'' అని కండీషన్‌. రాజేశ్‌ ఖన్నా సరేనన్నాడు.

''దసరాబుల్లోడు'' సినిమా రాజేశ్‌ఖన్నాతో హిందీలో రాబోతుందని వినగానే నార్త్‌ ఇండియాలోని డిస్ట్రిబ్యూటర్స్‌ క్యూలు కట్టి అడ్వాన్సులు యిచ్చేశారు. సినిమాకు ఇంత హైప్‌ రావడంతో రాజేశ్‌ ఖన్నాకు భయం వేసింది. ''సినిమా అటోయిటో అయితే నీ కెరియర్‌ ఫినిష్‌.'' అని అతని సన్నిహితులు భయపెట్టారు. దాంతో రాజేశ్‌ ఖన్నా ఆలోచనలో పడ్డాడు. సినిమా వద్దనలేడు, చేయలేడు. ఇక రాజేంద్రప్రసాద్‌గార్ని తిప్పడం మొదలెట్టాడు. బొంబాయి వెళితే 'ఇక్కడికి ఎందుకండీ రావడం, మద్రాసులో షూటింగు వుంది. అక్కడకు వస్తున్నానుగా. అక్కడే మాట్లాడదాం.' అనేవాడు. సరేనని మద్రాసు వచ్చాక పొద్దున్నే వెళితే 'సాయంత్రం రండి సరదాగా కూచుందాం' అనేవాడు. సాయంత్రం అసలు విషయం తప్ప తక్కినవన్నీ మాట్లాడేవాడు. మర్నాడు పొద్దున్న, సాయంత్రం రండి, సరదా కబుర్లు....

ఇలాగ 15 రోజులు గడిచాయి. మద్రాసులో షూటింగు అయిపోయింది. ఆఖరిరోజు 'ఎయిర్‌పోర్టుకు రండి, అక్కడ మాట్లాడదాం' అన్నాడు. అక్కడ విమానం ఎక్కబోతూ ఓ కవరు చేతిలో పెట్టాడు. చూస్తే డేట్స్‌ షెడ్యూల్‌ అన్నమాట. ఈయన రెండు నెలలు వరసగా అడిగితే ఆయన నెలకు ఒకటి, రెండు రోజుల చొప్పున ఓ సంవత్సరంలో 26 రోజులు యిచ్చాడు. తక్కినవి మరుసటి ఏడాది! ఈ లెక్కన సినిమా తీయడానికి రెండు సంవత్సరాలు పడుతుందన్నమాట. రెండు నెలల్లో పూర్తి చేస్తానని మాట యిచ్చి రెండు సంవత్సరాలకు ప్లాను చేసినందుకు రాజేంద్రప్రసాద్‌కు కోపం వచ్చింది.

అతనెంత సూపర్‌ స్టారయినా సరేనని, శుబ్భరంగా తిట్టిపోస్తూ ఓ పెద్ద వుత్తరం రాశారు. రాజేశ్‌ ఖన్నా కంగు తిన్నాడు. ఈయన శాంతింపజేద్దామని చూశాడు. ''కానీ ఇలాటి చీట్‌లతో నేను పనిచేయను'' అని రాజేంద్రప్రసాద్‌ భీష్మించడంతో తీసుకున్న అడ్వాన్సు తిరిగి యిచ్చేశాడు. ఇక్కడితో కథ సుఖాంతం అనుకోవడానికి లేదు. దీని కారణంగా ''దసరాబుల్లోడు'' హిందీ వెర్షన్‌ తీయకుండానే 10 లక్షలు నష్టపోయారు రాజేంద్రప్రసాద్‌. రానూ, పోనూ ఖర్చులూ వాటికి చాలానే అవుతుంది కానీ మరీ యింత అవదుకదా. దీనిలో 3 లక్షల ఖర్చుకు కారణం - ఓం ప్రకాశ్‌! నాగేశ్వరరావుగారి అన్నగారి పాత్ర ఎస్‌.వి.రంగారావుది వుంది కదా, ఆ అన్నగారి పాత్రకు బుక్‌ చేసిన ఓంప్రకాశ్‌కు యీయన 3 లక్షలు అడ్వాన్సు యిచ్చారు. రాజేశ్‌ ఖన్నా ఎడ్వాన్సు తిరిగియిచ్చేశాడు కానీ యీయన మాత్రం తిరిగి యివ్వలేదు. ''రాజేశ్‌ ఖన్నా ఆడిన మాట తప్పాడు కానీ నేను తప్పలేదు కదా, కావాలంటే నాచేత పని చేయించుకో'' అన్నాడాయన!

---

ఈ ఓం ప్రకాశ్‌ మీకు తెలుసనుకుంటాను. బట్టతల వుంటుంది. కమెడియన్‌గానూ వేస్తాడు, కారెక్టరు యాక్టర్‌గానూ వేస్తాడు. కాస్త డిసిప్లిన్‌ వున్నవాడు కాబట్టి మన దక్షిణాదివాళ్లు తీసిన హిందీ వెర్షన్లలో అతన్ని తప్పకుండా బుక్‌ చేస్తూంటారు. ఈయన సినిమాలు కూడా తీశాడు. 1948లో రిలీజైన ''లాహోర్‌'' అనే సినిమాలో ఆయన నటించడంతోబాటు ఆ సినిమాలో పెట్టుబడి కూడా పెట్టాడు. ఆ సినిమాకు శ్యామ్‌ సుందర్‌ అని అప్పట్లో గొప్ప మ్యూజిక్‌ డైరక్టర్‌. ఆయన ప్రతిభావంతుడే కానీ తాగుబోతు. తాగితే ఏం పేలతాడో ఆయనకే తెలియదు. ఆ రోజుల్లో ఓ కొత్త గాయని రంగంలోకి ప్రవేశించింది. శ్యామ్‌ సుందర్‌ ఆమె చేత పాట పాడించడానికి నిశ్చయించుకుని రిహార్సల్స్‌ మొదలెట్టాడు. హార్మనీ ముట్టడానికి ముందే మందు కొట్టాడు. దానితో ఒళ్లూ పై తెలియలేదు. భయంతో ఆ అమ్మాయి చిన్న తప్పు చేసినా సరే 'సరిగ్గా పాడు, శ్యామ్‌ సుందర్‌ పాటంటే మజాకా అనుకున్నావా?..'' అంటూ బండబూతులు కురిపించేవాడు.

ఆ అమ్మాయికి యీయనంటే గౌరవం వుంది కానీ యీ తిట్లు భరించలేకపోయింది. ఓ రోజు దణ్ణం పెట్టి వచ్చేసింది. దెబ్బకి శ్యామ్‌సుందర్‌గారికి మత్తు దిగిపోయింది. తన పాటకి న్యాయం చేకూర్చాలంటే ఆ అమ్మాయే తగినదని తెలుసుకున్నాడు. వచ్చి పాడమని కబురుపెట్టాడు. ఆమె రాలేదు. కబురు మీద కబురు పెట్టినా రాలేదు. 'పోనీ యింకోరి చేత పాడించండి' అన్నారు నిర్మాతలు. 'పాట బాగా రావాలంటే ఆ అమ్మాయే పాడాలి. ఆమె పాడకపోతే ఆ పాట వదిలేద్దాం' అన్నాడు శ్యామ్‌ సుందర్‌. 'బహారే ఫిర్‌ భీ ఆయేంగీ' అనే ఆ పాట ట్యూన్‌, లిరిక్‌ అందరికీ నచ్చింది. వదులుకోవడానికి వాళ్లు సిద్ధపడలేదు. అప్పుడు నిర్మాతల్లో ఒకడైన ఓం ప్రకాశ్‌ ఆమె వద్దకు వెళ్లాడు. అతన్ని ఆ అమ్మాయి అన్నగారిలా భావిస్తుంది. రాఖీ కూడా కట్టింది. ''చూడమ్మా, అతని మాటలు పట్టించుకోకు. వచ్చి పాడేయ్‌'' అన్నాడు ఓం ప్రకాశ్‌.

''నాలో తప్పుంటే గద్దించవచ్చు. వందసార్లు పాడమన్నా పాడతాను. కానీ ఆ బూతులేమిటి అసహ్యంగా..?' అంది ఈ అమ్మాయి.

''పాటల రికార్డింగులో నేను పక్కనే కూచుంటాను. అతన్ని పల్లెత్తుమాట అననీయను. సరేనా?'' అంటూ ఆమెను తీసుకొచ్చాడు ఓం ప్రకాశ్‌. దగ్గరుండి రికార్డు చేయించాడు. సినిమా, పాట రెండూ హిట్‌ అయ్యాయి. ఇంతకీ ఆ నవగాయనిపేరు చెప్పలేదు కదూ - ఆమె పేరు లతా మంగేష్కర్‌! - (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- నయా దౌర్‌ సినిమా

డిసెంబరు 46 ఎమ్బీయస్‌ : యూరోప్‌ గాథలు 20

బ్రూసు రాజుగా పట్టాభిషేకం చేసుకోవడానికి స్కోన్‌ అనే నగరానికి వెళ్లాడు. అక్కడ పట్టాభిషేకానికి కావలసిన ఏ సరంజామా లేదు. కిరీటం, రాజదండం, రాచదుస్తులు ఏమీ లేవు. బిషప్‌ పదేళ్లగా దాచిన స్కాట్లండ్‌ పతాకం అతని చేతిలో పెట్టి తన కుర్చీ, తన దుస్తులు యిచ్చి తంతుకు ఏర్పాట్లు చేశాడు. కిరీటానికి బదులు ఒక బంగారు వడ్డాణం సిద్ధం చేశారు. అయితే ఆ వడ్డాణాన్ని తలపై పెట్టవలసిన మనిషి మాత్రం రాలేదు. అలా పెట్టే హక్కు తరతరాలుగా ఫైఫ్‌ సామంతరాజు (థేన్‌)కి వుంది. ప్రస్తుతం ఫైఫ్‌కు సామంతరాజుగా వున్న వ్యక్తి ఎడ్వర్డుకు నమ్మినబంటు. అందుని రాలేదు. అయితే అతనికి ఒక సోదరి వుంది - కౌంటెస్‌ ఆఫ్‌ బుచాన్‌ అని. ఆమె భర్త కూడా ఎడ్వర్డుకు విశ్వాసపాత్రుడే. పైగా కొమైన్‌కు బంధువు కూడా. అందువలన బ్రూసుపై పగబట్టాడు. అయితే కౌంటెస్‌ మాత్రం స్కాట్లండ్‌పై అభిమానంతో తన సోదరుడికి బదులుగా బ్రూసు తలపై ఆ 'కిరీటం' పెట్టడానికి సిద్ధపడింది. తనంటే గౌరవం వున్న ధర్మవీరుల (నైట్స్‌)ను వెంట తీసుకుని వచ్చి అతన్ని రాజుగా అభిషేకించింది. అలా రాజ్యం లేని రాజుగా బ్రూసు స్కాట్లండ్‌కు రాజయ్యాడు. అతని భార్య రాణి అయింది.

ఈ మాట వినడంతో ఎడ్వర్డు ఆవేశపడ్డాడు. అప్పటికే అతను ముసలివాడయ్యాడు, జబ్బు పడ్డాడు. నైట్స్‌ను, సామంతరాజులను తీసుకుని స్కాట్లండ్‌పై యుద్ధానికి బయలుదేరదా మనుకున్నాడు. సాటి క్రైస్తవుడిపై యిదే తన చివరి యుద్ధమని, దీని తర్వాత పాలస్తీనా వెళ్లి క్రైస్తవుల తరఫున మతయుద్ధాలలో పాల్గొందామని నిశ్చయించుకున్నాడు. తనకు ఓపిక తక్కువగా వుంది కాబట్టి యువరాజు (ప్రిన్స్‌ ఆఫ్‌ వేల్స్‌ అంటారు) రెండో ఎడ్వర్డును సైన్యంతో ముందుగా వెళ్లమన్నాడు. వాళ్లు స్కాట్లండ్‌ ప్రవేశించాక దారిలో కనబడిన గ్రామాలను దగ్ధం చేస్తూ, నాశనం చేస్తూ ముందుకు సాగారు. పైర్త్‌ పట్టణం చేరేసరికి అక్కడకు బ్రూసు తన సైన్యంతో ఎదురై యుద్ధం చేద్దామని ఆహ్వానించాడు. 'కొద్ది సేపటిలో చీకటి పడబోతోంది. రేపు చేద్దాం' అన్నాడు ఇంగ్లీషు సేనాపతి. దానికి ఒప్పుకుని బ్రూసు సమీపంలో వున్న అడవికి వెళ్లి విశ్రమించాడు. సైన్యం కవచాలు విప్పేసి, ఆయుధాలు పక్కన పడేసి నడుం వాల్చినపుడు ఇంగ్లీషు సేన దొంగచాటుగా మీదపడింది. భీకరయుద్ధం జరిగింది. దాన్ని బేటిల్‌ ఆఫ్‌ మెత్వెన్‌ అంటారు. బ్రూసు సేన చావుదెబ్బ తింది. బ్రూసుకి చావు తప్పి కన్ను లొట్టపోయినట్లు మూడు సార్లు పట్టుబడి, యితరులు కాపాడగా ప్రాణాలు చేతపట్టుకుని పారిపోయాడు.

ఇక అప్పణ్నుంచి అతని గురించి వేట ప్రారంభమైంది. సజీవంగా కానీ నిర్జీవంగా కాని పట్టిచ్చినవారికి బహుమతి, సాయపడినవారికి శిరచ్ఛేదం అని ఎడ్వర్డు ప్రకటించాడు. కానీ కొందరు దేశభక్తులు అతనికి ఆశ్రయం యిచ్చేవారు. బికారుల్లా, శరణార్థుల్లా బ్రూసు, అతని సైన్యం ఉన్న చోట ఉండకుండా, తిన్న తోట తినకుండా వేటగాడి నుంచి తప్పించుకునే జంతువుల్లా నిరంతరం పరుగులు పెడుతూ కందమూలాలు తింటూ, గుహల్లో దాక్కుంటూ పోరాటాన్ని కొనసాగించారు. తన భర్త యిలా కష్టపడుతూ వుంటే తను అబెర్డీన్‌ రాజభవనంలో వుండడమేమిటని బ్రూసు భార్య అనుకుంది. ఒక రోజు మరిది నైజల్‌ బ్రూస్‌ను వెంటపెట్టుకుని అడవిలో భర్త వద్దకు వచ్చేసింది. ఆమె వచ్చినందుకు బ్రూసు సంతోషించినా తనతో పాటు ఆడవాళ్లు కూడా కష్టాలపాలవడం అతన్ని కలచివేసింది. ఒకరోజు ఆమెకు నచ్చచెప్పి కిల్‌డ్రమ్మీ కోటకు పంపించివేశాడు. అదొక్కటే అతని ఏలుబడిలో వుంది. అప్పటికి బ్రూసు వద్ద 200 మంది వీరులున్నారు. వారెవ్వరికీ గుఱ్ఱాలు లేవు. అందుకని అతను వారందరినీ తీసుకుని ఐర్లండ్‌ తీరానికి దూరంగా వున్న దీవికి వెళ్లాడు. అక్కడ విపరీతమైన చలి. అయినా శత్రువులకు అందకుండా వుండాలంటే భరించక తప్పదు.

బ్రూసు పారిపోయాడన్న వార్త విని ఎడ్వర్డు మండిపడి అతని భార్య వున్న కోటపై దాడి చేయించాడు. రక్షణకు నిలిచిన నైట్స్‌ను చంపి బ్రూసు భార్యను, కూతుర్ని, అక్కచెల్లెళ్లను తక్కిన స్త్రీలను ఖైదీలుగా పట్టి ఇంగ్లండు, స్కాట్లండ్‌ చెరసాలల్లో పడేశాడు. బ్రూసు తమ్ముడు నైజల్‌ను అతి దారుణంగా చంపించాడు. పట్టుబడిన వాళ్లలో బుచాన్‌ కౌంటెస్‌ కూడా వుంది. బ్రూసు తలపై కిరీటం పెట్టే దుస్సాహసం చేసినందుకు గాను ఆమెను కఠినంగా శిక్షించదలచాడు. ఆమె భర్త, సోదరుడు తనకు ఆప్తులైనా సరే పట్టించుకోలేదు. చెక్క, యినుముతో ఒక పెద్ద పంజరం చేయించి బెరిక్‌ కోటలో గోడకు దాన్ని వేళ్లాడ దీసి ఆమెను కౄరజంతువులా దాన్లో పెట్టాడు. కోటలో తిరుగాడేవాళ్లు ఆమెను చూసి రాజు అభీష్టానికి వ్యతిరేకంగా మెలగితే ఏమవుతుందో అర్థం చేసుకోవాలన్నమాట. ఆమెతో ఎవరూ మాట్లాడడానికి వీల్లేదు. తిండి పెట్టే పనివాళ్లు తప్ప వేరెవరూ దగ్గరకు రావడానికి వీల్లేదు.

పరిస్థితి యింత ఘోరంగా తయారైనందుకు బ్రూసు చాలా ఖేదపడ్డాడు. ఒక రోజు తను తలదాచుకున్న గుడిసెలో గడ్డిపరుపుపై పడుక్కుని ఆలోచనామగ్నుడయ్యాడు - ఏ ఆశతో నేను పోరాటం కొనసాగించాలి అని తనను తానే ప్రశ్నించుకున్నాడు. నా సహచరులను ఎడ్వర్డుకి లొంగిపొమ్మని చెప్పి నేను పాలస్తీనా వెళ్లి మతయుద్ధాలలో క్రైస్తవం గురించి పోరాడుతూ మరణిస్తాను, ఆ విధంగా కొమైన్‌ను చంపిన పాపానికి ప్రక్షాళన జరుగుతుంది అనుకున్నాడు. ఇంతలో అతని చూపు గుడిసె కప్పుపై పడింది. అక్కడ ఒక సాలీడు గూడు కడుతోంది. ఒక దూలాన్ని పట్టుగా చేసుకుని మరొక దూలాన్ని అందుకోవడానికి ప్రయత్నిస్తోంది. కానీ అందుకోలేక జారిపోతోంది. 'ఇది కూడా నాలాగే వుంది. ఎప్పటికైనా సాధిస్తుందో లేదో చూడాలి' అని అతను గమనించసాగాడు. పడిపోయిన ప్రతీసారి సాలీడు పట్టు విడవకుండా మళ్లీ ప్రారంభిస్తోంది. ఆరుసార్లు విఫలమైంది. 'ఇది ఎప్పటికైనా పట్టుకోగలుగుతుందో లేదో' అని చూస్తూ దానితో మమేకమయ్యాడు. చివరకు ఏడోసారి అది విజయం సాధించినప్పుడు ఆ విజయం తనే సాధించినట్లు భావించాడు. 'సాలీడు వంటి చిన్న జీవికి వున్న పట్టుదల నాకు లేకపోతే ఎలా?' అనుకుని నిరాశలోంచి బయటకు వచ్చాడు. మళ్లీ ప్రయత్నించాలని నిశ్చయించుకున్నాడు. (సశేషం) - ఎమ్బీయస్‌ ప్రసాద్‌ (డిసెంబరు 2015)

ఎమ్బీయస్‌ : సినీ స్నిప్పెట్స్‌ - మధుబాల, కిశోర్‌

మధుబాల గురించి చెప్పుకున్నాం కదూ, అసలు మధుబాలకు బాగా పేరు తెచ్చిన వేషం ఏదో తెలుసా? దెయ్యం వేషం! ''మహల్‌'' (1949) సినిమాలో 'ఆయేగా, ఆయేగా ఆనేవాలా..' అంటూ దెయ్యం వేషంలో పాట పాడి తెరమీద అశోక్‌కుమార్‌ మతి, తెర ఎదుట ప్రేక్షకుల మతి పోగొట్టేసింది. తెల్లచీర కట్టుకుని, ఉయ్యాల వూగుతూ, హాంటింగ్‌ మెలడీ పాడుతూ మధుబాల ఒక్కసారిగా తారాపథానికి ఎగిరిపోయింది. అయితే దెయ్యం వేషం వేసి అందర్నీ హడలగొట్టిన మధుబాలను తన దెయ్యం వేషంతో హడలగొట్టి బెదరగొట్టినవాడు కిశోర్‌ కుమార్‌!

''మహల్‌'' సినిమాలో మధుబాల ఓ తోటమాలి కూతురు. బంగళా యజమాని ఐన అశోక్‌కుమార్‌ను భయపెట్టడానికి కామినీ పిశాచంలా నటిస్తుంది. ఆ సినిమా షూటింగు రోజుల్లో హీరోగారి తమ్ముడు హోదాలో కిశోర్‌ కుమార్‌ సెట్స్‌మీదకు అప్పుడప్పుడు వచ్చేవాడు. అప్పటికి అతను చిన్నా, చితకా వేషాలు వేస్తూండేవాడు. మధుబాల హీరోయిన్‌గా ఎస్టాబ్లిష్‌ అయిపోయింది. ఆమె కోపం తెచ్చుకుంటే అతని పని సరి! అయినా ప్రాక్టికల్‌ జోక్స్‌ అంటే మహా యిష్టం వున్న కిశోర్‌ 'కామినీ పిశాచం' మధుబాలను భూతం వేషంలో బెదరగొడదామనుకున్నాడు.

ఓ సాయంత్రం వేళ, కాస్త చీకటి పడుతూండగా తన ప్లాను అమలు చేశాడు కిశోర్‌. స్టూడియో పై అంతస్తులో మేకప్‌ రూమ్‌ వుంది. దానికి వెళ్లాలంటే ఓ పెద్ద కారిడార్‌లోంచి వెళ్లాలి. అక్కడ చీకటిగా వున్న ఓ మూల పెద్ద పెద్ద మీసాలున్న మాస్క్‌ ఒకటి వేసుకుని కిశోర్‌ నిలబడ్డాడు. ఆ రోజుకి షూటింగ్‌ అయిపోయాక మేకప్‌ తుడిచివేసుకోవడానికి మధుబాల పైకి వెళుతోంది. కిశోర్‌ ఓ వికృతజంతువులా అరుస్తూ ఆమె మీద పడ్డాడు. అప్పటికి మధుబాలది టీనేజ్‌. పైగా తండ్రి సంరక్షణలోనే పెరిగిన ఛాందసపు కుటుంబానికి చెందిన పిల్ల. బెదిరిపోయి వెర్రిగా అరుస్తూ మెట్లు దిగి పారిపోయి వచ్చింది.

షూటింగ్‌ పాకప్‌ చేస్తున్న యూనిట్‌లో సభ్యులందరూ ఏమైందాని పరిగెట్టుకుని వచ్చారు. మధుబాల వణుకు చూసి ఏమిటేమిటని అడిగారు. ఆమెకు నోట మాట రాందే! భయంతో మూర్ఛపోబోతున్న ఆమెను చూసి 'యిక చాల్లే' అనుకుని కిశోర్‌ మెట్లు దిగి ఆమె వద్దకు వచ్చి, మాస్క్‌లోంచి మొహం బయటపెట్టి యికిలించాడు. యూనిట్‌ అంతా పకపకా నవ్వారు కానీ విషయం తెలిసి అశోక్‌ కుమార్‌ మాత్రం మండిపడ్డాడు. అప్పటికే అతని ప్రాక్టికల్‌ జోక్స్‌కి విసిగి వున్నాడేమో తమ్ముణ్ని పిలిచి తిట్టిపోశాడు.

ముక్తాయింపు ఏమిటంటే యిది జరిగిన కొన్నేళ్లకు కిశోర్‌, మధుబాల భార్యాభర్తలయ్యారు.

---

కిశోర్‌ కుమార్‌ మొదట గాయకుడు అవుదామనుకున్నాడు. కానీ నటనకే ఎక్కువ ఆఫర్లు వచ్చాయి. ''బాప్‌రే బాప్‌'' (1955) తర్వాత పెద్ద హీరోల సరసన చేరాడు. అతనిపక్కన వైజయంతిమాల, నూతన్‌, మధుబాల, మీనాకుమారి, నిమ్మీ వంటి అగ్రశ్రేణి తారలు నటించారు. క్రమంగా కిశోర్‌ ప్రభ తగ్గింది. అతని మార్కెట్‌ డౌనయింది. దర్శక నిర్మాత 'చిత్రాలయా' శ్రీధర్‌ ''ప్రేమించి చూడు'' సినిమాకు మాతృక అయిన ''కాదలిక్క నేరమిల్లయ్‌'' అనే తమిళ సినిమాను హిందీలో ''ప్యార్‌ కియే జా'' (1966)గా తీశాడు. నాగేశ్వరరావు పాత్రకు శశికపూర్‌ను, జగ్గయ్య పాత్రకు కిశోర్‌ కుమార్‌ను బుక్‌ చేసుకున్నాడు. కిశోర్‌కు అప్పుడున్న మార్కెట్‌ రేటు ప్రకారం పారితోషికం యిస్తానన్నాడు. సరేనన్నాడు కిశోర్‌.

ఆ సినిమాలో మరో ముఖ్యపాత్ర నాగేశ్‌ది. తెలుగులో చలం వేసిన పాత్ర. అది మెహమూద్‌ వేస్తే బాగుండునని అనుకున్నాడు శ్రీధర్‌. మెహమూద్‌ మొదట్లో చిన్న నటుడిగా ప్రారంభించినా తన 'గ్యాలరీ హ్యూమర్‌'తో ప్రేక్షకులను కితకితలు పెట్టి, ఆకట్టుకుని పాప్యులర్‌ కమెడియన్‌ అయిపోయాడు. నిర్మాతగా కూడా మారాడు. మార్కెట్లో మంచి డిమాండ్‌లో వున్నాడు. శ్రీధర్‌ వచ్చి తన ప్రపోజల్‌ చెప్పినపుడు మెహమూద్‌ ఆలోచనలో పడ్డాడు. ఎందుకంటే అతనికి ఆ పాత్ర నచ్చలేదు. వెయ్యాలని లేదు. కానీ వచ్చి అడిగినవాడు దక్షిణాదిన పెద్ద నిర్మాత, దర్శకుడు. మెహమూద్‌కి దక్షిణాది నిర్మాతలతో మంచి కనక్షన్లు వున్నాయి. ఆ సంబంధబాంధవ్యాలు చెడగొట్టుకోకుండా వుండాలంటే డిప్లమాటిక్‌గా వ్యవహరించాలి.

అందువల్ల శ్రీధర్‌కు తను మామూలుగా తీసుకునే పారితోషికాన్ని రెట్టింపు చేసి చెప్పాడు. ఆశ్చర్యకరంగా శ్రీధర్‌ ఒప్పుకున్నాడు. తీరా చూడబోతే ఆ సినిమాలో పారలర్‌ హీరో వేసిన కిశోర్‌ కంటె కమెడియన్‌గా వేసిన మెహమూద్‌కు ఎక్కువ ముట్టినట్టు తేలింది. సినిమా నిర్మాణం జరుగుతూండగా కిశోర్‌కు యీ విషయం తెలిసింది. ఒళ్లు మండింది. హీరోగా తన రోజులు ముగిసిపోతున్నాయని గ్రహించుకున్నాడు. మెహమూద్‌తో ''ఎప్పుడో ఒకప్పుడు దీనికి ప్రతీకారం తీర్చుకుంటానులే'' అన్నాడు నవ్వుతూనే. అతనికి ఆ అవకాశం త్వరలోనే వచ్చింది. అదీ మెహమూద్‌ ద్వారానే!

మెహమూద్‌ ''పడోసన్‌'' (1968) తీస్తూ కిశోర్‌ వద్దకు వెళ్లి ఓ ముఖ్యపాత్ర వేయమన్నాడు. 'పడోసన్‌' అంటే ''పక్కింటి అమ్మాయి'' హిందీ వెర్షన్‌. దానిలో హీరోయిన్‌కు పాటల పిచ్చి. కానీ హీరోకి పాటలు పాడడం రాదు. అప్పుడు హీరో ఫ్రెండు తను కిటికీ చాటున వుండి ప్లేబ్యాక్‌ పాడతాడు. హీరోయిన్‌కి సంగీతం చెప్పే మాస్టారు (మెహమూద్‌ వేశాడా పాత్ర)ను సంగీతపు పోటీలో ఓడిస్తాడు. ఈ సినిమాను మళ్లీ తెలుగులో తీసినప్పుడు కిశోర్‌ పాత్రను ఎస్పీ బాలు, మెహమూద్‌ పాత్రను సంగీత దర్శకుడు చక్రవర్తి వేశారు. మెహమూద్‌ ప్రతిపాదన విని ''వేస్తాను కానీ పారితోషికం ఎంతో తెలుసా? నువ్వు ''ప్యార్‌ కియే జా''కి తీసుకున్నదానికి రెట్టింపు'' అన్నాడు కిశోర్‌.

నిర్మాత హోదాలో వున్న మెహమూద్‌ జంకలేదు. ''కిశోర్‌దా, నువ్వు తప్ప వేరొకరు వేయలేని పాత్ర అది. నువ్వడిగినంతా యిస్తా'' అన్నాడు వెంటనే. ఆ నిజాయితీకి కిశోర్‌ చలించిపోయాడు. అందుకే మెహమూద్‌ తర్వాతి చిత్రం 'బాంబే టు గోవా' లో అతిథి పాత్రలో ఉచితంగా నటించాడు. (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- పడోసన్‌)

డిసెంబరు 47 ఎమ్బీయస్‌ : యూరోప్‌ గాథలు 21

శీతాకాలం గడిచాక బ్రూసు 33 నౌకల్లో 300 మంది మనుష్యులతో స్కాట్లండ్‌కి బయలుదేరాడు. కానీ ఆరాన్‌ దీవికి వచ్చేసరికి స్కాట్లండ్‌ తీరంలో ఎంతమంది ఇంగ్లీషు సైనికులు వున్నారో అన్న జంకు కలిగింది. అందువలన ఒక అనుచరుణ్ని ముందుగా విడిగా పంపించాడు. ''అక్కడ ఇంగ్లీషు సైనికులు పెద్దగా లేకపోయినా, మనకు మద్దతిచ్చేవారు తగు సంఖ్యలో వున్నా ఫలానా రోజున నా పాత కోట టర్న్‌బెరీకి పక్కన వున్న కొండ మీద పెద్ద మంట వెయ్యి. మేమంతా కదిలి వస్తాం.'' అని చెప్పాడు. ఆ చెప్పిన రోజు వచ్చేసరికి బ్రూసు, అతని అనుచరులు తమ దృష్టిని ఆ కొండ మీదే నిలిపి వుంచారు. పొద్దుణ్నుంచి ఏ మంట కనబడలేదు. మిట్టమధ్యాహ్నం వేళ పొగ, కాస్సేపటికి మంట గోచరించాయి. వెంటనే హర్షధ్వానాలతో బోట్లలో దూకి తీరం వైపు సాగారు. తీరం మీద బ్రూసు గూఢచారి వాళ్ల కోసం వేచివున్నాడు. నిజానికి ఆ మంట అతను వేసింది కాదు. ఊరంతా ఎక్కడ పడితే అక్కడ ఇంగ్లీషు సైనికులు వున్నారు. బ్రూసు కోట ఇంగ్లీషు దళపతి లార్డ్‌ పెర్సీ అధీనంలో వుంది. ఈ సమయంలో బ్రూసు రావడం ప్రమాదకరం అనుకుని అతను కొండ మీద మంట వేయలేదు. కానీ ఎవరో ఎందుకో అక్కడ మంట వేశారు. వేశారన్న సంగతి కూడా యితనికి చీకటి పడేదాకా తెలియలేదు. తెలియగానే తనే యీ మంట వేశానని అనుకుని వీళ్లు వచ్చేస్తారని, వచ్చి ప్రమాదంలో యిరుక్కుంటారని భయపడ్డాడు. అందుకే తీరం వద్ద కాచుకుని, వాళ్లు రాగానే విషయం చెప్పి వెనక్కి వెళ్లిపోమని చెప్దామని వచ్చాడు.

అంతా విని బ్రూస్‌ తన తమ్ముడు ఎడ్వర్డ్‌ కేసి తిరిగి ఏం చేద్దాం? అని అడిగాడు. ''వచ్చాం కదా, తాడోపేడో తేల్చుకుందాం'' అన్నాడు అతని కంటె ఘనుడైన తమ్ముడు. రాత్రికి రాత్రే వీళ్లు కోటమీద దాడి చేసి ఇంగ్లీషువారిని ఓడించారు. ఆయుధాల సద్దు వినగానే వచ్చి పడినవారు ఎందరో తెలియక భయపడి పెర్సీ కోటలో ఒక గదిలోకి పోయి దాక్కున్నాడు. వీలు చిక్కగానే తప్పించుకుని ఇంగ్లండు పారిపోయాడు. ఈ విజయంతో బ్రూసు కథ ఒక మలుపు తిరిగింది. కొన్ని విజయాలు సాధించాడు. కొన్నాళ్లు పోయాక తన తరఫున పోట్లాడే సైనికులు యింకా ఎక్కువమంది కావలసి వచ్చారు. తన తమ్ముళ్లను ఐర్లండ్‌కు పంపి ప్రయత్నించమన్నాడు. వాళ్లు 700 మందిని సేకరించి పంపించారు. కానీ వాళ్లు స్కాట్లండ్‌లో దిగగానే ఇంగ్లండు పక్షం వహించిన స్కాట్‌ జమీందారు ఒకడు వాళ్ల మీద దాడి చేశాడు. కొంతమందిని నరికేశారు. మరి కొందరు సముద్రంలో మునిగిపోయారు. మిగిలినవారు ఖైదుపాలయ్యారు. పట్టుబడినవాళ్లలో బ్రూసు యిద్దరు సోదరులున్నారు. వారిని ఎడ్వర్డు ఉరి తీయించాడు. బ్రూసు సన్నిహితులు కొంతమంది పోయారు. మళ్లీ అతని కష్టాలు ప్రారంభమయ్యాయి.

బ్రూసు అనుచరుల్లో ఒంటికన్ను వాడొకడున్నాడు. వాడు నమ్మకస్తుడు కాడని యితరులు చెప్పినా బ్రూసు వినలేదు. ఎడ్వర్డు అతనికి డబ్బు ఆశ చూపాడు. అతను అవకాశం ఎదురు చూస్తూంటే ఒకరోజు బ్రూసు తన పనివాడితో నడుస్తూ అడవుల్లో ఎదురయ్యాడు. ఒంటి కన్నువాడి చేతిలో కత్తి వుంది, తోడుగా వున్న యిద్దరు కొడుకుల్లో ఒకడి చేతిలో కత్తి, బల్లెం వున్నాయి, మరొకడి చేతిలో కత్తి, గొడ్డలి వున్నాయి. బ్రూసు ఒంటిపై కవచం లేదు, కత్తి తప్ప వేరే ఆయుధం లేదు. పనివాడి దగ్గర విల్లు, బాణం వున్నాయంతే. ఈ ముగ్గురి హావభావాలు చూస్తూనే బ్రూసు సంగతి గ్రహించాడు. పనివాడి దగ్గర్నుంచి విల్లు, బాణం తీసుకుని అతన్ని దూరంగా వెళ్లిపొమ్మన్నాడు. ఒంటికన్నువాడు మాయమాటలు చెప్పబోయాడు కానీ బ్రూసు అతని వరస కనిపెట్టి బాణంతో అతని కంటిని చీల్చాడు. దాంతో యిద్దరు కొడుకులు బ్రూసుపై పడ్డారు. కత్తితో వాళ్లకు బుద్ధి చెప్పాడు. కొద్ది నిమిషాల్లోనే ముగ్గురూ నేలకు రాలారు.

బ్రూసు అనుచరుల సంఖ్య క్రమంగా తగ్గుతూ వచ్చి ఒక దశలో 60కు చేరింది. బ్రూసును సమూలంగా నాశనం చేయడానికి యిదే అదను అనుకున్న ఇంగ్లీషు సేన వేటకుక్కలతో అతని కోసం వెతికింది. నదికి అవతలి వైపున బ్రూసు వున్నాడని విని ఆర్ధరాత్రి నది దాటబోయింది. నది చాలా లోతుగా వుంది. అయితే ఒక చోట రెండు గట్లను కలుపుతూ నేల పైకి తేలింది. అక్కణ్నుంచే దాటాలని దళపతి భావించాడు. కానీ అది ఎంత సన్నగా వుందంటే ఒకసారి ఒక్కరే వెళ్లగలరు. నదికిి అవతలి ఒడ్డున వున్న బ్రూసు తన సైన్యాన్ని విశ్రమించమని చెప్పి యిద్దరు సహచరులతో సహా యీ వంతెన దగ్గర కాపలా కాశాడు. కాస్సేపటికి ఇంగ్లీషు సైనికుల కలకలం వినబడింది. తన వెంట వున్న యిద్దర్నీ తక్కినవారిని పిలుచుకుని రమ్మనమని పంపి, తనొక్కడే యిక్కడ కాపలా కాశాడు. కాపలా వున్నది ఒక్కడే అని వెన్నెల కాంతిలో గ్రహించిన ఇంగ్లీషు దళపతి ఒక్కోరిని గుఱ్ఱం మీద పంపసాగాడు. వాళ్లు తీరం చేరుతూండగా బ్రూసు గొడ్డలి చేత ధరించి పీక తెగేయసాగాడు. ఇది పెద్ద గందరగోళానికి దారి తీసింది. వెనక్కాల వున్నవాళ్లకు ముందేం జరుగుతోందో తెలియలేదు. భయపడి వెనక్కి పరిగెట్టిన గుఱ్ఱాలు రౌతులను పడదోశాయి. వాళ్లు నదిలో పడ్డారు. అలా రెండు వందల మంది ఇంగ్లీషు సైనికులు నాశనమై పోయారు. బ్రూసుకు ఏమీ కాలేదు.

ఈ ఓటమి తర్వాత ఇంగ్లీషు సేన ఒక వేటకుక్కను సంపాదించింది. అది ఒకప్పుడు బ్రూసుకు సంబంధించినదే. అది తన యజమాని అడుగుజాడలను సులభంగా గుర్తు పట్టగలదు. దాని నుంచి తప్పించుకోవడానికి బ్రూసు తన సహచరుడితో కలిసి ఒక నదిని యీదుతూ వెళ్లాడు. నీటిలో వేటకుక్కలు జాడలు తీయలేవు. నది దాటాక వేటకుక్క పీడ వదిలింది కానీ ఆకలిదప్పులు బాధించాయి. తిండికోసం, ఆశ్రయం కోసం వెతుకుతూ, అడవిలో పడి నడుస్తూ ఎంతో దూరం వెళ్లారు. ఒక్క కుటీరం కూడా కనబడలేదు. చివరకు వాళ్లకు ముగ్గురు తారసిల్లారు. ఒకడి భుజాల మీద గొఱ్ఱె వుంది. చూస్తే బందిపోటు దొంగల్లా వున్నారు. తనను పట్టిస్తే బహుమతి లభిస్తుందన్న దురాశతో ద్రోహం తలపెడతారన్న భయం కలుగుతున్నా బ్రూసు ''ఎక్కడికి వెళుతున్నారు?'' అని పలకరించారు. ''బ్రూసు సేనలో చేరదామనుకుంటున్నాం. ఆయన ఎక్కడున్నాడో తెలుసా?'' అని అడిగారు వాళ్లు. వీళ్లను నమ్మాలో లేదో తెలియక బ్రూసు ''నాతో వస్తే చూపిస్తా'' అంటూ దారి తీశాడు, వాళ్లు అనుసరించారు. వారిలో ఒకడికి బ్రూసులో రాచఠీవి గోచరించి యితనే బ్రూసని సందేహం కలిగి అప్పగించి డబ్బు గడిద్దామన్న ఆశ కలిగింది. అతని కళ్లల్లో మెదిలిన ఆ ఆశను బ్రూసు పసిగట్టాడు. ముందు నడుస్తూంటే వెనక్కాల నుంచి పొడుస్తాడేమోనని ''మీరు ముందు నడవండి, వెనక్కాల మేం నడుస్తాం'' అన్నాడు. వాళ్లు గునిసినా, చివరకు సరే అనాల్సి వచ్చింది.

చివరకు పొద్దు వాటారుతుండగా వాళ్లు ఒక పాడుపడిన కుటీరానికి చేరి గొఱ్ఱెను చంపి, కాల్చుకుని తిన్నారు. ఆకలితో, అలసటతో నీరసించిన బ్రూసుకు కడుపునిండా తినగానే నిద్ర ముంచుకు వచ్చింది. కళ్లు కూరుకుపోతూండగా తన అనుచరుణ్ని కాపలా కాయమని చెప్పి నిద్రలోకి జారుకున్నాడు. అలాగే అన్న అనుచరుడు కూడా కాస్సేపటికి నిద్రాదేవి తన ఒడిలో తీసుకుంది. వాళ్లు గాఢనిద్రలో మునిగారన్న ధైర్యం చిక్కాక ముగ్గురూ కత్తులు దూసి పాక్కుంటూ బ్రూసు వద్దకు వచ్చారు. అంతలో అతనికి చటుక్కున మెలకువ వచ్చింది. చుట్టూ చీకటి అలుముకుంటోన్నా యింకా చల్లారని పొయ్యి వెలుతురులో వాళ్లను గమనించాడు. కాలితో తన అనుచరుణ్ని తట్టి, లేచి నిలబడ్డాడు. అనుచరుడు లేచేలోపునే ఒకడు అతని గుండెల్లో కత్తి దించాడు. ఎంతగానో అలసిపోయి, సరైన నిద్ర కూడా దక్కని బ్రూసు ఆ బాధలేవీ లేని ముగ్గురితో తలపడవలసి వచ్చింది. బ్రూసు ఎంతటి వీరుడంటే అతి త్వరగా ఆ ముగ్గురూ చచ్చిపోయి, అతని పాదాల వద్ద శవాలుగా పడ్డారు. (సశేషం) - ఎమ్బీయస్‌ ప్రసాద్‌ (డిసెంబరు 2015)

ఎమ్బీయస్‌ : సినీ స్నిప్పెట్స్‌ - దిలీప్‌ కుమార్‌, వైజయంతిమాల

హిందీ సినిమా వాళ్ల విశేషాల కోసం యింగ్లీషు సినిమా పత్రికలు ఆశ్రయించాలి. వాటిలో చిక్కేమిటంటే నేపథ్యం రాయరు. అది మనకు అంతకుముందే తెలుసు అనుకుని రాస్తారు. 'ది లెజెండరీ నబేందు ఘోష్‌ వన్స్‌ ఫాట్‌ విత్‌ మానిక్‌దా..' అంటూ ఏదో వుంటుంది. ఈ నబేందు ఘోష్‌ ఎవడో తెలియదు. ఏ విషయంలో లెజెండో తెలియదు. మానిక్‌దా అంటే సత్యజిత్‌ రాయ్‌ అని తెలియదు. ఎవరైనా ఏదైనా చెపితే మనకు పరిచితమైన పరిమిత విషయాలనుంచి ఓపిగ్గా విస్తరిస్తూ పోతేనే మనకు సుఖం. తెలుగువాళ్లకోసం అంటూ ప్రత్యేకంగా వాళ్లు పత్రికలు నడపరు కదా. యూసుఫ్‌భాయ్‌ అంటే దిలీప్‌కుమార్‌ అని ఎంతమంది తెలుగువాళ్లకు తెలుస్తుంది? ఆ మాటకొస్తే చాలామంది తెలుగు జర్నలిస్టులకు కూడా చాలా విషయాలు తెలియవు. అందువల్ల ఎవరైనా పోయినప్పుడు న్యూస్‌ ఏజన్సీ రిపోర్టును యథాతథంగా అనువదించేస్తారు. సినిమా పేర్లు ఇంగ్లీషులో చదివి తప్పులు తడకలుగా తెలుగులో రాసేస్తారు. అన్నీ కరక్టుగా రాసిన అసలు సమాచార సేకరణ అనేది ఎంత కష్టమో చెప్పడానికి ఓ సంఘటన చెప్తాను.

''రామ్‌ ఔర్‌ శ్యామ్‌'' (1967) అని దిలీప్‌ కుమార్‌ ద్విపాత్రాభినయం చేసిన ఓ హిందీ సినిమా వచ్చింది. మన ఎన్టీయార్‌ ''రాముడు-భీముడు''(1964) సినిమా తెలుసుగా, దాన్ని తమిళంలో ''ఎంగవీట్టు పిళ్లయ్‌'' అనే పేరుతో ఎంజీయార్‌తో తీశారు. సూపర్‌ హిట్‌ అయింది. దాన్ని హిందీలో తీద్దామనుకుని విజయా ప్రొడక్షన్స్‌ (నాగిరెడ్డి - చక్రపాణి) వాళ్లు దిలీప్‌ కుమార్‌ని బుక్‌ చేసుకున్నారు. తెలుగు, తమిళ వెర్షన్లు డైరక్టు చేసిన తాపీ చాణక్యే హిందీ వెర్షన్‌ కూడా డైరక్టు చేశారు. ''రాముడు-భీముడు'' సినిమాకు రచన చేసినది డి.వి.నరసరాజుగారు. ''రామ్‌ ఔర్‌ శ్యామ్‌'' షూటింగు మద్రాసులో జరిగింది కాబట్టి దిలీప్‌ కుమార్‌ భార్యాసమేతంగా మద్రాసులోనే కాంప్‌ వేశాడు. అతనికి నాగిరెడ్డిగారు నరసరాజు గార్ని పరిచయం చేసి ఆ సినిమా నిర్మాణం జరిగేటప్పుడు సహకరించమన్నారు కాబట్టి దాని గురించి జరిగిన అనేక తమాషాలు తన 'తెర వెనుక కథలు' పుస్తకంలో గ్రంథస్తం చేశారు రాజుగారు.

''రాముడు - భీముడు'' సినిమాలో జమున వేసిన పాత్రను ''రామ్‌ ఔర్‌ శ్యామ్‌'' సినిమాలో వహీదా రెహమాన్‌ వేశారు. అసలు ఆ పాత్రకు బుక్‌ చేసినది వైజయంతీమాలను. కానీ ఆవిడ ఆ సినిమానుండి తప్పుకుంది. ఆవిడ స్థానంలో వహీదా వచ్చింది. ఇంతవరకు అందరికీ తెలుసు. అయితే వైజయంతీమాల ఎప్పుడు తప్పుకుంది, ఎందుకు తప్పుకుంది అన్నది తెలుసుకోవడం మనకు ఉత్సుకత కలిగిస్తుంది కదా. దాని గురించి దిలీప్‌ కుమార్‌పై పుస్తకం రాసిన సంజిత్‌ నార్వేకర్‌ అనే ఆయన రాసిన దాని ప్రకారం -

'దిలీప్‌కుమార్‌ మొట్టమొదటిసారి ద్విపాత్రాభినయం చేస్తున్నాడు కాబట్టి హీరోయిన్లుగా వైజయంతీమాల, మాలా సిన్హాలను బుక్‌ చేయమన్నాడు. నిర్మాత నాగిరెడ్డి చెరొకరికీ లక్ష రూపాయలు సైనింగ్‌ అమౌంట్‌ యిచ్చి బుక్‌ చేశారు. కానీ ఎక్కడో ఏదో గడబిడ జరిగి షూటింగ్‌ షెడ్యూలు తారుమారయింది. అప్పుడు నాగిరెడ్డి దిలీప్‌తో కూచుని మళ్లీ సరికొత్తగా అతని కాల్‌షీట్లతో ఓ షూటింగు షెడ్యూల్‌ తయారుచేసుకుని అది చేతబట్టి వైజయంతీమాల వద్దకు వెళ్లారు. 'ఈ తేదీల్లో దిలీప్‌ కాల్‌షీట్లు యిచ్చారు కాబట్టి మీరూ యివ్వండి' అన్నారు. తన డేట్లను దిలీప్‌కుమార్‌ డేట్లతో అడ్జస్టు చేసుకోమంటున్నందుకు కోపం వచ్చిన వైజయంతీమాల 'ఇఫ్‌ దిలీప్‌ కుమార్‌ యీజ్‌ దిలీప్‌ కుమార్‌, దెన్‌ ఐ యామ్‌ వైజయంతిమాలా' అని డేట్స్‌ యివ్వననేసింది. దాంతో ఫైనల్‌గా వహీదాను తీసుకున్నారు. తర్వాత మాలా సిన్హాకు బదులు ముంతాజ్‌ను తీసుకున్నారు.' ఇదీ సంజిత్‌ నార్వేకర్‌ కథనం.

ఇక నరసరాజుగారి కథనం ప్రకారం వైజయంతిమాల షూటింగుకి వచ్చింది. అప్పటికే దిలీప్‌కుమార్‌ దర్శకుణ్ని తోసిరాజని తానే డైరక్టు చేసే పద్ధతి మొదలెట్టేసేడు. ''రామ్‌ ఔర్‌ శ్యామ్‌'' లో కూడా చాణక్యను హీరో స్థానంలో నిలబెట్టి, బార్‌ట్లే చేత లైటింగ్‌ చేయించి, తను కెమెరా వెనుక కూర్చుని ట్రాలీ తోయించి, దర్శకుడు చేయవలసిన పని తను చేసేవాడు. మొదటిరోజు షూటింగు తర్వాత వైజయంతిమాల నాగిరెడ్డిగారి గదికి వచ్చి ''ఈ పిక్చర్‌కి డైరక్టరు చాణక్యా? దిలీప్‌కుమారా?'' అని అడిగింది. నాగిరెడ్డిగారు బదులు చెప్పలేకపోయారు. ''ఇలా దిలీప్‌కుమార్‌ దర్శకుడిగా పనిచేస్తే యీ పిక్చర్‌లో నేను నటించను'' అని ఖచ్చితంగా చెప్పి వెళ్లిపోయింది. దిలీప్‌కు యీ విషయం తెలిసింది. రెండోరోజు షూటింగ్‌ కాన్సిల్‌ అయింది. ఆ తరువాత వైజయంతిమాల నాగిరెడ్డిగారికి చెప్పి బొంబాయికి విమానం టిక్కెట్టు తెప్పించుకుని వెళ్లిపోయింది. హిందీ ఆర్టిస్ట్‌ అసోసియేషన్‌ చేత ఒక తీర్మానం పాస్‌ చేయించింది - 'రామ్‌ ఔర్‌ శ్యామ్‌' సినిమాలో అసోసియేషన్‌ సభ్యులెవరూ నటించగూడదు అని. నాగిరెడ్డిగారు బొంబాయి వెళ్లి సినీరంగ ప్రముఖులను కలిశారు. 'రెడ్డిగారూ, యీ సినిమా మీరు డ్రాప్‌ చేసుకుంటే మేలు' అన్నాడు ఫెడరేషన్‌ చైర్మన్‌.

నాగిరెడ్డి మద్రాసు తిరిగి వచ్చి హైకోర్టులో కేసు వేసి స్టే తీసుకున్నారు. బొంబాయి నిర్మాతలు, ఆర్టిస్టులు కలుగజేసుకుని రాజీ కుదిర్చారు. దాని ప్రకారం వైజయంతీమాలకు సినిమాలో నటించక పోయినా పారితోషికం మొత్తం యిచ్చేయవలసి వచ్చింది. అప్పుడే అసోసియేషన్‌ సభ్యులు సినిమాలో నటించారు. దీనివల్ల నిర్మాతకు అదనపు భారం కదా! అంతా దిలీప్‌ కుమార్‌ నిర్వాకం వల్లనే కదా! ఈ విషయాన్ని దిలీప్‌ కథను గ్రంథస్తం చేసినతను దాచాడు. బహుశా దిలీప్‌ చెప్పి వుండడు. ఈ సంఘటన రెండూ వెర్షన్లూ మనకి తెలిస్తే నరసరాజుగారు చెప్పిన ఉదంతమే కరక్టని తెలుస్తుంది. తెలుగు రానివాడికి యీ సంగతి తెలియదు కదా, ఇంగ్లీషు, హిందీల్లో దిలీప్‌ కథ చదివినవాడు వైజయంతిమాల పొగరుబోతుతనంతో సినిమా వదులుకుందని అనుకుంటాడు, తప్ప డైరక్టరే సినిమాకు కెప్టెన్‌ అన్న సిద్ధాంతానికి కట్టుబడిందని అనుకోడు. (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటో రామ్‌ ఔర్‌ శ్యామ్‌)

వైజయంతిమాల దిలీప్‌ సినిమానుండి వెళ్లిపోయిన విషయం చెప్పాను కదా, ఇప్పుడు మరో సినిమాలో యింకొకరి స్థానంలో వచ్చిన సంగతి చెబుతాను. ఆ సినిమా పేరు ''నయా దౌర్‌'' (1957) యంత్రం మనిషికి సహాయకారిగా వుండాలి తప్ప, అతన్ని స్థానంలో వచ్చేసి, అతని పొట్టకొట్టకూడదనే నీతి చెపుతుంది సినిమా కథ. ఓ జట్కావాడు రెండూళ్ల మధ్య బండి నడుపుకుంటూ వుంటాడు.ఆ వూరి జమీందారు బస్సు ఏర్పాటు చేస్తాడు. అది రావడంతో జనమంతా బస్సు ఎక్కుతారు. వీళ్ల ఉపాధి పోతుంది. ఇదేం ఘోరమని అడగడానికి వెళ్లిన జట్కావాడితో జమీందారు పందెం వేస్తాడు. బస్సు టైముతో సమానంగా జట్కాతో ఊరు చేర్చగలిగితే బస్సు సర్వీసు రద్దు చేస్తానని. దానికోసం అడ్డదారిలో జట్కా వెళ్లగలిగేట్లా ఓ దారి, ఓ వంతెన కట్టవలసి వస్తాయి. జట్కావాడు, అతని ప్రేయసి కలిసి రోడ్డు మొదలెడతారు. క్రమంగా అందరూ కలిసి వస్తారు. మధ్యలో ఓ ప్రేమ త్రికోణం. జట్కావాడి స్నేహితుడు అసూయతో అతనికి ద్రోహం తలపెడతాడు. పోటీ రోజున జట్కావాడు గెలుస్తాడు. జమీందారు తన ఓటమి అంగీకరించి బస్సు తీసేస్తాడు.

అఖ్తర్‌ మీర్జా యీ కథ రాసి సినీ ప్రముఖులకు చూపిస్తే 'డాక్యుమెంటరీలా వుంది' అంటూ అందరూ తిరస్కరించారు. చివరికి బి.ఆర్‌.చోప్డా వద్దకు తీసుకెళితే ఆయన ఎగిరి గంతేసి తీసుకున్నాడు. దిలీప్‌కుమార్‌ను హీరోగా తీసుకుందామని వెళ్లి కథ వినిపిస్తే 'ఆ కథా..! మెహబూబ్‌ ఖాన్‌ చెప్పారు. వట్టి బోర్‌.' అన్నాడు. అయినా చోప్డా స్క్రీన్‌ప్లే, డైలాగ్స్‌ రాయించి మళ్లీ పట్టుకెళ్లాడు. ఈసారి దిలీప్‌కు నచ్చింది. హీరోయిన్‌గా మధుబాలను పెట్టుకున్నారు. దిలీప్‌ కుమారంటే అప్పట్లో హీరోయిన్లందరూ పడిచచ్చేవారు. మధుబాల కూడా మినహాయింపు కాదు. ఆమె ''జ్వార్‌ భటా'' సినిమా షూటింగులో అతన్ని కలిసింది. ఇద్దరూ కలిసి ''తరానా'' (1951) సినిమాలో కలిసి నటించారు. ఆ తర్వాత నాలుగు సినిమాల్లో జోడీగా నటించడంతో రొమాంటిక్‌ పెయిర్‌గా స్థిరపడ్డారు. మధుబాల దిలీప్‌ అంటే ఆరాధన పెంచుకుంది. సాధారణంగా తను నటించిన సినిమా ప్రీమియర్‌లకు కూడా హాజరు కాని మధుబాల దిలీప్‌ నటించిన ''ఇన్సానియత్‌'' సినిమా ప్రివ్యూకు వచ్చింది. దానిలో ఆమె నటించకపోయినా సరే ! ఇలా ఆరేళ్లపాటు వాళ్ల మధ్య రొమాన్సు నడిచిన తర్వాత ''నయా దౌర్‌'' వచ్చింది. పదిరోజులు మధుబాలతో బొంబాయి స్టూడియోల్లో షూట్‌ చేశాక, రోడ్డు వేయడం అదీ వుంది కదా, ఔట్‌డోర్‌కని మధ్యప్రదేశ్‌ బయలుదేరాలన్నాడు చోప్డా. బొంబాయి పరిసరాల్లో లొకేషన్స్‌ చూసి అవేమీ నచ్చక భోపాల్‌కు 250 కి.మీ.ల దూరంలో వున్న బుధ్‌నీ వద్ద షూట్‌ చేద్దామనుకున్నారు. ఔట్‌డోర్‌ షూటింగ్‌ మాట వినగానే మధుబాల తండ్రి అతానుల్లా ఖాన్‌ ఎగిరిపడ్డాడు. అతను మధుబాలను తన కనుసన్నల్లో పెంచాడు. ఔట్‌డోర్‌ అంటూ బయటకు వెళితే తన చేయిదాటిపోతుందన్న భయం. 'బొంబాయి పరిసరాల్లో తీయవచ్చుగా' అని చోప్డాతో వాదించాడు. 'శక్తి సామంతా తీసిన 'ఇన్‌సాన్‌ జాగ్‌ ఉఠా' కై ఔట్‌డోర్‌కి పంపించావుగా, ఇప్పుడు పంపించు' అన్నాడు చోప్డా. 'ఠఠ్‌' అన్నాడు మధుబాల తండ్రి.

వెంటనే చోప్డా దిలీప్‌కుమార్‌ను సంప్రదించాడు. అప్పుడు అతను ''మధుమతి'' సినిమాలో వైజయంతిమాలతో నటిస్తున్నాడు. ''మధుమతి'' కొండలు, గుట్టలు మొత్తం ఔట్‌డోర్‌లో తీశారు. 'వైజయంతిమాలకు ఔట్‌డోర్‌ ప్రాబ్లెమ్‌ లేదు, తనని తీసుకో' అన్నాడు దిలీప్‌. దాంతో మధుబాల ఔట్‌, వైజయింతి యిన్‌. మధుబాల స్థానంలో వైజయంతిమాల వచ్చి చేరింది. డాక్యుమెంటరీ అని అందరూ భయపడిన సినిమా సూపర్‌ హిట్‌ అయింది. కానీ మధుబాలకు నిర్మాత యిచ్చిన సైనింగ్‌ ఎమౌంట్‌ 30 వేలు హరీమన్నాయి. వాళ్లు తిరిగి యివ్వలేదు. ఇంతకుముందు చెప్పిన ఉదంతంలో నాగిరెడ్డిగారిలా చోప్డా వూరుకో దలచలేదు. అక్కసు కొద్దీ పేపర్లలో 'నయా దౌర్‌' ఫుల్‌ పేజీ యాడ్‌ యిచ్చి మధుబాల పేరు రాసి, కొట్టేసి, హంసపాదు వేసి పైన వైజయంతిమాల పేరు వేశాడు. మధుబాల కూడా అంతే తిక్కగా 'ప్రస్తుతం నేను చేస్తున్న సినిమాల లిస్టు' అని ఫుల్‌పేజీ యాడ్‌ యిచ్చి 'నయా దౌర్‌' రాసి కొట్టేసింది.

వాళ్ల నాన్న యింకా తిక్కవాడు. చోప్డా మీద కేసు పడేశాడు - మధుబాలను ఉట్టిపుణ్యానికి తీసేశారు అని. దాని మీద చోప్డా 30 వేలు తిరిగి యిచ్చేయాలి అంటూ మధుబాల మీద క్రిమినల్‌ కేసు పడేశాడు. వాళ్ల నాన్న యింకా తిక్కవాడు. చోప్డా మీద కేసు పడేశాడు - మధుబాలను ఉట్టిపుణ్యానికి తీసేశారు అని. మధుబాల తన తండ్రి పక్షం వహించగా, దిలీప్‌ నిర్మాత పక్షాన నిలిచాడు. తన ప్రియుడు తనకు వ్యతిరేకంగా సాక్ష్యం చెప్తాడని వూహించని మధుబాల మనసు గాయపడింది. వారిద్దరి మధ్య ఎడబాటు కలిగింది. అయితే దిలీప్‌, మధుబాల ఎంత ప్రొఫెషనల్స్‌ అంటే వారి వ్యక్తిగత విభేదాలు వృత్తిని ప్రభావితం చేయకుండా చూసుకున్నారు. అప్పటికే వాళ్లిద్దరూ ''మొఘల్‌ ఏ ఆజమ్‌'' సినిమాలో సలీం, అనార్కలిగా వేస్తున్నారు. ఆ సినిమా 1951లో ప్రారంభమై 1959 దాకా నిర్మాణం సాగింది. 1957లో దిలీప్‌తో మాటలు మానేసిన తర్వాత కూడా మధుబాల అతనితో ఆ సినిమాలో శృంగార సన్నివేశాలు నటించవలసి వచ్చింది. ఆ సినిమాలో తెరపై వారి రొమాన్సు ఎంత గాఢంగా వుంటుందంటే - ఆ షాటు పూర్తవగానే నాయికా నాయకులు ఎడమొహం పెడమొహంగా కూర్చుంటారు అని ఎవరైనా చెప్పినా మనం నమ్మలేనంత ! ఎమ్బీయస్‌ ప్రసాద్‌ (అక్టోబరు 2015) (ఫోటోలు- నయా దౌర్‌ సినిమా)

డిసెంబరు 48 ఎమ్బీయస్‌ : యూరోప్‌ గాథలు 22

బ్రూసు ఒంటరిగా ప్రయాణం సాగించాడు. మర్నాడు సాయంత్రానికి ఆకలి, దాహం, అలసట పీడిస్తూ వుండగా ఒక రైతు కుటీరం తలుపు తట్టాడు. తలుపు తీసిన ముసలమ్మ ''రండి నాయనా, ఒక వ్యక్తి కోసం ఎదురు చూస్తూ యీ యింటికి ఎవరు వచ్చినా స్వాగతం పలుకుతున్నాను.'' అంది. ''ఎవరతను?'' కుతూహలంతో అడిగాడు బ్రూసు.

''మన రాజు, రాబర్ట్‌ ద బ్రూస్‌'' గర్వంగా చెప్పింది ముసలమ్మ. ''ప్రస్తుతానికి అతన్ని జంతువు వేటాడినట్లు వేటాడుతున్నారు. కానీ అతను స్కాట్లండ్‌ మొత్తాన్ని ఏలే రోజు కోసం ఎదురుచూస్తున్నాను.'' అందామె. బ్రూసు చలించిపోయాడు. ''నువ్వంతగా అభిమానించే బ్రూసును నేనే తల్లీ'' అన్నాడు.

ఆమె ఆనందాశ్చర్యాలలో మునిగిపోయి అతని ముందు మోకరిల్లి ''ఒంటరిగా ఎందుకున్నావు ప్రభూ? ఏరీ నీ వాళ్లంతా?'' అని అడిగింది. ''నా మనుష్యులంతా చెల్లాచెదరై పోయారు. ప్రస్తుతం నేను ఒక్కణ్నే.'' అన్నాడు బ్రూసు.

''నాకు ముగ్గురు కొడుకులున్నారు. ఇప్పణ్నుంచి వాళ్లు నీవాళ్లు.'' అందామె. ఆ ముగ్గురు దృఢకాయులూ అద్భుతమైన విలుకాళ్లు. ఆ రోజు నుంచి బ్రూసును వెన్నంటి వున్నారు. (ఈ ఉపకారాన్ని బ్రూసు మర్చిపోలేదు. తర్వాతి రోజుల్లో అతనికి సింహాసనం దక్కాక ఆమెను రప్పించి కష్టకాలంలో ఆదుకున్నావు, నీకేం చేయగలను అని అడిగాడు. రెండూళ్ల మధ్య భూమిని యిమ్మనమంది ఆవిడ. దాన్ని తన ముగ్గురు కొడుకులకు పంచింది) బ్రూసు అక్కడ వుండగానే అతని తమ్ముడు ఎడ్వర్డు, స్నేహితుడు జేమ్స్‌ ద డగ్లస్‌ అతన్ని వెతుక్కుంటూ వచ్చి చేరారు. వారి వెనక్కాల 150 మంది వీరులున్నారు. హఠాత్తుగా వచ్చి పడిన బలగాన్ని చూసి బ్రూసు తన కష్టాలన్నీ మర్చిపోయాడు. మళ్లీ పోరాటానికి సై అన్నాడు.

''మేం వచ్చేదారిలో ఒక గ్రామంలో 200 మంది ఇంగ్లీషు సైన్యం బస చేసి వుంది. మనం పూర్తిగా కనుమరుగై పోయాయన్న ధీమాతో వాళ్లు చాలా ప్రమత్తంగా వున్నారు. ఇప్పుడు అకస్మాత్తుగా వెళ్లి పడితే విజయం తథ్యం'' అన్నాడు డగ్లస్‌. సరే అన్నాడు బ్రూసు. ఆ దాడి విజయవంతమైంది. ఆ తర్వాత అలాటివి ఎన్నో జరిగాయి. బ్రూసు మళ్లీ పుంజుకున్నాడని వినగానే స్కాట్లండ్‌లోని ఇంగ్లీషు దళపతులు బయటకు రావడం మానేసి ఎడ్వర్డు సైన్యసహాయం పంపుతాడని ఆశిస్తూ కోటలో తలుపులు మూసుకుని కూర్చోసాగారు.

ఇప్పటివరకు ఎడ్వర్డు తన సేనాపతులను, దళపతులను పంపిస్తూ వచ్చాడు తప్ప స్వయంగా రాలేదు. ఇప్పుడు తను కదలిరాక తప్పదనుకున్నాడు. కానీ అతను అప్పటికే జబ్బు పడివున్నాడు. నడవలేడు, గుఱ్ఱం ఎక్కలేడు, చనిపోయేముందు స్కాట్లండ్‌ విజేతగా నిలవాలనే కోరికతో పల్లకీ ఎక్కి బయలుదేరాడు. కానీ స్కాట్లండ్‌ కనుచూపు మేరలో వుండగానే 68 వ యేట 1307లో కనుమూశాడు. ఆఖరి క్షణాల్లో కొడుకు రెండో ఎడ్వర్డుని పిలిపించి ''నువ్వు నా కోర్కెను తీర్చే బాధ్యత తలకెత్తుకోవాలి. స్కాట్లండ్‌ను జయించాకనే నా అంత్యక్రియలు చేయాలి'' అని ఒట్టు వేయించుకున్నాడు. కొడుకు సరే అన్నాడు కానీ మాట నిలబెట్టుకోలేదు. చనిపోగానే శవాన్ని వెస్ట్‌మిన్‌స్టర్‌కు పంపి ఖననం చేయించాడు. స్కాట్లండ్‌పై దండయాత్రకు బయలుదేరాడు కానీ దారిలో కష్టనష్టాలు భరించలేక ఒక యుద్ధం కూడా చేయకుండా వెనక్కి తిరిగి వెళ్లిపోయాడు.

ఇదే మొదటి ఎడ్వర్డుకు, రెండో ఎడ్వర్డుకు వున్న తేడా. రెండో ఎడ్వర్డును ఎడ్వర్డ్‌ ఆఫ్‌ సియర్నాఫోన్‌ అని కూడా అంటారు. అతను 1284లో పుట్టాడు. అతని అన్నలు జాన్‌, హెన్రీ, అల్ఫోన్సో ఒకరి తర్వాత మరొకరు చనిపోవడంతో ఆఖరివాడైన ఎడ్వర్డు 1307లో రాజయ్యాడు. తండ్రి వీరుడు, శూరుడు, యోధుడు కాగా కొడుకు తండ్రితో బాటు దండయాత్రల్లో 1300 నుంచి పాల్గొంటున్నా స్వభావరీత్యా లలితకళారాధకుడు, సరదా పురుషుడు.

ఫ్రాన్సు రాజైన నాలుగో ఫిలిప్స్‌ యిరుదేశాల మధ్య వైషమ్యాన్ని తగ్గించడానికి తన కుమార్తె ఇసబెల్లాను రెండో ఎడ్వర్డుకిచ్చి 1308లో వివాహం జరిపించాడు. కానీ రెండో ఎడ్వర్డు 1300 నుండి పియర్స్‌ గేవ్‌స్టన్‌ అనే వీరుడితో ఎక్కువ కాలం గడిపేవాడు. వాళ్లు స్నేహితులు మాత్రమే కారు, వారిద్దరి మధ్య స్వలింగసంపర్కం కూడా వుండేదని కొందరంటారు. ఏమైతేనేం, పియర్స్‌ తను రాజుకు ఆప్తుడనని చెప్పుకుంటూ అధికారం చలాయించడంతో తక్కిన సామంతరాజులందరూ అతనిపై అసూయ, కసి పెంచుకున్నారు. అతన్ని దూరం పెట్టాలని రాజుకి గట్టిగా చెప్పారు. మావగారు కూడా అలాగే చెప్పాడు. చివరకు ఎడ్వర్డు అతన్ని రాజ్యానికి దూరంగా పంపించాడు. అప్పుడు సామంతరాజులు, జమీందార్లు రాజుపై ఒత్తిడి తెచ్చి 1311లో కొన్ని సంస్కరణలు చేయించి, తమకు కొన్ని అధికారాలు బదిలీ చేయించుకున్నారు. వాటిని ఉపయోగించుకుని పియర్స్‌ను రాజ్యం నుండి బహిష్కరించారు. దాంతో రాజుకు కోపం వచ్చి సంస్కరణలు రద్దు చేసి పియర్స్‌ను వెనక్కి రప్పించాడు. అప్పుడు ఎడ్వర్డు దాయాది నాయకత్వంలో కొందరు సామంతరాజులు పియర్స్‌ను పట్టుకుని 1312లో ఉరి తీశారు. ఇక అప్పణ్నుంచి చాలా ఏళ్లపాటు రాజుకు, సామంతరాజులకు మధ్య కొట్లాటలు జరిగాయి. (సశేషం) - ఎమ్బీయస్‌ ప్రసాద్‌ (డిసెంబరు 2015)

ఎమ్బీయస్‌ : సినీ స్నిప్పెట్స్‌ - సాహిర్‌ లుధియాన్వీ

''నయదౌర్‌'' సినిమాలో పాటలన్నీ రాసినది బిఆర్‌ చోప్డా అభిమాన పాటల రచయిత సాహిర్‌ లుధియాన్వీ. మన తెలుగువాళ్లకు అర్థమయ్యేలా చెప్పాలంటే సాహిర్‌లో ఓ దేవులపల్లి వున్నాడు, ఓ ఆత్రేయ వున్నాడు, ఓ శ్రీశ్రీ వున్నాడు. సాహిర్‌ అసలు పేరు అబ్దుల్‌ హాయీ. 1921లో ఓ జాగిర్దార్‌ కుటుంబంలో పుట్టాడు. అతని తండ్రికి చాలామంది భార్యలున్నారు కానీ కొడుకు మాత్రం సాహిర్‌ ఒక్కడే. అందువల్ల చాలా గారాబంగా పెరిగాడు. భర్త చాపల్యం భరించలేక సాహిర్‌ తల్లి విడాకులు తీసుకుని యిల్లు విడిచి వచ్చేసింది. భోగభాగ్యాలున్న తండ్రో, అభిమానం కురిపించే తల్లో ఎవరో ఒకరిని ఎంచుకోవలసి వచ్చింది సాహిర్‌కి. అతను తల్లిని ఎంచుకున్నాడు. దాంతో తండ్రి అతనికి ఆస్తిలో వాటా లేకుండా చేశాడు. పైగా తల్లిని చంపేయడమో, సాహిర్‌కు దూరం చేయడమో చేస్తానని బెదిరించాడు. దాంతో తల్లి తన నగలమ్మి సాహిర్‌ కి కాపలాదారులను పెట్టింది. అందువలన సాహిర్‌, అతని తల్లి దరిద్రంలో బతకవలసి వచ్చింది. మొదట్లో ఐశ్వర్యంలో పెరిగి తరువాత పేదరికంలో బతకాలంటే వెలుగులోంచి చీకట్లోకి వచ్చినట్లే. ఈ బాడీగార్డుల మధ్య బందిఖానా బతకడం సాహిర్‌ను ప్రభావితం చేసింది. స్వేచ్ఛావాయువులు పీల్చుకోలేకపోయినందుకు బాధపడేవాడు.

ఈ దశలో ప్రేమలో పడ్డాడు కానీ దరిద్రం కారణంగా, అతనికి ధైర్యం లేని కారణంగా ప్రేమ ఫలించలేదు. పొట్టనింపుకోవడానికి అతను చిన్నా చితకా ఉద్యోగాలు వెలగబెట్టాడు. ఈ బాధల మధ్య, మనసులో సంఘర్షణ వల్ల ఓ జమీందారు బిడ్డడు ప్రజాకవిగా రూపొందాడు. అప్పటి ప్రసిద్ధ కవులైన ఫైయాజ్‌, మజాజ్‌ల ప్రభావం సాహిర్‌పై వుంది. సౌందర్యం గురించి రాసిన అతని తొలికవిత్వంలో ఫైయాజ్‌ ఛాయలు స్పష్టంగా కనబడతాయి. కానీ అతని వ్యక్తిగత అనుభవాలు, వాళ్ల నాన్నవంటి ధనికుల ప్రవర్తన అతన్ని సమాజానికి వ్యతిరేకంగా తిరగబడేట్లా చేశాయి. అందువల్ల భగ్నప్రేమికుడి కవిత్వంతో బాటు అభ్యుదయ కవిత్వం కూడా అంతే నేర్పుతో రాయగలిగాడు. 'తల్‌ఖియాఁ' అనే అతని కవితా సంకలనం ఉర్దూలో 21 సార్లు, హిందీలో 11 సార్లు ప్రచురించబడింది.

దేశవిభజన తర్వాత సాహిర్‌ లాహోర్‌కి వెళ్లిపోయాడు. వెళ్లాడే కానీ అక్కడ చుట్టుపట్ల హిందువులెవరూ కనబడకపోవడం అతనికి నచ్చలేదు. అతని స్వతంత్ర భావాలను పాకిస్తాన్‌ ప్రభుత్వం భరించలేకపోయింది. ''సవేరా'' అనే పక్షపత్రికలో అతని కవిత్వం చూసి ప్రభుత్వం అతని పేర వారంటు జారీ చేసింది. అతను ఢిల్లీ వచ్చేసి, తన మిత్రుల సహాయంతో తల్లిని తన వద్దకు తెప్పించుకున్నాడు. ''షా రాహ్‌'', ''ప్రీత్‌ లారీ'' అనే ఉర్దూ పత్రికలకు పనిచేశాడు. ఢిల్లీలో ఓ ఏడాది గడిపి అక్కడినుండి బొంబాయి సినిమారంగానికి చేరుకున్నాడు. అక్కడ ప్రేమ్‌ ధవన్‌ అండ దొరికింది. ప్రేమ్‌ ధవన్‌ సినిమాలో పాటలు రాసేవాడు. సాహిర్‌ను తన యింట్లోనే పెట్టుకుని అతను రాసిన పాటల్ని, పద్యాల్ని నిర్మాతలకు, సంగీతదర్శకులకు చూపించేవాడు. అలా నాలుగునెలలపాటు సాహిర్‌ వాళ్లింట్లోనే వున్నాడు. అనిల్‌ బిశ్వాస్‌ అప్పట్లో ''దో రాహా'' అనే సినిమాకు సంగీతం సమకూరుస్తున్నాడు. ప్రేమ్‌ ధవన్‌ సిఫార్సుతో సాహిర్‌చేత ఒక పాట రాయించుకున్నాడు. తలత్‌ మొహమ్మద్‌ పాడిన 'మొహబ్బత్‌ తర్క్‌ కీ మైనేఁ' అనే ఆ పాట చాలా గొప్పగా వుంటుంది. కానీ సినిమా రిలీజవడం చాలా లేటయింది.

ఈలోపున 1949లో ప్రగతిశీలక రచయితల సదస్సుకు వెళ్లినపుడు సాహిర్‌కు తనలాటి యితరకవులతో పరిచయం అయిందిసాలీ సర్దార్‌ జాఫ్రీ, మజ్రూ సుల్తాన్‌పురి, కైఫీ ఆజ్మీ, జాన్‌ నిసార్‌ అఖ్తర్‌, ఇస్మత్‌ చుగ్తాయ్‌ - వీళ్లంతా అక్కడే కలిశారు. వాళ్ల మధ్య తన కవిత్వం వినిపించే అవకాశం లభించడంతో సాహిర్‌కు మరింత ఉత్సాహం పుట్టుకు వచ్చింది. ఇతని కవితాప్రతిభ బొంబాయి సినీరంగంలో చాలామందికి తెలిసింది. వాళ్లలో గురుదత్‌ ఒకడు. తనూ, దేవ్‌ ఆనంద్‌ కలిసి తీసే ''బాజీ''లో పాటలు యితనిచేత రాయించుకున్నారు. ఆనాటికే పేరు తెచ్చుకుంటున్న ఎస్‌.డి.బర్మన్‌ సంగీతదర్శకత్వంలో ఆ పాటలు అతి సుందరంగా రూపుదిద్దుకున్నాయి. 1951 ఏప్రిల్‌లో రిలీజైన ఆ సినిమాయే సాహిర్‌కి తొలి సినిమా అని చెప్పాలి. 'తద్‌బీర్‌ సే బిగ్‌డీ హుయూ తక్‌దీర్‌ బనాలే' 'ఆజ్‌ కీ రాత్‌ పియా', 'యే కౌన్‌ ఆయా కి మేరి దిల్‌కీ దునియా మేఁ' (ఇవన్నీ గీతా రాయ్‌ పాడినవి) 'శర్మాయే కాహే' (శంషాద్‌), 'మేరే లబోంపే దేఖో ఆజ్‌ భీ తరానే హై ' (కిశోర్‌) - యివన్నీ హిట్‌ సాంగ్సే! ముఖ్యంగా మొదట చెప్పిన 'తద్‌బీర్‌ సే బిగ్‌డీ' సూపర్‌ సూపర్‌ హిట్‌.

దీని తర్వాత వచ్చిన ''నౌజవాన్‌''లో (దీని సంగీతమూ ఎస్‌.డి.బర్మనే) లతా పాడిన 'ఠండీ హవాయే లెహరా కే ఆయే' ఇప్పటికీ వినబడుతూనే వుంటుంది. లతాకు కూడా చాలా యిష్టమైన పాట. ఈ సినిమాలు, వాటితోబాటు పాటలూ హిట్‌ కావడంతో సాహిర్‌ వెనక్కి తిరిగి చూసుకోనక్కరలేకపోయింది. బర్మన్‌-సాహిర్‌ జోడీకి పరాకాష్ట ''ప్యాసా'' (1957). అక్కడితో వారి జోడీ భగ్నమైంది కూడా - సంగీతదర్శకుడితో సమానంగా గీత రచయితకు పారితోషికం యివ్వాలన్న సాహిర్‌ పట్టుదల కారణంగా! ''ప్యాసా'' తర్వాత బర్మన్‌ మార్కెట్‌ విలువ విపరీతంగా పెరిగిపోవడంతో సాహిర్‌కు అంత యివ్వలేమనేశారు బర్మన్‌ను బుక్‌ చేసుకున్న నిర్మాతలు. 'అయితే రాయను పొండి' అన్నాడు సాహిర్‌.

సినిమారంగంలో పాటలు కట్టడానికి రెండు తరహాలు వుంటాయి. గీతం రాసాక, దానికి అనుగుణంగా బాణీ కట్టడం, బాణీ కట్టాక, అది విని ప్రేరితుడై కవి గీతం రాయడం! సాహిర్‌కి రెండో పద్ధతి అస్సలు నచ్చదు. కవిత్వమే మొదట ప్రభవిస్తుందని అతని నమ్మకం. ఇక్కడ తమాషా ఏమిటంటే బెంగాలీ, ఇంగ్లీషు మాత్రమే తెలిసిన ఎస్‌.డి.బర్మన్‌కి హిందీయే సరిగ్గా రాదు. సాహిర్‌ ఉర్దూ ఏమర్థమయిందో తెలియదు. కానీ అతని కవిత్వానికి అద్భుతమైన ట్యూన్‌లు కట్టి జనాలకు చేరువ చేశాడు.''మునీంజీ'' ('జీవన్‌ కీ సఫర్‌ మే రాహీ'), ''జాల్‌'' ('యేరాత్‌ యే చాంద్‌నీ'), ''టాక్సీ డ్రైవర్‌'' ('జాయే తో జాయే కహాఁ, సమ్‌ఝేగా కౌన్‌ యహాఁ, దర్ద్‌ భరే దిల్‌ కీ జుబాఁ', ) ''దేవదాస్‌'' ('జిసే తూ కుబూల్‌ కర్‌లే'), ''హోస్‌ నెంబరు 44'' ('తేరీ దునియా మే జీనేసే బెహతర్‌హై కి మర్‌ జాయే') ''ఫంటూష్‌'' ('దుఃఖీ మన్‌ మేరే, సున్‌ మేరా కెహ్‌నా, జహాఁ నహీ చైనా, వహాఁ నహీ రెహ్‌నా') ''ప్యాసా'' ('జానే వో కైసే లోగ్‌ థే జిన్‌కే ప్యార్‌కో ప్యార్‌ మిలా, హమ్‌నే తో కలియా మాంగీ, కాంటోంకా హార్‌ మిలా', 'యే దునియా అగర్‌ మిల్‌గయాతో క్యాహై') వీటన్నిటిలోనూ వారిద్దరి గీతసంగీతాలు పడుగుపేకల్లే కలిసిపోయాయి.

సాహిర్‌ నిర్మాతకు చెప్పేది ఒక్కటే - 'కథ చెప్పు, దృశ్యం ఏమిటో చెప్పు. కాస్త టైమియ్యి. హడావుడి పెట్టకు. మాటలతో యింద్రజాలం చేసి చూపిస్తాను, కాస్తాగు'. ఆయనంటే పడి చచ్చే నిర్మాతల్లో బియార్‌ చోప్డా ఒకరు. తన సినిమాలన్నిటికీ అతని చేతే రాయించుకున్నాడు. (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- ధూల్‌ కా ఫూల్‌)

డిసెంబరు 49 ఎమ్బీయస్‌ :యూరోప్‌ గాథలు 23

ఎడ్వర్డు మరణం తర్వాత కొంతకాలం వొదిగి వున్న బ్రూసు యీ కలహాలను అవకాశంగా వాడుకుని చెలరేగాడు. మొదటి ఎడ్వర్డు చనిపోయినా, స్కాట్లండ్‌లోని సామంతరాజులందరూ ఇంగ్లండుకు విధేయులుగానే వున్నారు. వారందరినీ ఓడించాల్సి వుంది. కానీ బ్రూసు జబ్బు పడ్డాడు. అతని తమ్ముడు ఎడ్వర్డు, యితర అనుచరులు అతన్ని పల్లకీలో పర్వతాలకు తరలించుకుని పోయారు. అక్కడ చలి, ఆకలి, అలసట అతన్ని మరింత కృంగదీశాయి. మంచాన పడ్డాడు. అలాటి స్థితిలో కూడా ఒక రోజు తన సైనికులను ఇంగ్లీషు సైనికులు ఓడిస్తున్నారని విని లేని ఓపిక తెచ్చుకుని గుఱ్ఱం ఎక్కి, పక్కన మరో సైనికుడు తోడు రాగా యుద్ధమధ్యంలోకి వెళ్లాడు. అతన్ని చూస్తూనే సైనికులకు ఉత్సాహం వచ్చి ప్రాణాలకు తెగించి పోరాడారు. వారి సమరోత్సాహం చూసి బ్రూసు పుంజుకున్నాడు. అతని ఆరోగ్యం కుదుటపడసాగింది. కొన్ని వరస విజయాలతో ఇంగ్లండుకు విధేయులుగా వున్న సామంతరాజులు అతని వైపు మరలసాగారు. బ్రూసు స్వయంగా కత్తి పట్టి, యుద్ధరంగంలో మొదటి వరుసలో నిలవడం వారిని మెప్పించింది. పైగా ఇంగ్లండు రాజు తన గొడవల్లో పడి స్కాట్లండ్‌ను ఎలా అదుపు చేయాలో తెలియక గవర్నరు (రాజప్రతినిథి)లను మారుస్తూ పోయాడు. ఒక ఏడాదిలో ఆరుగుర్ని మార్చాడంటే అతని గందరగోళాన్ని అర్థం చేసుకోవచ్చు.

బ్రూసు విజయాలు గాథలుగా చెప్పుకుంటారు. ఒక కోటను పట్టుకోవడానికి అతను ముందుగా వచ్చి కోటగోడలో లొసుగు ఎక్కడుందో చూసుకుని, వారం రోజుల తర్వాత తన అనుచరులతో వచ్చి అగడ్తను స్వయంగా యీదుకుంటూ వచ్చి గోడలో అక్కడ మేకు కొట్టి తాడు కట్టి తక్కినవాళ్లకు సురక్షిత మార్గం ఏర్పరచాడు. పెద్ద అగడ్త రక్షిస్తున్న లిన్‌లిత్‌గో కోటను ఒక బండివాడి సాయంతో గెలిచాడు. అతను కోటకు గడ్డి సరఫరా చేస్త్తున్నాడని తెలిసి ఎనిమిదిమంది శూరులను గడ్డిలో దాచి కోటలోకి పంపాడు. తక్కినవారిని కోట చుట్టూ చీకట్లో దాచాడు. గడ్డి బండి కదాని కోట అగడ్తపై వున్న వాలు వంతెన వాల్చారు. కోట గుమ్మం వద్ద పైనుంచి జారిపడే యినుపకవాటం (షట్టర్‌ లాటిది) పైకి లేపారు. సరిగ్గా దాని కిందకు బండి వచ్చాక బండివాడు బిన్నింగ్‌ బండికి కట్టిన ఎద్దుల తాళ్లు తెంపేశాడు. అవి పారిపోవడంతో బండి కూలబడింది. కవాటం మూయడానికి వీల్లేకపోయింది. 'అందరూ రండి' అని బిన్నింగ్‌ కేకలు పెట్టాడు. ఆ సంకేతాన్ని అందుకుని గడ్డిలో దాగిన వీరులు, దాగున్న వీరులు అందరూ కవాటం తెరిచి వుండడంతో కోటలోకి ప్రవేశించారు. ఇంగ్లీషు సైనికులతో పోరాడి తరిమివేశారు.

రాక్స్‌బరో కోటను బ్రూసు సహచరుడు డగ్లస్‌ పట్టుకున్న విధానాన్ని మరో కథగా చెప్పుకుంటారు. డగ్లస్‌ నల్లగా వుండడంతో అందరూ బ్లాక్‌ డగ్లస్‌ అనేవారు. అతని పేరు చెప్తే అందరూ వణికేవారు. మనవైపు చిన్నపిల్లలు ఏడిస్తే బూచి ఎత్తుకుపోతుందని తల్లులు భయపెట్టినట్లు (బూచి అనే మాట రావడానికి కారణం ఫ్రెంచి సేనాని బుస్సీట) అక్కడి తల్లులు బ్లాక్‌ డగ్లస్‌ పేరు ఉపయోగించేవారు. రాక్స్‌బరో కోటలో ప్రవేశించడానికి ఒక రాత్రి అతని సహచరులు నల్లదుస్తులు ధరించి కోట చుట్టూ వున్న పొలాల్లోంచి నడిచి వస్తున్నారు. అతనూ నల్లదుస్తులు వేసుకుని కోట బురుజుపైకి పాకుతున్నాడు. గస్తీ కాస్తున్న సైనికులు యిద్దరు ముచ్చట్లాడుకుంటున్నారు. దూరంగా పొలాల్లో కోటవైపు కదలివస్తున్న డగ్లస్‌ సైనికులు కనబడితే వాళ్లను చూసి ఒకడు ''అవి మేత మేస్తున్న గొఱ్ఱెలు'' అన్నాడు. మరొకడు ''గొఱ్ఱెల కాపరి వాటిని లోపల పెట్టడం మర్చిపోయి జాతరకు పోయి వుంటాడు. రాత్రి బ్లాక్‌ డగ్లస్‌ వచ్చి ఎత్తుకుపోతే తెల్లారి ఘొల్లుమంటాడు'' అని చమత్కరించాడు. బ్లాక్‌ డగ్లస్‌ చాటుగా వుండి తమ మాటలు వింటున్నాడని, తమనే ఎత్తుకు పోతున్నాడనీ తెలియదు పాపం. డగ్లస్‌ కాస్త ముందుకు సాగాడు. అక్కడ ఒక సైనికుడి భార్య తన పిల్లవాణ్ని నిద్రపుచ్చడానికి ప్రయత్నిస్తూ ''నువ్వు బుద్ధిగా పడుక్కుంటే బ్లాక్‌ డగ్లస్‌ రాడు'' అంటూ పాట పాడుతోంది. ''అంత ధీమాగా వుండకు తల్లీ'' అంటూ డగ్లస్‌ ఆమె భుజంపై చెయ్యి వేశాడు. అతన్ని చూస్తూనే ఆమె మూర్ఛపోయింది. కొద్ది సేపట్లోనే కోట డగ్లస్‌ వశమై, ఇంగ్లీషు సైనికులందరినీ మట్టుపెట్టినా, డగ్లస్‌ ఆమెకు, బిడ్డకు ప్రాణభిక్ష పెట్టాడు - 'డగ్లస్‌ మీరనుకున్నంత బూచి కాదు సుమా' అని చెప్పడానికి!

దుర్భేద్యమైన ఎడింబరా కోటను పట్టుకోవడానికి బ్రూసు మరో సహచరుడు రాండాల్ఫ్‌ నిశ్చయించుకున్నాడు. ఎలాగా అని ఆలోచిస్తూ వుంటే గతంలో ఆ కోటలో సైనికుడిగా పనిచేసిన ఫ్రాన్సిస్‌ అనే అతను అతని దగ్గరకు వచ్చాడు. కోటలో పనిచేస్తూండగా అతను దగ్గర్లో వున్న గ్రామంలో వున్న అమ్మాయితో ప్రేమలో పడ్డాడు. ఆమెను కలవడానికి తన పై అధికారులకు తెలియకుండా కోటలోంచి చాటుగా బయటపడేందుకు ఓ మార్గం వెతుక్కున్నాడు. అది చాలా నునుపుగా, వాలుగా వుండే బండరాళ్లతో నిండిన దారి. 'ఆ దారి యింకా నాకు గుర్తుంది. కానీ చాలా కష్టమైనది. కాలూనడానికి కూడా చోటు వుండదు. తాళ్ల నిచ్చెనల సాయంతో ఒకరి తర్వాత మరొకరు మాత్రమే వెళ్లగలం. కాపలాదారుల కంటపడితే మాత్రం ఒకరొకరిగా అందర్నీ నరికేస్తారు.' అన్నాడతను. సాహసం చేయడానికే రాండాల్ఫ్‌ నిశ్చయించుకుని అతన్ని దారి చూపమన్నాడు. ఒక రాత్రి 30 మంది అనుచరులతో వాళ్లు కష్టపడి పైకి ఎగబాకారు. కోట గోడ దూకి లోపలికి వెళ్లబోతూ వుంటే గస్తీ సైనికులు అటు వచ్చారు. అందరూ గోడకు బల్లుల్లా అతుక్కుపోయారు. పైన నడుస్తున్న గస్తీ వాళ్లల్లో ఒకడు తమాషాకి ఒక రాయి తీసి దూరంగా వున్న కొండ శిఖరం వైపు విసిరి ''చీకట్లో కూడా నిన్ను చూశానోచ్‌'' అని అరిచాడు. అది తమను ఉద్దేశించే అన్నాడనుకుని రాండాల్ఫ్‌, అతని సైనికులు వణికిపోయారు. బిక్కచచ్చిపోయారు. ఈ వైనం తెలియని గస్తీ వాడు నవ్వుతూ ముందుకు సాగాడు. వాడు వెళ్లగానే గుండెలు చిక్కబట్టుకుని యీ వీరులందరూ నిచ్చెనలతో పైకి పాకారు. కొద్ది సేపటికే వాళ్లు కోటను చేజిక్కించుకున్నారు. (సశేషం) - ఎమ్బీయస్‌ ప్రసాద్‌ (డిసెంబరు 2015)

ఎమ్బీయస్‌ :సినీ స్నిప్పెట్స్‌ - అమితాబ్‌, రాజేశ్‌ ఖన్నా

మెహమూద్‌ 'బాంబే టు గోవా' తీసే రోజుల్లో ఆ సినిమాలో హీరో గురించి వెతుకుతున్నాడు. ఆ సినిమా 'మద్రాసు టు పాండిచ్చేరి' అనే తమిళ సినిమాకు హిందీ వెర్షన్‌. సినిమాలో ముప్పాతిక భాగం బస్సులోనే నడుస్తుంది. విలన్‌ల పాలబడిన హీరోయిన్‌ ఆ బస్సులో ఎక్కడం, హీరో రక్షించడం వంటి ఉపకథ వుంది. కానీ ఫోకస్‌ అంతా బస్‌ కండక్టర్‌, డ్రైవర్‌ ల మీదే! ఇతర ముఖ్యపాత్రలు అన్నీ హాస్యపాత్రలే! బస్‌ కండక్టర్‌గా మెహమూద్‌, డ్రైవర్‌గా అతని తమ్ముడు అన్వర్‌ వేస్తున్నారు. హీరోయిన్‌ అరుణా యిరానీ మెహమూద్‌ ప్రియురాలు. పైగా మెహమూద్‌ స్వంత సినిమా. ఇక యిలాటి సినిమాలో హీరోగా వేయడానికి ఎవరు ముందుకు వస్తారు? అందునా హీరోయిన్‌గా వేరెవరూ గుర్తించని అరుణా యిరానీ పక్కన! పైగా దక్షిణాది లో కంటె బొంబాయి ఫీల్డులో హీరోయిజం మరీ ఎక్కువ కాబట్టి ఓ మాదిరి పేరున్నవాడు ఎవడూ యీ వేషానికి ఒప్పుకోడు. కొత్త నటుణ్నే వెతుక్కోవాలి.

మెహమూద్‌ అన్వేషణ ప్రారంభించాడు. వెతుకుతున్నాడు కానీ ఎవరూ దొరకటం లేదు. ఓ రోజు అతనికి ఓ ఐడియా వచ్చింది. తన బంగ్లా కాంపౌండులో అప్పుడప్పుడు తనకు ఎదురుపడే తన తమ్ముడి ఫ్రెండ్‌నే బుక్‌ చేస్తే ఎలా వుంటుందాని! ఆ పొడుగాటి కుర్రాడు తమ్ముడి ఫ్రెండు. వచ్చి తన యింట్లోనే వుంటూ సినిమా వేషాలకై ప్రయత్నిస్తున్నాడని తెలుసు. మెహమూద్‌ తమ్ముణ్ని పిలిచి 'ఎవర్రా అతను?' అని అడిగాడు. 'అతనా? అలహాబాదువాడు. బాగా చదువుకున్నాడు. వాళ్ల నాన్న పెద్ద కవి కూడాను. ఇతను మల్టీ నేషనల్‌ కంపెనీలో ఉద్యోగం మానేసి సినిమా వేషాలకై తిరుగుతున్నాడు. ఇందిరాగాంధీ వాళ్లకు ఫ్యామిలీ ఫ్రెండు. ఆవిడ సిఫార్సు ఉత్తరం తీసుకుని కె.ఎ. అబ్బాస్‌ దగ్గరకు వెళితే ఆయన 'సాత్‌ హిందూస్తానీ' సినిమాలో ఏడుగురు హీరోల్లో ఒకడిగా ఛాన్సు యిచ్చాడు. ఆ సినిమా ఫ్లాపయింది. ఇతను అవసరమైనదానికంటె పొడుగ్గా వుంటాడు కాబట్టి, కోలమొహం కాబట్టి మన బొంబాయి రంగంలో ఎవరికీ నచ్చటం లేదు. పట్టువదలకుండా తిరుగుతున్నాడు.' అని కథ చెప్పుకొచ్చాడు.

'సరే, నా దగ్గరకి రమ్మనమను. మనకి పనికి వస్తాడేమో చూద్దాం.' అన్నాడు మెహమూద్‌.

పనికి వచ్చాడు. అతనా సినిమాలో అరుణా యిరానీ పక్కన హీరోగా వేశాడు.

అతనిపేరు అమితాబ్‌ బచ్చన్‌!

---

''జంజీర్‌'' (1974) సినిమా రిలీజయ్యేవరకూ అతనికి హీరో హోదా రాలేదు. సిఫార్సులతో కాపురాలు చక్కబడవన్నట్టు, సిఫార్సులతో హీరోలు కారని, ఆ సిఫార్సు చేసేది సాక్షాత్తూ దేశప్రధాని అయినా ఏమీ ఫర్క్‌ (డిఫరెన్సు) పడదని అమితాబ్‌కి కూడా తెలిసి వచ్చి వుంటుంది. అమితాబ్‌ తండ్రి హరివంశ్‌ రాయ్‌ బచ్చన్‌ గారి కవిత్వం అంటే నెహ్రూగారికి యిష్టం కాబట్టి, వాళ్లదీ వీళ్లదీ అలహాబాదే కాబట్టి, యిందిరా గాంధీకి వీళ్ల కుటుంబానికి మంచి స్నేహం వుండేది. పైగా రాజీవ్‌, సంజయ్‌గాంధీలు అమితాబ్‌కు ఫ్రెండ్స్‌ కూడా. ఇతను కలకత్తాలో ఓ మల్టీనేషనల్‌ కంపెనీలో ఉద్యోగం చేస్తూ తమ్ముడు అజితాబ్‌ ప్రోద్బలంతో హిందీ సినిమా రంగానికి వెళదామనుకున్నాడు. ఇందిరా గాంధీని అడిగితే ఆవిడ తమ కుటుంబమంటే అభిమానం వున్న కె.ఎ. అబ్బాస్‌ అనే ఉర్దూ పాత్రికేయుడు, నిర్మాత, దర్శకుడికి రికమెండేషన్‌ లెటర్‌ రాసి యిచ్చింది. ఆయన అప్పుడు ''సాత్‌ హిందూస్తానీ'' (1969) అని ఏడుగురు హీరోలతో సినిమా తీస్తున్నాడు. వాళ్లలో యితనూ ఒకడు. ఏడుగురు రాకుమారులున్న కథలో ఎండని చేపలాగ ఈ చేపా ఎండలేదు. దాని తర్వాత వచ్చిన ''ఆనంద్‌''లో చాలా బాగా గుర్తింపు వచ్చినా యితనిలో హీరో మెటీరియల్‌ వుందని ఎవడూ అనుకోలేదు. ఎందుకంటే దానిలో యితను తన రూపానికి తగ్గట్టే మొహం పొడుగ్గా వేలాడేసుకుని ఎప్పుడు చూసినా విషాదంగా కనబడతాడు.

ఆ తర్వాత వచ్చిన వేషాల్లో చిన్నా, చితకా వేషాలున్నాయి. ''పర్వానా'' (1972) సినిమాలో విలన్‌గా కూడా వేశాడు. ఆ సినిమా హీరో నవీన్‌ నిశ్చల్‌ ఇతన్ని లక్ష్యపెట్టేవాడు కాడు. ఇతనేదో జూనియర్‌ ఆర్టిస్టు అన్నట్టు పోజు కొట్టేవాడు. తర్వాత అమితాబ్‌ ఎక్కడకు చేరాడో, నవీన్‌ నిశ్చల్‌ ఎక్కడకు జారాడో మీకు తెలుసు.

ఈ సందర్భంలో రాజేశ్‌ ఖన్నా - అమితాబ్‌ల మధ్య యీక్వేషన్‌ గురించి చెప్పుకుని తీరాలి. ''ఆనంద్‌'' (1970) నాటికి రాజేశ్‌ ఖన్నా హిందీ సీమను ఏలుతున్నాడు. ఆ సినిమాలో అమితాబ్‌కు చాలా ముఖ్యమైన భూమిక వున్నప్పటికీ రాజేశ్‌ ఖన్నా అతన్ని చాలా చులకనగా చూసేవాడు. మూడేళ్ల తర్వాత వచ్చిన ''నమక్‌ హరామ్‌'' నాటికి అమితాబ్‌కు మాస్‌ హీరో యిమేజ్‌ రాలేదు కానీ మంచి నటుడిగా పేరు వచ్చేసింది. ''అభిమాన్‌'' వంటి సినిమాల్లో అతని ప్రతిభ బయటపడింది. ''నమక్‌ హరామ్‌''లో అమితాబ్‌కి హీరోయిన్‌ లేదు. రాజేశ్‌ ఖన్నాకయితే రేఖ వుంది. అయినా అమితాబ్‌ తన నటనతో రాజేశ్‌ ఖన్నా ఔద్ధత్యాన్ని ఆపగలిగాడు.

ఆ విషయాన్ని రాజేశ్‌ ఖన్నా కూడా గ్రహించాడు. ఇతనితో కలిసి వేస్తే పరువు దక్కదని గ్రహించాడు. ఆ తర్వాత యిద్దరూ కలిసి వేసిన సినిమాలు లేవు! క్రమంగా రాజేశ్‌ ప్రభ తగ్గింది. అమితాబ్‌ ప్రభ వెలిగింది. నీతి - ఏ పుట్టలో ఏ పాముండునో తెలియదు, ఏ బక్కతారడు వన్‌-మాన్‌ ఇండస్ట్రీ అవుతాడో తెలియదు. అందువల్ల అందరితోనూ మర్యాదగా వుంటే మేలు! (సశేషం) ఎమ్బీయస్‌ ప్రసాద్‌ (అక్టోబరు 2015) (ఫోటోలు- ''బాంబే టు గోవా'', ''నమక్‌ హరామ్‌'' లో అమితాబ్‌, రాజేశ్‌ ఖన్నా

డిసెంబరు 50 ఎమ్బీయస్‌ : యూరోప్‌ గాథలు 24

ఎన్ని లొంగినా స్టిర్లింగ్‌ కోట మాత్రం లొంగటం లేదు. దాన్ని పట్టుకోవలసిన బాధ్యత బ్రూసు తన సోదరుడు ఎడ్వర్డుకి అప్పగించాడు. కొంతకాలానికి స్టిర్లింగ్‌ గవర్నరు ఒక ప్రతిపాదన చేశాడు. ''ఇంగ్లండు రాజు నుండి సైన్యసహాయం వస్తుందని ఎదురు చూస్తున్నాను. వేసవికాలం నాటికి కూడా రాకపోతే అప్పుడు లొంగిపోతాను.'' అని. ఎడ్వర్డు సరే అన్నాడు. అది విని బ్రూసుకి కోపం వచ్చింది. ఏడాది గడువుంది, భారీగా ఇంగ్లీషు సైన్యం వచ్చి పడితే వాళ్లతో పోట్లాడడం ఎలా? అని మందలించాడు. 'వస్తే రానీయనీ, మన తడాఖా చూపిద్దాం' అన్నాడు తమ్ముడు. నీ కంత ధైర్యం వుంటే అలాగే కానీ అన్నాడు బ్రూసు.

వాళ్లూహించినట్లుగానే రెండో ఎడ్వర్డు భారీ సైన్యంతో వచ్చిపడ్డాడు. ఫ్రాన్సు, వేల్స్‌, ఐర్లండ్‌ నుంచి సైనికులు పోగు చేసుకుని స్టిర్లింగ్‌ వచ్చాడు. 1314 జూన్‌ 23 న రెండు సైన్యాలు బ్యానక్‌ నది ఒడ్డున మైదానంలో మోహరించాయి. బ్రూసు మైదానంలో గోతులు తవ్వించి వాటిలో యీటెలు గుచ్చి పైన కొమ్మలు, రెమ్మలు పరిచి కనబడకుండా చేశాడు. ఇంగ్లీషు ఆశ్వికదళం వచ్చినప్పుడు గుఱ్ఱాలు ఆ గోతుల్లో పడి యిరుక్కుపోయాయి. ఆ భీకరయుద్ధంలో 30 వేల మంది ఇంగ్లీషు సైనికులు నశించారు. వాళ్ల రాజు యుద్ధభూమి విడిచి పారిపోయాడు. చాలామంది సైనికులు ఖైదీలుగా పట్టుబడ్డారు. బ్రూసు వారిపై కరుణ చూపాడు. వాళ్లలో చాలామంది జమీందార్లు, సామంతరాజులు వున్నారు కాబట్టి వారి బంధువులు డబ్బు చెల్లించి వారిని విడిపించుకున్నారు. ఆ విధంగా చాలా ధనం సమకూరింది. దానికి తోడు ఇంగ్లీషు సైన్యం చాలా సరంజామా విడిచి పారిపోయింది. తన వద్ద చేరిన డబ్బుతో బ్రూసు ఎనిమిది సంవత్సరాలుగా ఇంగ్లీషు ఖైదులో మగ్గుతున్న తన భార్యను, కూతుర్ని, అక్కాచెల్లెళ్లను, బుచాన్‌ కౌంటెస్‌ వంటి యితర స్త్రీలను విడిపించుకున్నాడు. బాటిల్‌ ఆఫ్‌ బానక్‌బర్న్‌గా పిలవబడే యీ యుద్ధంతో స్కాట్లండ్‌ విముక్తి చెందింది. బ్రూసు మళ్లీ రాజయ్యాడు. చక్కగా పాలన చేయసాగాడు.

ఆ కాలంలో ఇంగ్లండులో చాలా రాజకీయపరిణామాలు సంభవించాయి. ఈ పరాజయం తర్వాత, కరువు కూడా వచ్చిపడింది. దాంతో రాజుపై విమర్శలు పెరిగాయి. డెస్పెన్సర్‌ రాచకుటుంబానికి చెందిన హ్యూ అనే అనే అతను రాజుకు సలహాదారుడిగా, స్నేహితుడిగా మారాడు. అతని దుర్బోధలకు రాజు లొంగుతున్నాడని భావించిన లంకాస్టర్‌, యితర సామంతరాజులు డెస్పెన్సర్‌ భూములను స్వాధీనం చేసుకుని వారికి బయటకు పంపేయాలని ఉద్యమం నడిపారు. బదులుగా రాజు లంకాస్టర్‌పై దండయాత్ర చేసి అతన్నే ఉరి తీశాడు. హ్యూ సలహా మేరకు 1311 నాటి సంస్కరణలను పూర్తిగా రద్దు చేసి, సర్వాధికారాలు దఖలు పరుచుకుని తనకు వ్యతిరేకంగా వున్న సామంతరాజుల ఆస్తులు, భూములు స్వాధీనం చేసుకున్నాడు. దీనిపై ప్రజల్లో విముఖత పెరిగింది. బయటి దేశాలు దీన్ని అలుసుగా తీసుకుని ఇంగ్లండుపై దాడి చేద్దామని చూడసాగాయి.

అప్పుడు రాజు తన భార్య అయిన ఇసబెల్లాను 1325లో పుట్టిల్లు ఫ్రాన్సుకి పంపి సైనికసహాయ ఒప్పందం కుదిరేట్లా ప్రయత్నాలు చేయమన్నాడు. ఆమె అక్కడకు వెళ్లాక భర్తకు ఎదురు తిరిగింది. అంతేకాదు, దేశం నుంచి పారిపోయి ఫ్రాన్సులో తలదాచుకున్న రోజర్‌ మార్‌టైమర్‌తో చేతులు కలిపింది. అతను రాజు చేత 1316లో ఐర్లండ్‌కు రాజప్రతినిథిగా నియమించబడ్డాడు. అయితే 1322లో రాజుకు వ్యతిరేకంగా తిరుగుబాటు జరిపి, టవర్‌ ఆఫ్‌ లండన్‌లో ఖైదు చేయబడ్డాడు. అక్కణ్నుంచి అతను తప్పించుకుని పారిపోయి ఫ్రాన్సులో అజ్ఞాతంగా వున్నాడు. అప్పటికే వివాహితుడైన అతనికి, ఇసబెల్లాకు మధ్య ప్రేమ చిగురించింది. ఇద్దరూ కలిసి 1326లో ఇంగ్లండుపై దాడి చేశారు. రెండో ఎడ్వర్డు ఓడిపోయి వేల్స్‌కు పారిపోయాడు. అతన్ని పట్టుకుని లండన్‌కు తీసుకుని వచ్చి బలవంతంగా కిరీటం లాక్కుని తమ కొడుకైన 14 ఏళ్ల మూడో ఎడ్వర్డు తల మీద పెట్టించింది. ఆ విధంగా 1327 జనవరిలో మూడో ఎడ్వర్డు రాజయ్యాడు. రెండో ఎడ్వర్డును బెర్కిలీ కోటలో బంధించి వుంచారు. ఖైదులో వుండగానే సెప్టెంబరులో అతన్ని కాపలాదారులు హత్య చేశారు. అది మార్‌టైమర్‌ ఆదేశాల మేరకే జరిగిందని అంటారు. మూడో ఎడ్వర్డు పేరుకి రాజైనా మూడేళ్లపాటు ఇసబెల్లా ప్రియుడిగా మార్‌టైమరే అసలైన రాజుగా వ్యవహరించాడు. మూడో ఎడ్వర్డ్‌కు 17 ఏళ్లు వచ్చేసరికి ధైర్యం వచ్చింది. 1330లో మార్‌టైమర్‌పై ఆరోపణలు చేసి టైబర్న్‌లో ఉరి తీయించాడు.

1327లో రెండో ఎడ్వర్డు పదభ్రష్టుడు కావడంతో స్కాట్లండ్‌లో రాబర్ట్‌ బ్రూసుకు ధైర్యం వచ్చింది. స్కాట్లండ్‌ను కాపాడుకునే పనిలోంచి ఇంగ్లండును ఓడించే పనిలో పడ్డాడు. 20 వేల సైన్యాన్ని తీసుకుని దండయాత్రకు బయలుదేరాడు. వారి దగ్గర కవచాలు కూడా లేవు. ఓట్‌ అనే కాయధాన్యం నింపిన సంచీ ఒకటి, యినుప పెనం ఒకటి వుంది. ఇంగ్లండుకి వెళ్లే దారిలో తగిలిన ఊళ్లల్లో కనబడిన గొఱ్ఱెలను, మేకలను చంపడం, అక్కడికక్కడ కాల్చుకుని, ఓట్‌తో కలిపి తినడం - యిదే వారి వ్యాపకం. ఇలా అతి తక్కువ సరంజామాతో బయలుదేరిన స్కాట్‌ సైన్యాన్ని ఆనుపానులు కనిపెట్టడం ఇంగ్లీషు సైన్యం తరం కాలేదు. కుర్రవాడైన మూడో ఎడ్వర్డు చేతులెత్తేశాడు. చివరకు బ్రూసుతో నార్త్‌యాంప్టన్‌ వద్ద సంధి చేసుకున్నాడు. దాని ప్రకారం స్కాట్లండ్‌పై సర్వహక్కులు వదులుకోవడంతో బాటు తన చెల్లెలు జోన్‌ ఆఫ్‌ ద టవర్‌ను బ్రూసు కొడుక్కి యిచ్చి పెళ్లి చేశాడు. ఇది జరిగిన కొన్నాళ్లకే 1329లో బ్రూసు మరణించాడు. అతని కప్పుడు 55 ఏళ్లే. కానీ నిరంతరం పోరాటాలతో అలసి పోయి అతని శక్తి క్షీణించింది. చనిపోతూ అతను రెండు కోర్కెలు కోరాడు. తన కొడుకు డేవిడ్‌ (రెండో డేవిడ్‌ అంటారు)ని తన వారసుణ్ని చేయమని, తను చనిపోయాక తన హృదయాన్ని భద్రపరచి, పాలస్తీనాకు తీసుకెళ్లమని! మొదటి కోరిక నెరవేరింది కానీ రెండోది తీరలేదు.

ఇక్కడితో రాబర్ట్‌ ద బ్రూస్‌ కథ పూర్తయింది. ఇతని విగ్రహం ఎడింబరా కోట గుమ్మంలో వుంటుందని రాశాను కదా. ఇక రెండో ఎడ్వర్డు భార్య ఇసబెల్లా గురించి చరిత్ర ఏం చెప్తోందో కూడా చెప్పాను. ''బ్రేవ్‌హార్ట్‌'' సినిమాలో (కథ చదివి వుంటారు) ఆమెను విలియం వాలెస్‌ ప్రియురాలిగా చూపించి కథ మార్చేశారు. అందుకే వివాదం చెలరేగింది. తర్వాతి గాథలు రోమ్‌ గురించి! (సశేషం) - ఎమ్బీయస్‌ ప్రసాద్‌ (డిసెంబరు 2015)